
Diaelio kampuotojo bokšto laikrodis muša vidur- 
naktų. Dvylika trumpų dūžių, pernelyg švelnių se- 
niems mūrams. Po karo laikrodis jau nebe toks kaip 
anksčiau. Iš teisybės, reikėtų jį taisyti. 

Laikrodis su didžiuliu juodu ciferblatu ne tik keis- 
tai muša, bet ir rodo netiksliai. Dabar ne dvylika, o 
vienuolika, taigi likusi visa valanda iki vidurnakčio. 
Bet taip padaryta tyčia, nes to pageidauja grafas Edu- 
ardas Zilvesteris. Jis yra Kronego ponas, ir jo žodis - 
įsakymas. Jam priklauso ciferblatas, valandų mušimo 
mechanizmas, kampuotasis bokštas, apvalusis bokš- 
tas ir prašmatni sena riterių pilis, kurioje visa tai yra. 
Tai, kad laikrodis viena valanda skuba, grafui ramina 
nervus. 

- Tai ką pasakysi, vaike? - išdidžiai paklausė jis 
mane pirmąjį vakarą. - Penkerius metus nestačiau 
laikrodžio, ir štai rezultatas. Gudrus sumanymas. Iš 
pradžių išsigąsti, kad laikas taip greitai bėga, o po 
akimirkos nustembi: laimėjai šešiasdešimt minučių! 
Kas valandą džiaugsmas! Stebuklingai paveiki laimės 
terapija! 

Grafas Eduardas Zilvesteris visada elgiasi kaip nori, 
bet prie to pripranti. Kronego pilis - atskiras pasaulis, 
taigi jam dera kitaip mušąs valandas laikrodis. Kad ir 


7 


kas nutinka už pilies sienų, nieko čia nesukrečia. Tarp 
mūsų ir kitų stūkso sienos žiedas, kai kur net vienuo- 
likos metrų storio. Priešais sieną - gilus griovys, į kurį 
per antrą turkų apsiaustį buvo paleistas vanduo. Bet 
tai nutiko jau seniai, ir visas vargas buvo veltui. Turkų 
kariaunos paprasčiausiai aplenkė pilį. Tik todėl galime 
girtis, jog niekuomet nebuvome užimti. 

- Laimė, - sako pilies valdovas, - laimė, vaike. Mus 
globoja geraširdė lemtis. 


Kaip sakyta, laikrodis išmušė dvyliktą, nors buvo 
tik vienuolika. Sėdėjome aukštai viršuje ant akmeni- 
nės pilies sienos. Sėdėjome ant medinio suolo, kuris 
čia stovėdavo ištisą vasarą, bet taip pat gerai būtume 
galėję įsitaisyti ir ant akmeninės sienos. Ji tebebuvo 
įšildyta saulės, kuri ištisą dieną plieskė visu gražumu. 
viršų, nes buvome užsiėmę. Pagal nerašytą įstatymą, 
griežčiausiai Kronege vykdomą, gražiomis vasaros 
naktimis mes gėrėdavomės žvaigždėmis. 

- Lote, - ką tik paklausė grafas, - ar jau matėte 
krintančią žvaigždę? 

Virėja papurtė galvą. 

- O tu? - atsisuko jis į mane. 

- Taip pat dar ne. 

- Tai lengva ištaisyti, - pasakė grafas Eduardas ir 
nutaisė mokytojo veidą. - Bet dabar pasižiūrėsime, ar 
tu vakar negaudei varnų, Anete. Prašau atsakyti man 
štai į tokį klausimą: kokiomis vasaros naktimis dau- 
giausia krintančių žvaigždžių? 

- Apie rugpjūčio dešimtą. 

- O kaip jos vadinamos? 

- Perseidai, kirčiuojame „i“. 

- Iš kur jie atsiranda? 

- Iš Persėjo žvaigždyno. 

- Nuostabu. O kaip vadinasi vakarinė žvaigždė? 

- Venera. 

Lengvi klausimai. 

- Bravo! - sušuko grafas ir atsistojo. - Tu gera mo- 
kinė. Prieik vakaro bučiniui! Bet rytoj, vaike, klausi- 
mai bus sunkesni. Žinai, apie ką kalbu. 

Jis metė tokį skvarbų žvilgsnį, kad man net nugara 
pagaugais nuėjo. Paskui pasilenkė prie manęs ir pakš- 
telėjo į skruostą. 

Vakarinė pamoka apie žvaigždes baigėsi. Buvo 
vienuolikta, metas eiti vidun. 

Na, eiti kitiems. Aš dar likau sėdėti. Pirmiausia, 
dar nebuvau pamačiusi meteorito, 0 antra, man trūko 
miegui būtinos ramybės. Naktis buvo šilta, čirškė žio- 
gai. Stebėjau, kaip iš apvaliojo bokšto be jokio garso 
išskrido abi pelėdos medžioti vakarienės. Pelėdos gy- 
veno apvaliajame bokšte, šikšnosparniai - kampuota- 
jame. Taip jie vieni kitiems nekliudydavo. 

Nors Kronego pilies bokšto laikrodis rodė netiks- 
liai, visa kita buvo kuo puikiausiai sutvarkyta. Pelėdos 
ir šikšnosparniai, bokštų sakalai ir lakštingalos, net 
grafo sliekai turėjo gimtą saugią vietą. Jiems nereikėjo 
rūpintis savo gyvenimu. 

Tiktai mano gyvenimas buvo ištisa painiava, ir aš 
vos nepravirkau. Pernelyg daug nesėkmių užgriuvo 
mane pastaruoju metu, ir dabar nebežinojau, kas bus 
toliau. Žinoma, dėl visų nelaimių buvo kaltas vyriš- 

kis, ir dar toks, už kurio tik per plauką neištekėjau. 
Bet, ačiū Dievui, išvengiau šitos nelaimės! 

Atsilošiau ir įsižiūrėjau į spindintį žvaigždėtą dan- 
gų. Kokia nuostabi naktis! Pernelyg graži ašaroms. 
Be to, viskas galėjo baigtis kur kas blogiau. Visame 
pasaulyje gal yra du šimtai penkiasdešimt pilių, apie 
kurias verta kalbėti, o kad viena iš pačių gražiausių 
priklausė kaip tik mano dėdei, buvo tikra laimė. 

Grafas Eduardas Zilvesteris buvo mano motinos 
brolis. Kai parašiau jam apie savo negandas, jis staiga 
atsiuntė į Londoną telegramą: 

KRONEGAS TAU ATVIRAS. TAVO KAMBARIAI 
PARUOŠTI. LOVA PERKLOTA. PAPŪGA MOKOMA 
KALBOS. SVEIKINDAMASI JI SUGEBĖS PASAKYTI 
„ANETE. 

Ši telegrama mane išgelbėjo. Nežinia, kaip viskas 
būtų baigęsi, jeigu nebūčiau jos gavusi. 

Ką gi, papūga nepasakė „Anete“. Baltas kaka- 
du, vardu Bonis, buvo mylimiausias dėdės Eduardo 
gyvūnas, iš viso niekuomet neištaręs nė žodžio. Kai 
jis mane pamatė pirmąkart prieš dvi dienas, papūtė 
morkinį kuodą, iš siaubo sukrykštė ir gelbėdamasis 
užskrido ant užuolaidų karnizo. Nuo tenai įsižeidęs 
varstė mane akimis. 

- Kaip tu čia dabar elgiesi? - sugriaudėjo grafas. - 
Ar tučtuojau nenusileisi pasisveikinti su Anete? Ką tai 
reiškia? Nusileisk, ir kuo greičiau! 

Bet papūga nė nemanė paklusti. Ten aukštai ji jau- 
tėsi saugi, o kai grafas nepaliovė bartis, pasielgė sa- 
vaip. Užmerkė savo juodas kaip sagutės akutes ir ta- 
rytum išnyko. Tegu tie apačioje daro ką nori. 

Ak, Kronegas! Kiek daug laimingų dienų praleidau 
jame vaikystėje. Ir kiek daug metų ilgėjausi šios gražios 
senos riterių pilies ir nuostabaus vaizdo nuo jos mūrų 
virš slėnio iki pat Vengrijos sienos. Padėjau ranką ant 
šilto akmens, ir mane užliejo palengvėjimo banga. Kad 
ir ką būdavau iškrėtusi, už šių didingų sienų, sumū- 
rytų amžiams, pasijusdavau saugi. Šimtmečių šimt- 
mečius jos sergėjo mano motinos protėvius ir kaimų 
gyventojus, kurie rasdavo čia priebėgą per priešo ant- 
puolius. Iš išorės pilis atrodė veikiau karingai, gal net 
bauginamai. Bet vos pereidavai pakeliamąjį tiltą, vos 
įžengdavai pro išorinius ir vidinius vartus, vos atsidur- 
davai saulėtame didžiuliame pilies kieme su kaštonais 
viduryje, kampuotuoju bokštu iš dešinės ir apvaliuoju 
iš kairės, išgaruodavo visos baimės. Kvėpuodavai lais- 
viau, padvelkdavo rožės, regis, bokšto sakalai imdavo 
sukti ratus tiesiai dangop. Staiga suvokdavai, kad nie- 
kam čia negali nutikti kas nors bloga. 

Penkerius metus pragyvenau Anglijoje, ir dabar 
man buvo gėda dėl to, ko tenai prikrėčiau. Vis dėlto 
prieš dvi dienas buvau nuoširdžiai sutikta nedidelėje 
Kronau miestelio geležinkelio stotyje, lyg būčiau grį- 
žusi iš trumpos viešnagės gretimame kaime. Tenai sto- 
vėjo senasis Daimlerio automobilis, šalia jo - Hansas, 
mūsų visų galų meistras, kuris jau dvidešimt metų 
tarnavo pilyje, be to, buvo baigęs staliaus mokslus. 
Hansas padėjo man susikrauti bagažą, dėdė Eduardas 
droviai pabučiavo į abu žandus, o tada nutrinksėjome 
per gimtuosius miškus, kurių taip ilgėjausi Anglijoje. 

- Tapai tikra dama, iš pirmo žvilgsnio matyti, - pa- 
sakė grafas, kai laiminga glosčiau pirštais tokią pažįs- 

tamą kiaulių odos sėdynę. - Hansai, ar ir jums atrodo, 
kad pas mus grįžo pasaulietė dama? Leisk į tave pa- 
sižiūrėti, vaike! Lygiai tokia, kaip ir spėjau. Dar pa- 
našesnė į savo močiutės seserį Emė. Ir toliau taip! Iš 
Emė gali imti pavyzdį. Net sulaukusi devyniasdešimt 
penkerių ji tebebuvo visų draugijų siela. Pernai žiemą 
restauravau ir pakabinau tavo svetainėje didelį jos 
portretą. Bet atsisuk į mane dar kartą, vaike. Atrodai 
išbalusi. Ir liesa. 

Jis kalbėjo tiesą. Per tuos penkerius metus, kai 
mudu nesimatėme, aš suplonėjau, užtat grafas susto- 
rėjo. Pagaliau aš suaugau, o jis dabar atrodė jaunes- 
nis. Apskritai atrodė puikiai: sveikas, skaistus, trykš- 
tąs žvalumu. 

Aha, pamaniau, nauja ekonomė. Vargu ar klydau. 

Mat dėdė Eduardas turėjo ypatybę, kurią mūsų šei- 
ma vadino „potraukiu žemyn“. Jis įsimylėdavo vien 
tarnautojas, todėl niekuomet ir nevedė. Jo luomo po- 
nios, kurios su didžiausiu malonumu būtų paėmusios 
jį ir pilį, buvo jam „per atžagarios“. O kitokios jam 
buvo nepakankamai išsilavinusios, kad taptų šeimos 
narėmis. 

Buvo ir dar vienas dalykas, labai slopinąs jo vedy- 
bų troškimą. Grafą Eduardą Zilvesterį ne itin kamavo 
kūniški geiduliai. Kad įsimylėtų, jam pakakdavo ne- 
kalto flirto: slapčiomis išgerti kavos virtuvėje, pamal- 
ti liežuviu, įteikti rožę iš pilies sodo, pliaukštelėti per 
užpakalį. Nežinia kodėl, bet aistringai apsikabinusio 
grafo Eduardo neįmanoma įsivaizduoti. Aišku, tokio 
dalyko neįsivaizdavo ir jis pats, nes mėgstamiausias 
grafo posakis skambėjo taip: 

- Lytinė meilė protingiems žmonėms nedera dėl 
paprasčiausios priežasties - tada į apačią suplūsta vi- 
sas kraujas, o protingiems žmonėms kraujas reikalin- 
gas smegenims. 

Kad ir kokie platoniški buvo tie santykiai, ma- 
no dėdė degė nauja liepsna, ir, regis, tai buvo jam į 
sveikatą. 

- Kuo ji vardu? - paklausiau nei iš šio, nei iš to, 
mėgindama sutramdyti juoką. 

- Apie ką tu, vaike? - Regis, jis nuoširdžiai nustebo. 

- Apie naująją ekonomę. Prisipažink! Tu atleidai 
šykštuolę Aną. 

Dėdė skambiai nusikvatojo: 

- Bravo! Kaip tu atspėjai? 

- Puikiai atrodai. Ar prisimeni? Kai aš išvažiavau, 
tu buvai pernelyg liesas. 

- Tikrai. Vos nepamiršau. Juk Ana buvo neįtikimai 
šykšti. Bet aš jos neatleidau, išėjo pati. Ar žinai, kas 
nutiko? Ji susižvejojo vyrą. Gerą partiją. Ar prisimeni 
našlį, „Įžeisto kurtinio“ viešbučio šeimininką? Ištekėjo 
už jo, o mane pakvietė į vestuves. Prieš vestuves dar 
atnaujino virtuvę ir viešbučio salę. Už tuos pinigus, 
kuriuos susitaupė pas mane! Atskleisti tau paslap- 
tį? - Prisikišo artyn ir sušnibždėjo: - Jeigu nebūtų ište- 
kėjusi, niekuomet nebūtume jos atsikratę. Klaikiai jos 
bijojau. 

Susižvelgėme ir pratrūkome juoktis. Mudu visada 
mylėjome vienas kitą. 

- O kuo vardu naujoji? - paklausiau, kai vėl pajė- 
giau kalbėti. 

- Lotė. Puiki darbininkė. Nuostabi virėja, o ir šiaip 
turi galybę pranašumų. Visiems patinka, tarnai- 

tė klauso kiekvieno jos žodžio. Mes ją visi įsimylėję. 
Tiesa, Hansai? 

Hansas neatsakė. Kaip tik važiavo duobėtu lauko 
keliu, tad iš paskutiniųjų stengėsi išvengti duobių. Bet 
grafas užsimanė išgirsti pagyrų apie savo Lotę ir ne- 
atstojo: 

- Ką jūs manote apie naująją mūsų virėją, Hansai? 

— Maloni moteris, - atsakė tas geraširdiškai. 

- O pyragas vakar popiet prie arbatos? Koks jis? 

- Labai skanus, pone grafe. Gaila, kad panelės 
Anetės nebuvo. 

- Ir aš taip manau. Būtum pasigardžiavusi, vaike! 
Bet nebijok, nebadausi. 

Paėmė mano ranką, probėgšmais patekšnojo ir vėl 
padėjo ant sėdynės. 

- Taip, - pasakė, atsigavęs po tokio didžiulio jaus- 
mų proveržio, ir sušnibždėjo taip tyliai, kad Hansas 
negalėjo girdėti, - vadinasi, tu vėl šalyje. Ir viskas su- 
siklostė lygiai taip, kaip aš tau pranašavau. Tiesa? 

Linktelėjau galvą. 

- Jaunuolis buvo netikša. 

- Taip, - atsakiau vos girdimai. 

- Bet tu manim nepatikėjai. 

- Taip. 

Grafas pakraipė galvą. 

- Man tik įdomu, iš ko paveldėjai tą potraukį ristis 
žemyn. Juk iš pirmo žvilgsnio mačiau, kad jam kaž- 
kas negerai. Kokia nauda iš tų visų turtingų giminių? 
Jam stigo auklėjimo. Kaip tu galėjai rimtai įsižiūrėti ne- 
išauklėtą vyriškį? 

- Buvau įsimylėjusi, - atsakiau kaip kvailė, - žalias 
jo akis. 

Grafas neteko žado: 

- Atsiprašau? Ką pasakei? Buvai įsimylėjusi žalias 
jo akis? 

- Be to, jis turėjo ir dar keletą gerų savybių. 

- Netikiu. 

- Pavyzdžiui, jis buvo tikrai geras meilužis. 

- Tyliau, - pasibaisėjęs sukuždėjo grafas. - Nebūtina 
visiems girdėti. Vadinasi, tu su juo prasidėjai ? 

- Dėde Eduardai, aš gyvenau su juo penkerius 
metus. 

- Kasnakt? 

Linktelėjau galvą. 

Grafas pradėjo rausti. 

- Kaip galima neišauklėtą vyriškį įsileisti į miega- 
mąjį? - sugriaudėjo jis nepaisydamas, girdi Hansas ar 
ne. - Šitaip auklėtai! Juk tu esi kilusi iš vienos geriau- 
sių šeimų, mes visuomet kliovėmės protu, ne kūnu. 
Žinai, ko iš tavęs tikėjausi? Padoresnio elgesio! 

Atsidusau. 

- Ko čia dabar dūsauji? Pasižiūrėk į mane! Nė vie- 
no vienintelio karto nesu pasidavęs pagundai, o juk 
esu už tave daug vyresnis. 

- Matyt, esu kitokia, dėde Eduardai. 

- Nesąmonė. 

- Nežinau, ar galėčiau viena ištisus metus gyventi 
be vyro. 

- Ir nereikės. Tik tiek laiko, kol tau jį rasiu. 

- Tu per ilgai ieškai. Man buvo jau dvidešimt vie- 
neri, O tau nė vienas neįtiko. 

- Tau irgi ne. Kad ir ką būčiau siūlęs, vis išpeik- 
davai. 

- Bet tu man pristatei tik vieną vienintelį vyriškį! 

- Na, ir? Vieno juk gana. Negali ištekėti už dviejų. 

Nieko nebesakiau. Buvom gana daug ginčijęsi šiuo 
klausimu. Bet grafas tai jau įsismagino. 

- Toji kvaila seksualinė revoliucija visiems išdžio- 
vino smegenis, - šėlo jis, - meilė, meilė, meilė - kuo čia 
dėta santuoka? Ar tos žalios akys apšvietė tavo laimę? 
Nuvarė į bankrotą. O juk protas kiekvienam byloja, 
kad tas išsidirbinėjimas lovoje negali duoti naudos. 
Įsidėmėk visam laikui: gyvenimas yra lengvesnis be 
tų kiaulysčių. Galva būna aiški, akys žvitrios, mažiau 
rūpesčių ir, be to, dar lieka pinigai. Imk pavyzdį iš 
manęs! Aš tapau, restauruoju, renku meno kūrinius. 
Mano šlovė be priekaištų, turtas nė pirštu nepaliestas. 
O tu? Ką tu turi! Pametei galvą ir, kaip girdžiu, nete- 
kai didžiumos turto, kurį tau paliko dėdė Nestoras. 

Tylėjau. 

- Pasakyk, kaip tu tą sugebėjai! 

Atsidusau. 

- Ilga istorija, - išvengiau atsakymo galvodama, ką 
šią akimirką veikia Danielis. 

- Bet mudu turėsime apie tai pasikalbėti. 

- Žinoma. Jeigu nori, galime ir dabar. 

Grafas susijaudino. 

- Na, niekas nedega. - Patekšnojo man per skruos- 
tą: - Juk prieš valandėlę atvykai į šalį. Ne, ne. Laiko 
dar bus. Poryt tai sutvarkysime. Poryt, per pusryčius. 
O žinai, ką tu veiksi iki to laiko? Miegosi ir kaip rei- 
kiant valgysi. Pažadi? - Jis skubiai mane pabučiavo. - 
Atsiprašau, - pasakė jis, - nesuvaldžiau savo būdo. 
Ar mane tebemyli? 

Dvi dienos lėkte pralėkė. Rytoj laukia tas pokalbis. 

Tebesėdėjau ant sienos ir žvelgiau į naktį. Vis dėlto 
pamačiau krintančią žvaigždę. Šiokia tokia paguoda. 

Atsidusau. Jau keleri metai baiminausi šio pokal- 
bio. Dabar jis manęs laukė. Aišku, būtų galima pagra- 
žinti padėtį ir sugalvoti vieną kitą pasiteisinimą. Bet 
galų gale iš to nebūtų jokios naudos, nes niekuomet 
neprisimindavau, ką būdavau prikūrusi. Todėl prieš 
keletą metų lioviausi melavusi ir ryžausi sakyti vien 
tiesą. Jos niekuomet nepamirši. 

Taip bus ir rytoj. Žodis žodin išklosiu apie savo gė- 
dingą elgesį - visa kita paliksiu Dievulio valiai. 

Pabusti Kronego pilyje visuomet buvo itin malonu. 
Mano miegamasis buvo pirmame aukšte, ir trys dideli 
langai išėjo į erdvų pilies kiemą su kaštonais. Pirmieji 
saulės spinduliai tik ir laukė, kada kris į mano lovą 
nužalsvinti lapų. Bet aš nemėgdavau anksti keltis, to- 
dėl retai kada juos įsileisdavau. Tad ir šįryt buvau už- 
sitraukusi užuolaidas ir gulėjau lovoje su baldakimu 
kaip Dievo užantyje, nors trupučiuką ir baimindama- 
si. Bokšto laikrodis išmušė dešimt, taigi dabar devinta 
valanda. Kai prieš penkerius metus išvažiavau, laik- 
rodis skubėjo tik pusvalandžiu. 

Ir dar kai kas pasikeitė, kol manęs nebuvo. Daug 
metų mano dėdė kratėsi telefono.Kzenega pilyje. Kiek 

prisimenu, jis nuožmiai grūmėsi su technika ir smerkė 
visas naujoves. Kiek galėjau prisiminti, pilis buvo vi- 
siškai atskirta nuo pasaulio. Jei kas norėdavo su mu- 
mis susisiekti, turėdavo kliautis laiškais ir telegramo- 
mis, ypač Žiemą varančiomis į neviltį vargšus Kronau 
miestelio laiškanešius. 

Dabar viskas buvo kitaip. Anksčiau iš viso nebuvo 
telefono, o dabar aparatai stovėjo kiekviename miega- 
majame, net virtuvėje, dirbtuvėje, bibliotekoje, didžio- 
joje svetainėje, Riterių salėje ir grafo kabinete. Prie pat 
mano lovos puikavosi žalias aparatas, tad juo ir pasi- 
naudojau, užsakydama iš virtuvės pusryčius. 

Kokia prabanga, pamaniau padėjusi ragelį, gryna 
prabanga. Geriausia, kad už tai nereikia mokėti nė 
skatiko. 

Mokėti, mokėti, mokėti - pastaruosius penkerius 
metus Londone man šis žodis apšleikšto iki gyvo 
kaulo. Vis reikėjo už ką nors mokėti: už nuomą, elek- 
trą, didžiules sąskaitas už telefoną. Už automobilių 
nuomą ir viešbučių kambarius. Už lėktuvo bilietus 
ir brangias vakarienes. Už Ivo Sent Lorano eilutes ir 
Kartjė marškinių rankogalių sąsagas. Už auksinius 
žiebtuvėlius, šilkinius marškinius - ir, žinoma, nepa- 
miršti skolų. Leidausi nupešama kaip Kalėdų žąsis, 
nes troškau, kad vyriškis, su kuriuo gyvenau, būtų 
puikiai nusiteikęs. Jis mėgo prabangą, be to, jam jos 
reikėjo, kad įgytų klientų pasitikėjimą. 

Danielis buvo patarėjas finansų klausimais - bent 
tada, kai nebeturėdavo pinigų. O kai jų turėdavo, loš- 
davo biržoje. Kai viską prašvilpdavo, teikdavosi inves- 
tuoti kitų pinigus, kad jie „duotų pelną“. Jis palaikė kuo 

glaudžiausius ryšius su firma, kuri už didžiulius hono- 
rarus žadėjo beprotiškai garantuotas investicijas, ir dė- 
josi biržos, prekiaujančios žaliavomis, žinovu. 

Jie siūlė pirkti visokiausias žaliavas: varį, ala- 
vą, akmens anglį, pomidorus; aišku, tonų tonomis. 
Entuziastingai patarinėjo savo klientams investuoti 
pinigus į naftos gręžinius, kuriais vertėsi pati firma. 
Viskas ėjosi kaip per sviestą, kol paaiškėjo, kad taria- 
ma naftos verslovė Atlanto vandenyno saloje - viso 
labo vienintelis vyriškis, kuris ištisus metus smagina- 
si saulėje Virdžinijos salose. 

Ačiū Dievui, Danieliui nė karto nepavyko tarpi- 
ninkauti nors vienam klientui, antraip būčiau turėjusi 
lankyti jį kalėjime. Bet jis pats manė kitaip ir nusivylė, 
kad verslas nesiseka. 

- Niekaip nesuprantu, - kraipė jis galvą, - kodėl 
žmonės nesusigundo? 

O aš tai supratau tą pačią akimirką, kai asmeniš- 
kai susipažinau su vienu iš jo „partnerių“. To vyriškio 
veidas buvo kaip tikro nusikaltėlio. Tas, kas bent tru- 
pučiuką pažįsta žmones, investuodavo pinigus kitur. 

Tačiau apie visus tuos dalykus aš sužinojau tik per 
paskutinį mūsų bendro gyvenimo pusmetį. Anksčiau 
Danielis man buvo Dievas, tad net nebūčiau pama- 
niusi, kad jo verslas nešvarus. Man jis buvo aukštuo- 
menės žmogus: gimęs Naujojoje Zelandijoje, auklėtas 
brangiausiose Europos mokyklose, viešintis pas gimi- 
naičius ir pažįstamus, sklandžiai kalbantis angliškai, 
prancūziškai ir vokiškai. 

Susipažinau su juo Kronege. Danielio giminės 
Europoje pasirūpino, kad jis patektų į reikiamus 

sluoksnius ir praleistų atostogas kaip dera, neišleisda- 
mas nė pfenigo. Kadangi mano dėdė su jo dėde lošė 
bridžą, jis buvo pakviestas į mūsų vasaros pokylį ir 
paprašytas pasilikti dar ir kitą savaitgalį. Šito pakako, 
kad aš beatodairiškai jį įsimylėčiau. 

Danielis ir atrodė taip, kad galėjai netekti galvos. 
Geltonplaukis ir grakštus. Tokios žalios akys, kokių 
niekuomet nebuvau mačiusi. Nė kiek nepanašios į 
katės akis. Jų spalva kaitaliojosi nuo turkio iki sama- 
nų žalumo, ir tos akys galėjo hipnotizuoti, bent mane. 
Kai jis perverdavo tuo ypatingu žvilgsniu, man nu- 
diegdavo po krūtine, imdavo virpėti keliai ir išgaruo- 
davo paskutiniai proto trupinėliai. Žinoma, jis elgėsi 
nepriekaištingai, apsirengęs taip pat visuomet būda- 
vo puikiai. Net pilyje nė karto nesu jo mačiusi dulkė- 
tais batais. Apskritai jis buvo pats elegantiškiausias iš 
visų kada nors mano sutiktų vyriškių. 

Ir nebuvo sportiškas. Labiausiai mėgo tysoti gu- 
limojoje kėdėje saulėje ir skaityti biržos naujienas. Jo 
silpnybė buvo egzotiški kokteiliai, ir kai jam per mūsų 
vasaros pokylį buvo patiekta taurė „Pimm's“ be švie- 
žios mėtos, pirmąkart pamačiau, kaip jis nesusivaldė. 
Šiandien toks įniršis būtų mane įspėjęs. O tada toks 
pasaulio pažinimas ir kokteilių išmanymas man pa- 
darė didžiulį įspūdį. 

Ak, Danielis. Jis buvo pirmasis mano meilužis, 
švelnus, jautrus ir linksmas - jei to norėdavo. Bet jis 
galėjo ištisas dienas piktas trintis namie, nesiteikda- 
mas pažvelgti į mane bent akies krašteliu, o elegantiš- 
ką butą Londone paversti kiaulide. Tada jis reikalau- 
davo, kad patarnaučiau jam kaip kunigaikščiui, ir su- 

lig menkiausia nepatinkančia smulkmena laidydavo 
kandžias pastabas apie mano tėvą ir motiną. Vis dėlto 
jis buvo gudrutis. Niekuomet neperlenkdavo lazdos. 
Pačią paskutinę akimirką, kai būdavau beapsipilanti 
ašaromis, suimdavo man veidą išpuoselėtomis ranko- 
mis, nusišypsodavo žaliomis akimis ir pasakydavo: 

- Taip, dabar viskas bus gerai. Apsivilk gražiausia 
suknele, važiuosime išgerti arbatos į „Rico“ viešbutį. 

Ir pasaulis vėl nušvisdavo. 

Danielis buvo pirmoji didelė mano aistra. Man ne- 
pasisekė tik todėl, kad viešėdamas pilyje jis sužinojo 
apie dėdės Nestoro testamentą, tiksliau - mano sene- 
lio brolio Nestoro testamentą. Žinoma, aš jam papasa- 
kojau, nes spėjau, kad jis pats turtingas. Šiaip ar taip, 
elgėsi kaip aptekęs pinigais, be to, buvo šeimos drau- 
gas. Jokios priežasties juo nepasitikėti. 

- Krūva pinigų, - pasakė jis. - Ką su jais veiksi? 

- Dėdė Eduardas investuos. Atpirksime žemę, kuri 
priklausė piliai. Jau seniai troškome. Tada galėsime 
patys išsilaikyti. 

- Žemę? - Danielis, regis, nusivylė. - Juk negyvas 
kapitalas. Žinai, kas tai yra? Gryniausia provincia- 
lų mąstysena. Pinigus reikia įdarbinti. Būti veržliam 
ir pirkti tai, kas brangsta. Pirkti ir parduoti, tik šitaip 
praturtėsi. Turėtum ką nors daryti su savo pinigais. 
Ar niekada negalvojai? 

- Ne, - atsakiau. 

Ir tai buvo tiesa. Man nieko netrūko, visada gauda- 
vau ko užsimaniusi. Tiesa, pinigais nesišvaistėme, bet 
šiaip nelabai jais domėjomės. Kronege niekas nekalbė- 
davo apie finansinius reikalus. Užtat Danielis galėdavo 

dienų dienas kalbėti apie pinigus. Įdomesnės pokalbio 
temos jis nerasdavo. Žinoma, turėjau susiprotėti, juo- 
lab kad apie pinigus jis šnekėdavo tiktai su manimi ir 
nė karto neliesdavo šios temos su grafu. Iš pradžių ir aš 
rimtai svarsčiau šią aplinkybę, bet paskui priėjau prie 
išvados, kad gal Naujojoje Zelandijoje apie pinigus kal- 
bama atviriau negu Europoje. Ir jeigu jam verslas seka- 
si kaip sviestu patepus, kodėl kartkartėmis trupučiuką 
nepasigirti? Galų gale tokia jo specialybė. 

- Juk tu, Danieli, bankininkas, ar ne? - paklausiau. 

- Aš finansininkas, - nuskambėjo atsakymas. - Esu 
savarankiškas, stoviu ant žemės tvirtai kojomis. Nesu 
gimęs tarnauti. 

Tai man darė įspūdį. 

- Anete, darlinę, - kuždėjo jis per pirmą meilės pri- 
sipažinimą po kaštonais dideliame pilies kieme, - ga- 
lėčiau padvigubinti tavo pinigus. Tėvas man patikėjo 
savo turtą, ir nuo tada visa Naujoji Zelandija mane 
pažįsta. Man tereikia įsitvirtinti Europoje. Ar padėsi? 
Važiuok su manimi į Londoną, mieliausioji! Aš taip 
puikiai investuosiu tavo pinigus, kad vien iš procentų 
galėsime atpirkti dvaro žemę. Priversime tavo turtą 
mums dirbti ir nuostabiai gyvensime Anglijoje. Suteik 
man galimybę, darlinę! Juk pasitiki manimi? 

Aš juo ne tik pasitikėjau, aš jį mylėjau. 

Ir lemtis pasuko sava vaga. 

Tarnaitė su pusryčių padėklu nutraukė mano min- 
tis. Dieve, tas pokalbis! Dėdė Eduardas! Reikėjo reng- 
tis. Širdis ėmė pašėliškai daužytis. 

- Ponas grafas liepė ramiai pradėti pusryčius. Ateis 
po pusvalandžio. Dabar jis dirbtuvėje. Bonis šiąnakt 

sukapojo karnizą, todėl dabar meistraujamas naujas. 
Prašom paskambinti, jeigu ko prireiktų. 

Pusvalandis. Gerai, man lieka laiko. Tarnaitė išėjo, 
ir aš šokau iš lovos. Tiesa, aš bijojau, bet kaip visuo- 
met rytą buvau puikiai nusiteikusi ir gyvybinga. 

Atlapojau visus langus. Lauke buvo puiki diena. 
Kvepėjo ką tik nupjauta žolė, o didelis pilies kiemas 
atrodė pasakiškai. Erškėtrožės šalia vartų į mažąjį 
kiemą buvo apsipylusios rožiniais ir baltais žiedais, o 
po mano langu kvepėjo lelijos. Nors jau buvo liepos 
pradžia, dar pats lelijų žydėjimas. Grafas pats jas pri- 
kart atvykau į pilį, nuo tada, kai apsigyvenau šiuose 
kambariuose, jis kasmet pats pasodindavo po mano 
langais lelijų. 

Gražu Kronege. Erdvaus kiemo viduryje augo 
penketas didžiulių kaštonų, kurie buvo pasodinti 
imperatorienės Elžbietos karūnavimo Vengrijos ka- 
raliene garbei. Kaštonai buvo taip susiglaudę, kad jų 
šakos lietėsi, sudarydamos pavėsingą stoginę, po ku- 
ria tvyrojo maloni vėsuma net ir karščiausią vasaros 
dieną. 

Ten stovėjo didelis apskritas stalas, dailus medinis 
suolas ir keli balti pinti krėslai. Gražiu oru visuomet 
būdavo valgoma prie to stalo. Ir šiandien būčiau la- 
biausiai norėjusi pusryčiauti po medžiais ir pyrago 
trupiniais lesinti zyles. Bet grafas pageidavo likti su 
manimi vienas, todėl ir laukiau jo čia. 

Tarnaitė padėjo pusryčių padėklą svetainėje. 
Kronege man priklausė miegamasis, svetainė, drabu- 
Žinė ir atskira vonia - neblogai jaunai moteriai be ska- 

tiko. Be to, šie kambariai buvo patys gražiausi pilyje, 
nes anksčiau buvo įrengti mano motinai. 

Mano motina! Negaliu dabar apie ją galvoti! Basa 
nubėgau minkštais kilimais į vonią ir atsistojau prie- 
šais veidrodį iki pat grindų. Norėjau galvoti ką kita, ir 
tai padėjo. Jeigu man nepasisekė su pinigais ir meile, 
bent dėl išvaizdos neturėjau rūpesčių. Niekuomet ne- 
troškau būti kitokia, negu buvau. Man patiko mano 
ilgos juodos garbanos ir mėlynos it žibuoklės akys, 
pelnančios vien pagyras. Sako, kad giminėje tokių 
akių nėra buvę. Didžiavausi jomis ir Žinojau: jeigu 
raudonai pasidažysiu lūpas, vyrai gatvėje ims švilpti 
man įkandin. 

Bet Kronege negalėjo būti nė kalbos apie lūpų da- 
žus ir panašias išmones. Net ir plaukus turėsiu susi- 
sukti į kuodą. Dėdė Eduardas nekentė kosmetikos, o 
ilgos palaidos garbanos jam atrodė vulgariai. 

- Pernelyg gundo, - kartodavo jis. - Ką tu suma- 
nei? Nori suvilioti Hansą? 

Ir jeigu susirengdavau į Kronau paštą, dėdė patik- 
rindavo kiekvieną segtuką, kad įsitikintų, jog pakeliui 
neišsileis nė viena garbana. 

Apsirengusi atsisėdau svetainėje ir ėmiau pusry- 
čiauti. Buvo šviežio pieno ir sviesto iš dvaro, nami- 
nio abrikosų marmelado, o kiaušinis virtas lygiai tris 
minutes, kaip labiausiai mėgstu. Kava stipri ir gar- 
džiai kvepianti. Juo labiau ja skonėjausi dabar, mat 
Londone visur, žinoma, tik ne „Rico“ viešbutyje, te- 
gaudavau vandeningos amerikietiškos kavos. 

Net šykštuolė Ana virdavo gerą kavą. Bet Lotė pra- 
lenkė ją ir šiuo požiūriu. Smulki apskritutė Lotė tikrai 

buvo laimingas radinys. Ji nepabijojo vos atvykusi į 
pilį visuose didesniuose apylinkės miestuose paieško- 
ti savo mėgstamos kavos rūšies. Kai iš to nebuvo jo- 
kios naudos, o keli Žygiai į sostinę irgi baigėsi nesėk- 
mingai, padedama buvusio savo šeimininko ji rado 
būdą, kaip parsisiųsdinti iš Prancūzijos „vienintelės 
rūšies pupelių, kurios tikrai yra pupelės“. 

- Tiktai kvailiai dievina braziliškas, - patikėjo ji 
man pirmąją dieną, - bet aš išmėginau visas rūšis. Ir 
žinau tai, ką žinau. Geriausia kava būna iš Haičio. 

Pilies šeimininkas pritarė šiai nuomonei. Tiesa, jau 
kuris laikas jis nebegėrė tikros pupelių kavos, bet jo 
Lotė, matyt, nemelavo. Kada ne kada jis susigundy- 
davo šlakeliu, nors dažniausiai gerdavo kavos pakai- 
talą, kurį Lotė paprastai pildavo demonstratyviai su- 
raukusi nosį. 

Ilgokai nesupratome tokio dėdės pomėgio. Mat 
grafas džiaugėsi kuo geriausia sveikata ir iš viso buvo 
itin tvirtas žmogus. Niekam iš mūsų niekuomet taip 
ir nepavyko apkrėsti jo kad ir nepavojingiausia bacila. 
Net tada, kai visi pilyje kosėdami ir čiaudėdami sirgo 
gripu, dėdė per patį viduržiemį linksmai klampojo po 
kiemą - įniko restauruoti saulės laikrodį. Tačiau Lotei 
pasisekė atskleisti šio kavos pakaitalo paslaptį. 

- Pone grafe, - paklausė ji per vieną švelnumo va- 
landėlę, - arjūs turite kokią slaptą ligą? 

Akimirką jis dvejojo, o paskui trūkte pratrūko: 

- Mieloji, aš turiu ne slaptą, o siaubingą ligą. 
Greičiausiai jūs jau pastebėjote, kad nuolatos prasi- 
veržia mano nesuvaldomas būdas. Ir ko tik aš neiš- 
bandžiau, kol šykštuolė Ana, jūsų pirmtakė, sugalvo- 

jo, jog kavos pakaitalas yra geras vaistas. Man jau šiek 
tiek pagerėjo, tad dabar taip ir gydysiuosi, kol pasida- 
rysiu romus kaip avinėlis. 

Bet kol kas apie avinėlio romumą negalėjo būti nė 
kalbos. Tą pastebėjau pačią pirmąją dieną automobily- 
je. Pilies šeimininko pykčio protrūkiai buvo tokie pat, 
kokius prisiminiau, tad ir šįryt ant pusryčių padėklo 
stovėjo du kavinukai: didelis mėlynas man ir mažas 
sidabrinis, pripiltas specialaus gėrimo, - grafui. 

Dėdė Eduardas buvo jau atėjęs ir paprašė, kad 
įpilčiau pilną puodelį, o paskui lėtai ir mėgaudama- 
sis išmaišė tam kavos pakaitale devynis šaukštelius 
cukraus. Močiutė man pasakojo, kad būdamas vaikas 
į savo šokoladą jis dėdavosi tiek cukraus, kad šaukš- 
telis stovėdavo. 

- Ir kaip galima teigti, kad cukrus nesveika, - pik- 
tindavosi jis išėjus kalbai. - Mano senelio sesuo pas- 
kutinius penkerius savo gyvenimo metus mito vien 
saldainiais ir šampanu, o sulaukė bemaž šimto. 

Bet tuoj pat pakeisdavo temą. 

Vadinasi, jis jau čia, tas bauginantis rytas. Mudu sė- 
dėjome vienas prieš kitą. Dėdė Eduardas dėvėjo spor- 
tinę liemenę ir patvaraus audinio kelnes, nes paskui 
ketino lipti į apvalųjį bokštą kartu su Hansu apžiūrėti 
vėjarodžio. Šis, kad ir kaip keista, nuo pat mano atvyki- 
mo rodė tik į rytus, nors pūtė ne vakarų krypčių vėjas. 
Aš buvau apsirengusi pavyzdingai: šviesus drobinis si- 
jonas, balta drobinė palaidinė, žemakulniai raudoni ba- 
teliai, o vienintelis papuošalas - sunkūs raudoni koralų 
karoliai. Kosmetikos nė ženklo. Plaukus buvau kukliai 
susirišusi ant pakaušio. 

Dėdė Eduardas palankiai mane nužvelgė. Paskui 
padėjo sidabrinį šaukštelį ant lėkštutės. 

- Taip, - tarė patenkintas, - šiandien šnektelėsime 
trumpai, nes reikia lipti į bokštą patikrinti vėjarodžio, 
ir Hansas jau laukia. Taigi pasikalbėkime apie reikalą. 
Kiek tu netekai? 

- Labai daug, - atsakiau atvirai, - bet tikslios su- 
mos nežinau. 

Šį sakinį baigiau giliu atodūsiu. 

Dėdė Eduardas iškart susijaudino: 

- Nenoriu tavęs kankinti, vaike. Tenoriu sužinoti 
padėtį. Be to, niekuomet sau nedovanosiu, kad būtent 
čia susipažinai su tuo veltėdžiu. Tačiau dėdė Nestoras 
apsiverstų karste, jeigu sužinotų, kas nutiko jo turtui. 
Be to, - jis patylėjo ir tiriamai pažvelgė man į akis, - be 
to, tu žinojai, kam tie pinigai buvo skirti. Jau kelis de- 
šimtmečius laukiau, kada galėsiu atpirkti pilies žemę. 
Turiu ir nuomininką. Jis paliktų viską kaip ligi šiol, 
nieko nekeistų. Kaip tik tokio žmogaus man ir reikia. 
Bet tu dar nežinai, kas nutiko. Įsivaizduok, savininkas 
iš tikrųjų nori parduoti žemę, ir kuo greičiau. Ketina 
išvažiuoti pas brolį į Kanadą. Jis atėjo ir paklausė, ar 
vis dar noriu pirkti. Ką pasakysi? 

Ką aš galėjau pasakyti. Mat prieš penkerius metus 
dvaro savininkas dar prisiekinėjo niekuomet nepar- 
duosiąs žemės. Kaskart, išėjus iš kalbos, jis tik nu- 
modavo ranka ir nusijuokdavo, ir sąžinės priekaištai 
Londonę man apmalšdavo. 

- Na, tai kaip? - nutraukė mano mintis dėdė. - Ar 
mums užteks pinigų sumokėti? 

Reikėjo atskleisti skaudžią tiesą. 

- Manau, vargu. Tiesiog viskas nesisekė. 

Pilies šeimininko veidas aiškiai apniuko. 

- Kas viskas? 

- Tiesiog viskas. Danielis man žadėjo pinigus taip 
investuoti, kad galėtume nupirkti žemę vien iš pelno. 

- Taip? Jis žadėjo? O kokios, prašyčiau pasakyti, 
tavo didvyris ėmėsi veiklos? 

- Jis ieškojo pelningų sandorių. 

Dėdė Eduardas grėsmingai išsiviepė: 

- Tikrai, genialus protas. 

Nusprendžiau nė žodžiu neminėti aukso kasyklos 
akcijų, kurių pripirko Danielis be mano žinios. Draugų 
firmos, kuri Australijos dykumoje ieškojo aukso. Iš 
pat pradžių tam nepritariau, nes žinojau apie naftos 
gręžinius Virdžinijos salose, ir to man pakako. 

— Na, - tariau skubiai, - iš pradžių neketinau liesti 
dėdulės Nestoro turto. Bet paskui Danieliui pasitaikė 
nepaprasta proga, toks sandoris, kai per naktį uždirbi 
milijonus, tada ir pardaviau akcijas. 

- Jaunų kvailumas neribotas.- Dėdė Eduardas 
graudžiai žiūrėjo į grindis. - Jeigu rimtai - man trūks- 
ta žodžių. Argi tu nežinai, kad toks pelnas įmanomas 
tik filme arba nusikaltėlių pasaulyje? Ar tau nebebu- 
vo likę nė kruopelės sveiko proto? Nesuprantu, kodėl 
tikėjai tokiomis nesąmonėmis. 

- Bet Danielis apie juos kalbėjo, - teisinausi, - jo 
pažįstami taip pat. Tikrai, pažinojome keletą žmonių, 
kurie per naktį didžiulius pinigus... 

- Prašyčiau nutilti! - suriko grafas ir sukando 
dantis vos tvardydamasis. - Negaliu tverti! Šitokios 
nesąmonės, ir čia mano kūnas ir kraujas. - Jis čiupo 

sidabrinį kavinuką, įsipylė ir skubiai patraukė gurkš- 
nį. - Štai tau ir devintinės. Trumpai drūtai, patikėjai 
tam veltkleidžiui visą savo turtą. O kadangi tave pa- 
žįstu, vadinasi, jam ir perrašei. 

- Aišku, ne! - paprieštaravau. - Danielis niekuo- 
met nebūtų to reikalavęs. 

Nors būtų priėmęs, bet dėdei Eduardui nebūtina to 
žinoti. 

- Na, - kalbėjau aš toliau, - jis iš tiesų stengėsi. 
Visuomet pirko brangius daiktus. Varį, anglis ar si- 
dabrą, bet jam nesisekė. Vos ką įsigydavo, tas tuoj at- 
pigdavo. 

- Tai jis tau taip sakė? 

- Ne, pati sužinojau. Kartą išvažiavome atostogų 
į Prancūzijos Alpes, ir Danielis prisiekė, kad grįžę 
būsime milijonieriai. Buvo pripirkęs alavo, didžiulį 
kiekį. Konteineriai stovėjo Anglijoje, skirstymo stoty- 
je. Paskui grįžome, ir jis daugiau apie tai nė žodeliu 
neužsiminė. Žinai, kas nutiko? Alavo kainos nukrito, 
ir mes per tris savaites nuskurdome šešiasdešimčia 
tūkstančių markių. 

- Tai nusikaltimas! Ir ką tu darei? 

- Nieko. 

— Nieko? 

Gūžtelėjau pečiais ir spoksojau į savo kavos puo- 
duką. 

- Anete, pažvelk man į akis! Tas niekšas buvo tave 
apžavėjęs, tiesa? 

- Ne! - pasakiau tvirtai. 

- Nemeluok! - sugriaudėjo grafas. - Aš juk ne pirš- 
tu žindomas! Jis buvo tave apžavėjęs, atėmęs pro- 

tą. Visuomet bijojau to pražūtingo lytinio potraukio. 
Visos blogybės per tuos prakeiktus kūno geidulius. 

Mudu tylėjome. Galvojau apie Danielį ir tą pasku- 
tinį kartą, kai jį mačiau Londono oro uoste. Jis skrido 
į Šveicariją, lydimas stambaus argentiniečio žemval- 
džio, trokštančio atsikratyti pinigų. „Grįšiu vėlių vė- 
liausiai po penkių dienų“, - šūktelėjo jis man, eidamas 
pro pasų kontrolę. Nusišypsojau ir pamojavau. Bet 
jau Žinojau, kad ten manęs neberas. Buto buvau atsi- 
sakiusi. Dar tris dienas praleidau Londone. Kroviausi 
daiktus, tvarkiau vieną kitą reikalą, pirkausi lėktuvo 
ir traukinio bilietus. 

Ketvirtą dieną, kaip tik man beišeinant, gavo- 
me didžiulę sąskaitą iš Ciuricho, iš „Dolder Grand 
Hotel“. Adresuotą man. Padėjau ją kartu su neap- 
mokėta telefono sąskaita prieškambaryje po veid- 
rodžiu. Nebesijaučiau atsakinga už Danielio skolas. 
Nepalikau jokio atsisveikinimo laiško, parašiau vie- 
nintelę eilutę: 

PALIEKU TAVE. ŽINAI KODĖL. 

Iš neapmokėtų sąskaitų jis supras, jog šįkart aš rim- 
tai pasiryžau. 

- Už paskutinius pinigus nusipirkau ipotekos lakš- 
tų ir koralų, - pasakiau balsiai. 

Grafas kilstelėjo vešlius antakius: 

- Koralų? 

— O kodėl ne? 

- Kaip tu sugalvojai? Tai juk nesąmonė! Tau reikė- 
jo pirkti geležies. Ketaus. 

- Prašau? Ketaus? Kaip tau atėjo į galvą ketus? Tu 
rimtai? 

- Žinoma, - nusijuokė grafas, - ketus labai popu- 
liarėja. - Paskui jis prisikišo prie manęs ir kaip 5ą- 
mokslininkas tarė: - Nė vienas Žmogus to nežino. Bet 
aš sakau tau, kad reikia investuoti kapitalą į ateities 
meno dirbinius iš ketaus. 

- Tikrai? 

- Be jokios abejonės! Tiesa, žmonės šito dar nenutuo- 
kia, bet juk visada taip būna. Žmonėms pirmiausia rei- 
kia pakišti po nosimi gražius daiktus. Bet kol kas, vai- 
ke, juos pirkti. Dabar dar įmanoma gauti. Pavyzdžiui, 
galėjai Londone nusipirkti kelis biustus arba raitelio 
statulą. Ar nugriautiną koncertinę estradą. 

- Nė sapnuote nebūčiau susapnavusi, - pasakiau 
priblokšta, - man niekuomet nebūtų net dingtelėjusi 
tokia mintis. 

- Aišku, ne, - sušuko grafas linksmai. - Šis suma- 
nymas kol kas paslaptis. Kaip tik todėl ir įdomus. 
Mielas vaike, aš pradėjau kolekcionuoti. Kai tau pa- 
aiškinsiu - bet per daug šnekos, pasilikime ateičiai. 
Be to, aš aptikau tokių dalykų, kad tu net nepatikėsi. 
Manau, atkapsčiau senovinę paslaptį. 

- Kokią paslaptį? - šūktelėjau susijaudinusi. - Kaip 
šaunu! 

Grafas nusijuokė: 

- Tramdyk smalsumą! Aš tyliu kaip žemė. Verčiau 
papasakok man apie koralus. Tu nusipirkai koralų. 
Kam? 

Šįkart aš paslaptingai pritildžiau balsą: 

- Mat netrukus jie kainuos tiek pat kiek auksas. 
Jūros siaubiamos, koralai neauga, o paklausa nuolat 
didėja. 

- Už kokią sumą jų prisipirkai? 

Pasakiau. 

- Vis šis tas, - sutiko grafas. - Reikia būti dėkingam 
už kiekvieną išgelbėtą pfenigą. Parodyk. Šitie tavo ka- 
roliai iš koralų? Tikrai dailūs. Bet anksčiau juos dova- 
nodavo vaikams. Tai buvo vaikų papuošalas. Niekas 
nežiūrėjo į tokius niekučius rimtai. 

Nerūpestingai pasakiau, kiek sumokėjau už šiuos 
karolius. 

- Neįtikima, - nusistebėjo grafas, - niekuomet ne- 
būčiau pamanęs. Kaip keičiasi laikai. Gal tu ir ne visai 
prašovei. 

- Galų gale norėjau turėti ką nors, kas man pa- 
tinka, - paaiškinau. - Nesisekė su variu, alavu ir an- 
glimis. O koralus aš mėgstu. Man jie labai gražūs. Ir 
jeigu jų kaina, nors ir neįtikima, nukris, vis dar bus 
galima iš jų pagaminti nuostabių papuošalų. 

- Tu teisi! - sušuko grafas. - Tikrai geras pirkinys. 
Apskritai virš mūsų kybo gailestingas likimas. - Jis at- 
sistojo. - Eime, - pasakė, - eime, vaike! Apsivilk švar- 
keliu ir palydėk mus į apvalųjį bokštą. 

Apvalusis bokštas - seniausia Kronego pilies dalis. 
Tokia sena, kad jo pamatai mena dar romėnus, kurie 
čia buvo pastatę tvirtovę. Ir kitos apylinkės pilys kil- 
dinamos iš romėnų laikų. Pastatytos kaip gynybinė 
siena nuo priešų iš rytų: hunų, madjarų ir turkų. 

Kokio senumo bokštas, buvo matyti ir iš jo dantytų 
atbrailų. Elegantiško baroko metais, kai tokios puoš- 
menos išėjo iš mados, bokštas buvo apdengtas šviesiu 
smailu raudonų čerpių stogu. O pačiame viršuje pa- 
gražintas vėjarodžiu: prašmatniu geležiniu įtaisu su 
didinga data - 1611. 

Nors išoriškai ir pasikeitęs, viduje bokštas buvo 
tikras viduramžių statinys. Šaltas ir niaurus, akme- 
ninių laiptų pakopos skirtingos ir gan aukštos. Jokių 
turėklų. Siena, į kurią turėjai ramstytis, kad saugiai 
užkoptumei, iš šiurkštaus šalto akmens. Viskas apva- 
liajame bokšte buvo iš akmens, net pertvaros, skirian- 
čios tris mažas sargines. Užtat kampuotasis bokštas 
buvo iš tiesų puošnus. Jis buvo ir jaunesnis, mūrytas 
jau iš plytų. 

- Kažkas nutiko vėjarodžiui,- šniokštė grafas, 
prietemoje lipdamas man iš paskos ir nežinia kodėl 
tempdamas medinį plaktuką. - Jis neįtikimai ramus. 
Paprastai pabudindavo mane kas rytą, kai vėjas keis- 
davo kryptį. Ir jau trys dienos, kai apskritai nieko ne- 
begirdžiu. Tokia kraupi tyla, aš net nervinuosi. 

Vėjarodžio gyvenimas buvo ypatingas. Kiek prisi- 
menu, vos kryptelėjęs jis taip siaubingai sužviegdavo, 
kad visas nutirpdavai iš baimės. Jis ypač įsismarkau- 
davo audringomis naktimis. Mes, Kronego pilies įna- 
miai, buvome pripratę, bet svečiams tas žviegimas ga- 
dindavo nervus. Atvirai prisipažinsiu, man toji nauja 
ramybė nekliudė. Buvau pasikeitusi per tuos penke- 
rius nebuvimo metus. Ir tylios naktys man malonios. 
Net prie bokšto laikrodžio vėl turėjau priprasti. 

- Gal jis surūdijo, - sušvokštė Hansas, sekdamas iš 
paskos šeimininkui. - Tada reikės kviesti stogdengį. 
Vienas nesusidorosiu. O gal pamėginti? 

— Dieve gink! - pasibaisėjo dėdė Eduardas ir susto- 
jo. - Ar norite nusisukti sprandą? Man tik knieti suži- 
noti, kas nutiko, ir viskas. Gal nieko neįmanoma pa- 
daryti be sraigtasparnio ar pastolių, o man šiuo metu 
tai pernelyg didelės išlaidos. Ir trūksta tam būtinos 
ramybės! 

Iš apačios vėjarodis atrodė mažas, nors iš tikrųjų 
buvo keturių metrų aukščio ir svėrė keletą centnerių. 
Prireikus stogdengys, prisirišęs ir ėmęsis reikiamų 
saugumo priemonių, būtų galėjęs pakaukšėti į jį plak- 
tuku ar išpilti ant ašies keletą litrų alyvos, bet apie 
vėjarodžio nuėmimą negalėjo būti nė kalbos. Net du 
vyrai nebūtų pajėgę. 

Kai pagaliau uždusę užlipome ir iš šaltos priete- 
mos išlindome į saulę, vėjarodį pamiršome. Vaizdas 
apstulbino. Mums po kojomis driekėsi slėnis, galėjai 
matyti kiekvieną namą, ypač per slėnį vingiuojan- 
čius kelius. Pastatyti čia sargybos bokštą buvo gudri 
taktinė mintis. Joks priešas negalėjo prisiartinti ne- 
pastebėtas. | 

Hansas vikriai užsikabarojo ant gegnių apžiūrėti 
vėjarodžio įtvirtinimų. 

- Atsargiai, - įspėjo jį grafas, - čia gyvena pelėdos. 

Paskui mudu nuleidome akis į pažįstamus pilies 
stogus. 

- Spėju, kad ilgėjaisi namų. 

- Labai, - atsakiau. - Juk tokio grožio pasaulyje 
niekur nėra. 

Grafas patenkintas linktelėjo galvą. 

- Niekur nėra tokio grožio, ir niekur tau nebus taip 
gera, vaike. Nedaug yra žmonių šiame pasaulyje, ku- 
rie nuoširdžiai trokšta tau gero. 

- Žiū, kas tenai! - staiga sušuko jis ir parodė į kairę. 
Virš pilies koplyčios stogo, visai pro pat mus, praskri- 
do dailus gandras. Ištiesęs ilgą raudoną snapą į prie- 
kį, o kojas gulsčiai į užpakalį. Paukštis buvo panašus 
į ilgą tiesų brūkšnį, aukštyn ir žemyn kilnojosi tik di- 
deli juodos ir baltos spalvos sparnai. Žiūrint į gandrą 
nuotaika kaipmat pasitaisė. 

Kiek prisimenu, ant žemvaldžio namų stogo visuo- 
met buvo gandrų lizdas. Kiekvieną pavasarį aš ir gra- 
fas lažindavomės, kiek šįkart gandrai išaugins jaunik- 
lių. Labai domėjomės gandrų šeimos gyvenimu, nes 
jaunikliai, mokydamiesi skraidyti, visuomet pasirink- 
davo tikslu pilies stogą. Jie išdidžiai tupėdavo viršuje 
pirmąkart sėkmingai įveikę pilies griovį ir pakeliamą- 
jį tiltą, o mes niekaip negalėdavome jais atsigrožėti. 
Šimet lizde stovėjo du jaunikliai. Geras ženklas. 

- Du jaunikliai, - nudžiugo grafas, - ar matei? 
Gandrai neša laimę. 

Hansas nusileido nuo gegnių. 

- Nieko neradau, tik rūdžių, - pasakė jis. - Įtvir- 
tinimai dar geri. Jums leidus, aš vėl pėdinsiu į dirbtu- 
vę. Ar po pietų pakviesti stogdengį? 

- Dar pasitarsime, - tarė grafas. - Labai ačiū! 

Hansas dingo ant laiptų, vėl pasirodė apačioje, per- 
kirto kiemelį su apskritu akmeniniu šuliniu ir užsida- 
rė dirbtuvėje. Dėdė Eduardas padėjo medinį plaktuką 
ant grindų ir atsisėdo ant sienos, elgėsi neįprastai. 

- Prieik, - paliepė jis, - dar turime kai ką išsiaiš- 
kinti. 

Apvaliojo bokšto stogas buvo taip sumaniai už- 
dengtas ant senovinių keturkampių atbrailų, kad 
buvusios šaudymo angos pasidarė kaip langai, ant 
kurių galėjai patogiai atsisėsti. Tiesa, reikėjo, kad 
nesvaigtų galva, bet visi Kronego įnamiai buvo drą- 
sūs. Tūptelėjau šalia grafo ir nugara atsišliejau į sie- 
ną. Saulės plieskiami akmenys skleidė šilumą, o oras 
buvo maloniai vėsus, nes bokštuose visuomet pūtė 
vėjelis. 

— Vėjas pasisuko, - nei iš šio, nei iš to pasakė dėdė 
Eduardas. - Dabar jau tikras vakaris. Kaip manai, ar 
vėjarodis tą išpranašavo? Jeigu būtum prietaringas, 
galėtumei sakyti, kad sulauksime svečių iš vakarų. 

- Nuo kada tu pasidarei prietaringas? - paklausiau 
nustebusi. 

- Išsiugdai nuojautą, - atsakė grafas ir paslaptingai 
nusišypsojo, bet neaiškino išsamiau. Paskui paėmė 
medinį plaktuką ir susimąstęs pasvarstė jį rankoje. 

- Taip, - tarė jis, - o dabar prisipažink. Kodėl išti- 
sus trejus metus nedavei jokios žinios? 

- Aš tavęs bijojau. 

Grafas taip įtūžo, kai išvažiavau, kad buvau tikra, 
jog niekuomet nebenorės manęs matyti. 

- Taikai į tai, kad anuomet nesusivaldžiau? Menkas 
pasiteisinimas. Tu juk prie to pratusi. Ir vien dėl to ne- 
malonaus atsisveikinimo trejus metus nerašei? 

- Mane graužė ir sąžinė. 

- Tą suprantu. Bet juk turėjai iškart parašyti, kai 
perpratai tą berną. Gal būtum išsaugojusi turtą. Be to, 

esu artimiausias tavo giminaitis. Būčiau priėmęs iš- 
skėstomis rankomis. 

- Bet juk grįžau pas tave, dėde Eduardai. 

- Tiesa. Tik per vėlai. 

- Aš nesilaukiu, jei kalbi apie tai. 

- Kalbu ne apie tai. Kalbu apskritai. 

— Kaip apskritai? 

- Penkeri metai - ilgas laiko tarpsnis. Per penke- 
rius metus viskas gali pasikeisti. Aš daug galvojau ir 
priėmiau keletą sprendimų. Juk žinai, kad paprastai 
greit apsisprendžiu. 

- Žinau. Ir ką tu nusprendei? 

Dėdė Eduardas užsimetė koją ant kojos. 

- Tu dar sužinosi. Kai reikės. Šiaip ar taip, aš labai 
nusivyliau, kad anksčiau nepasprukai nuo savo did- 
vyrio. 

- Pirmaisiais metais mėginau lygiai penkiolika kar- 
tų pamesti Danielį, - tariau pabrėždama. - Kas mėne- 
sį po kartą, o gruodį - net triskart. 

- Vis šis tas, - abejingai numykė grafas. 

- Net neįsivaizduoji, kaip buvo sunku, - pasa- 
kiau. - Tikrai norėjau grįžti namo. 

Grafas numojo ranka. 

- Didžiausia bėda pasaulyje, kad žodžiai ir darbai 
skiriasi, - pacitavo. - Sena išmintis, kuri visada galios. 
Deja, ji tinka ir vienintelei mano seserėčiai. 

- Dėde Eduardai, - pasakiau ir atsitiesiau kaip Žva- 
kė, - ar galiu tau kai ką pasakyti? Danielis grasino, 
kad nusižudys, jei jį paliksiu. Ar norėtumei žudikės 
šeimoje? 

Grafui tie žodžiai nepadarė įspūdžio. 

- Jis sakė, kad nusižudys? 

- Žinoma. 

- Ir tu patikėjai? 

— O kodėl turėjau netikėti? 

- Šitokiais vyrais apskritai nevalia tikėti, - sušuko 
grafas. - Argi nė kiek nepažįsti žmonių? Drįstu tvir- 
tinti, kad šitas žaliaakis nenaudėlis nė neketino žu- 
dytis, kad jis ir dabar nenusižudė - gyvut gyvutėlis 
sukiojasi šiame pasaulyje ir oi dar pagadins mums 
nervų. Ar supranti mane? 

Jis taip trenkė mediniu plaktuku į akmenį, kad net 
nudundėjo. 

- Žinoma, suprantu, - tariau jį ramindama. - Tu 
visiškai teisus, bet man prireikė penkerių metų, kol 
išsiaiškinau. 

- Ilgokai. 

- Deja. Bet dabar jau Žinau. 

— Kokia suktybė, - niršo grafas, - seniausias triukas 
nuo Adomo laikų. Pagrasink nusižudyti, ir visos mo- 
terys ištyžta. 

- Ne viskas jau taip paprasta, - įsižeidžiau. - Ar 
mus laikai kvailėmis? 

- Bet juk padėjo. O gal ginčysies? Jūsų, moterų, 
pasaulėjautoje įsivėlusi klaida. Perdėta užuojauta. 
Nuoširdžios žalios akys, meilus šuns žvilgsnis, perre- 
gimas ašarų šydas - ir pinigai plūsta ne ten, kur dera. 
Tik jau nepertrauk manęs, žinau, ką kalbu. Mat kartą 
tai jau patyriau, čia, apvaliajame bokšte, prieš pat tau 
gimstant. 

Iš susijaudinimo man ėmė daužytis širdis. 

— Kalbi apie mano motiną? 

- Atspėjai. 

- Dėde Eduardai, - ėmiau maldauti, - ar mudu ne- 
galime kaip du protingi žmonės pasikalbėti apie ją? 
Buvau išvažiavusi penkerius metus ir per tiek laiko 
suaugau. 

- Tas amžinas slapukavimas, - atsidusau. - Ir aš 
niekada netikėjau istorija apie Pietų Afriką. 

Kiek galėjau prisiminti, Kronege buvo tabu dvi te- 
mos: mano tėvas ir mano motina. Tiesa, žinojau, kad 
pirmuosius ketverius savo gyvenimo metus aš pralei- 
dau su jais, bet nieko neprisimenu. Kai vėliau apsigy- 
venau pilyje, dėdė iš paskutiniųjų stengėsi, kad juodu 
pamirščiau. Į mano klausimus visuomet būdavo atsa- 
koma: tavo motina yra Pietų Afrikoje ir pasiaukojamai 
slaugo sergančią giminaitę. 

- Prašau, dėde Eduardai! Ar negali pasakyti man 
tiesos? 

- Gerai! - staiga sušuko grafas ir, didžiausiai mano 
nuostabai, pridūrė: - Galiu ir pasakysiu. Aš suklydau. 
Nieko tau nepasakojau, nes norėjau apsaugoti nuo 
tavo motinos likimo. Dabar matau, kad kvailai elgiau- 
si. Priešingai, man reikėjo papasakoti tau kiekvieną 
smulkmeną. Tada būtum žinojusi, kaip nereikia elg- 
tis, ir gal nebūtum pakliuvusi į nagus pirmam pasitai- 
kiusiam apgavikui. 

Susidomėjusi atsilošiau. 

- Na, tai kur ji yra? - paklausiau smalsiai. 

Dėdė Eduardas nutaisė rimtą veidą. Paskui paėmė 
mano ranką ir balsu lyg iš kapo duobės ištarė: 

- Tavo motina, vaike, gyvena prabangiame vieš- 
butyje prie pietų jūrų. Pramogauja kiek leidžia jėgos. 
Smaginasi su vyrais. 

Nepajėgiau susitvardyti ir pradėjau kvatotis. 

Grafas paleido mano ranką ir nepatenkintas pasi- 
žiūrėjo: 

- Ko čia juoktis? Gal nesupratai, ką pasakiau? 

- Prašau atleisti, bet tai tikrai juokinga. Mat iš tavo 
balso pamaniau, kad sėdi kalėjime. O čia juk labai gra- 
žiai skamba - prabangus viešbutis pietuose ir krūvos 
garbintojų. 

- Gražiai? Kalbant apie mano seserį ir tavo motiną? - 
pasipiktino grafas. - Ne! Yra skirtumas. Mums būtina 
ginti giminės papročius. Bet štai ką dar norėjau tau 
pasakyti: pirmiausia ji išteka iš užuojautos už prikly- 
dusio vargetos. Pati būdama bemaž vaikas. Kurgi ne - 
būtinai užsispyrė tekėti. Vos ištekėjusi išsiskiria, nors 
tu jau buvai gimusi. O paskui ką veikia? Atvažiuoja 
čionai ir apsigyvena. Vienintelis protingas poelgis jos 
gyvenime. - Dėdė reikšmingai patylėjo. - Bet ar ji pa- 
siliko? Atsidėjo savo vaikui? Žinoma, ne. Pilies ir bro- 
lio jai neužteko. Nebuvo telefono, per mažai permai- 
nų, jokių meilės istorijų. Supranti, nuolatinis gerbėjų 
stygius. Tad ji pakėlė sparnus, tiek ir tematai, išgirstu 
apie ją tik tada, kai pritrūksta pinigų. 

- Ar niekada neklausia apie mane? 

- Žinoma, klausia. Kiekviename laiške. Bet atsaky- 
mo negauna. 

— O kodėl ne? 

- Bausmė yra būtina, - tarė grafas ir patenkintas 
nusišypsojo. 

— Bet bausmė nieko nekeičia. 

- Taip manai? Nesutinku. 

- Ar ji tikrai tokia graži, kaip visi sako? 

— Deja, - sumurmėjo nuoširdžiai apgailestaudamas 
grafas. - Ji taip pat gerai sudėta kaip Emė ir puikiai 
išsilaikiusi. Iš teisybės, vis gražėja. Tad amžius jai ne 
priežastis keisti gyvenseną. Gal pasakyti tau tai, ko 
bemaž nedrįstu ištarti? Praradau bet kokią viltį, kad ji 
taps padoria moterimi. 

- Svarbiausia, kad ji laiminga. 

Grafas abejodamas nužvelgė mane. 

- Tai ne svarbiausia. Svarbiausia, kad ji nedarytų 
mums gėdos. Tikroji laimė, vaike, ne siautulingi kūno 
malonumai, o santuoka. Ar aišku? 

Sukikenau: 

- Visiškai. Todėl tu niekuomet ir nevedei. 

- Ne apie mane dabar kalbame, be to, vyrams daug 
kas yra kitaip. 

- Dabar nebe. 

— Taip manai? Gal tu ir teisi. Bet kam čia ginčija- 
mės. Tu turi kur kas geresnių savybių už savo motiną. 
Paveldėjai ne tik Emė išvaizdą, bet ir jos būdą. 

Pastarąjį sakinį buvau girdėjusi tūkstančius kar- 
tų. Aš nieko neturinti savo motinos, atsigimusi į tetą 
Emė. Emė - didysis pavyzdys. Visi ja didžiavosi, nes 
ji be paliovos tuokėsi ir vedybomis atnešdavo giminei 
vis daugiau pinigų. 

Ir ji visuomet rūpinosi Kronego reikmėmis. 
Paskutinis jos sužadėtinis buvo jaunystės meilė iš gre- 
timos pilies. Prie altoriaus ji žengė būdama lygiai aš- 
tuoniasdešimt dvejų metų. Emė padovanojo sutuok- 

tiniui dvylika jaudinamų mėnesių, pergyveno jį tryli- 
ka metų ir paveldėjo jo didelę pilį miškuose, šiaurėje 
susieinančią su mūsų slėniu, taip pat keletą ypatingų 
papuošalų, kuriuos turėjau gauti per savo jungtuves. 

- Ar aš apskritai nepanaši į savo motiną? 

- Nė kruopelės, - tikino dėdė Eduardas. 

- Bet juk turi būti koks nors panašumas tarp moti- 
nos ir dukters. 

- Ne. 

- Tu tikras? 

- Visiškai. 

Grafas atlošė galvą ir dėjosi atidžiai klausąs bokšto 
sakalų, kurie linksmai ir uoliai raižė orą visai mums 
virš galvų. 

- Na, gerai, - staiga pasakė jis, - turi žinoti. Bet 
paskui liausiesi mane kankinti, supratai? - Jis patylė- 
jo. - Tu paveldėjai jos akis. 

Bokšto laikrodis išmušė vienuolika, nutraukdamas 
mūsų mintis. 

- Dešimt, - su palengvėjimu sušuko grafas ir atsi- 
stojo. - Taip, dabar pasišnekėsime apie malonesnius 
dalykus. Pirmą valandą pietausime. Bus šio to gar- 
daus. Lotė šiai karštai vasaros dienai sudarė ypatingą 
valgiaraštį. Iš lengvų ir sveikų patiekalų. Pagal tuni- 
siškus receptus. 

- Lotė buvo Tunise? 

- Savaime suprantama, - išdidžiai sušuko grafas, - 
ji buvo Tunise, Maroke ir Alžyre. Daug metų dirbo 
virėja prancūzo banko direktoriaus šeimoje, su kuria 
išmaišė visą pasaulį. Būdama tokia sumani ji visur 
rinko valgių receptus, ir mes dabar jais naudojamės. 

Pasakysiu atvirai, vaike, ji geriausia virėja visoje apy- 
linkėje. Neįkainojama. Gaila, jos šlovė jau pasiekė kai- 
mynus, ir klastūnas Leopoldas fon Lokenšteinas ener- 
gingai kurpia planus, kaip ją persivilioti. Įsivaizduok, 
man nežinant siuntinėja jai fazanus, kurapkas ir dar 
dievaižin ką, kad tik pas jį pereitų. Žinoma, prispy- 
riau pasiaiškinti, bet jis viską neigia, kaip visuomet 
begėdiškai. Ką manai? 

- Tikrai jos negaus, - nuraminau. 

- Ir aš taip spėju. Jai niekur pasaulyje nebus taip 
gera kaip Kronege. - Jis patenkintas apsidairė: - Taip, 
rojaus kampelis žemėje. Ir drauge mudu susidorosi- 
me, argi ne? Netrukus bus pamirštas ir tavo pakly- 
dimas, nors tas nenaudėlis dar ilgai neduos tau ra- 
mybės. Juo dėtas irgi taip elgčiausi. Šiaip ar taip, jis 
našta ant kupros. Sakyk, vaike, kas iš tikrųjų žino apie 
Londono dramą? 

- Niekas. Tik tu ir aš, ir Danielis. 

- Gerai. Tada lengviau. Aš pagalvosiu! Taip ir liks, 
ką aš pasakiau tarnams. Buvai užsienyje mokytis kal- 
bų. Kai susitiksi kaimynus, pasakosi tą patį. 

- Kaip nori, dėde Eduardai. Bet kuriam galui man 
tos svetimos kalbos? 

— Kad padėtumei valdyti pilį. 

- Bet tam gana ir vokiečių. Dar niekuomet nesame 
susirašinėję svetima kalba. 

- Esame. Pamiršti mano rinkinius. Jeigu kas nors 
paklaustų, tu užsienyje buvai, kad padėtum man ge- 
riau sutvarkyti rinkinius. Tu studijuoji užsienietiš- 
kus katalogus ir susirašinėji su Niujorko, Londono ir 
Paryžiaus aukcionais. Be to, Anglijoje studijavai meno 
istoriją. Ar atsiminsi? 

- Žinoma. Vieni niekai. 

- Pala! - staiga sušuko grafas ir sustingo lyg per- 
kūno trenktas. - Ką tik dingtelėjo geniali mintis. Koks 
puikus sumanymas! Tu iš tikrųjų padėsi man tvarkyti 
rinkinius. Man juk reikia padėjėjos. Tikrai skaitysi ka- 
talogus ir rašysi laiškus - juk šitiek išmokai angliškai, 
ar ne? Tai va. Būsi mano dešinė ranka, lydėsi į arti- 
miausią meno dirbinių aukcioną, o aš tave pamoky- 
siu, kaip galima palankia kaina ką nors įsigyti. Be to, 
įkalsiu tau meno istorijos pagrindus. Ir tai pradėsime 
tučtuojau. Noriu sužinoti, ką tu moki. 

Grafas įsikarščiavo, ir aš žinojau, kas bus toliau. 
Puikiai nusiteikęs jis bedė į dešinę: 

— Kada pastatytas kampuotasis bokštas? 

- Praėjus keliems šimtmečiams po apvaliojo. 

— Bet kada? Koks stiliaus pavadinimas? 

- Gotika, - spėjau. 

- Netiesa! - įsismarkavęs sugriaudėjo grafas. - 
Visiška nesąmonė! Kronege nėra gotikinio bokšto. 
Buvo kitados, bet jis sugriautas. Kampuotasis pastaty- 
tas vėliau. Kaip vadinasi stilius, kuris pakeitė gotiką? 

- Renesansas? 

- Teisingai. O koks pagrindinis renesansinio ir štai 
tokio senovinio bokšto kaip apvalusis skirtumas? Kuo 
renesanso stilius naujas? Ką turi kampuotasis bokštas 
ir ko neturi apvalusis? 

- Laikrodį, - abejodama pasakiau. 

- Pamiršk laikrodį, - įsakmiu balsu griaudėte su- 
griaudėjo grafas, - pamiršk laikrodį, kuris jame įtaisy- 
tas gerokai vėliau. Pasitelk protą! Kuo skiriasi abudu 
bokštai? 

Ir jis pabaladojo akmeninę sieną, į kurią buvau at- 
sišliejusi nugara. 

- Statybinėmis medžiagomis? - paklausiau droviai, 
nes nebuvau tikra, ar jis tą norėjo išgirsti. 

- Puiku! - suriko grafas taip garsiai, kad pakilo 
aukštyn išgąsdinti žvirbliai. - Statybinėmis medžia- 
gomis. Apvalusis bokštas dar iš akmens, o kampuo- 
tasis jau iš plytų. Renesanso laikais vėl pradėta mū- 
ryti iš plytų. Sakau „vėl“, nes jau romėnai naudojo šią 
taurią medžiagą statyboms, ir jų pastatai tvėrė amžių 
amžius. Romėniškos plytos buvo puikios, mažos, 
plokščios ir kietos, bet daugiau papasakosiu kitąkart. 
Jau matau, - pareiškė itin linksmai, - ko tau trūksta. 
Ničnieko nenutuoki iš meno istorijos. Painioji stilius 
ir suverti į krūvą šimtmečius. Nuo šiandien prasidės 
mokslai. Sutinki? 

- Taip, dėde Eduardai, - pasakiau, - žinoma, sutin- 
ku. Bet tu kasvakar mokai mane pažinti žvaigždes. 

- Tai tik pramoga, - tarė grafas, sviedė aukš- 
tyn savo medinį plaktuką ir mikliai jį pagavo. - 
Atsipalaidavimas po įtemptos dienos. Šito neįmano- 
ma vadinti mokslu! O gal leidi suprasti, kad esi vargi- 
nama protiškai? 

— Ne, ne, - skubiai paprieštaravau, - priešingai. 

- Ir aš taip manau. - Grafas meiliai pasižiūrėjo į 
mane. - Mes pernelyg apleidome tavo protą. Ir matyti, 
kur tai nuvedė. Šiandien įstojai į mano mokyklą, o kai 
ją baigsi, joks vyriškis pasaulyje tavęs nebepranoks. 
Matysi visus tuos vyrus kiaurai, ir tik pats geriausias 
sulauks mūsų malonės. Kaip manai? 

Nutylėjau, bet dėdė Eduardas ir nelaukė atsakymo. 
Laimingas stovėjo šalia, saulė švitino stambią jo nosį, 

o vėjas taršė tankius žilus plaukus. Grafui tik pen- 
kiasdešimt aštuoneri, bet kiek prisimenu, jo plaukai 
visuomet buvo žili. Jau keturiasdešimties buvo žilste- 
lėjęs, nors jo veidas nuo to pasidarė tik jaunesnis. Jis 
ir dabar atrodė jaunas su juodais vešliais antakiais ir 
tamsiomis akimis, kurios iš džiaugsmo, kad laukia 
tiek turiningų mokymosi valandų, spindėjo labiau 
negu paprastai. 

- Tau reikėjo tapti profesorium, - pajuokavau, - 
būtum buvęs aukščiausios klasės mokytojas. 

- Palauk, - pamerkė jis man. 

Didžiavausi elegantišku savo dėde. Jis buvo aukš- 
tas ir tiesus, puikiai pasiūtas švarkas slėpė pilnumą, 
dėl kurio buvo kaltas Lotės virėjystės menas. Net ir 
šiurkštaus audinio kelnės nebjaurojo taurios jo išvaiz- 
dos. Viską gadino tik medinis plaktukas. 

Medinis plaktukas! Kam dėdei jo reikėjo? Tas plak- 
tukas iškart patraukė mano akį, nes niekuomet ne- 
buvau mačiusi tokio didelio. Jis panėšėjo į paprastą 
virtuvės įrankį, su kokiu paprastai daužoma mėsa, tik 
dvigubai didesnis. 

- Dėde Eduardai, - paklausiau smalsiai, - o ką tu 
laikai rankoje? 

Jis pasižiūrėjo į mane, paskui į savo ranką. 

- Juk matai, - atsakė patylėjęs. - Čia medinis plak- 
tukas. Paprasčiausias medinis plaktukas. 

- O kam taujo reikia? Ar netyčia pasiėmei? 

- Kvailas klausimas! Manai išprotėjau? Žinoma, 
aš ne šiaip sau tampausi kokį daiktą. Visuomet žinau 
kodėl, bet tai anaiptol nereiškia, kad kaskart tau atvi- 
rai pasakysiu. 

Ir jis linksmai nusijuokė. 

- Pasakyk, dėde Eduardai, maldauju, pasakyk! 

- Ne, smalsianose. - Jis prisikišo artyn ir žaismin- 
gai įgnybo man į skruostą. - Žinai, - sušnibždėjo 
jis paslaptingai, - mudu dabar sudarysime sutartį. 
Plaktukas yra mano reikalas, ir turėsi su tuo susitaiky- 
ti. Nieko neklausinėsi ir nelaidysi jokių užuominų, juo 
labiau girdint tarnams. Užtat aš iškilmingai pasižadu 
nebekankinti tavęs klausimais apie pinigus. Sutinki? 

— Mielai, - atsakiau apstulbusi, - jei nori. 

- Noriu. 

- Gerai, tada sutarta. 

- Taip, - pasakė jis, kai tvirtindami pasižadėjimą 
mudu paspaudėme rankas, - dabar palik mane vieną. 
Turiu čia šiokio tokio darbo. O kas gi tenai atvažiuoja? 

Jis pasilenkė per keturkampę atbrailą. 

Aš iškart atsistojau šalia. Didžiulis juodas limuzi- 
nas lėtai pakilo pilies kalnu ir sustojo prie vartų. Išlipo 
vyriškis. Nešdamas kažką sunkaus jis perėjo pakelia- 
mąjį tiltą ir paskambino. Nebuvo įmanoma įžiūrėti, 
ką jis taip sunkiai bogino, nes iš viršaus viskas atrodė 
labai smulku. 

- Aš jau numanau, kas tenai, - sušuko grafas su 
grėsminga gaidele balse, o paskui paliepė užginda- 
mas bet kokius prieštaravimus: - Dabar sudie, vaike, 
kol kas! Pasimatysime per pietus. 

Nesitverdama smalsumu lipau žemyn, kaip pa- 
prastai skaičiuodama pakopas. Kai nulipau, automo- 
bilio nebebuvo. 

Lygiai be ketvirčio pirmą aš sėdėjau po kaštonais. 
Apskritą stalą dengė balta damasto staltiesė, ir ilgi 
kutai, nutįsę bemaž iki žemės, man priminė vaikystę. 
Maža per pietus visuomet pindavau juos į ilgas kasas, 
ir juo daugiau jų supindavau nepastebėta suaugusių- 
jų, juo palankesnis būdavo ženklas. Penkios kasos: gal 
ant pilies kalno rasiu žemuogių. Dešimt kasų: gal man 
leis lydėti tarnaitę, kai ta eis parnešti pieno. 

Pieną nešdavo iš dvaro, o tenai aš visuomet norė- 
davau eiti. Mane viliojo gandrų lizdas, be to, žinojau 
visus karvių, arklių, šunų ir vištų vardus. Ūkis buvo 
puikiai tvarkomas; pagal senovinį sveiką būdą, be 
cheminių trąšų ir nuodų nuo kenkėjų. Tvartai buvo 
erdvūs ir vėdinami, visą vasarą gyvuliai ganėsi ga- 
nyklose. Net ir kiaulės kriuksėjo lauke, o vištos lai- 
mingos kapstėsi niekieno nevaržomos. 

Ūkyje buvo ir vienas ypatingas gyvūnas: paršave- 
dė Šarlotė, kuri iš pasitenkinimo apsvaigdavo, kai jai 
pakasydavai vieną kaklo vietelę. Aš žinojau, kur ta 
vieta. Ūkininkas man ją parodė. Vos įeidavau į kiauli- 
dę, Šarlotė imdavo džiugiai kriuksėti. O paskui, kiek 
įkabindavo trumpos kojytės, ji skubėdavo prie lenti- 
nių durelių ir atkišdavo man kaklą. Imdavau ją kasyti, 
Šarlotė palaimingai užsimerkdavo ir kaipmat susting- 
davo iš malonumo. Greitai nuvirsdavo ant šono ir iš- 
tiesdavo visas keturias kojas. Atsipeikėdavo maždaug 

po minutės, ir tada žaidimas vėl prasidėdavo. Nieko 
nuostabaus, kad kaskart iš kiaulidės mane reikėdavo 
ištempti jėga. Aš nebenorėdavau namo, norėdavau 
likti su Šarlote. Ir paguosdavo mane tik grafas. Jis pa- 
žadėdavo marcipaną, ir kai saldumynas atsidurdavo 
burnoje, ašaros išsekdavo. 

Ak, tas ūkis. Galėsiu kaltinti tik savo kvailumą, jei- 
gujis mums neatiteks. Neįmanoma net pagalvoti, kad 
tenai atsikraustys koks svetimas žmogus ir viską su- 
griaus. Kad ir kaip keista, dėdė Eduardas gana ramiai 
išklausė mano išpažintį. Net pažadėjo daugiau nebe- 
kalbėti apie mano finansinę padėtį. Gal buvo koks ki- 
tas pinigų šaltinis? Šiaip ar taip, dėdė neatrodė nura- 
šęs dvarą į nuostolius. 

Palaimingai pasirąžiau. Tas bauginęs pokalbis visai 
nebuvo toks baisus. Tiesa, aš prisipažinau anaiptol ne 
viską, bet susakiau svarbiausius dalykus. Be to, netru- 
kus atvažiuos močiutė - tada viskas bus paprasčiau. 

Močiutė buvo grafo motina. Ji gyveno pietų Pran- 
cūzijoje ir kiekvieną vasarą atvažiuodavo į Kronegą 
švęsti gimtadienio. Buvo gimusi liepos 31-ąją. Tad tu- 
rėjo atvykti vėlių vėliausiai po dviejų savaičių. Man 
kaipmat pakilo ūpas prisiminus močiutę. Ji visuo- 
met mane palaikė ir vaikystėje leido viską, ką drau- 
dė dėdė Eduardas. Tie du mėnesiai, kai ji viešėdavo 
Kronego pilyje, būdavo patys geriausi per visus me- 
tus. Ir dabar ji man pagelbės. Mat pažinojo grafą kaip 
nuluptą, kai ji bus čia, grafas niekur nedings su savo 
slapukavimais. Ji kaipmat išpeš, kam reikalingas me- 
dinis plaktukas ir kokius paslaptingus „sprendimus“ 
priėmė grafas, kai manęs nebuvo. O svarbiausia - ji 

man papasakos apie motiną, dabar, kai jau apie ją 
buvo užsiminta. 

Pakėliau akis ir įsistebeilijau į žalią lapiją virš gal- 
vos. Puikiai jaučiausi. Diena buvo karšta, ir oras rai- 
buliavo sidabro spalva, to nė kartelio nebuvau ma- 
čiusi Anglijoje per visus penkerius metus. Žinoma, 
ir Londone būdavo gražių vasaros dienų, bet anaip- 
tol ne tokių. Net jeigu ištisą savaitę nelydavo, žemė 
būdavo drėgna. Kaskart, kai pagulėdavau ant žolės, 
man imdavo skaudėti sąnarius. 

Niekas negali atstoti įprasto tėviškės klimato. 
Nusiaviau batus ir pirštais švelniai paliečiau šiltą sau- 
są žemę. Kieme tvyrojo maloni tyla. Paukščiai gies- 
mininkai bemaž nejudėjo, net bitės dūzgė tyliau negu 
rytą. Saulė kybojo tiesiai virš manęs, skleisdama karš- 
tį ir mieguistumą. Prošal sverdinėdamas praplasnojo 
drugelis. 

Vėl apsiaviau batus, kad dėdė Eduardas nepama- 
tytų kojų nagų, kuriuos, nepaisydama draudimo, bu- 
vau nusilakavusi raudonai. Tada atidžiai patyrinėjau 
stalą. 

Regis, valgiai bus įdomūs. Buvo dvi didelės me- 
dinės salotinės, šalia jų - krištolinis marinato bute- 
liukas. Du balti dubenys prikrėsti tyrės, šviesiai ir 
tamsiai žalios. Kas čia? Tikiuosi, ne Žirniai. Pirma, aš 
nelabai mėgstu žirnius, antra - tai pernelyg sunkus 
valgis karštą vasaros dieną. Žirnių tyrė tinkamesnė 
žiemą. 

- Kas tai, Lote? - paklausiau smalsiai, nes išgirdau 
už nugaros žingsnius. Bet po kaštonais atėjo ne virėja, 
o grafas. Buvo persirengęs šviesiu elegantišku drobi- 

niu švarku ir kiek suirzęs. Ant dešinio peties tupėjo 
Bonis. 

Jau buvau susidraugavusi su Boniu. Vakar per pie- 
tus jis paėmė iš manęs dvi saulėgrąžos sėklas, o va- 
kare net leidosi pakasomas po sparnu. Tam jis tyčia 
nusileido nuo karnizo, akivaizdžiai priblokšdamas 
grafą. 

- Tu jam patinki, - pareiškė dėdė Eduardas, - tai 
geras ženklas. Šis paukštis neklysdamas įvertina 
žmones. 

Šiandien paukštis atrodė ypač gyvybingas. Juodos 
it sagutės akys žvilgėjo, jis meiliai gnaibė grafui ausies 
spenelį. Bet tas patupdė Bonį ant jo lipynės - didelės 
šakos, pritvirtintos prie stoginės koto šalia valgomojo 
stalo. Kažkas atsitiko. Paukštis buvo užsitraukęs ne- 
malonę. Už ką? 

- Šitas bjaurybė vis dėlto tikrai apkapojo mano se- 
nelio brolį, - irzliai paaiškino grafas. - Tu juk Žinai, 
tas didelis paveikslas už mano rašomojo stalo kabi- 
nete. Užsakiau jam naujus rėmus, jie tik vakar buvo 
baigti. Nulipau iš bokšto, viskas buvo gerai. O paskui 
palikau paukštį vienai, gal dviem akimirkoms, ir jis 
iškapojo didžiulę skylę brangiuose rėmuose. Net ne- 
žinau, ar bus galima ją užtaisyti. 

Bonis papūtė kuodą ir švelniai sukrykštė. 

- Taip, taip, išdykėli. Kokia dabar iš to nauda. 

Grafas pagrasino pirštu ir atsisėdo šalia manęs ant 
balto pinto krėslo. Paskui įpylė raudonojo vyno. 

- Ši papūga ne tik neklysdama įvertina žmo- 
nes, - pasakiau, - regis, ji įvertina ir brangią medieną. 
Tauriam paukščiui juk reikia tauraus medžio. 

- Taip, - sutiko grafas ir paragavo vyną, - tai vie- 
nintelis jo trūkumas. Pirmaisiais metais jis pridarė 
tiek žalos, kad vos jo neatidaviau. Neliko sveikų nė 
vieno veidrodžio rėmų. Jis iškapojo iš mano rašomo- 
jo stalo juodmedžio plokštę ir sutrupino ją į smulkius 
gabalėlius. Tiesa, jis nekaltas, tokia jau gamtos užgai- 
da, jam būtina kapoti medį, kad nesusirgtų. Bet aš ne- 
žinau, kas būtų atsitikę, jeigu Hansas nebūtų sugalvo- 
jęs įrengti jam šitokių medinių lipynių. Nuo to laiko 
paukštis bent baldams duoda ramybę. 

- Kiek jau laiko jį turi? 

- Dvejus metus. 

— Gal iš pat pradžių turėjai uždaryti į narvą. 

Grafas nepalankiai nužvelgė mane. 

- Į narvą? Juk nebūčiau pirkęs paukščio, jei būčiau 
žinojęs, kad jam reikės kankintis už grotų? Ar tu norė- 
tum visą gyvenimą pratupėti narve? 

- Krršt! - sukrykštė Bonis ir pašiaušė kuodą. 

- Matai, - atlyžo dėdė Eduardas, - jis supranta 
kiekvieną žodį. Kada nors supras, kad nevalia nie- 
ko gadinti, ar ne, paukšteli? Jis tikrai neapsakomai 
protingas. Nenorėčiau, kad susidarytum klaidingą 
įspūdį, Anete. Vis dėlto jau du mėnesius jis nieko ne- 
iškrėtė. 

Dėdės balsas sušvelnėjo. Jis meiliai žiūrėjo į kaka- 
du, kuris taip išsipūtė, kad net padvigubėjo, ir kantriai 
laukė pietų. Kaip visuomet grafo pyktis greit išgara- 
vo. Jis niekada ilgai nepykdavo ant savo numylėtinio. 

- Hansas turės vėl užsiimti rėmais, - pasakė jis vi- 
siškai nurimęs. - Gal juos dar įmanoma pataisyti. 

Ir pradėjo kasyti paukščiui po sparnais. 

Su malonumu stebėjau. Bonis tikrai buvo praš- 
matnus padaras. Baltomis kaip sniegas plunksnomis, 
oranžiniu kuodu, kurį vos susijaudinęs papūsdavo, 
oranžinėmis žandenomis. Uodegos ir sparnų apačia - 
citrinų geltonumo. Dėdė Eduardas kartą pajuokavo: 
„Turiu baltą kakadu, įdarytą geltonai su oranžiniais 
priedais“. Šis apibūdinimas taip ir prilipo Boniui. 
Tiesa, dažniausiai jis būdavo geras paukštelis, bet jei 
ką nors iškrėsdavo ir pilies šeimininkas supykdavo, 
virsdavo „oranžiniu priedu“. 

Kaip jau sakiau, Bonis buvo gražus orus paukštis, 
ypač jei sėdėdavai priešais. Vakare virtuvėje jis būda- 
vo kitoks. Mat miegodavo ant užuolaidos karnizo, ir 
jeigu iš apačios žvelgdavai į purias baltas plunksnines 
jo kelnes, atrodydavo, jog tenai užskridusi nupenėta 
balta sriubinė višta. Dėdė Eduardas irgi buvo paste- 
bėjęs tą panašumą. Tiesa, jis niekuomet nebūtų pri- 
pažinęs, kad jo numylėtinis - žinoma, jei nekalbėsime 
apie plunksnas, - bent trupučiuką panašus į naminių 
valgomųjų žemakilmių paukščių rūšį, bet valgiaraš- 
tį vis dėlto pakeitė. Nuo tada, kai Bonis apsigyveno 
Kronege, vištienos pilies valgiaraštyje neliko. 

Apskritai valgymo įpročiai pilyje buvo pasikeitę. 
Grafas vis dažniau atsisakydavo mėsos. Jis be galo 
mylėjo gyvūnus, ir jam atrodė žiauru žudyti gyvus 
padarus, kad paskui juos suvalgytum. Kai tik įsigijo 
Bonį, jis sunkiai, žingsnis po žingsnio mažino mėsos 
patiekalų. Kol kas jų visai atsisakyti dar nepavyko, bet 
dėdė užsidegęs pasakojo apie tuos taurius daržovių ir 
vaisių patiekalus, kuriuos patiekdavo Lotė. 

Valgis ir šiandien buvo nuostabus. Sūrio suflė, 
tiesiog tirpte sutirpusi burnoje. Prie jos gavome miš- 
rainių ir baltos duonos. Paslaptingi žalieji valgiai pa- 
sirodė esą žaliųjų pupelių tyrės, pagardintos citrinų 
sultimis, druska, smulkintomis virtomis salotomis ir 
svogūnų laiškais. Niekuomet nebuvau nieko pana- 
šaus valgiusi. Pietūs baigėsi sūriu, cukruotais melio- 
nais ir cheresu. 

Pietavome su didžiausiu apetitu, ir Bonis buvo 
patenkintas savo pietumis. Blizgindamas akutes jis 
gnaibė rudą sorų šluotelę, o baigė pietus trupučiu 
petražolės. Kakadu sotinosi labai grakščiai. Lesė ne iš 
puodo, soras ir žalėsius mikliai laikė koja, kuri buvo 
tokia pat judri kaip Žmogaus ranka. Retkarčiais, kai 
jam būdavo labai gardu, jis dailiai išskėsdavo nagus, 
kassyk mus prajuokindamas. Mat tie išskėsti nagai at- 
rodė kaip pasipūtusių žmonių atkištas mažasis piršte- 
lis geriant arbatą. 

- Ak, vėl buvo taip gardu, Lote, - pagyrė grafas ir 
sulankstė servetėlę. - Ir kaip aš šitiek laiko gyvenau 
be jūsų? 

Lotė pamaloninta nusišypsojo. Ji visuomet pietau- 
davo su mumis, kai neturėdavome svečių. 
virėjai tiesiai į akis, - ką be jūsų daryčiau? Laimė, kad 
pas mus apsigyvenote. 

Lotė paraudo ir kukliai nunarino galvą. 

- Beje, - kalbėjo toliau grafas, - ar ne fon Lokenš- 
teino automobilis buvo atvažiavęs šiandien prieš 
pietus? 

- Taip, taip, - skubiai pratarė Lotė, - jau ketinau 

jums pasakyti, kad jis čia buvo, bet prieš pietus niekur 
jūsų neradau. Ponas Leopoldas perdavė dvidešimt 
šviežių upėtakių. 

Grafas suraukė kaktą, paskui įsistebeilijo į staltiesę. 
Jo kaklas iš lėto pradėjo raudonuoti. Aiškus ženklas. 

- Dvidešimt upėtakių? - paklausė grėsmingai tyliu 
balsu. 

- Ir linkėjimus. 

- Taip, ar tas asilas mano, jog mums reikia išmal- 
dos? - sušuko jis tokiu balsu, kad išsigandusi papūga 
išmetė petražolės stiebelį. - Kas čia per nesąmonė? Jis 
mus įžeidinėja? 

- Tik prašyčiau nesiųsti jų atgal, - neapdairiai įsiki- 
šau aš, - antraip jis labai užsigaus. Vis dėlto kaimynas. 

- Kas čia per kaimynas? - šėlo grafas išraudoniju- 
siu veidu. - Kas čia per kaimynas? Tegu jis nešdina- 
si velniop čionai nelandžiojęs. Nusispjaut man į tokį 
kaimyną. Visai neduoda ramybės. Taip, jis braunasi į 
mano namus! Aš jį apskųsiu! 

Bonis ėmė veriamai spiegti. Barniai jį visuomet 
sujaudindavo. Laikė juos asmeniniu iššūkiu ir turė- 
jo įrodyti, jog gali balsu perrėkti visus susirinkusius. 
Jis išskleidė uodegą kaip vėduoklę, pašiaušė kuodą ir 
klykė taip kraupiai, kad mums užgulė ausis. Ir kaip- 
mat tapo padėties šeimininku. Iš tiesų Žmonių balsai 
niekaip negalėjo prilygti jo klyksmui. 

- Užčiaupk snapą! - subliovė grafas. - Kas tau dar- 
bo? Verčiau mokykis kalbėti, tu kvailas gaidy! 

Bonis trumpam sulaikė kvapą, ketindamas vėl su- 
klykti, bet Lotė pakėlė petražolę, ir paukštis apsigal- 
vojo. 

- Dėde Eduardai, - pasakiau aš per tą trumpą ato- 
kvėpį, - meldžiu jo neskųsti. Juk upėtakiai yra tik 
malonus dėmesio parodymas. Ir tu kiekvieną rudenį 
siunti Leopoldui savo jauno vyno, kad paragautų. 

- Iš tiesų labai gražios žuvys, - drįso įsiterpti 
Lotė. - Jeigu leisite, šįvakar galime... 

- Ne, negalime, - visas raudonas iš pykčio sustaugė 
grafas. - Nė žodžio apie tai, daugiau nieko nebenoriu 
girdėti. Argi nesuprantate, kas čia vyksta? Ar visiškai 
nepažįstate žmonių? Toks kvailas nesuvokimas nuva- 
rys mane į kapus. Dar žodis apie žuvis, ir aš sprogsiu 
iš pasiutimo! 

Jis pašoko ir sviedė ant stalo medžiaginę servetėlę. 
Ji praskriejo vos per plauką Lotei nuo nosies ir užkliu- 
džiusi marinatą tėškėsi į salotinę. Buteliukas su mari- 
natu parvirto, ir ant duonos pintinėlės pasiliejo rieba- 
lų srovė. Aš žaibiškai atsitraukiau su savo krėslu, nes 
aliejus jau varvėjo per stalo kraštą. Grafas kaltai pasi- 
Kakadu pakreipė galvą, atidžiai nužvelgė akimis ser- 
vetėlę salotose, o paskui balsiai ir aiškiai ištarė: 

- Papas! 

Dėdė Eduardas apstulbęs vėl klestelėjo į krėslą. 
Jam atėmė žadą - numylėtinis pasakė pirmąjį Žodį. 
Visas išraudonijęs dėdė spoksojo į Bonį nežinodamas, 
ar jį girti, ar peikti. Ranka persibraukė plaukus, o jo 
veide aiškiausiai atsispindėjo sumišimas: „papas“ ne- 
dera kilmingo grafo kakadu žodynui! 

- Jis kalba, jis kalba, - džiūgavo Lotė, - ir kaip aiš- 
kiai. Ar girdėjote? Jis ištarė „papas“. Netrukus jis bers 
ištisus sakinius. Bus linksma. 

- Ar jūs jį to išmokėte? - Grafas sutrikęs Žiūrėjo į 
savo virėją, kuri susižavėjusi žvelgė į paukštį. - Tai 
labai savotiškas žodis. Iš manęs niekuomet nėra jo gir- 
dėjęs. 

- Iš manęs taip pat, - pareiškė Lotė. - Aš jam tik 
lėtai ir aiškiai kartodavau jo vardą. Bo-nis, Bo-nis. Ir 
rytais per pusryčius. Jis labai įdėmiai klausydavosi. 

- Akivaizdu, kad įdėmiai,- pasakė grafas. - 
Pernelyg pabrėždavote pirmąjį skiemenį. Ir štai rezul- 
tatas. Tikiuosi, kaip nors sugebėsime išmušti jam tai 
iš galvos. 

— Kodėl? - įsižeidė Lotė. - Juk tai gera pradžia. Jau 
verčiau „papas“ negu nieko. 

- Ir aš taip manau, - pritariau jai kikendama. 

Bonio nė kiek nesutrikdė ginčai apie kalbinius jo 
sugebėjimus. Jis ir toliau atidžiai stebėjo salotinę ir 
jos turinį, nes ne kasdien matydavo tokį vaizdą. Jo 
kaklas vis labiau tįso, o juodos akytės plėtėsi. Staiga 
jis šauniai sukrykštė ir nuo šakos stryktelėjo ant sta- 
lo. Mikliai nusileido tarp dviejų vyno taurių, ryžtin- 
gai žengė prie salotinės ir čiupo servetėlę už kampo. 
Didžiausiomis pastangomis ją ištraukė, nuvilko per 
stalą, niekur neužkliūdamas tarp taurių ir lėkščių, ir 
numetė ant žemės. Paskui pakreipė galvą ir patenkin- 
tas pasižiūrėjo žemyn. 

Mes susižvalgėme ir lyg, susitarę pratrūkome kva- 
totis. Grafas ėmė gaudyti orą, o paskui paleido tokią 
juoko papliūpą, kad net stalas sudrebėjo. 

- Tikrai, nors sprok iš juoko! - sudejavo jis, jam per 
skruostus riedėjo ašaros. - Boni, tu genijus. Ką pasa- 
kysite? Visiškai negabi kalboms papūga, užtat puiki 
namų šeimininkė. 

Nusišluosčiau akis: 

- Šiaip ar taip, tvarka jam svarbiausia. 

- Būtent. Boni, mes tavim didžiuojamės. Eikš, mie- 
lasis! Eik šen! 

Jis pasilenkė ir pradėjo kasyti kakadu galvą. Bonis 
kaipmat pamiršo servetėlę, atkišo oranžinį kuodą ir 
palaimingai užsimerkė. Galvos kasymas jam buvo di- 
džiausias malonumas. 

- Taip, - patenkintas tarė grafas, - o dabar jums 
paaiškinsiu, kodėl taip susijaudinau. Leopoldas yra 
klastingas sukčius. Žuvis mums siunčia ne iš kaimy- 
niškos meilės, o todėl, kad nusižiūrėjęs jus, mieloji 
Lote. Nieko labiau netrokšta, tik kad jūs paliktumėte 
mane ir persikraustytumėte pas jį. Bet, - jis patekšno- 
jo Lotei per ranką, - jūs pasigailėtumėte. Lokenšteino 
pilyje neturėtumėte nė akimirkos atilsio. Kiekvienam 
šeimos nariui reikia gaminti atskirai. Vienas nevalgo 
daržovių, kitas - bulvių, o pilies šeimininkui niekas 
neįtinka. Patikėkite manimi, tenai tarnai keičiasi tris 
kartus per metus. Na, o apie namų ponią bus geriausia 
patylėti. Pirma, ji neurotikė, antra, labai nemalonios 
išvaizdos. Perkarusi it žalga ir plokščia tarsi lyginimo 
lenta; neatskirsi, kur priekis, kur užpakalis - visiškai 
vienodi. Patikėkite manimi, jokia padori moteris taip 
negali atrodyti! 

Ir jis meilingai apmetė akimis savo virėjos apva- 
lumus. 

Lotė paraudo. 

- Aš visai nenoriu išeiti, - tarė patylėjusi. - Tik no- 
rėjau paklausti, ką man daryti su žuvimis. 


58 


- Atiduoti! - paliepė dėdė Eduardas. - Nenoriu jų 
nė kąsnio. Atiduokite kaimo paštininkei, keletą tegu 
gauna ir Hansas. Jis tikrai apsidžiaugs. Aišku? 

- Ne, - tarė Lotė ir nurijo seilę. - Neaišku, bet, ži- 
noma, įvykdysiu jūsų įsakymą. 

Dėdė Eduardas vėl patupdė Bonį ant lipynės. 

- Paaiškinsiu, jeigu neaišku, - pasakė užsimes- 
damas koją ant kojos. - Kad ateity nebebūtų nesu- 
sipratimų. Ką gi, Lote, kad teisingai mane supras- 
tumėte - mudu su Leopoldu seni priešai. Anksčiau 
Lokenšteinas ir Kronegas priklausė vienai giminei. 
Abi pilys priklausė mano giminei. Jūs nežinojote? 
Taip? Kad ir kaip ten būtų, tiesa tokia. Ir pilys viena 
nuo kitos tik per dvylika kilometrų, yra net požeminis 
urvas, kuris jas jungia. 

Lotė išpūtė akis: 

- Ir dabar tebėra? 

- Žinoma. Senas kelias pabėgti. Bet nebijokite, juo į 
jūsų miegamąjį nepateksi. Kai atidavėme Lokenšteiną, 
mano prosenelis liepė jį mūsų pusėje užmūryti. 

— Kodėl turėjote atiduoti tokią gražią pilį? - paklau- 
sė Lotė. - Pralošėte? 

- Spekuliacijos, - niūriai atsakė dėdė Eduardas. - 
Nevykusios spekuliacijos. Mano - prosenelis buvo 
puikus meno istorijos Žinovas, tačiau verslininkas 
niekam tikęs. Taip pasitaiko geriausiose šeimose. Bet 
viskas būtų baigęsi gerai, jeigu Lokenšteinai būtų el- 
gęsi padoriai. Suprantate? Bet jie nebuvo padorūs - 
pasinaudojo mūsų velniškai prasta padėtimi. Kada 
nors vėliau jums papasakosiu. Šiaip ar taip, tokia 
buvo priešiškumo pradžia. O toliau prisidėjo mano 

neapsakomo grožio teta Emė. Šitaip mes atsilygino- 
me. Mat Emė ištekėjo už turtingo Leopoldo dėdulės; 
tada jai buvo daugiau negu aštuoniasdešimt metų. 
Lokenšteinų šutvę tarsi smūgis ištiko, nes tas padova- 
nojo jai visą pilį, apaugusią šimtamečiais ąžuolais, lie- 
pomis ir maumedžiais. Didžiausią turtą. Ir Leopoldas 
per metų metus išūžė man ausis. Norėjo susigrąžinti 
pilį. Kai jis pagaliau suprato, kad nieko neišdegs, iš- 
taisė mums staigmeną, kuri jam puikiai pasisekė. 

Jis žvilgtelėjo į mane. Iškaitau kaip žarija, nes per 
daug gerai Žinojau, kokia tai staigmena. 

- O kąjjis padarė? - smalsiai paklausė Lotė. 

— Tikrą šunybę. Bet dabar negaliu paaiškinti, per- 
nelyg nuklysiu į lankas. Apskritai tik todėl užsimi- 
niau, kad jūs geriau suprastumėte, kokie Lokenšteino 
ir Kronego santykiai. Iš pažiūros mes geri kaimynai. 
O iš tikrųjų Leopoldas mane siutina kaip įmanyda- 
mas. Todėl man alergija nuo to, kad dabar jis dar gre- 
tinasi ir prie jūsų. 

- Net nežinau, ar jis gretinasi, - susimąsčiusi pasa- 
kė Lotė. - Šįryt jis neišlipo iš automobilio pasilabinti 
su manimi. Vairuotojas atidavė žuvis, o ponas baro- 
nas tik pamojavo iš automobilio. 

- Labai įdomu, - susijaudino dėdė Eduardas. - 
Negirdėtas daiktas. Lote, jūs tikra, kad Leopoldas pats 
buvo automobilyje? 

Virėja uoliai linkčiojo galvą: 

- Visiškai tikra. Jokios abejonės. Gerai jį mačiau. 

Dėdė Eduardas atsistojo. 

- Ką nors sumanė, - svarstė jis. - Ir netgi žinau ką. 
Kokia kiaulystė! Tas sukčius tiesiog pavojingas visuo- 

menei. Ir tą mes kaipmat išsiaiškinsime, antraip netu- 
rėsiu nė vienos ramios akimirkos. Vadinasi, jis šnipi- 
nėja mūsų kaimynystėje. Labai įdomu! 

- Ką tai reiškia? - vienbalsiai sušukome mudvi su 
Lote. Bet grafas nesiteikė atsakyti. Žvelgė pro mus į 
kaštonus ir kažką nesuprantamai pats sau murmėjo. 
Paskui kilstelėjo galvą. 

- Lote, tegu neša kavą. Tarnaitė tegu pakeičia stal- 
tiesę. Man ką tik pirmąkart gyvenime nušvito protas. 
Dovanokite, turiu tučtuojau paskambinti. 

Nulydėjome jį akimis, kai iš kaštonų šešėlio nėrė 
į saulę ir nuskubėjo prie akmeninių vartų, vedančių 
į mažąjį pilies kiemą. Buvo taip susimąstęs, kad net 
nepastebėjo Hanso, kuris kaip tik grįžo po pietų per- 
traukos. Neatsakė į jo pasveikinimą ir praėjo lyg pro 
nematomą. Hansas vėl pasisveikino, paskui gūžtelėjo 
pečiais ir užsidarė dirbtuvėje. 

- Ak, tie vyrai, - atsiduso Lotė, kai grafas nebega- 
lėjo išgirsti. - Tokie puikūs pietūs, tokia graži vasaros 
diena ir toks jaudinimasis dėl niekniekių. 

Aš nebuvau tuo tikra. Pažinojau Leopoldą nuo ma- 
žens ir nepasitikėjau juo nė per nago juodymą. Tiesa, 
jis man nebuvo padaręs nieko, bet dėdė Eduardas vis 
liepdavo jo saugotis, ir to pakako. 

- Mano dėdė neabejoja, kad Leopoldas pavojingas. 

- Na jau. Tai tik pavydas. Dauguma vyrų yra gai- 
džiai peštukai, ir grafai bei baronai ne išimtis. Koks 
jau jis klastūnas? Toks malonus elegantiškas ponas. 
Tikras džentelmenas. Norėjo mus pradžiuginti, tik 
tiek. Ir štai turime dvidešimt nuostabių Žuvų ir neži- 
nome, ką su jomis veikti. 


61 


- Gal užšaldyti? 

- Aš ir pati taip maniau. 

— Bet kad niekas nepastebėtų. 

Lotė linktelėjo galvą, pakėlė nuo žemės servetėlę, 
paėmė salotines ir vyno butelį ir taip ryžtingai patrau- 
kė į virtuvę, kad net žvyras jai po padais gurgždėjo. 
Likau su Boniu, kuris atsidėjo palaimingam virškini- 
mui. Buvo užsimerkęs ir taip papūtęs plunksnas, kad 
atrodė visas tarp jų prasmegęs. Kaip didžiulis pūkų 
gumulas tupėjo jis ant šakos, kada ne kada pramerk- 
damas juodą akį įsitikinti, ar niekas nesikėsina į jo gy- 
vastį. 

Sėdėjau tyliai, kad jo neišgąsdinčiau. Bonis buvo 
ypač bailus paukštis. Menkiausias krustelėjimas galė- 
jo jį taip įbauginti, kad iškart sprukdavo. Dažniausiai 
aukštyn tarp kaštonų, kur ištisas valandas žaisdavo 
slėpynių ir nesileisdavo nuviliojamas žemyn. Tada 
dėdę Eduardą kaskart apimdavo šėlas, o šiandien ne- 
benorėjau dar vieno priepuolio. 

Švytėdama iš virtuvės atėjo Lotė. 

- Šaldyklėje vietos per akis, - sušnibždėjo ji ir padė- 
jo ant stalo didelį raižytą sidabro padėklą. Pamačiau, 
kad Lotė paėmusi mano mėgstamiausius puodelius, 
mažyčius šešiakampius, geltonus kaip saulė, iš perre- 
gimo porceliano. Jai iš paskos tarnaitė atnešė abu ka- 
vinukus. 

- Girdėjau, kad Bonis pasakė „papas“, - sukikeno 
ji, kraustydama ir vėl padengdama stalą. - Pasakyk 
„papas“, mielasis! Pasakyk „papas“! 

Tą akimirką sugrįžo grafas, ir tarnaitei kaipmat 
žodžiai įstrigo gerklėje. Dėdė Eduardas buvo persi- 

rengęs, nešėsi medinį plaktuką, o jo veidas buvo toks 
niūrus, kad net man ir Lotei užkando žadą. 

- Kavos! - paliepė jis nesisėsdamas. - Ne, ne rami- 
namosios, O tikros. Aš noriu jaudintis. 

- Tikros? - atsargiai perklausė Lotė. 

- Taip. Juk ką tik pasakiau. 

Lotė nesitvėrė iš laimės: 

- Kaip aš džiaugiuosi. Šiandien išviriau ypač geros. 
Kaip jums patinka kvapas? 

Ir pripylė jam sklidiną puodelį. 

Dėdė Eduardas visai nieko nepasakė. Prisikrovė 
tiek cukraus į kavą, kad ta išsiliejo per kraštus, išgėrė 
stovėdamas ir pareikalavo dar vieno puodelio. 

- Taip, - pasakė tada, - kaip tik šito man ir reikėjo. 
Dabar esu tinkamai nusiteikęs. Galiu su bet kuo susi- 
remti. Ką gi, klausykitės! Aš kai kam paskambinau, ir 
pasitvirtino baisiausi mano spėliojimai. Taurusis po- 
nas baronas sumaišė man visas kortas. Artimiausias 
dienas būsiu labai užsiėmęs. 

- Ar mes galime tau padėti? - paklausiau. 

- Galite. Jeigu nedavinėsite kvailų klausimų. 
Labiausiai padėsite veiksmingai tylėdamos. Ar su- 
pratote? 

- O meno istorijos pamokų nebus? - paklausiau 
viltingai. 

- Žinoma, bus. Ką tu sau manai? Kad pamiršiu 
visas savo pareigas? Lygiai trečią užsuksiu tavęs, ir 
mudu pradėsime nuo geležies rinkinio. Iki to laiko 
paprašysiu prižiūrėti Bonį. Dabar man jo nereikia. - 
Jis žengė į saulę, tvirtai suspaudęs rankoje plaktuką. - 
Taip, - narsiai tarė pats sau, - dabar spręsis, mirti ar 

gyventi. Dabar griebsime jautį už ragų. Drąsa kalnus 
nuverčia. 

Ir nužingsniavo nuleidęs galvą, nė karto neatsisuk- 
damas. 

Tiesiu taikymu į apvalųjį bokštą. 

(Grafas dingo mums iš akių, tad nebenorėjome ilgai 
užsisėdėti. Kai valandėlę paspėliojome apie keistą 
pilies šeimininko elgesį ir išgėrėme kavą, Lotė nuėjo 
šiek tiek pailsėti. Hansas nunešė Bonį su visa šaka 
į Mano svetainę, o tada nenoriai grįžo į dirbtuvę. 
Tenai karštis įveikė jo uolumą: iki mūsų atsklisda- 
vo itin reti plaktuko dūžiai, tarp jų tvyrodavo mi- 
nutės ilgumo tyla. Ir iš apvaliojo bokšto nieko ne- 
buvo girdėti. Ką tenai viršuje veikė dėdė Eduardas? 
Ir kaip apvalusis bokštas buvo susijęs su Leopoldu 
fon Lokenšteinu? Gal užlipti ir pašniukštinėti? Tiek 
to, pernelyg varginamas užsiėmimas. Viskam savas 
laikas. Vėlių vėliausiai sužinosiu tada, kai atvažiuos 
močiutė. 

Nusižiovavau. Pirmąkart buvau viena su Boniu. 
Kakadu gražiai tupėjo ant savo medžio, regis, norė- 
damas tik vieno dalyko: ilgo ir kieto popietės mie- 
go. Buvo prisitraukęs vieną koją, užmerkęs akis. 
Valandėlę jį stebėjau, o paskui pirštų galais nutipenau 
į miegamąjį ketindama pasekti jo pavyzdžiu. 

Atsidususi nusirengiau. Tada palindau po šaltu 
dušu ir apsisiaučiau lengvu šilkiniu chalatu. Taip, da- 
bar pasijutau kur kas geriau. Patogiai išsitiesiau ant 
lovos su baldakimu ir užsimerkiau. Bet vos pagulėjau 
dvi minutes, išgirdau grėsmingą triukšmą, kuris kaip- 
mat išvertė mane iš lovos. Kas tai? Įsitempusi klau- 
siau. Viešpatie! Svetainėje aižėjo mediena! 

Pribėgau prie durų ir jas atlapojau. Koks siaubas! 
Bonis tupėjo ant didelio veidrodžio virš židinio. Iš pa- 
auksuotų rėmų buvo išplėšęs skiedrą ir dabar pasimė- 
gaudamas skaldė ją degtuko storumo atplaišėlėmis. 

- Ak tu, paukštpalaiki, - surikau niršiai, - tučtuo- 
jau liaukis! 

Bet Bonis nė kiek nesutriko. Maloniai žiūrėjo į 
mane iš viršaus, lyg sakydamas: „Tikrai aukščiausios 
rūšies mediena, kuo nuoširdžiausiai siūlau paragau- 
ti“. Paskui paukštis kiek pasislinko dešinėn, taikyda- 
masis į grafo karūną su devyniais danteliais. Bet ne- 
suskubo. Puoliau prie židinio, ir kakadu išgąstingai 
nuplasnojo ant savo šakos. Tenai išklausė rūstų mano 
pamokslą, bet vos pamėginau nusisukti, vėl pasirengė 
skristi prie veidrodžio. Akivaizdu, buvo pasiryžęs to- 
liau piktadariauti. 

Grafas man minėjo, kad niekas kitas labiau nevilio- 
ja kakadu kaip prakapotas medis. Ką tik prakirsta vie- 
ta jį gundo kapoti toliau, kaip žmogų prakąstas torto 
gabalėlis. Aš negalėjau išleisti paukščio iš akių, jeigu 
norėjau išvengti didesnės žalos. 

- Puikus gyvenimėlis, - nusprendžiau balsiai. 

Nenorėjau taip stypsoti iki trečios valandos. Per 
pietus buvau išgėrusi vyno, o nuo vyno aš apsunkstu. 

Norėjau tik vieno dalyko: šmurkštelėti po vėsiu lovos 
su baldakimu apklotu ir miegoti iki trečios valandos. 

Man pagelbėjo atsitiktinumas. Ant stalelio šalia so- 
fos pastebėjau skardinėlę medienos beico. Greičiausiai 
rytą tarnaitė blizgino baldus ir ją pamiršo. Man tuč- 
tuojau toptelėjo nuostabi mintis. Raudonas beicas, 
kaip tik šito ir reikėjo. Patepsiu juo prakirstą vietą, ir 
Boniui išgaruos noras toliau kapoti rėmą. 

Kakadu pakreipė galvą. Susidomėjęs stebėjo, kaip 
aptepiau veidrodžio rėmus bene dviejų milimetrų 
storumo beico sluoksniu. Kai pabaigiau, jis pašiaušė 
kuodą, bet iš vietos nepajudėjo. 

- Taip, - tariau patenkinta ir nuėjau mazgotis ran- 
kų, - skanaus, paukščiuk! 

Tada atsiguliau ir puikiai numigau. Ramia sąžine. 
Dėl visa pikta duris į svetainę palikau atviras. Mane 
būtų pažadinęs kad ir menkiausias krepštelėjimas. 
Bet nieko negirdėjau, tik lyg suplasnojo sparnai, bet 
gal tą plasnojimą susapnavau. 

Atsikėlusi nesuvokiau, kelinta valanda. Kieme nie- 
ko nemačiau, bet apskritasis stalas buvo padengtas 
arbatai, o kampuotojo bokšto šešėlis nutįsęs iki pat 
kaštonų. Žvilgtelėjusi į bokšto laikrodį išsigandau. Be 
ketvirčio penkios! Grafas žadėjo ateiti pas mane tre- 
čią. Kodėl jo iki šiol nėra? 

Ėmiau paskubom rengtis. Paskui nubėgau į sve- 
tainę, bet vos įlėkiau pro duris, man pakirto kojas. 
Reginys, kurį išvydau, atėmė žadą. 

Bonis tupėjo ant Židinio atbrailos tarp gausybės 
raudonų beico taškelių, sunkiai nukrapštytų snapu 
nuo veidrodžio. Kitados baltutėlis paukštis dabar iš- 

tisai buvo rožinis kaip flamingas. Jo snapas ir liežuvis 
švytėjo liepsnos raudoniu. 

Dar niekuomet gyvenime nebuvau šitaip išsigan- 
dusi. Dievulėliau! Bonis nugaiš! Kuo greičiau veteri- 
narą! Puoliau prie telefono. Niekas neatsiliepė grafo 
kabinete, niekas neatsiliepė virtuvėje ir dirbtuvėje. 
Nuskuodžiau į kiemą ir vos nesusidūriau su tarnaite. 

- Kur grafas? - surikau nesivaldydama. 

- Dvare, - atsakė ta nustebusi. 

- O Lotė? 

- Išvažiavo į parduotuvę. 

- O Hansas? 

- Pilies koplyčioje, prie statulų. Šventajai Cecilijai 
iškrito iš rankų arfa, tad turi ją sulipdyti. Jau norėtu- 
mėt arbatos? 

Atsisakiau. Dar niekuomet tokiu greičiu nebuvau 
skuodusi į koplyčią. Nuo bėgimo smilkiniuose tvink- 
sėjo kraujas, skaudėjo kvėpuojant. Bet Hanso niekur 
nemačiau. Radau jį po kokio ketvirčio valandos. Jis 
buvo Riterių salėje, pasilypėjęs ant aukštų kopėčių 
daužė medines kesonines lubas. Jos buvo ką tik res- 
tauruotos ir naujai pritvirtintos, todėl Hansas kaip tik 
tikrino, ar viskas gerai. 

- Kas nutiko? - sušuko jis, pamatęs mane. 

- Mums kuo greičiau reikia veterinaro. Bonis gali 
nugaišti! Ar pažįstate kokį nors netoliese? 

- Aišku, - tarė Hansas ir išklausė mano pasakoji- 
mą. Tada nulipo nuo kopėčių. - Tuoj paskambinsiu, 
bet pirma norėčiau apžiūrėti paukštį pats. 

Mintyse jau mačiau Bonį negyvą tysantį ant parke- 
to. Drebėdama atidariau svetainės duris, bet kai įėjo- 

me, apstulbau. Gyvut gyvutėlis Bonis tupėjo ant savo 
šakos ir labai energingai valėsi plunksnas. Sparnai vėl 
baltavo kaip anksčiau, žvilgėjo juodas snapas, tik ko- 
jos ir liežuvis dar atrodė rožinės spalvos. 

- Prieš ketvirtį valandos jis dar buvo rožinis kaip 
flamingas, - pralemenau. 

- Tikiu. - Hansas mostelėjo į netvarką ant židi- 
nio.- Duokite man skardinėlę! Noriu pasiskaityti 
nuorodas. 

Paskui jis paskambino veterinarui. 

- Ką gi, jam nieko nenutiks, - pasakė Hansas, pa- 
dėjęs ragelį. - Jis tikrai mažai teprarijo, o šis tepalas 
nėra toks nuodingas, kaip manoma. Nusinešiu paukš- 
tį į dirbtuvę. Ten gali kapoti medieną kiek tinkamas. 
Visuomet leidžiu jam paragauti skiedrų. Jis labai 
mėgsta, o paskui ištisą dieną elgiasi gražiai. 

- Papas! - pasakė Bonis ir taip nusipurtė, kad net 
plunksnos pažiro. 

- O kaip veidrodis? - paklausiau baimingai. 

Hansas įvertino žalą: 

- Aš susidorosiu. Nebijokite. Jei turėsiu laiko, su- 
taisysiu jau po pietų. Tada galėsite nieko nesakyti gra- 
fui. - Jis reikšmingai pasižiūrėjo į mane: - Jam dabar 
ir be šito rūpesčių iki kaklo. 

- Ką turite galvoje, Hansai? 

- Paklauskite jį. Tikrai jums pasakys. 

Hansas pasitupdė Bonį ant peties, pasiėmė jo medį 
ir paliko mane vieną. Susmukau ant sofos. 

Graži pradžia pilyje, galvojau, šitaip nepadarysiu 
dėdei gero įspūdžio. Būčiau galėjusi likti ir Anglijoje. 
Pirmiausia, iššvaistau palikimą, taigi iškyla pavojus 

netekti dvaro žemių, o kad dar kartą patvirtinčiau, 
kokia esu nevykėlė, ko nenunuodiju dėdės numylėto 
paukščio. Ar galima būti dar kvailesnei? 

Pasižiūrėjau į apkapotą veidrodį, ir mane persmel- 
kė baimė. Ką žino Hansas, ir ko nežinau aš? Ar grafas 
papasakojo jam apie Leopoldą? Ką jam išporino apie 
mane? Ir ar visai man atleido? 

Susinervinusi įnikau kramtyti nagus. Tikrai, dėdė 
Eduardas ištesėjo savo pažadą ir atvirai man nebeprie- 
kaištavo. Vis dėlto vieną kitą užuominą sviesdavo. 
Kad ir šiandien per pietus apie Leopoldą ir staigme- 
ną. „Ištaisė mums staigmeną, kuri jam puikiai pasise- 
kė“. Lotė nenutuokė, ką dėdė turėjo galvoje. Bet man 
grafas smogė į paširdžius. 

Toji staigmena buvo niekas kitas, o Danielis. Mus 
su juo supažindino Leopoldas. Danielis viešėjo pas 
Lokenšteinus, nes Leopoldas studijavo drauge su 
Danielio dėde. Nežinia, ką tas dėdė lošdamas bridžą 
su grafu kalbėjo, kaip ta kalba pasisuko, bet paskui 
Danielis buvo pakviestas į mūsų vasaros pokylį. 

Atsistojau, nuėjau į vonią ir atsinešiau dėžutę po- 
pierinių nosinaičių. Įnikau kruopščiai valyti nuo mar- 
murinės židinio atbrailos ir veidrodžio raudoną beicą. 
Kad ir kuo būtų buvę galima apkaltinti Leopoldą, dėl 
visos tos istorijos su Danieliu ne jis kaltas. Tikrai, jis 
atsivedė Danielį į pokylį - bet kaip savo dukters ger- 
bėją. O man ketino pripiršti savo sūnų Valterį, kad 
galų gale baigtųsi tos šeimų pjautynės. 

Puikiai prisiminiau tą vakarą. Valteris elgėsi su ma- 
nim meiliai, bet aš siutau, kad kurpiami planai man už 
nugaros, todėl pasistengiau neatsakyti jam nė žodžio. 

Leopoldas ir dėdė Eduardas pasipiktino mano elge- 
siu. Juodu nežinojo, kad kiaurai permačiau jų klastą ir 
tvirtai pasiryžau mylėti tik tą, ką pati panorėsiu. 

Labai anksti nusprendžiau netekėti iš išskaičiavi- 
mo. Nenorėjau, kad manimi naudotųsi. Troškau my- 
lėti. O prieš baigdama mokyklą nusistačiau taisykles. 
Jokio vyro iš kaimynų ar giminaičių. Jokio iš dėdės 
Eduardo pažįstamų, juo labiau tituluoto. 

Priežastis buvo paprasta. Nenorėjau nuolat sukti 
galvos ir teisinti savo motinos, kai kalba užeidavo apie 
mano nekilmingą tėvą. Nenorėjau ištisą gyvenimą at- 
mintinai kalti svetimų genealoginių medžių ir žavėtis 
didvyriais protėviais, kurie kadaise, prieš amžinybę, 
buvo laimėję šlovingus mūšius. Manęs nedomino nei 
fechtavimasis, nei bridžas. Ypač kračiausi vyrų, kurie 
medžiodavo. 

Tiesa, Valteris nemedžiodavo, bet dėl to nebuvo ge- 
resnis. Jeigu visai atvirai: man nebūtų buvę kebeknės 
ir dėl genealoginio medžio. Lokenšteinus titulavo tik 
aštuonioliktame amžiuje - Leopoldas Pirmasis, o ke- 
letą kartų buvo galima nesunkiai įsidėmėti. Iš teisy- 
bės, Valteriui beveik negalėjai nieko prikišti. Jis buvo 
aukštas ir išvaizdus, malonus ir mylėjo gyvūnus. Dar 
ir protingas. Vis dėlto! Aš turėjau už jo ištekėti, ir kaip 
tik todėl jis man nepatiko. 

Atsistojau ketindama atsinešti tetos Emė tualeti- 
nį lagaminėlį. Jis buvo iš ploniausios odos, išmuštas 
raudonu aksomu, jame buvo šukos, šepečiai ir veid- 
rodis su Emė monograma ant sidabrinės jo nugaros. 
Pasiėmiau dailią dildę dramblio kaulo rankenėle ir 

ėmiau tvarkytis nagus. Šį lagaminėlį man padovanojo 
penkioliktojo gimtadienio proga. Nebuvau išsivežusi 
jo į Londoną. 

Vis dar tebegalvojau apie Valterį. Penkerius metus 
nieko apie jį negirdėjau. Kuo jis tapo? Dėdė Eduardas 
apie jį nepasakojo, o klausti irgi nenorėjau. Ar jis pa- 
sikeitė kaip ir aš? Tiek to! Padėjau dildę. Greičių grei- 
čiausiai jis seniai vedęs. 

Bokšto laikrodis išmušė penkias. Kur pragaišo dėdė 
Eduardas? Priėjau prie lango ir pažvelgiau į didįjį pi- 
lies kiemą. Nė gyvos dvasios, kiek mato akys. Gaila 
tokios gražios popietės. Pasvarsčiau. Žemai paupy, 
prie nedidelės neveikiančios elektrinės, kurią mano 
prosenelis buvo pastatęs piliai, buvo puiki maudykla. 
Nors upė - viso labo užtvenktas upeliukas, vanduo la- 
bai švarus, o gluosniai auga prie pat vandens. Kvepia 
medingais dobilais ir vešlia žole. Tenai nesirodydavo 
joks Žmogus - niekas tau netrukdydavo. 

Mane traukė nusimaudyti. Žygiui žemyn nuo pilies 
kalno ir vėl aukštyn reikėtų daug jėgų, bet Anglijoje aš 
nė kartelio nesimaudžiau. Jeigu pasiskubinsiu, grįšiu 
kaip tik arbatai penktą valandą. 

Tą akimirką, kai ketinau pasitraukti nuo lango, pa- 
sirodė dėdė Eduardas. Visiškai uždusęs jis patraukė 
tiesiai mano durų link. Nubėgau jo pasitikti. 

- Aš tavęs jau laukiu. Juk ketinai pas mane atei- 
ti trečią. 

- Atleisk, kad pavėlavau, vaike, man sukliudė 
Leopoldas. 

- Tu buvai dvare? 

- Taigi. 

- Dėde Eduardai, - ėmiau maldauti, - pasakyk 
man, kas nutiko. Jeigu nepapasakosi, nebegalėsiu už- 
migti. Kaip Leopoldas susijęs su dvaru? 

- Labai paprastai. Jis sužinojo, kad dvaras parduo- 
damas. Ir jis žino, kad jo man būtinai reikia, tad dabar 
man kenkia. Na, mėgina pakenkti. Jis jau keliskart lan- 
kėsi pas savininką, o šiandien po pietų net pasiūlymą 
jam tėškė. Toliau - dar gražiau. Ar žinai, ką jis nori 
padaryti su dvaru? Išnuomoti žmogėnui, kuris ketina 
įrengti tenai didžiulį kiaulių ūkį. Galybės kiaulių. Ar 
žinai, ką tai reiškia? Nei pieno, nei sviesto, nei kiau- 
šinių, vien penimos kiaulės, beveik neturinčios kur 
judėti ir dar dvokiančios per mylią. Ir visa tai mūsų 
panosėje. 

Pasijutau klaikiai nusikaltusi. Kokia siaubinga pa- 
dėtis! Ir visa tai per mano kvailumą. Jeigu tebeturė- 
čiau savo palikimą, tik pasišaipytume iš Leopoldo, 
pasiūlytume daugiau pinigų ir pasirašytume sutartį. 
Bet dabar? 

- Taip, taip, vaike, - nutraukė grafas mano min- 
tis, - padėtis tokia. Negalima žmonėmis pasitikėti. 
Dvaro savininkas prisiekė man niekam neprasitarti, 
kad parduoda ūkį. O dabar paaiškėjo, kad jau žino 
visi kaimynai. Ir jam vis viena, kas nupirks. Jam rei- 
kia tik pinigų, ir dar šį mėnesį. Brolis Kanadoje rado 
fermą. Jam jos reikia, dvarininkas jau net dalį pinigų 
sumokėjo. Ir visi pirkėjai jam tinka. 

- Jis priėmė Lokenšteino pasiūlymą? 

- One! - didžiausiai mano nuostabai, sušuko dėdė 
Eduardas. - Tojis nepadarė. 

- Nepriėmė? 

- Taip, vaike. 

- Nesuprantu. Juk ką tik pasakei, kad jam reikia 
pinigų. 

Dėdė Eduardas linksmai nusijuokė: 

- Ano pasiūlymo jis nepriėmė todėl, kad maniškis 
buvo geresnis. 

Įsistebeilijau į jį. 

- Tu pasiūlei daugiau? Bet juk visai neturi pinigų! 

- Dar neturiu, - atsakė grafas, ir tamsios jo akys 
sublizgėjo. - Bet dosnus likimas man pakuždėjo, kad 
sutartu laiku pinigais aš būsiu aptekęs. 

- Nieko nesuprantu. 

Grafas paslaptingai nusišypsojo: 

- Suprasi, viskam savas metas. 

- Ir daugiau man nieko nepasakysi? 

- Ne, vaike. O dabar eime, lipsime apžiūrėti gele- 
žies rinkinio. 

Jis nusisuko ir taip veržliai nužingsniavo, kad vos 
spėjau jam įkandin. 

- Tik vienintelis klausimas, dėde Eduardai. Iki ku- 
rios dienos turi sumokėti? 

- Iki liepos 31-osios. 

- Tai juk tavo mamos gimtadienis. 

- Geras ženklas. Kaip manai? Dabar pamiršk dva- 
rą. Ši tema tabu, kol aš jos nepaminėsiu. 

Tylomis perėjome didįjį kiemą. Mums virš galvų 
sudūzgė bitė, bet paskui nutūpė ant erškėtrožės. 

- O kur Bonis? - staiga paklausė grafas. 

- Pas Hansą dirbtuvėje. 

- Ar buvo geras? 

- Kaip pažiūrėsi. 

Man palengvėjo, kad daugiau klausimų nepasipy- 
lė. Grafas būtų pernelyg anksti sužinojęs, kas nutiko. 

Kol sukau galvą, iš kur dėdė Eduardas per tris 
savaites gaus pinigų pirkti dvarui, užlipome į viršų. 
Geležies rinkinys buvo vadinamajame Kaizerio kam- 
baryje, didelėje saulėtoje pagrindinio pastato patalpo- 
je trečiame aukšte, jame, sakoma, kartą nakvojęs kai- 
zeris Maksimilianas II. 

Ši patalpa skleidė savotišką aurą. Buvo svetainės ir 
muziejaus mišinys. Palei sienas stovėjo dailios įstik- 
lintos spintos, o jose - keisčiausi meno kūriniai, kokių 
niekuomet nebuvau mačiusi. Visi iš juodos žvilgios 
geležies, bet atrodė žaismingi ir besvoriai. Žvakidės, 
plunksninės, druskinės, įmantriai išraityti popierių 
spaustukai, nuostabios grandinėlės, apyrankės ir žie- 
dai. Ant sienų kabojo raižytos raktinės ir krucifiksai. 
Kampuose atremtos viryklių kaitvietės su įmantriais 
reljefais. Apskritą bydermejerio stiliaus stalelį puošė 
jaunos imperatorienės Elžbietos biustas, saulės spin- 
duliai krito jai ant plaukų, ir juodos garbanos švytėjo. 

Dėdė Eduardas įžengė į salę, ir jo veidas nušvito: 

- Eikš, vaike! Ar esi mačiusi ką nors panašaus? - 
Jis atidarė vieną spintų ir pamojo man: - Pažvelk į šį 
prašmatnų bulių! Jis iš Munkašo liejyklos, vienos gar- 
siausių senojoje Vengrijoje. O šis plunksnakotis - iš 
Čekijos. Ar matai virykles? Jos itin vertingos, nes gele- 
žinės viryklės vėl madingos. Visų šių daiktų, kuriuos 
matai, vertė pakilusi. Pradėjau rinkti juos prieš penke- 
rius metus, kai tu mus palikai. Kai kas tikrai pabrango 
dešimteriopai. Imperatorienės biustui įsigyti šiandien 
reikėtų nemenko turto. 

— Dėde Eduardai, - tariau, nes man sukirbėjo įtari- 
mas, - juk tu neketini parduoti šio rinkinio? 

- Dieve gink, kas tau šovė į galvą! - Jis užda- 
rė spintą. - Negali būti nė kalbos. Net jei norėčiau, 
nieko tai neduotų. Pirma, man reikėtų daug mėne- 
sių rasti pirkėjui, antra, rinkinio vertės neįmanoma 
lyginti su ūkio verte. Šiam rinkiniui reikia pralaukti 
dar dvi kartas, tik tada bus įvertintas ir jį bus lengva 
parduoti. 

Kol grafas balta nosine įnikęs meiliai blizgino impe- 
ratorienei galvą, aš stebėdamasi vaikščiojau nuo spin- 
tos prie spintos. Sustojau prieš pačią gražiausią, nes 
joje buvo daiktai, kurie itin traukė mano akis. Spinta 
buvo išklota žaliu šilku, ant jo gulėjo tobulo grožio 
papuošalai. Žiedai, grandinėlės, segės. Meniškai iš- 
puoštas diržas ir diadema, kuo kruopščiausiai nudai- 
linta, nors ir geležinė. 

- Dėde Eduardai, - šūktelėjau, - koks čia papuo- 
šalas? 

Grafas nuleido nosinę ir priėjo. 

- Vengrijos karalaitės nuotakos papuošalas; tiks- 
li kopija, iki menkiausios smulkmenos. Turiu mažne 
visą kraitį, be diademos, kelių grandinėlių ir garsio- 
sios segės, segimos tik per didžiausias iškilmes. 

- O kur originalai? 

Grafas keistai vyptelėjo. 

- Jeigu žinočiau, man palengvėtų. Visa tai - dalis 
Vengrijos karalių lobio, kuris tarsi kiaurai žemę pra- 
smego. 

— Kada tas lobis dingo? 

Dėdė Eduardas atsiduso: 

- Per 1848-ųjų revoliuciją. Vengrai jį paslėpė, kad 
nepakliūtų į nagus Habsburgams. Nuo tada jo visur 
ieškoma, bet nesėkmingai. Nerasta nė vienos bran- 
genybės. Todėl tie papuošalai, kuriuos čia matai, turi 
didžiulę istorinę vertę, nors jie ir geležiniai. Jeigu rin- 
kinyje nieko netrūktų, jis būtų dar vertingesnis. 

- Kur tujuos pirkai? 

- Juoksies, bet aš juos radau. Šią žiemą, mūsų palė- 
pėje. Nežinau, kaip jie tenai pakliuvo. 

Dar norėjau klausinėti, bet dėdė Eduardas mane 
nutraukė. Jis atidarė geležinę sieninę spintelę ir išėmė 
iš jos dvi knygeles. 

- Štai! Tavo išsilavinimo spragoms. Pirmąją pats iš- 
leidau. Tai žinomiausių Europos geležies liejyklų ap- 
rašas. Antroji - istorijos vadovėlis su svarbiausiomis 
datomis. Abi šias knygeles primygtinai patariu pasi- 
skaityti, dar geriau - išmokti atmintinai. 

Jis užrakino spintas. Regis, parodomoji pamoka 
baigėsi. 

- Ir tai viskas? - paklausiau nusivylusi. 

- O ką dar norėtumei sužinoti? 

- Papasakok man apie Vengrijos karalaitę. 

Dėdė Eduardas žvilgtelėjo į laikrodį. 

- Nėra kada. Man dar reikia į dirbtuvę. Hansas įrė- 
mino keletą paveikslų, man įdomu, kaip pavyko. Eikš, 
vaike, mums metas! 

Lipant laiptais grafas buvo itin tylus. Eidami per 
mažąjį kiemą sutikome Hansą. Rankoje jis laikė nedi- 
delę medinę arfą. Grafas ją paėmė ir ilgai apžiūrinėjo. 

- Labai gražu, - pagyrė. - Hansai, jūs menininkas. 
Šventoji Cecilija apsidžiaugs. - Jis pasisuko į mane: - 
Anete, kas buvo šventoji Cecilija? 


76 


- Muzikos globėja. 

- Gerai. Hansai, aš eisiu su jumis į pilies koplyčią. 
Anete, tu palauksi manęs čia. Tuoj grįšiu. 

Klusniai atsisėdau ant akmeninio šulinio rentinio. 
Bet vos abu vyrai išnyko iš akių, pašokau ir nuskubė- 
jau į dirbtuvę. Žinojau, kad paskui dėdė Eduardas eis 
paimti Bonio, tad turėjau įsitikinti, ar beico nebėra nė 
žymės. Jeigu būtų priešingai, man neliktų nieko kita, 
kaip išpažinti šiandienos nesėkmę. 

Dirbtuvėje buvo tamsu ir gana šilta. Kvepėjo klijais 
ir šviežia mediena. Išskleidęs sparnus kakadu tupėjo 
pačiame varstoto viduryje. Aplinkui riogsojo krūvos 
skiedrų, kurias jis meiliai apžiūrinėjo. 

- Krrrkšt!- sukrykštė paukštis, išgirdęs mano 
žingsnius. Tada atkišo man galvutę, kad pakasyčiau. 
Suteikiau tą malonumą ir atidžiai jį apžiūrėjau. Man 
be galo palengvėjo, kai nepamačiau nė dėmelės rau- 
dono beico. Paukštis buvo tobulai baltas, liežuvis, 
snapas ir kojos juodi kaip visada. Niekaip nebūtum 
atspėjęs, kad Bonis iki panagių buvo išsiterliojęs rau- 
donu beicu. 

- Šaunus paukščiukas, - pagyriau jį, - kaip gražiai 
išsivalei. 

Paskui paieškojau kuo patrauklesnės skiedros ir 
įkišau jam į snapą. Taip. Nusisukau eiti. Kuo greičiau 
laukan, kol grįš grafas! Bet kaip tik tada, kai jau buvau 
beišeinanti iš dirbtuvės, pastebėjau keistą daiktą. Kas 
čia atremta į varstotą? Didelis įrėmintas paveikslas? Iš 
smalsumo jį atsukau. 

O, labai įdomu. Vos metusi akį supratau, kas jame 
pavaizduota. Spalvotos dėmės, linijos, skaičiai - istori- 

nis Kronego planas. Kartą jau buvau mačiusi Kronego 
pilies raižinį, nors daug mažesnį ir be visų šių klaidi- 
nančių smulkmenų, pažymėtų plane. 

Pamiršusi Hansą ir grafą pasilenkiau prie plano. 
Skirtingomis spalvomis buvo pažymėti pilies statybų 
etapai. Seniausi pastatai - apvalusis bokštas ir vidinis 
kiemas - mėlyni. Kai kurios gynybinės sienos ir didy- 
sis kiemas nuspalvinti geltonai. Kampuotasis bokštas 
rožinis, kaip ir ta dalis, kur buvo mano kambariai. 
Vėlesni priestatai ir atstatytas mūras - raudoni, žali ar 
rudi. O kas čia? 

Paėmiau raižinį ir atsargiai užkėliau ant varstoto. 
Nieko panašaus nebuvau regėjusi. Buvau taip įsigili- 
nusi į savo atradimą, kad net nepastebėjau, kad į dirb- 
tuvę įėjo Hansas ir grafas. 

- Koks darbštumas, - išgąsdino mane dėdės 
Eduardo balsas. - Matau, kad didysis planas jau ga- 
tavas. Gerai atrodo. Duok jį šen, Anete! Hansai, no- 
rėčiau, kad tuoj pat nuneštumėte jį aukštyn, gali kas 
nors sugadinti, jei ilgiau čia bus. Nuneškite į ponų 
kambarį ir atremkite į sieną dešinėje, šalia mano rašo- 
mojo stalo. 

Hansas atsargiai abiem rankomis suėmė sunkius 
rėmus ir nupūškavo į viršų. 

- Ar neprašiau tavęs palaukti kieme? - paklausė 
grafas, kai likome vieni. - Ko tau čia prireikė? 

- Norėjau aplankyti Bonį, - pasakiau tiesą, - ir pa- 
stebėjau senąjį planą. Ar galiu paklausti? Ką reiškia 
tie keisti violetiniai taškai, kurių visur pridėliota? 

- Kokie taškai? - griežtai paklausė grafas. 

- Dideli violetiniai taškai. Labai krinta į akis. Jų 
ypač daug naujesniuose statiniuose. 

Dėdė Eduardas numojo ranka: 

- Ak, tie. Nieko ypatinga. Tai tik užmūrytos pa- 
talpos. 

Man nebuvo naujiena, kad senoje riterių pilyje yra 
užmūrytų patalpų. Pilis juk ne visuomeninis pastatas. 
Tokia pilis kyla palengva - ištisi amžiai praeina. Ji pla- 
tėja ir aukštėja pagal įnamių poreikius. Pristatomi fly- 
geliai, nauji aukštai, įrengiami nauji laiptai, prireikia 
ir naujų koridorių. Kartais atsiranda patalpa be langų. 
Bet tai nesvarbu. Kadangi vietos netrūksta, tokia pa- 
talpa paprasčiausiai užmūrijama ir pamirštama. Taigi 
užmūrytos patalpos manęs nenustebino. Bet kam jas 
reikėjo pažymėti sename plane? 

- Iš kur šis planas? - pasmalsavau. 

- Jis mano prosenelio. Šią žiemą uoliai pasidarba- 
vau, iškrausčiau senas knygų dėžes, kurios jam mirus 
buvo sukrautos ant aukšto. - Dėdė nutilo, mačiau, 
kad jis svarsto, pasakoti toliau ar ne. Galop įveikė 
sveikas poreikis išsipasakoti. - Ir paaiškėjo labai įdo- 
mių dalykų. 

- Kokių dalykų? Ar jie susiję su ta sena paslaptimi, 
kurią stengiesi atskleisti? 

- Iš kur tu žinai? - susijaudinęs paklausė grafas. 

Atsisėdau ant varstoto šalia Bonio ir sūpavau 
kojas: 

- Juk pats pasakojai. Ar neprisimeni? Šiandien per 
pusryčius. Kai kalbėjomės apie geležies rinkinį. 

- Tiesa. Aš suklydau. 

- Kodėl? 

- Kadangi tai jau nebe paslaptis. Paslaptis tik 
tada lieka paslaptis, kai jos neišplepi jokiam žmogui. 
Jeigu prasitari bent vienu žodžiu, - kad ir kuo griež- 
čiausiai prisaikdindamas prikąsti liežuvį, - tai jau ne 
paslaptis. 

- Tada gali tuojau pat viską iškloti, - paraginau jį, - 
kokių įdomių dalykų tau paaiškėjo? 

Grafas nusijuokė. 

- Pavyzdžiui, radau Vengrijos karalaitės papuo- 
šalus. Paskui dokumentus, kurių jau seniai ieškojau. 
Jeigu tiesa tai, kas juose parašyta, galime save pa- 
sveikinti. 

- Maldauju, nebekankink manęs, dėde Eduardai! 
Kas tenai rašoma? 

- Pasakysiu tik tada, kai būsiu įsitikinęs. Ir nė aki- 
mirka anksčiau. Liaukis mane kankinusi! Nieko šitaip 
nesužinosi. 

Aš netvėriau kailyje. 

- Ar jau buvai bent viename užmūrytame kam- 


baryje? 

- Aišku, ne. Kuriam galui? Nieko juose nėra. 

- Kas taip sako? Gal tenai užmūryti neįkainojami 
lobiai. Aš pabandyčiau. 

- Mano mielas vaike, - įtaigiai pareiškė dėdė 
Eduardas, - tave klaidina pernelyg laki vaizduotė. 
O kur praktiškumas? Juk žinai, kad pastarieji didesni 
statybos darbai pilyje vyko baroko metais, tada sienos 
tikrai buvo sienos, ne popierinės, kokios renčiamos 
šiandien. Ar žinai, kaip reikėtų laužtis per tokią sie- 
ną? Dauguma - pusantro metro storio. Taigi! Norint 

jas išgriauti, reikėtų darbininkų ir mašinų. Vadinasi, 
pilyje įsiviešpatautų bildesys, dulkės, šiukšlės ir sve- 
timi žmonės. Apie tai negali būti nė kalbos. Pernelyg 
daug vargo ir išlaidų. 

- Bet... 

- Jokių „bet“. Per brangu. Ir vien tam, kad paten- 
kintum tavo romantišką gyslelę! 

Bokšto laikrodis išmušė šešias. 

- Kaip, jau penkios? - sušuko grafas. - Neįtikima! 
Prapliurpėme ištisą valandą. Dabar noriu puodelio 
arbatos. Žinai ką? Pakeisime planus ir šiandien ger- 
sime arbatą ne po kaštonais, o viršuje, Riterių salėje. 
Medinės lubos nuostabios, turime jomis pasigrožėti. 
Pasakyk tarnaitei, vaike, pasigražink, ir abi su Lote 
užlipkite į viršų! - Truputį patylėjęs paslaptingai pri- 
dūrė: - Pranešiu jums dar vieną svarbią Žinią. 

Arbatos gėrimas didelėje Riterių salėje buvo iškil- 
mingas aktas. Ši salė buvo naudojama per pačias di- 
džiausias šventes, ir tai buvo iškart matyti. Šeši aukšti 
langai žvelgė į pietus, ir popietės saulė, prasibrovusi 
pro įvairiaspalvius vitražinius langus, atsispindėjo 
ant meniškai iškloto parketo. Tarnaitė buvo paden- 
gusi mums garbingą poliruoto ąžuolinio stalo dalį, ir 
mes sėdėjome ant aukštų nepatogių kėdžių tarp pro- 
tėvių portretų ir riterių šarvų, gėrėdamiesi lubomis. 

- Puikus darbas, - žavėjosi grafas. - Vertas kiekvie- 
no už jį išleisto skatiko. Kaip jums patinka raižiniai? 
Štai tai aš vadinu menu. 

Jis patenkintas apsižvalgė. 

Nusišypsojau jam. Buvau apsivilkusi savo gražiau- 
sia vasarine suknele, o Lotė, nusirišusi prijuostę ir pa- 
likusi ją virtuvėje, sėdėjo priešais mane su puošniais 
tautiniais drabužiais. Atrodėme dailūs ir sveiki, nė 
kiek nemenkinome taurios salės orumo. 

Dėdė Eduardas net teikėsi pameilikauti. 

- Graži suknelė, - tarė palankiai. - Gerai rengiesi, 
vaike. Kur ją pirkai? 

- Londone. Prabangiausioje Meiferio parduotu- 
vėje. 

Suknelė buvo raudono šilko. Prigludusi prie lie- 
mens, O sijonas iš keturių eilių permatomų rauki- 
nių. Tiesa, kai užlipau į viršų, mažai trūko, kad dėdė 
Eduardas nepaleistų gerklės, nes nebuvau susisegusi 
plaukų. Laimė, Lotė sušuko: „Kokios gražios jūsų gar- 
banos, panele Anete! Turėtumėt visada būti palaidais 
plaukais“. Taip ji išgelbėjo padėtį, ir grafas užsičiau- 
pęs visą dėmesį nukreipė į pyragą, iškeptą Lotės. 

- Ką gi, paklausykite, - prabilo jis, sušveitęs tris 
gabalus. - Yra naujienų. Ką tik sužinojau, kad mano 
motina paankstino savo kelionę. Laukiu jos jau šį sa- 
vaitgalį, iki to laiko viskas turi būti parengta jai pri- 
imti. Lote, reikia sutvarkyti žydruosius kambarius 
virš Anetės apartamentų, tegu jau šiandien tarnaitė 
juos išvėdina. Paimkite šilkinius patalus ir angliškus 
rankšluosčius, mano motina tikra lepūnėlė. Anete, tu 
pasirūpinsi gėlėmis. Reikia dviejų gražių puokščių. 

Žinai, kokias gėles mėgsta mama. Gal paaukosi jai ke- 
letą savo lelijų? Būtų nuostabi puokštė jos svetainei. 

Uoliai linkčiojau: 

- Žinoma, ji gaus lelijų. O miegamajam aš suskin- 
siu margaspalvę puokštę iš rožių ir pelėžirnių, kaip 
visuomet. Ar dar prisimeni? 

Dėdė Eduardas išdidžiai nusišypsojo. Jis visuomet 
žavėjosi mano puokštėmis ir net nutapė mane kaip 
gėlininkę: su šiaudine skrybėlaite, pintine gėlių ir 
sodo žirklėmis. Tas paveikslas dabar kabojo apačioje, 
pusryčių kambaryje. 

- Ar džiaugiesi, kad sulauksi močiutės? 

- Labai, - nusišypsojau aš. 

- Ką gi, - paslaptingai pasakė dėdė Eduardas ir 
atstūmė lėkštę su pyragu, - tada galime iškart pereiti 
prie antro programos punkto. Paklausykite, Lote, lie- 
pos 31 dieną mano motinai sukanka aštuoniasdešimt 
metų. Ką jūs pasakysite? 

- Pasakysiu, kad tai didžiulė šventė, - susijaudinu- 
si sušuko Lotė. - Ne kiekvienas sulaukia aštuoniasde- 
šimties. Kaip ketinate švęsti? 

- Iškilmingai! - paskelbė dėdė Eduardas. - Tą 
šventę prisimins metraštininkai. Juk iš tiesų turime 
atšvęsti dvi progas: Anetės sugrįžimą ir jubiliejų. Po 
penkerių metų aš vėl ruošiu vasaros pokylį. Taip no- 
riu. Kaip manote? Vienuoliktą trumpos Mišios pilies 
koplyčioje, per jas bus suteiktas palaiminimas mamai. 
Paskui ypatingos vaišės artimiesiems ir dvasininkui. 
Tada poilsis, o ketvirtą valandą suvažiuos pirmieji 
svečiai su vaikais. Tada vaikams vaišės, o kai jie prisi- 
kimš, gimtadienio tortas ir šampanas suaugusiesiems. 

Nebijok, Lote, tortą užsakysime mieste, nenoriu jūsų 
varginti. 

- Kaip? - pasipiktino Lotė. - Mieste? Manote, kad 
nesugebėsiu iškepti gimtadienio torto? 

Ir ji įsižeidusi dėbtelėjo į grafą. Šis tučtuojau ją nu- 
ramino: 

- Lote, nieko bloga apie jus nepamaniau. Bet argi 
tortą iškepti nėra pernelyg sunkus darbas? 

- Ne, - griežtai atkirto virėja, - tikrai ne. Jeigu lei- 
site, tortą kepsiu aš. Tada bent žinai, kad jis iš gerų 
produktų. Be to, jį gražiai papuošiu, sugebu tai. O ką 
patieksime svečiams vakare? 

Nebegalėjau susitvardyti: 

- Lote, po arbatos būna pats gražumas. Kai su- 
temsta, ant sienos ir abiejuose kiemuose uždegami 
įvairiaspalviai žibintai. Nuostabus reginys. Kaip pa- 
sakų pilyje. O toliau galima daryti įvairiai. Jeigu dėdė 
Eduardas nori paišlaidauti, Riterių salėje patiekiami 
gardūs užkandžiai ar vakarienė, groja muzikantai, ge- 
riamas šampanas, žinoma, ir šokama. 

Viltingai pažvelgiau į grafą. 

- Tu jau pasakei, - sušuko jis pakiliai. - Vakarienė 
ir toks pokylis, kad kaimynai pažaliuos iš pavydo. 
Jokio taupymo. Turiu vienintelę motiną, ir jos garbei 
šventė bus dieviška. 

Aš ir Lotė nesusivaldžiusios paplojome, ir grafas 
žaismingai nusilenkė lyg po iškilmingo pasirodymo. 

- O kiek bus žmonių? - pasidomėjo Lotė. 

- Penkiasdešimt ar šešiasdešimt. Pala! Iš Hoen- 
frydo ir Hernšteino, Rotenhauzo ir Kroicenhofo, iš 
Lokenšteino ir Frydensburgo - visi jie veisiasi kaip 

triušiai. Taip, bemaž esu tikras: turime tikėtis šešias- 
dešimties. 

Nepatikėjau savo ausimis. 

- Dėde Eduardai, ar aš gerai nugirdau? Paminėjai 
Lokenšteinus? 

- Žinoma. Jie bus pakviesti. Pats laikas tau vėl at- 
naujinti ryšius su senais draugais. Leopoldui 31-ąją 
skubiai prireiks pasistiprinti. Visiems mes vis dar 
vaizduojame, kad esame geri kaimynai. 

- Labai miela, kad pakviesite poną baroną, - pasa- 
kė Lotė. - Jūs geraširdis žmogus, pone grafe. 

- Ne toks geraširdis, kaip jūs manote, - nusijuokė 
dėdė Eduardas, - bet kai pilis bus pilna svečių, jis ap- 
skritai nieko nereikš. Be to, man labiau rūpi jo sūnus. 
Anete! Per pastaruosius penkerius metus Valteris baigė 
studijas ir metus praktikavosi užsienyje. Ką pasakysi? 

Gūžtelėjau pečiais: 

- Ar jis jau vedęs? 

- Žinoma, ne. Juk laukia tavęs. 

Paraudau. 

- Nesulauks. 

- Mielas mano vaike, - pasakė grafas, - dabar ne 
metas apie tai kalbėti. Aptariame šventę, ir norėčiau 
sužinoti, ar jūs, brangi Lote, pasirengsite per tris sa- 
vaites. Kaip manote? Ar trijų savaičių jums užteks? 

- Visiškai, - išdidžiai pareiškė virėja. - Tunise kar- 
tą gaminau šimtui svečių, o turėjau tik keturias dienas. 
Kada aptarsime valgius? Turiu kelis labai gerus re- 
ceptus, kurių čia tikrai niekas nežino. 

Dėdė Eduardas pagalvojo. 

- Kitą savaitę, - nusprendė. - Susėsime ir visą 
priešpietį skirsime karo tarybai. Bet kad mano moti- 
na nepastebėtų. Norėčiau ją priblokšti. Nė žodžio apie 
gimtadienio šventę. Taip, o dėl pagalbininkų, žino- 
ma, Lote, jų gausite. Viena tarnaitė - menka paguoda. 
Padavėjų irgi atvyks iš miesto, gėrimais pasirūpinsiu 
aš pats. 

Patenkintas mus nužvelgė: 

- Taigi posėdis baigtas. Klausimų bus? Ne? Tada 
atsisveikinsiu. - Jis atsistojo: - Lote, ačiū už puikią ar- 
batą, vargu ar būna geresnės... - Bet per patį sakinio 
vidurį jis nutilo ir atidžiai įsiklausė. 

Aš ir Lotė taip pat išgirdome. Pašokome kaip per- 
lietos ir išgąstingai susižvalgėme. Ir vėl: duslus bilde- 
sys iš sienos. 

- Sklinda iš krosnies, - sušuko grafas ir parodė į 
trijų metrų aukštumo baltą koklinę krosnį kampe. 

- Ne, - pasakė Lotė, - iš sienos. 

- Ramiai! - sukomandavo grafas ir pirštų galais 
prisėlino prie sienos. Ten pasilenkė ir sustingo. 

Beveik nedrįsome kvėpuoti. Salėje įsiviešpatavo 
kapų tyla. Staiga grafas prisidėjo pirštą prie lūpų. 

Ir vėl. Bildesys, paskui tyla. 

- Tarytum kažkas trankytųsi į medį, - sušnibž- 
dėjau. 

Dėdė Eduardas atsitiesė. 

- Rodos, žinau, iš kur tas bildesys, - pasakė jis ir 
pamojo mums sekti iš paskos. 

Pirštų galais nuėjome prie durų, paskui išsėlinome 
į koridorių, o juo nutipenome iki tos vietos, kur salėje 
buvo krosnis. Sienoje buvo raudonai dažytos durelės. 

Už jų židinys su dūmtraukiu, mat krosnis įkaisdavo, 
kai koridoriuje būdavo kūrenamas židinys. 

Dėdė Eduardas pakėlė ranką, ir mes apmirėme. Ir 
dabar - aiškut aiškiausiai - išgirdome duslų beldimą į 
raudonas medines dureles. 

Nors buvo šviesi diena, aš išsigandau. Regis, ir 
Lotei buvo nejauku. Lyg sutarusios abi atsitraukėme 
per porą žingsnių atgal. Dėdė Eduardas tik truputį pa- 
delsė, paskui šoko priekin ir narsiai atplėšė dureles. 

Juoda žiojinti tuštuma. Nusivylę susižvalgėme. Vis 
dėlto pačiame tamsiausiame kampe kažkas dūlavo. 
Kas ten? 

- Viešpatie! - sušuko dėdė Eduardas. - Sakalas jau- 
niklis! Įkrito į dūmtraukį. Anete, greitai bėk ir atnešk 
staltiesę. Taip paprastai negalėsiu paimti, jo pernelyg, 
aštrūs nagai. 

Žaibiškai sulaksčiau. Grafas apsivyniojo rankas 
staltiese, pasilenkė, įlindo į židinį ir vėl pasirodė su 
nuostabiu paukščiu. Sakalėlis buvo šviesiai rudas, 
juodų raštų, ugningomis juodomis akimis ir pražiojęs 
snapą ant mūsų šnypštė. 

- Koks gražus! - sušuko Lotė, niekuomet iš taip 
arti nemačiusi sakalo. - Kokios gražios akys ir kokia 
graži galva! 

- Jeigu atsitiktinai nebūtume jo išgirdę, būtų nu- 
sikankinęs ir nugaišęs, - susirūpinęs tarė grafas. - 
Kaminas aukštai visai susiaurėja, nebūtų išskridęs. 
Bet dabar man aišku, kodėl sakalė dvi dienas tupėjo 
ant kamino. Klykė ir klykė be pertrūkio. Ji žinojo, kad 
jauniklis apačioje. 

Paukštis nurimo. Dar tirtėjo visu kūnu, bet liovėsi 
šnypštęs ir žvalgėsi aplinkui gražiomis akimis. 

Kadangi ši pilies dalis jau daug metų nebekūrena- 
ma, sakalai įprato sukti lizdus ant kaminų. Jaunikliai 
pradėjo skraidyti prieš savaitę, bet tėvai juos dar mai- 
tino, o vakare visi klusniai grįždavo į lizdą. Mes juos 
stebėdavome, vakarais lipdami ant sienos grožėtis 
žvaigždėmis. 

- Taip, - tarė dėdė Eduardas, atsargiai judėda- 
mas. - Dabar sugrąžinsime tau laisvę. Motina tikrai iš 
viršaus viską girdėjo ir jau laukia tavęs. 

Dėdė neklydo. Vos išėjome į lauką, išvydome virš 
galvų sukančią ratus sakalo patelę. Mes užlipome ant 
sienos, ir grafas patupdė jauniklį ant akmens. 

Valandėlę jis tupėjo tenai net nekrustelėdamas. 
Paskui išskleidė sparnus ir vienu didingu plastelėji- 
mu užskriejo ant aukštos liepos prie pilies kalno. Vos 
saugiai nutūpė ant šakos, iškart graudžiai sučiepsėjo, 
ir atskridusi motina pradėjo jį maitinti. 

- Po dviejų bado dienų ypač skanu, - mėgino nu- 
slėpti susijaudinimą grafas. - Kaip manote, Lote? 

- Tuoj apsiverksiu, - atsakė ta ir sukūkčiojo. - Jau 
seniai nebuvau mačiusi tokio graudaus vaizdo. 

Dėdė Eduardas paėmė virėjai už rankos, spūstelėjo 
ją, bet pašnairavęs į mane vėl paleido. 

- Taip, - tarė patenkintas, - tai geras mūsų šiandie- 
nos darbas. Jeigu Riterių salėje nebūtume gėrę arba- 
tos, vargšas padaras būtų pastipęs iš bado. Be to, šio 
to išmokome. Dabar žinosime, kas yra, jeigu sakalas 
dienų dienas tupi ant kamino ir klykauja. Iškart reikės 
apžiūrėti židinį. Dabar nuolat tikrinsiu židinius, kol 

jaunikliai mokysis skraidyti. Jeigu jūs neprieštarauja- 
te, tuoj šito ir imsiuosi. 

Jis atsisveikino su mumis ir pareiškė, kad šįkart ne- 
pageidauja būti trukdomas iki rytdienos. 

- Tai jūs ir nevakarieniausite? - nusistebėjo Lotė. 

- Taip, mieloji. Sudorojau tris gabalus pyrago, to 
pakaks. 

- O kaip pamokos apie žvaigždes? - paklausiau aš. 

- Jų nebus. 

- Gaila, - nuoširdžiai nuliūdo Lotė. 

— Man taip pat. Bet aš nebaigiau tvarkyti svarbaus 
reikalo, o atidėti negaliu. Palinkėkite man sėkmės, 
mielosios. Aš artėju prie didžiulio atradimo. 

Tada jis nusisuko ir veržliai užlipo viršun. Lotė ir 
aš likome ant sienos. Stebėjome sakalus ir džiaugėmės 
jų laime. Abi neturėjome skubių darbų, o čia, viršu- 
je, buvo pernelyg gražu. Vaizdas nuostabus. Priešais 
plytėjo visas pietinis slėnis, nuolaidžias kalvas, nu- 
sidriekusias iki Vengrijos sienos, gaubė žydras ūkas. 
Karštis atlėgo. Oras buvo švelnus, kvepėjo arbatinė- 
mis rožėmis. 

- Sakykite, panele Anete, - nutraukė tylą virėja, - 
jūs tikrai puikiai sutariate su savo močiute? 

Klausimas mane nustebino. Lotė nebuvo iš tų žmo- 
nių, kurie kiša nosį į šeimos reikalus. Ji buvo gyvas 
diskretiškumas ir, aišku, nė trupučiuko nelinkusi pi- 
lies naujienų nešioti po apylinkes. Šiuo požiūriu ji irgi 
buvo tikra savo pirmtakės priešingybė. Šykštuolė Ana 
nenulaikydavo liežuvio už dantų. 

- Sakau taip todėl, - kalbėjo toliau Lotė, - kad labai 
apsidžiaugėte, jog anksčiau atvažiuos, o ji juk jums at- 
siuntė telegramą. 

- Močiutė atsiuntė man telegramą? Nieko apie tai 
nežinau. 

- Žinoma, - nekantriai pasakė Lotė. - Šįryt. Padėjau 
ją ant pusryčių padėklo. Tarnaitė tikrai jos nepametė. 

- Bet aš negavau jokios telegramos, tikrai negavau. 

- Kaip? - pasipiktinusi sušuko. - Negavote? Juk 
pati padėjau ją ant servetėlės. - Lotė pašoko: - Tuoj 
sužinosime. Palaukite, tučtuojau išsiaiškinsiu. 

- Ar jūs tikra, kad telegramą man atsiuntė močiu- 
tė? - skubiai paklausiau. 

Lotė pagalvojo. 

- Ne, - atsakė, - žinoma, ne. Juk neskaičiau. Tik pa- 
maniau... Bet nesirūpinkite. Jei tarnaitė bus pametusi 
telegramą, kaipmat išlėks. 

Suglumusi likau sėdėti ant sienos. Mane nutvilkė 
neaiški nuojauta. Močiutė per visą savo gyvenimą 
nebuvo atsiuntusi nė vienos telegramos. Ir dabar šito 
tikrai nebūtų dariusi, juolab kad atvažiuoja po dviejų 
dienų. 

Bet aš pažinojau žmonių, kurie mėgo jas siunti- 
nėti. Man nudiegė po krūtine. Prisiminiau Danielį. 
Dėl menkiausios smulkmenos siųsdavo telegramą. 
Siųsdavo iš kiekvienos kelionės, ir palikdama butą 
Londone jų išmečiau visą maišą. Jeigu tiksliau - iš 
viso nesu gavusi jokių telegramų, išskyrus iš jo. 

Nurijau seilę. Bet kur ta telegrama? Tarnaitė tikrai 
jos nepametė, o kadangi šįryt nepūtė nė mažiausias 
vėjelis, negalėjo jos niekur nunešti. 

Vėjas negalėjo - bet dėdė Eduardas. Žinoma. Kaip 
išsyk nesupratau? Grafas šįryt sutiko tarnaitę eidamas 

pas mane. Perdavė, kad nelaukčiau jo ir pusryčiau- 
čiau, o tada ir pastebėjo telegramą. Paėmė ją, perskai- 
tė ir nuslėpė. Akivaizdu, sąžinė jo nekankino. Vis dar 
buvau jam vaikas, kurį turėjo apsaugoti nuo pasaulio, 
ypač nuo to vyro. Atsistojau ir pasilenkiau per sieną. 
Galvojau apie pastabas, kurias laidė dėdė Eduardas 
prieš pietus prie apskrito stalo. Jis net neabejojo, kad 
Danielis ničnieko sau nepasidarė, kaip neabejojo, jog 
jis taip greitai neatstos nuo manęs. Iš kur toks įsitiki- 
nimas? O paskui, kai apžiūrinėjome vėjarodį, prasita- 
rė: „Jeigu būtum prietaringas, galėtum pasakyti, jog 
sulauksime svečio iš vakarų“. 

Vėl klestelėjau ant medinio suolo ir pasitaisiau suk- 
nelę. Nėra reikalo ilgiau savęs apgaudinėti. Telegrama 
Danielio, pranešė, kad atvažiuoja į pilį. 

Tiesa smogė lyg perkūnas iš giedro dangaus. Net 
negirdėjau, kaip grįžo Lotė. Atsikvošėjau tik tada, kai 
ji atsistojusi šalia prašneko. 

- Viskas aišku, - pasakė virėja. - Tarnaitė nekalta. 
Telegramą turi grafas. Paėmė iš jos. 

- Lote, - tariau įsakmiai, - juk kaimo laiškininkė 
jūsų draugė? Ar ji šįryt dirbo? 

— Manau, taip. Kodėl klausiate? 

- Maldauju, padarykite man paslaugą! Turiu suži- 
noti, kas rašoma toje telegramoje. Jeigu jūsų draugė ją 
priėmė, tai turėtų bent apytikriai prisiminti jos turinį. 

- Be abejo. Juk šioje skylėje telegramos retas dalykas. 

- Ar galite jai paskambinti? 

Lotė pagalvojo. 

- Pernelyg rizikinga, - pasakė greitai, - nežinia, 
kas gali nugirsti. Bet žinote ką? Aš nuvažiuosiu. Vis 

tiek ketinau užsukti į paštą ir užsakyti kavos. Ir visuo- 
met tai darau raštu. Tad nesirūpinkite! Po pusvalan- 
džio grįšiu. 

Virėja veltui burnos neaušino. Po pusvalandžio 
ji sugrįžo ir paaiškėjo, kad nutiko tai, ko ir bijojau. 
Telegrama buvo Danielio, o jos turinys pranoko bai- 
siausius mano įtarimus. Tiesa, Lotė atskubėjo prie 
manęs visa švytėdama ir atkišo lapuką popieriaus 
reikšmingai šypsodama. Kai jį išlanksčiau, perskai- 
čiau juodas raides baltame popieriuje: 

GREIT ATVAŽIUOSIU TAŠKAS DŽIUGI STAIG- 
MENA TAŠKAS AMŽINAI TAVE MYLĖSIU TAŠ- 
KAS DANIELIS 

Pasibaisėjusi nuleidau telegramą. Tik šito ir trū- 
ko! - pamaniau. Dievulėliau, tik šito ir trūko! Jokių 
džiugių Danielio staigmenų, aš jų nepakenčiu. 

Lotė užjausdama stebėjo mane ir net neabejojo, 
kad netekau žado iš laimės. Dar plačiau nusišypsojo 
ir tarė: 

- Juk tokią telegramą ne kasdien gauni. Aš teisi? 

- Taip, - pratariau su kartėliu. 

- Ar kas nors negerai? 

- Ne, ne. Aš tik priblokšta. 

- Įsivaizduoju, - pasakė Lotė, nutaisiusi supratin- 
giausią veidą. Aišku, ji numanė, kokį vaidmenį atli- 
ko Danielis mano gyvenime, ir jau regėjo mane kaip 
laimingą nuotaką prie altoriaus. - Po pusvalandžio 
vakarieniausime, - pasakė ji ir nusisuko eiti. - Liepsiu 
jus pakviesti. 

Susmukau ant medinio suolo: GREIT ATVAŽIUO- 
SIU TAŠKAS DŽIUGI STAIGMENA TAŠKAS AMZŽL- 
NAI TAVE MYLĖSIU TAŠKAS DANIELIS 

Likimas man tikrai negailestingas. Kad Danielis 
Londone rado tuščią butą ir buvo pritrenktas, užjau- 
čiau jį. Bet nė trupučiuko nenorėjau jo guosti, juo la- 
biau vėl matyti. 

Danielis Kronege - net galvoje netelpa. Ir kaip tik 
dabar, kai dėdė Eduardas varžosi su Leopoldu, ir 
man niekuomet gyvenime taip nereikėjo pinigų, ku- 
riuos išviliojo Danielis. Kaip tik dabar, kai ant kortos 
pastatytas ūkis, jis drįsta čionai atsidanginti. 

Bet čia dar ne pati blogiausia naujiena. Jis paren- 
gęs „džiugią staigmeną“ - mano kaktą išpylė šaltas 
prakaitas. Nuo tada, kai susipažinau su Danieliu, jo 
„džiugios staigmenos“ apkartino man gyvenimą. 
Labai aiškiai girdėjau jo balsą: „Džiugi staigmena, 
darling, mes nusipirkome alavo. - Džiugi staigmena, 
aš dėl tavęs pradėjau aukso kasyklų verslą“. Visi tie 
sumanymai sužlugo. O asmeninės „džiugios staigme- 
nos“ buvo nė kiek neprastesnės už verslo. Puikus pa- 
vyzdys viešnagė pavasarį viloje prie Ženevos. 

Mus pakvietė Kristianas, Danielio verslo partneris 
ir bičiulis. Tą naujieną Danielis paskelbė visas švytė- 
damas: 

- Džiugi staigmena, karalaite, Kristianas pakvie- 
tė mudu į savo vilą. Jis ir Lena mėnesiui išskrenda į 
Afriką. Galėsime gyventi toje viloje ir daryti viską, 
kas tik šaus į galvą. Kaip manai? Buriuoti, vaikštinėti, 
gurkšnoti kokteilius terasoje, iš kurios matyti ežeras, - 
kaip skamba? Sakyk „taip“, aukseli. Aukštuomenė 
pavasarį visuomet atostogauja. 

Man kaipmat sukirbėjo įtarimas. Tuo metu jau bu- 
vau bemaž bankrutavusi, ir Danielis žinojo, kad neiš- 
galime brangiai atostogauti. 

- Kiek jis nori už tą vilą? 

— Ničnieko. 

- Nieko? 

- Taip. 

- Netikiu. Kristianui visuomet mokėdavome, netgi 
tada, kai vos pajudindavo pirštą. 

- Už vilą jis tikrai nieko neprašo. 

- Ar tu visiškai tikras? 

- Visiškai, - atsakė Danielis, ir mudu įnikome pla- 
nuoti. 

Nedaug trūko, kad būčiau pakeitusi blogą nuomo- 
nę apie Kristianą. Jis užsuko pas mus į Londoną savo 
mėlynu rolsroisu, pranešęs telefonu, kad kelionės iš- 
laidos būtų mažesnės. Per dviejų dienų kelionę jis 
pats mokėjo už viešbutį, ir tik kartą pakviečiau jį va- 
karienės. Buvo toks mielas, kad nors prie žaizdos dėk, 
pasakojo, jog mano pinigų, kuriuos investavo, netru- 
kus padaugės šimteriopai. „Rinka atsigauna, - šaukė 
jis, - o tada tu maudysiesi piniguose“. 

Kaip jau sakiau, kelionė buvo maloni, nors jaučiau- 
si lyg nesavame kailyje. Jeigu Danielis ir Kristianas 
sueidavo draugėn, visuomet pasijusdavau išduota ir 
parduota. Net prieš vieną Danielį negalėdavau atsilai- 
kyti, o Danielis drauge su Kristianu mane suraitydavo 
kaip šiltą vilną. Teliko viltis, kad juodu nerezga, kaip 
atimti iš manęs likusius pinigus. 

Ženevoje buvome iškilmingai pasveikinti. Lena, 
Kristiano žmona panamietė, pasitiko mus apsitempu- 
si ilga suknele ir išbučiavo mane į abu žandus. Danielį 
ji pabučiavo į lūpas, nors stovėjau šalia. 

Paskui ji parodė mums svečių kambarį. Pastogėje 
ir labai mažą. Bet aš nesukau galvos. Juk tas kamba- 
rys skirtas mums tik vienai nakčiai. Kitą vakarą Lena 
ir Kristianas ketino išvažiuoti. 

Rytą per pusryčius užgriuvo pirmoji staigmena. 
Staiga Lena man tarė: 

- Aukseli, turime nusipirkti maisto savaitgaliui. 
Mes išskrisime tik pirmadienį, skrydis atidėtas. 

Pasakė tokiu balsu, kad negalėjau prieštarauti. 
Susėdome į jos žalią sportinį automobiliuką ir išvažia- 
vome. 

Lena pirko: šveitiklius visam namui, brangų odi- 
nį diržą, sodo žirkles ir dešimt virtuvinių rankšluos- 
čių. Kelionei išsirinko krūvas kosmetikos ir aliejų nuo 
saulės, brangų odekoloną Kristianui, sau - naujausius 
Hermes kvepalus. Paskui prisikrovėme maisto: žlėg- 
tainių, žąsų kepenėlių su grybais, keturis butelius 
šampano, du kilogramus mangų ir visą omarą. 

- Juk reikia atšvęsti jūsų atvykimą, - didžiadvasiš- 
kai pareiškė Lena. - Nežinia, kada vėl galėsime taip 
jaukiai pabūti drauge. 

Kai atėjo metas mokėti, Lena nervingai įniko kuis- 
tis rankinėje. 

- Aš tikrai palikau savo čekių knygelę namie, - 
sušuko ji. - Ar negalėtum kol kas man paskolinti, 
aukseli? 

Galėjau. Turėjau rankinėje savo viso mėnesio biu- 
džetą, ir Lena tai žinojo. 

Pirmadienį skrydis vėl buvo atidėtas. Iki penkta- 
dienio ar šeštadienio. Šįkart Lena pasiuntė mane vie- 

ną į parduotuves. Su ilgu sąrašu, be pinigų, bet paža- 
dėdama: „Savaitgalį atsiskaitysime“ . 

Trumpai drūtai: Lena ir Kristianas į Afriką neiš- 
skrido. Trynėsi Ženevoje mano išlaikomi. Per dvi sa- 
vaites išleidau visus grynuosius ir turėjau panaudo- 
ti čekius, kurių dėl visa ko buvau pasiėmusi. Čekiai 
buvo padengti, nes Londono banko sąskaitoje dar 
buvo paskutiniai dėdės Nestoro palikimo trupiniai. 
Pinigų turėjo užtekti pusmečiui, gal dešimčiai mėne- 
sių, jeigu būtume taupiai juos naudoję. O dabar, kai 
mano sąskaita mėgavomės šviežiomis austrėmis, ik- 
rais ir šampanu, jau liepos pradžioje turėjau likti kaip 
vargo pelė. 

- Danieli, - pasakiau nedrąsiai, - juk tu žinai, kad 
leidžiu paskutinius pinigus. Gal verčiau grįžkime į 
Londoną? 

Žalios Danielio akys švytėjo patikimumu: 

- Tu ir vėl be reikalo jaudiniesi, darling? 

- Ne, - atsakiau, - jaudinuosi pagrįstai. Be to, ne- 
begaliu žiūrėti Kristianui į akis. Kai prisimenu jo san- 
dėrius, suktybes su naftos gręžiniais Atlanto vande- 
nyne... 

- Bet jis juk apgaudinėja kitus, - nutraukė mane 
Danielis ir ramindamas apglėbė per pečius. - Tai 
mūsų neliečia. Prisipažink, kad nori išvažiuoti todėl, 
jog pavyduliauji Lenai. 

- Netiesa! - sušukau, nusviesdama jo ranką. - Aš 
tikrai rūpinuosi savo pinigais. 

Danielis pažvelgė man į akis. 

- Anete, pinigai, kuriuos tu patikėjai Kristianui, in- 
vestuoti į patikimą statybų projektą. Kai namus pasta- 
tys, pažirs milijonai. 

Šitokio atsakymo aš tikėjausi. 

- Jeigu kada nors pastatys, - sušukau priekaištin- 
gai, - bet aš nebetikiu. Vakar grįždama su pirkiniais 
pravažiavau pro statybų aikštelę. Neiškasti net rūsiai. 
Ten nėra jokios mašinos. Niekas apskritai nedirba. 
Kaip tą man paaiškinsi? Kad ir kaip ten būtų, aš nebe- 
tikiu tuo sumanymu. 

- O aš tikiu. Sklypas nupirktas, jo vertė nuolat kyla. 
Truputį palaukti nieko nereiškia. Kristianas jau nu- 
samdė puikų architektą, o darbininkai, kurių jis nori, 
bus laisvi po mėnesio. Be to, turiu tau džiugią staig- 
meną, karalaite. Tavo aukso akcijos pakilo keturiais 
punktais. 

- Kokios aukso akcijos? - apstulbau. - Nuo kada aš 
turiu aukso akcijų? 

- Nuo balandžio. Ar neprisimeni, kad man pasi- 
rašei? 

- Žinoma, prisimenu. Bet tau juk reikėjo to parašo, 
kad atidarytum sąskaitą mano vardu banke Niujorke. 

Danielis smagiai nusikvatojo. Paskui švelniai mane 
pabučiavo ir meiliai pasižiūrėjo į akis. 

- Darlinę, tą ketinau pasakyti tau tik per vakarienę, 
aukso akcijų vertė kyla ir kyla. Prašyčiau nesijaudinti 
dėl vieno kito butelio šampano ir ikrų. Į Londoną grį- 
žę būsime milijonieriai. 

Nesusizgribau atsakyti. 

- Kur tas auksas? - galop paklausiau virpančiu 
balsu. 

- Australijos dykumoje. Tu esi dalininkė firmos, 
kuri ieško aukso. Viskas teisėta. Akcijomis prekiauja- 
ma biržoje. Firmos pavadinimas „Aurelius“, ji finan- 
suoja geologų ekspediciją šiaurinėse teritorijose. 

- Vis dėlto norėčiau grįžti į Londoną. 

- O aš ne. Man čia patinka. Juk dar turi pinigų, dar- 
ling. Aš nereikalauju, kad prasiskolintum. Nors ir tai 
būtų vieni niekai, kai turi turtuolį dėdę ir pilį, kurią 
kada nors paveldėsi. 

- Jau seniai šito nebesitikiu. Manai, kad dėdė atleis 
man už tą nesėkmę dėl dvaro? 

- Žinoma, atleis, - sušuko Danielis ir meiliai mane 
apkabino. - Atleis, nes tu nupirksi jam tą dvarą. 
Vėliau, kai būsime Londone. Juk sakiau tau, kad akci- 
jų vertė kyla, nepaliaujamai kyla. Netrukus ras aukso. 
Tik palūkėk, kol jį suras! Tada akcijų kursas pašoks iki 
dangaus. Mes viską parduosime, ir tu net nežinosi, ką 
daryti su tokia krūva pinigų. - Pabučiavo mane kaip 
tikras įsimylėjėlis. - Na, nebūk tokia smulkmeniška. 
Eime į terasą ir pasimėgauk taure šampano. Pažadu 
tau, kad šįvakar nė kartelio nesimeilinsiu Lenai. 
Patenkinta? 

Mačiau, kad nieko neišeis. Danielis norėjo pasilik- 
ti, taigi išbuvome iki gegužės pabaigos. Visą mėnesį 
mudu miegojome nejaukiame svečių kambarėlyje ant 
aukšto ir iššvaistėme daugiau pinigų, negu būtume 
išleidę brangiausiame ir prašmatniausiame viešbutyje 
ant ežero kranto. 

Koks tas senas posakis? 

Davė Dievas dantis, duos ir duonos. 

Ir Ženevoje įsitikinau, koks šis posakis teisingas. 
Atsitiktinai susipažinau su labai įdomia ponia, anti- 
kvare, kuri senamiestyje turėjo didelę parduotuvę. 

Ji mane pakvietė apsilankyti kada tik užsimany- 
siu. Kadangi Lena dažniausiai iki pietų tysodavo 10- 

voje, be to, niekuomet nerasdavau nei su ja, nei su 
Kristianu kalbos, priėmiau naujos pažįstamos kvieti- 
mą. Keturias priešpietes per savaitę praleidau pas ją, 
labiausiai mėgau būti jos dirbtuvėje už parduotuvės, 
kur naujoji mano draugė labai sumaniai restauravo 
senovinius baldus. 

Iš pradžių ją tik stebėjau. Bet pamažėle ji man per- 
leido smulkesnius darbelius, kurie teikė didžiulį ma- 
lonumą. Po savaitės ji parodė, kaip atnaujinti kaimiš- 
kus baldus, ir patikėjo mano rankoms seną skrynią 
išblukusiais raštais, kurią tikrai labai gražiai sutvar- 
kiau. Ir toliau kiek sugebėdama jai padėjau. 

Laikas, kuris pirmąją savaitę bemaž sustojo, staiga 
švilpte prašvilpė. Mėnuo baigėsi, ir mudu grįžome į 
Londoną. 

Anglijoje mūsų laukė bjauri staigmena. Firma 
„Aurelius“ Australijos dykumoje nerado nė kruope- 
lės aukso. Akcijų vertė krito ir krito, jos galų gale visai 
išnyko iš biržos. 

Tą dieną, kai iš laikraščio dingo firmos pavadini- 
mas, aš nuėjau į elegantiškiausią Meiferio parduotuvę 
ir nusipirkau pačią gražiausią vasarinę suknelę, ko- 
kią tik joje radau. Puikaus raudono šilko, įliemenuotą 
ir su sijonu iš keturių eilių permatomų raukinių. Tai 
ja vilkėdama dabar, praėjus mėnesiui, sėdėjau ant 
Kronego gynybinės sienos ir laikiau lapuką, kuriame 
Danielis pranešė atvykstąs pateikti daugiau „džiugių 
staigmenų . 

Žiūrėjau į tą popiergalį ir jutau, kaip mane užlieja 
karšta pykčio banga. Ar jis niekuomet neduos man 
ramybės? Ar jis tikrai mano, jog priimsiu jį pilyje? 

Po visų tų kiaulysčių? Ar Danielio iš viso negraužia 
sąžinė? 

Dangus nušvito melsva ir rožine spalva. Nuostabus 
vakaras. Kregždės skraidė aukštai, o saulė kabojo įky- 
pai už kampuotojo bokšto. Kronegas atrodė kaip pa- 
sakų pilis, bet aš nieko nemačiau. 

Tarytum žvelgiau į žalias Danielio akis ir girdė- 
jau cinišką jo balsą: „Tu ir vėl be reikalo jaudiniesi, 
darling?“ 

Sudraskiau popierėlį į smulkiausius skutelius ir iš- 
mečiau per sieną. 

Ne! Aš jau nebe romantiška pilies panelė, kurią jis 
susimedžiojo prieš penkerius metus. Atlošiau galvą 
ir degančiais skruostais nulipau žemyn akmeniniais 
laiptais į didįjį pilies kiemą. 

Tegu jis atvyksta, tasai išdavikas! 

Surengsiu jam nepamirštamą priėmimą. 

Kitos dienos skriste praskriejo. Danielis taip ir neat- 
važiavo, bet aš nesistebėjau. Laiką jis suprato savaip, 
„greit“ galėjo būti dvi valandos ar trys savaitės. Vis 
dėlto jaudinausi ir kaskart sudrebėdavau, kai suskam- 
bėdavo varpelis prie didžiųjų pilies vartų. 

Dėdę Eduardą irgi retai temačiau. Didžiumą dienos 
jis tūnojo pilyje, kur jo neįmanoma buvo rasti. Tiesa, 

paklaustas atsakydavo, kad buvo dirbtuvėje, bet aš te- 
nai jo ieškojau keliskart ir nemačiau net pėdsako. 

Įdomu, bet dingo ir istorinis planas su pažymė- 
tais užmūrytais kambariais. Nors pati girdėjau, kaip 
Hansui buvo paliepta pakabinti jį ponų kambaryje ša- 
lia rašomojo stalo, ta siena buvo tuščia. 

Kad ir kaip ten būtų, šeštadienį atvažiavo močiutė, 
ir mano mintys nukrypo kitur. Kaip visuomet ji per- 
galingai įsikraustė su šešiais kiaulių odos lagaminais, 
keturiomis skrybėlių dėžutėmis ir dailiomis dovano- 
mis tarnams. Ji atrodė nuostabiai ir šypsojo visu vei- 
du, kai pribėgau pasitikti. 

- Anetėle! - sušuko ji ir taip prispaudė mane prie 
krūtinės, kad netekau kvapo. - Vaikeli, aš tikrai labai 
tavęs pasiilgau. 

Paskui išbučiavo man skruostus, ir mudvi drauge 
užlipome į viršų. 

Hansas sunešė lagaminus, o tarnaitė juos iškraus- 
tė. Ji kruopščiai pripildė drabužinės spintas močiutės 
skrybėlaičių, batų, šilkinių baltinių ir elegantiškų ap- 
darų. Paskui lygintinus drabužius nusinešė į apačią. 

Dėdė Eduardas tuo metu vedžiojo motiną po jos 
kambarius ir rodė jai paveikslus, kuriuos buvo res- 
tauravęs žiemą. Močiutė deramai viskuo žavėjosi, kol 
galop mudvi likome vienos jos žydrojoje svetainėje. 
Kvepėjo gėlės, kurių buvau jai pamerkusi, o ant kiniš- 
ko staliuko priešais sofą stovėjo kibirėlis su šampanu. 

- Nuosavas importas, - pajuokavo močiutė ir iš- 
traukė butelį iš ledų. - Atkeliavo su mano bagažu tie- 
siai iš Prancūzijos. 

Ji būtinai norėjo įpilti pati. 

- Koks keistas butelis! - sušukau ir paėmiau jį iš 
močiutės. - Pagal formą jame galėtų būti konjakas. 

- Tai ypatingas gėrimas, vaikeli, kilęs iš Clicguot- 
Ponsardin namų. Geriausias šampanas, dvidešimties 
metų senumo. Išgerk! Tokio niekuomet nesi ragavu- 
si. - Ji kilstelėjo savo taurę: - Už tavo ateitį, Anete. 
Kad ji būtų geresnė už praeitį - ir daug linksmesnė! 

Močiutė sakė tiesą. Šampanas buvo stulbinamas. 
Palyginti su juo, visi panašios rūšies ragauti gėrimai 
pasirodė man kaip limonadas. 

- Tu atrodai nuostabiai, - ištariau padėjusi taurę, - 
geriau negu prieš penkerius metus - šito nepasaky- 
tum apie mane. 

- Tik jau neperdėk! - Močiutė rimtai mane apžiū- 
rėjo: - Esi daili kaip visuomet, be to, veide atsirado 
įdomių kančios pėdsakų. Kiek per liesa, bet tą nesun- 
ku ištaisyti. 

Močiutė buvo smulki ir grakšti; jos skruosteliai 
raudoni, garbanos dailiai susuktos ir geltonos kaip 
auksas, tokios pat spalvos kaip anksčiau, kiek galėjau 
prisiminti. Į ją buvo smagu žiūrėti, nes kaipmat išnyk- 
davo senatvės baimė, žinoma, ji turėjo ir kitų savybių, 
dėl kurių ją mylėjo visa giminė. 

Niekuomet nebuvau mačiusi jos sergančios ar su- 
rūgusios. Buvo judri, neieškojo žodžio kišenėje, sklei- 
dė nenumaldomą linksmumą ir gyvenimo meilę. 
Vienintelė jos silpnybė buvo pernelyg didelės skrybė- 
lės, papuoštos vešliomis gėlėmis. 

Močiutė turėjo skrybėlių visokiausių formų ir spal- 
vų. Juo labiau seno, juo ryškiau švietė jos galvos ap- 
dangalai. Kol buvo ištekėjusi, ji dar tvardėsi, bet tapu- 

si našle, gėlėmis puoštas skrybėlaitės nešiojo ir žiemą. 
Dėdė Eduardas paprieštaravo ir Kalėdų proga po eg- 
lute jai padėjo audinių gobtuvą. O ką padarė močiutė? 
Žaibiškai persikėlė gyventi į pietų Prancūziją. Tenai 
skrybėlės su gėlėmis madingos ištisus metus. 

- Puiki skrybėlė, - pasakiau ir parodžiau į vežimo 
ratą su rožiniu kaspinu šalia penkių rožinių orchidė- 
jų, gulintį ant sofos. - Ji tikrai tau labai tinka. 

- Galėtume lažintis, - pasakė močiutė, - kad kai ją 
užsidėsiu, visi žmonės atsisuks. Ideali vasarinė skry- 
bėlaitė, sukurta mano skrybėlininkės iš Nicos. 

Ir ji vėl įpylė mudviem šampano. 

- Labai džiaugiuosi matydama, - kalbėjo ji toliau, - 
kad paklausei mano patarimo ir sugrįžai į Kronegą. 
Patikėk, tai geriausias sprendimas. 

- Jeigu nebūtumei man padėjusi, tikrai nieko ne- 
būtų išėję. Ačiū Dievui, kad tu sugalvojai tą laiš- 
ką! Nebūčiau žinojusi, ką rašyti dėdei Eduardui. 
Klaikiausiai bijojau. 

- Ir be reikalo, tuo jau įsitikinai, - tarė ji. 

Linktelėjau galvą. 

- Tu kaip visada teisi. 

- Vadinasi, čia gerai jautiesi. O kaip sutari su baltą- 
ja papūga? 

Nusijuokiau. 

- Puikiai. Bonis jau leidžiasi paliečiamas. 

- Šaunu! Aš sugaišau mėnesį. Vos prisiartindavau, 
iškart skrisdavo ant karnizo. O ką šiaip veiki? 

- Išgelbėjome sakaliuką iš židinio, to už krosnies 
Riterių salėje. Iškrito iš lizdo, ir mes atsitiktinai jį iš- 
girdome. Dėdė Eduardas dabar nuolat tikrina kaminų 


103 


dureles. Įsivaizduok, už dvejų durelių jis rado saka- 
liukų griaučius. 

- Vargšeliai, - užjaučiamai pasakė močiutė, - gera 
mintis tikrinti, o ką tu darai ištisą dieną? 

Gurkštelėjau šampano: 

- Jaudinuosi. 

- Tai bent naujiena. Kodėl? 

- Dėl iššvaistyto palikimo. Ir dėl dvaro. Ar Žinai, 
kas čia vyksta? Lyg filme. Dvarininkas nori išvažiuo- 
ti į Kanadą ir viską kuo greičiau išparduoti. Dėdė 
Eduardas pasiūlė jam pinigų, bet Leopoldas siūlo 
daugiau. Tada dėdė Eduardas vėl pakėlė kainą, nors 
ir neturi pinigų, aš irgi neturiu. Ar supranti? 

- Dar ne. Bet jeigu pinigų nėra, dar gali atsirasti. 
O kąjis sako, kai klausi, iš kur jų ketina gauti? 

- Kad jis turi planą, kad gailestingas likimas jį pa- 
laiko. Daugiau nieko negaliu išpešti. 

- Palik tuos rūpesčius man, - tvirtai pareiškė mo- 
čiutė, - aš permatau sūnaus planus anksčiau, negu jis 
praveria burną. Net vaikystėje jis nesugebėjo nieko 
nuo manęs nuslėpti. Netrukus mudvi žinosime, kuo 
čia dėtas gailestingas likimas. Bet kaip judu sutariate? 
Pykstatės? 

- Ne, visai ne. Matau jį gerokai rečiau negu anks- 
čiau. Jis nuolat užsiėmęs. Bet kai jį pamatau, duoda 
man knygų, kurias turiu išmokti atmintinai. 

- Visą knygą? Kuriam galui? 

- Nori, kad mano išsilavinimas būtų nepriekaiš- 
tingas, - bent taip sako. Bet koks jo tikslas, net ne- 
nutuokiu. 

- Jam smagu. Dar vaikas būdamas mėgo žaisti mo- 
kytoją ir mokinius. 

- Ir dar kai kas. - Aš patylėjau. - Kartais jis prasita- 
ria, jog sugrįžau į Kronegą pernelyg vėlai. 

- Pernelyg vėlai kam? 

- Nežinau. Kartą mudu buvome apvaliajame bokš- 
te, tada jis man trumpai drūtai sviedė, kad grįžau pas 
ji pernelyg vėlai ir kad apsisprendė, kai manęs ne- 
buvo. Nepasakė, dėl ko apsisprendė. Ir nuo tada aš 
bijau. 

- Baimė, - karingai pareiškė močiutė, - yra tokia 
prabanga, kokios sau nevalia leisti. Patyriau tą nuo- 
savu kailiu ir nuo tada nieko nebebijau. Esu per sena 
bijoti. 

Ji padrąsinamai man linktelėjo, bet tai nepadėjo. 

- Kol kas aš dar taip nesijaučiu. Aš rūpinuosi. 

- Rūpiniesi? 

- Taip. 

- Tikrai? 

- Tikrai. 

- Ką gi, - tarė močiutė ir giliai atsiduso, - tad man 
nelieka nieko kita, tik pasakyti tau teisybę. 

Man sustojo širdis. 

- Vis dėlto, - pralemenau, - tai kas... kas yra? 

Močiutė pakilo, nuėjo į miegamąjį ir grįžo nešina 
dailia dėžute šveicariškų saldainių. 

- Šis tas yra, bet ne taip jau baisu. Štai imk saldainį! 

Be žodžių papurčiau galvą. 

- Valgyk! - paliepė močiutė. - Šokoladas ramina 
nervus. Taigi, - kalbėjo ji toliau, kai aš ėmiau nuolan- 
kiai kramtyti, - pradėkime nuo pradžios: tu, mano 

sūnaus didžiausia brangenybė, jo tobulų auklėjimo 
būdų įrodymas, pasprunki su pirmu pasitaikiusiu 
gražuolėliu, kuris tau pasipainioja po kojų. 

- Bet man jau buvo dvidešimt vieneri, - paprieš- 
taravau, - ir jis buvo pirmasis vyras mano gyvenime. 
Juk gerai žinai, kad niekuomet neturėjau draugo. Man 
nebuvo leista net šokių kursų lankyti - nei mokantis 
vienuolyno mokykloje, nei namų ruošos mokykloje. 
Draudžiama pasikviesti draugę į Kronegą, man nie- 
kas neskambindavo, nes neturėjome telefono. Dėdė 
Eduardas perimdavo ir perskaitydavo visus mano 
laiškus, o vasaros pokyliams pats surasdavo partne- 
rius. Bet aš jų nenorėjau. 

- Anetėle, juk aš visa tai žinau. Mano sūnus saugo- 
jo tave kaip Cerberis. Ir tai negalėjo baigtis geruoju. 
Tavim dėta irgi būčiau pasprukusi su pirmu pasitai- 
ketinu tau pasakyti ką kita. Tai va: tu, mano Eduardo 
pasididžiavimas, staiga pabėgi, keletą metų neduodi 
jokios Žinios, kartoju: keletą metų, o kai galų gale tave 
surandu, gimimo dienos ir Kalėdų proga tesiunti tik 
šykščiai užrašytus atvirukus. 

Ji priekaištingai mane nužvelgė. 

- Nė žodžio apie palikimą ir dvarą, nė žodžio apie 
savo planus. Tai bent akibrokštas. O ką daro mano sū- 
nus? Džiaugdamasis pirmąja žinute, kad tu gyva, jis 
įsiveda telefoną ir laukia skambučio. 

Tyla. 

- Taip niekuomet jo ir nesulaukė! 

Nuleidau akis. 

- O paskui, kai aš jau įtikinu tave, kad galų gale 
parašytum laišką, jis sužino, kad dvaras parduoda- 
mas ir jį galima įsigyti dabar arba niekada. Gal tau 
nereikia aiškinti, ką tai reiškia, ar reikia? Juk žinai, 
kiek laiko jis laukė šios akimirkos. Šiaip ar taip, reikia 
pinigų. Tavęs nė kvapo, tavo turto irgi. Ką būtumei 
dariusi tu? Jis ėmė ieškoti ko nors, kas jam padėtų. 
Finansiškai - na, ir kitaip. 

- Ką reiškia kitaip? 

Močiutė kostelėjo kaip visada, kai turėdavo pra- 
nešti nemalonią žinią. 

- Pilis yra puikus palikimas, Anetėle! 

Buvau pernelyg priblokšta, net nepajėgiau link- 
telėti galvos. Spoksojau į močiutę neišspausdama nė 
žodžio. 

- Nežiūrėk su tokiu siaubu, - nuramino ji mane, - 
testamento jis dar nepakeitė. 

- O kas... kas... tai kas jis? Ar tu pažįsti? 

- Žinoma. Iš giminių prancūzų. Tavo trečios eilės 
pusbrolis, Olivjė iš Paryžiaus. 

- O Dieve! 

— Dėdė pakvietė jį vasarai. Ketina patyrinėti. Jis at- 
važiuos po dešimties dienų. 

Sėdėjau lyg trenkta žaibo. Kaip tik Olivjė. Šeima jį 
laikė finansų genijumi. Jis dirbo kelionių biure, puikiai 
kalbėjo vokiškai ir daug uždirbdavo. Buvau jaunesnė 
už jį trejais metais, mačiau jį vienintelį kartą - prieš 
keturiolika metų per vestuves. Tada ėmiau jo neap- 
kęsti iš pirmo žvilgsnio. 

- Ar jį dar prisimeni? - paklausė močiutė. - 
Susitikote per Emilijos vestuves. 

- Žinoma. Jis man iš visų labiausiai nepatiko. 

- Man irgi. Aš ir šiandien nematau to žavesio, apie 
kurį ištisai suokia jo motina. Man įtartina visa prancū- 
zų giminė. 

- Ar Olivjė žino, kam jį pasikvietė dėdė Eduardas? 

- Oficialiai ne. Bet jo motina, nesitverdama iš lai- 
mės, kaipmat aplankė mane Antibe. Jai sūnus jau 
naujas pilies šeimininkas. 

Mažai trūko, kad būčiau pravirkusi. 

- Ašaros nepadės, - rimtai pasakė močiutė. - Tik 
nebijok! Taip greitai nieko nebus, nors nevalia nu- 
vertinti Olivjė. - Ji pritildė balsą ir pasilenkė prie ma- 
nęs: - Kaip žinai, mano sūnus neseniai pradėjo rinkti 
geležies dirbinius. Neapsakomai juos pamėgo. Tad 
nebandyk jo perkalbėti. O ką daro Olivjė? Vos gavęs 
kvietimą, įninka rinkti geležies dirbinius. Atveš jų ir 
padovanos, kad iškart kristų grafui į širdį. 

- Bus klaiki vasara! 

- Palūkėk, - pasakė močiutė ir įpylė šampano. 

- Ar Olivjė žino, kad aš sugrįžau? 

- Žino. 

- Ir vis dėlto atvažiuoja? 

- Aišku. 

- Dėdė Eduardas jam neatsakė kvietimo? 

- Kol kas ne. 

Man šovė mintis. 

- Kaip manai: gal jis ketina pripiršti man Olivjė? 

Olivjė buvo laikomas užkietėjusiu senberniu. 

- Mano sūnaus niekuomet nesuprasi, - nusijuokė 
močiutė, - bet tu nesirūpink! Šįkart tegu jis galvoja, 
bet spręsiu aš. Dar nori saldainio? Jie tikrai gardūs! 

- Nuolankiai ačiū. - Paėmiau saldainį, kad įtikčiau 
močiutei. Apetitas seniai buvo išgaravęs. - Manau, 
kad aš pralaimėjau,- pasakiau nurijusi kąsnį. - 
Negaliu tekėti už Olivjė ir negaliu su juo varžytis. 
Man visiškai nereikėjo parvažiuoti. Aš neturiu jokios 
specialybės, iššvaisčiau palikimą, o mano pusbrolis 
maudosi piniguose. 

- Ar jis tikrai maudosi, dar reikia išsiaiškinti. Kol 
kas niekas to nė nebandė daryti. Tai tik jo motinos 
tauškalai. Bet sakykime, kad jis tikrai turi pinigų, 
tada vis dar liks abejonių, ar ketina juos kišti į dvarą 
Vengrijos pasienyje. 

Atsidusau. 

- Anetėle, - guodė mane močiutė, - pinigai dar ne 
viskas. Jeigu įtikinsi mano Eduardą, kad pasikeitei, 
Olivjė gaus per nosį. Ar supranti? 


- Kaip pasikeičiau? 
- Danielis, - pasakė močiutė, įpiršdama man dar 
vieną saldainį. 


- O kas Danieliui? 

- Jis mums visiems kaip krislas akyje. 

- Manirgi, - pasakiau kuo nuoširdžiausiai. 

- Ar grafą tuo įtikinai? 

- Viliuosi. - Tikra nebuvau. 

- Anete, pažiūrėk man į akis! Ar tu rašei tiesą? Ar 
tu išjo išsivadavai, ar vis dar esi prisirišusi? 

- Aš iš viso jam nieko nebejaučiu. Per daug mane 
įskaudino. Galop dar buvo man neištikimas su verslo 
partnerio žmona. Niekuomet jam neatleisiu. 

- Tikrai tikrai? 

- Šimtu procentų. Nebenoriu jo akyse regėti. 

- Bet tu jį pamatysi, - kaip paprastai blaiviai pareiš- 
kė močiutė. 

- Nepamatysiu, jeigu sugebėsiu sukliudyti. 

- Ir kaip ketini tą daryti? 

Gūžtelėjau pečiais. 

- Nenutuokiu. Jis man ir neduoda ramybės. 
Įsivaizduok, net telegramą atsiuntė. 

- Žinau, - sviedė močiutė. 

— Tu žinai? 

- Aišku. Todėl ir atkakau anksčiau. Ketinau važiuo- 
ti prieš pat savo gimtadienį, bet Eduardas paskam- 
bino ir paprašė tučtuojau atvykti. Jis bijo Danielio. 
Neabejoja, kad iškart pabėgsi, jeigu tas per vartus įkiš 
bent nosies galiuką. Esu čia, nes jam reikia pastiprini- 
mo. Bet kaip tu sužinojai apie telegramą? 

Išklojau jai visą istoriją. 

- Vadinasi, mudvi išsiaiškinome visą padėtį, - pa- 
tenkinta pasakė močiutė. - Man taip net geriau. Galiu 
kalbėti nesivaržydama ir nesisaugoti, kad gali sužino- 
ti kai ką, ko tau nevalia žinoti. Na, tai paplanuokime. 
Ar negalima Danielio kur nors rasti? Būtina jam už- 
drausti čia rodytis. 

- Ir aš jau apie tai galvojau. Bet butas Londone at- 
sakytas. Kai išvažiavau, Danielis buvo išvykęs verslo 
reikalais. Nežinau, kur jis dabar yra, o telegramą turi 
dėdė Eduardas. 

Močiutė neketino nuleisti rankų: 

- Gal jis vis dar Londone. Paskambinsime. Kuriam 
galui mums įvestas telefonas? 

Ji atsistojo ir pirma nuėjo į miegamąjį. Atsisėdo ant 
lovos ir ėmė laukti. 

Aš delsiau. 

- Ojeigu išgirs dėdė Eduardas? 

- Jis dvare. Taigi sakyk numerį, vaikeli. Aš su juo 
pasikalbėsiu, tada iškart supras, jog viskas baigta. 

- Aš surinksiu, močiut! 

Paėmiau ragelį jai iš rankos. Keistai pasijutau, iš pi- 
lies skambindama į butą Londone. Prašmatnus namas 
su nuomojamais butais Hempstede rodės esąs kitoje 
planetoje. Tas ryšys, kurį mėginau užmegzti daužan- 
tis širdžiai, buvo lyg ryšys su Marsu. Surinkau numerį 
virpančiais pirštais. Užimta. Bet antrąkart prisiskam- 
binau. Ragelyje traškėjo kaip visuomet, kai skambini 
iš vieno Europos galo į kitą, o paskui pasigirdo signa- 
las. Po du šaukinius iš eilės, kaip būdinga Anglijoje. 

- Nieko nėra namie, - pasakiau palaukusi. - Bet 
galėčiau paskambinti jo draugams Ženevoje. Gal tie 
žino, kur jis. 

- Puiku, - sušuko močiutė, - taip pasistūmėsime į 
priekį. 

Ženevoje iškart pakėlė ragelį. 

Atsiliepė Lena apsimiegojusiu balsu: 

- Alio? Nieko nėra namie. Prašyčiau paskambinti 
po pietų. 

Paskui ji atpažino mane ir staiga pažvalėjo. 

- Sveika, aukseli! - sušuko. - Girdėjau, kad tu jau 
pasakų pilyje. Ne, Danielio nėra. Juodu Australijoje 
verslo reikalais. Puikus sandoris. Ne, nežinau, kada 
grįš. Bet sveikinu, kad susitaikei su šeima. Girdėjau, 
kad dėdė suminkštėjo ir pakvietė Danielį vasarai. 
Koks jis malonus. Gal ir mes apsilankysime. Juk vie- 
tos turite pakankamai. Greičiau diktuok numerį! 

- Mūsų numeris įslaptintas, negaliu niekam duoti. 

- Okei. Pasiųsiu telegramą, jeigu rengsimės va- 
žiuoti. Ką perduoti Danieliui? Jam nieku gyvu neva- 
lia važiuoti į pilį? Kas atsitiko? Nemalonumai? Okei. 
Supratau. Aš jam pasakysiu. Ką gi, kol kas, princesyt! 

- Tai ji, - pasakiau močiutei ir padėjau ragelį. 

- Kas? 

- Toji, su kuria Danielis mane apgavo. Lena iš 
Panamos. Dažniausiai vilki ilgas siauras suknias ir iš- 
tekėjusi už Danielio draugo Kristiano. 

- Bet tu su ja labai maloniai čiauškėjai. 

- Oficialiai aš nieko nežinau. 

- Gerai, kad nedavei jai numerio. 

Prajukau: 

- Tu net nežinai, kaip gerai. Lena nepakenčiama. Ji 
miega kiaurą dieną ir skambina vidurnaktį, nežiūrė- 
dama, pažadins tave ar ne. Jos vyras užsiima nešva- 
riais sandėriais, o abu kartu išnaudoja tave kaip įma- 
nydami. 

Papasakojau jai apie atostogas svečių kambaryje, ir 
močiutė pasipiktino. 

- Bet ir tu gera višta! - tarė ji paskui. - Man taip 
nebūtų nutikę. Kodėl pasilikai? Aš būčiau iš karto iš- 
važiavusi. - Ji pakraipė galvą ir atsistojo: - O ką dabar 
darysime su Danieliu? 

- Lena sakė, kad jis ir Kristianas Australijoje. 
Nežino, kada grįš. Manau, parašysiu jam laišką į 
Ženevą ir uždrausiu atvažiuoti. 

- Puiki mintis! Pagrasink paduoti į teismą, tada jo 
įkarštis kaipmat atvės. - Ji pasiėmė taurę šampano ir 
priėjo prie lango. Susimąsčiusi žiūrėjo į didįjį pilies 

kiemą. Staiga atsisuko į mane ir šūktelėjo: - Eikš grei- 
čiau, ant stogo tupi gandriukas. Tai bent laikysena. Iš 
jo galima pasimokyti. Koks orumas - iki pat snapo ga- 
liuko. 

Jauniklis tupėjo ant pilies koplyčios stogo ir išdi- 
džiai dairėsi aplinkui. 

— Kai kada tenai pratupi dešimt minučių. Jis turi 
brolį. Šiemet išsirito du jaunikliai. 

- Puiku, - nusijuokė močiutė, - gandrai neša lai- 
mę. Kad tai tiesa, tuoj įrodysiu. Aš tau kai ką atve- 
žiau. Prasmingą dovaną. Bet gausi ją tik tada, kai su 
Danieliu bus galutinai baigta. 

Ji paglostė man skruostą ir nusišypsojo. Saulė auk- 
sino jai plaukus, tamsios akys žibėjo. Jos žvilgsnis 
buvo toks pat gyvybingas kaip dėdės Eduardo. 

— Nereikėjo. Juk aš ir taip labai tau skolinga. 

Močiutės dovanos garsėjo visoje šeimoje. 

- Tau neįdomu, kas tai? Labai brangus papuoša- 
las. - Ji patylėjo ir paskui pasakė: - Viena iš Emė bran- 
genybių. Pasitariau su tavo dėde, jis sutinka. 

To nesitikėjau. Žinojau, kad Emė papuošalai buvo 
patys gražiausi visoje giminėje, kad močiutė juos pa- 
veldėjo ir kad dalį jų būčiau gavusi per savo vestuves. 
Bet apie vestuves negalėjo būti nė kalbos. Jokios. 

- Tai jos mėgstamiausias žiedas, - paaiškino mo- 
čiutė, - didelis briliantas su keturkampiais rubinais. 
Eikš pasimatuoti, o paskui padėsime į seifą. 

Ir ji džiūgaudama ėmė raustis rankinėje. Ištraukė 
juodą dėžutę, o joje buvo prabangus žiedas: didelis 

apvalus soliteras, mažne trijų karatų, aptaisytas ma- 
žais rubinais. 

Negalėjau išspausti nė žodžio. Niekuomet nebu- 
vau turėjusi tokio brangaus papuošalo. Bet žado nete- 
kau ir dar dėl vienos priežasties. 

- Kas yra? Jis tau nepatinka? - Močiutę nustebino 
tai, kad tyliu. 

- Jis puikus, - pagaliau pralemenau, - aš atpažinau 
šį žiedą! Nuolat jį regiu, kasdien. Žinai kodėl? Emė 
mūvi jį dideliame paveiksle, kuris kabo mano sve- 
tainėje. 

- Juk sakiau, - linksmai sutiko močiutė. - Tai buvo 
mėgstamiausias jos žiedas. Mūvėjo jį dieną ir naktį, 
net maudydamasi. Pasižiūrėk, koks dailus apsodas! 
Šiais laikais tokio darbo turėtum gerokai paieškoti. 
Duokš savo ranką. Man knieti, ar jis tau tinka. 

Dėl to nesijaudinau. Žinojau, kad žiedo dydis bus 
kaip tik. Visos mūsų giminės moterys turėjo gražias 
rankas, o mano, kaip ir močiutės, jos buvo itin mažos. 

- Tinka, - tarė močiutė patenkinta. - Nė trupučio 
tuo neabejojau. Tu paveldėjai mano rankas ir plonus 
pirštus. Pasižiūrėk! Žiedas lyg, tau skirtas. 

Pagarbiai žvelgiau į savo ranką. Briliantas skaidė 
šviesą, lyg būtų buvęs iš tūkstančio veidrodėlių. 

- Na, ir ugnis! - sušuko susižavėjusi močiutė. - 
Pala! Palaikykime jį saulėje. O ką dabar pasakysi? 
Neįtikima, kaip kibirkščiuoja. 

- Gal verčiau norėtum mūvėti jį pati? - dėl visa ko 
paklausiau. 

- Ne, vaikeli, jis tavo. Turiu smaragdus, jie man la- 
biausiai patinka. 

— O gal... gal jo norėtų mano motina? 

Močiutė vėl paėmė žiedą. 

- Kodėl tu prisiminei motiną? - paklausė smalsiai. 

- Įvyko stebuklas. Nepatikėsi, bet dėdė Eduardas 
man prisipažino, kur ji ir ką veikia. Pirmąkart gyveni- 
me. Netgi pats pradėjo kalbą. Ar supranti? 

- Žinoma, - nusijuokė močiutė ir pasidėjo rankinę 
ant dailaus prancūziško ponių sekretero, stovinčio ša- 
lia lango. - Juk aš jam patariau liautis žaidus tas kvai- 
las slėpynes. Vis tiek iš to nebuvo jokios naudos. Ką 
dar jis sakė? 

- Nieko. 

- Tada atskleisiu tau paslaptį, Anetėle. Netrukus 
pamatysi savo motiną. Tai ką pasakysi dabar? Aš ir ją 
pakviečiau į savo gimtadienio šventę. Reikalauju, kad 
atšvęsčiau savo aštuoniasdešimtmetį kaip didįjį susi- 
taikymą. Juk turiu tik du vaikus ir noriu, kad juodu 
sutartų. 

Nesusivaldžiau ir karštai apkabinau močiutę. 

- Pagaliau! - sušukau tvardydamasi, kad nepra- 
virkčiau. - Tu nežinai, kaip seniai šito troškau. Bet ką 
pasakys dėdė Eduardas? 

- Nežinau, vaikeli, aš jo dar neklausiau. 

Mano džiaugsmas iškart priblėso: 

- Jis dar nieko nežino? 

- Nė žodelio negirdėjo, - atkirto nė kiek nesijau- 
dindama močiutė. 

- Bet juk Kronegas jo pilis! Jeigu jis nenorės, gali 
uždrausti jai atvažiuoti. 

Močiutė oriai šyptelėjo. 

- Kronegas yra jo pilis, bet aš esu jo motina. Nesuk 
sau galvos, aš viską sutvarkysiu. 

Trumpai svarsčiau. 

- Prašau man atvirai pasakyti: ar ji tikrai buvo to- 
kia... nepakenčiama? 

Močiutė atsisėdo ant palangės. 

- Įsidėmėk, - tarė ji ir išdidžiai nusišypsojo, - ji 
buvo tokia pat nepakenčiama kaip aš. Aišku? 

- Bet juk tu visai nesi nepakenčiama. 

- Na taigi. 

- Bet kodėl... kodėl... Nesuprantu... 

Močiutė pasigrožėjo savo atvaizdu lango stikle. 

- Juk pažįsti savo dėdę, vaikeli. Žinai, kad jis sa- 
vaip supranta dorovę, kaip reikia gyventi, ką mano 
apie švelnesnius jausmus, irgi žinai. Kodėl aš, tavo 
nuomone, gyvenu pietų Prancūzijoje? Juk jis man 
draudė ne tik skrybėles su gėlėmis! 

Klestelėjau šalia močiutės ant palangės. Tikėjausi, 
kad dabar bus labai įdomu. Tiesa, mudvi niekuomet 
nieko viena nuo kitos neslėpdavome, bet apie tokius 
dalykus paprasčiausiai nesikalbėdavome. 

Močiutė pasitaisė garbanas ir nusišypsojo: 

- Dabar tu jau suaugusi, Anete. Todėl tą ir pa- 
sakoju. Supratai? Mes esame karštakraujė giminė. 
Nežinau, kodėl tavo dėdė toks dorybingas. Iš manęs 
to nepaveldėjo. Mylėti, vadinasi, gyventi, o aš gyvenu 
su malonumu. Žinai, ką tau pasakysiu? Ištekėjusi bu- 
vau visiškai ištikima tavo seneliui. Bet paskui visada 
turėdavau tris meilužius. Vienas būdavo su manimi, 
kitas išeidavo, o trečias ateidavo. Tik dėl šios priežas- 
ties tiek laiko išlikau jauna. 

Mudvi susižvalgėme ir pratrūkome kvatotis. 

- Kodėl tu man niekuomet nepasakojai? - sušu- 
kau. - Tai nuostabu! 

- Pažadėjau tavo dėdei tavęs negadinti! Jis pa- 
reiškė, kad paliks pilį tau tik tada, jeigu aš nė pirštu 
neprisidėsiu prie tavo auklėjimo. Ir aš paklausiau. 
Dėl Kronego galima atsisakyti keleto šokių pamokų 
ir keleto meilužių. Be to, kai sensteli, galima už visa 
tai atsigriebti. Ir didesnis malonumas negu jaunai. 
Viskas ėjosi kaip iš pypkės - tik su Danieliu nepasise- 
kė. Smūgis buvo baisus. - Ji atsistojo. - Bet lazda turi 
du galus, - nusišypsojo ji gudriai. - Dabar Eduardas 
žino, kad nėra neklystantis, todėl susitaikys su tavo 
motina. Pamatysi, vasara bus nuostabi. 

- Gražiausia vasara mano gyvenime, - pasakiau, - 
jeigu nebūtų Olivjė. 

Močiutė nusijuokė: 

- Olivjė? Vos jo nepamiršau. Bet manau, kad tau jis 
bus nepavojingas. 

— Kodėl taip manai? Nesuprantu. 

- Žinau apie jį kai ką, dėl ko jis tikrai nusisuks 
sprandą meilindamasis tavo dėdei, ne tik geležies dir- 
binių rinkinį atitemps. 

- Dėl ko? - pasmalsavau. 

- Anetėle, - pergalingai nusišypsojo močiutė, - nie- 
kuomet nebuvo didesnio gyvūnų mylėtojo už tavo 
dėdę. Jis negali užmušti net musės, bet koks sliekas 
jam mielas ir globotinas. Bet Olivjė miestietis ir neski- 
ria kakadu nuo šikšnosparnio. Jis alergiškas katėms 
ir šlykštisi šunimis. Tačiau pats didžiausias gerumas: 

tavo dėdė atidavė širdį vienam baltam paukščiui, o 
Olivjė neapkenčia paukščių. 

Man akmuo nukrito nuo krūtinės. 

Močiutė smagiai sukikeno: 

- Šaunu, argi ne? Iš tokios giminės, kurios herbe 
pelikanas! 

- Tai mano išsigelbėjimas, - pasakiau, apimta lai- 
mės. 

- Žinoma, - sušuko močiutė ir pirma manęs nuėjo į 
svetainę. - Išgerkime už tai. Butelyje dar pilna šampa- 
no. - Ji įpylė ir pakėlė taurę: - Ką gi, Anetėle, į mano, į 
mano dukters ir į mano vaikaitės sveikatą! 

- Už dėdę Eduardą ir už puikią vasarą! 

- Už Kronegą! Ir kad giminaičiai prancūzai čia nie- 
kuomet neįkeltų kojos. 

Išlenkėme taures, žiūrėdamos viena kitai į akis. 

- Taip, - pasakė močiutė patenkinta, - o dabar pa- 
lydėsi mane į virtuvę. Pagaliau noriu susipažinti su 
garsiąja Lote. 


> 8 D 


Buvo trys ketvirčiai dvyliktos, kai išsirengėme į vir- 
tuvę. Šampanas sužadino mums apetitą, ir iš anksto 
džiaugėmės gausiais pietumis. Močiutė buvo puikiai 
nusiteikusi ir troško viską sužinoti apie Lotę. Grafas 
kiekviename laiške be paliovos ją gyrė. Nenuostabu, 
kad močiutė susidomėjo. 

Močiutė niekuomet nėra gyvenusi be virėjos, bet 
ir ji pati labai mėgo gaminti valgį, tad šykštuolė Ana 
buvo jai kaip krislas akyje. Ji nepasitikėdavo žmonė- 
mis, kurie taupydavo maistui. Gal Lotė bus toji ben- 
dramintė, kurios močiutė taip ilgai ieškojo? 

Kai ėjome per vidinį pilies kiemą šalia virtuvės, į 
nosį mums mušė gardus kvapas. 

- Kvepia gundomai, - pagyrė močiutė. - Regis, 
Eduardas šįkart galų gale pasamdė tinkamą moterį. 
Ir jos išvaizda iš tavo nupasakojimo tinkama. Reikėtų 
kratytis liesų virėjų. Tą sakė mano tėvas, o jis buvo 
garsus smaguris. Gal pasakyti, ką jis darė? Kaskart, 
kai aplankydavo naują restoraną, pradžioje užsukda- 
vo į virtuvę apžiūrėti virėjo. Pasilikdavo valgyti, jeigu 
virėjas būdavo apvalus, o jeigu būdavo liesas, be žo- 
džių išeidavo iš restorano. Dažnai degdavau iš gėdos. 
Bet jis buvo teisus: storuliai gamina gardžiau. 
galvos už mane žemesnė ir veržliai žingsniavo šalia. 
Buvo apsiavusi dailiais baltais bateliais, apsivilkusi 
balta šilko palaidine ir juosėjo žalią sijoną. Ant dailiai 
sugarbanotos galvutės pūpsojo didelė šiaudinė skry- 
bėlė su aguonų žiedais. 

- Bet juk tv puikiai gamini, o esi smulki ir grakšti. 

- Išimtis patvirtina taisyklę, vaikeli. Neprieštarauk, 
žinau, ką kalbu. 

Kronego pilies virtuvė buvo tarp vidinio ir išorinio 
kiemo dviaukščiame pastate; jame buvo trys dideli 
podėliai ir jaukus mediena išmuštas valgomasis. Jame 
mes valgydavome, kai būdavome vieni. Viršuje, pa- 

grindiniame pastate, buvo didžiulis valgomasis, kurio 
lubas puošė lipdiniai, bet čia buvo maloniau. 

Jame stovėjo miela spalvinga koklinė krosnis kū- 
ningos moters su margais tautiniais drabužiais pavi- 
dalo. Ant galvos jai kėpsojo pintinė su pietietiškais 
vaisiais. Čia ir pusryčiaudavome, čia kabojo ir mano, 
apsirengusios daržininke, portretas, kurį nutapė dėdė 
Eduardas. 

Valgomąjį nuo virtuvės skyrė koridorėlis, o virtuvė 
tikrąja žodžio prasme buvo karališka: didžiulė šviesi 
patalpa su langais iš abiejų pusių, rudomis plytelių 
grindimis ir sunkiu mediniu stalu viduryje. Ant sie- 
nos kabojo trys eilės žvilgančių varinių keptuvių, ku- 
rias įsigyti pareikalavo Lotė, atsikrausčiusi į Kronegą. 

Ji pati atsigabeno gausų prieskonių rinkinį, kuriam 
Hansas padirbo specialias lentynas. 

- Be savo prieskonių aš negaliu gaminti, - pasakė 
Lotė. Ir tik tada ji pasijuto kaip dera, kai kiekvienas iš 
keturių šimtų stiklainių su ranka rašytomis etiketėmis 
rado savo vietą. 

Žmogaus asmenybę liudija daiktai, kuriais jis save 
apsupa, ir kambariai, kuriuos jis pakeičia apsigyvenęs. 

Anos laikais virtuvė buvo plika, čia niekuomet ne- 
norėdavau užsibūti ilgiau, negu reikėjo. Dabar viskas 
pasikeitė. Išdėlioti Lotės prieskoniai, šviežios žolelės, 
gausybė receptų knygų, ant visų palangių žydėjo sna- 
pučiai. Kad ir kada būtum įėjusi pro duris, visuomet 
kvepėdavo kokiu nors skanumynu: ką tik Lotės iškep- 
tu pyragų, ką tik išvirtu marmeladu ar kepsniu, kuris 
pukšėdavo orkaitėje. Virtuvė gyveno. O pats geriau- 
sias dalykas - joje visuomet pasijusdavai laukiama. 

— Kavos? - paprastai paklausdavo Lotė, kai užsuk- 
davai po pietų. - Gal paragautumėte? - jeigu Lotei 
būdavo pats pietų gaminimo įkarštis. 

Net prieš kviestinę vakarienę jai niekuomet nesu- 
trukdydavai. Ji mokėjo puikiai paskirstyti darbus, su- 
maniai pasitelkdavo tarnaitę ir visuomet rasdavo lai- 
ko paaiškinti, ką ji kaip tik daro. Kodėl geriau troškin- 
ti daržoves savo sultyse, ne vandeny, kaip suderinti 
prieskonius, kad vieni neužgožtų kitų, kaip nuvarvin- 
ti nuplautas salotų galvas, kad neliktų nė lašelio van- 
dens. „Šlapios salotos, - sakydavo Lotė, - rodo, kad 
virėjas prastas“. Per vieną priešpietę Lotės virtuvėje 
galėdavai išmokti kur kas daugiau negu per bran- 
giausius kulinarijos kursus mieste. 

Kai įėjome į virtuvę, tarnaitė kaip tik skuto bulves. 
Lotė stovėjo prie viryklės ir gardino prieskoniais pa- 
tiekalą, nuo kurio aromato mums jau kieme burna pri- 
sikaupė seilių. Močiutės viešnagės garbei Lotė buvo 
nuėjusi į kirpyklą, kaip visuomet ji ryšėjo akinamai 
baltą prijuostę. Tokių baltų prijuosčių Lotė turėjo tris- 
dešimt vieną, kiekvienai mėnesio dienai. Lotė manė, 
jog nepadoru imtis naujo patiekalo, kai ant prijuostės 
šviečia senos dėmės. 

Močiutė širdingai ją pasveikino ir įteikė sunkią šil- 
ko skarą, kurią buvo atvežusi iš Prancūzijos. Tarnaitė 
gavo kvepalų buteliuką, o Hansas puikiausių cigarų 
dėžę. Iš džiaugsmo Lotė paraudo kaip mokinukė ir 
tūptelėjo. Močiutė nusijuokė: 

- Tai jūs toji brangenybė, apie kurią be paliovos 
kalba grafas. Ar pilyje jums patinka? 

- Labai! - Lotė nusišypsojo ir mostelėjo tarnaitei, 
kuri suprato ir kaipmat išjungė radiją. 

- Ar tiesa, kad daug metų gyvenote Prancūzijoje? 

- Dešimt metų, banko direktoriaus šeimoje. Labai 
daug išmokau, bet menkai uždirbau, todėl ir išėjau. 

Močiutė linktelėjo galvą. | 

- Očiajjūs esate patenkinta? 

Ji puikiai žinojo, kad jos sūnus Lotei moka dosniai. 

- Labai patenkinta, ponia grafiene. Būčiau galėjusi 
dirbti ir dideliame restorane Paryžiuje, bet aš labiau 
mėgstu šeimas. 

- Ir jūs teisi, - pritarė močiutė, palankiai nužvelg.- 
dama nedidelę apvalutę Lotę, ryšinčią patrauklią bal- 
tą prijuostę. - Sakykite, kas čia taip gardžiai kvepia? 

- Ėriena, - išdidžiai pasakė Lotė. 

- Ėriena? - pakartojo močiutė nusivylusi. - Ar ne 
per sunkus valgis tokiame karštyje? 

- Maniškė ėriena - ne per sunkus, - pareiškė Lotė, - 
gaminu ją be jokių riebalų. Tiesa, apkepu, bet riebalus 
iškart nupilu. Paskui maišiklyje suplaku tyrę iš citrinų - 
su žievėmis ir grūdais, dėl aromato, - o paskui valandą 
troškinu mėsą ant labai silpnos ugnies. Pamatysite, bus 
nuostabus lengvas vasaros patiekalas. 

- Iš tikrųjų nuskambėjo labai gerai. - Močiutė ap- 
stulbo. - Ėrieną visuomet gamindavau tik su bal- 
taisiais griežčiais. Irgi be riebalų, tik keturių didelių 
pomidorų sultyse. Ar žinote šį receptą? Prie griežčių 
dar galima pridėti pankolio gumbą, tada skonis švel- 
nesnis. 

- Pankolio? - susijaudino Lotė. - Taip, turiu įsidė- 
mėti. Puiki mintis. Žinoma. Sušvelnina aromatą. 

Mačiau, kad dvi širdys surado viena kitą. Močiutė 
ir Lotė visiškai mane pamiršo, todėl nuėjau aplankyti 
Bonio, kuris tupėjo ant savo šakoto medžio šalia stik- 
linių durų, vedančių į sodą ir daržą. 

Paukštis buvo įsižeidęs. Mes ne tik nuėjome į virtu- 
vę su juo nepasilabinusios, bet dar ir „jo“ radiją užsu- 
kome, o juk kaip tik transliavo klasikinę muziką ir jis 
galėjo puikiai pritarti. Išvydęs, kad ateinu, jis pašiau- 
šė kuodą, išskėtė uodegą kaip vėduoklę, paskui tyčia 
atsuko man nugarą. 

Bonis buvo itin muzikalus paukštis. Labiausiai 
mėgo operas, o didžiausią palaimą jam teikė arijos su 
koloratūromis. Joms pritardavo aukštu balsu, kuriuo 
būtų džiaugęsis bet koks berniukas dainininkėlis. Jis 
išversdavo akis, atkragindavo galvą ir be galo susiža- 
vėjęs plakdavo sparnais. Atrodydavo taip, kad negreit 
pamiršdavai tą vaizdą. 

- Bonuli, - ėmiau jam meilintis, - atsisuk! Netrukus 
vėl užgros muzika, tada galėsi dainuoti toliau. 

Bet paukštis nebenorėjo giedoti. Tiesa, jis atsisuko, 
bet tik tam, kad ant manęs sušnypštų. Paskui pritū- 
pė ir išlakiu skrydžiu atsidūrė ant peties grafui, kuris 
kaip tik įėjo. 

- Šit kaip, - patenkintas pasakė dėdė Eduardas ir 
leido Boniui papešti jam antakį, - visas čia rasi. Taip ir 
maniau. Mama, čia Lotė. Šiandien po pietų tu suprasi, 
kodėl taip ja žaviuosi. Lote, čia mano motina, geriau- 
sia virėja visoje giminėje. Tą pripažįsta net giminės 
prancūzai. Jos tėvas, mano senelis, buvo garsus gur- 
manas, bet aš tą jums jau pasakojau. Dar klausimas: 
kuri norite aperityvo? 

- Tegu tarnaitė iš mano svetainės atneša šampa- 
no, - sušuko močiutė. - Tiesa, aš su Anete jį pradėjau, 
bet šampanas lede, ir kiekvienam dar išeis po taurę. 

Dėdė Eduardas priėjo prie viryklės ir įniko kilnoti 
puodų dangčius. 

- Lote, skaniai kvepia. Bet juk tai mėsa, taip? 

- Ėriena, pone grafe. Juk sakėte, kad jūsų motina ją 
mėgsta. 

- Teisybė, pamiršau. Žinot ką? Šįkart paragausiu. 
Užtat kitą savaitę mėsos nė į burną. Kada pietau- 
sime? 

- Netrukus, - išdidžiai pareiškė Lotė. - Aš baigiau. 

- Tada liepkite dengti stalą, mieloji. Valgysime po 
ketvirčio valandos. 

Pietūs po kaštonais praėjo linksmai ir nerūpestin- 
gai. Ėriena buvo tokia, kokią ir žadėjo patiekti Lotė, 
dar buvo salotų, sūrio, šviežių ananasų ir namie kon- 
servuotų migdolų. Bonis sulesė saują baltų saulėgrą- 
žų, O pietus užbaigė stambiu krapu. 

Močiutė nešykštėjo pagyrų: 

- Pasakysiu visiškai atvirai, Eduardai Zilvesteri, 
tavo virėja pranoko įžūliausius mano lūkesčius. Ėriena 
buvo nuostabi, salotos puikios; nė lašu nepadaugino 
acto, o šiame krašte tai šį tą reiškia. Sūris kaip tik toks, 
koks turi būti. Akivaizdu, šito ji išmokusi Prancūzijoje. 
Čia juk niekas nežino, kaip sunokinti kamamberą. - Ji 
gurkštelėjo vyno. - Sveikinu tave, sūnau! Bet ja dėta 
atidaryčiau restoraną ir labai praturtėčiau. 

- Tik jau nekalk šito jai! - susirūpino dėdė Eduar- 
das. - Ir taip visi kaimynai jos gviešiasi. O mums jos 
dar reikia, tiesa, Anete? Bent iki liepos 31-osios. 

- Įdomu, - sušuko močiutė ir suvalgė migdolą, - ar 
tai ne mano gimtadienis? Net nenumaniau, kad ketini 
jį švęsti. 

- Žinai, mama, - ramiai paaiškino grafas, - tai ne- 
bus tikra šventė. Juk tu neapkenti pokylių. Bet prisi- 
pažinsiu, kad keletą žmonių pakviečiau pavakarių 
arbatai. 

- Tu tikrai mielas, - rimtai atsakė močiutė. - Keleto 
svečių visai pakaks. Ir kad man jokių dovanų, girdite? 
Nusipirkau Nicoje naują skrybėlę, to gana. 

Dėdė Eduardas kaip puikus artistas pabučiavo jai 
ranką: 

- Nebijok, mama. Niekam net sapne neateitų į gal- 
vą apipilti tavęs dovanomis. Aštuoniasdešimt metų 
mūsų giminei joks amžius. Atšvęsime tavo devynias- 
dešimtmetį. Jau šiandien tau pažadu. 

Sukikenau ir, kad neišsiduočiau, skubiai gurkštelė- 
jau vyno. 

- Ką tu rezgi? - paklausė močiutė sūnų. 

- Tegu tau paaiškina Anetė. 

- Na, ką judu sumanėte? - sušuko pasisukusi į 
mane močiutė. - Anete, tu jau raudona kaip burokas. 
Kalbėk! Kas yra? 

Ėmiau juoktis. 

- Nieko, močiute, ničnieko. Juk žinai, tik triukšmin- 
gas pokylis. Vyskupo palaiminimas, sodo žibintai ant 
gynybinės sienos, pilna svečių pilis, šampanas, muzi- 
kantai ir kepami ant iešmo jaučiai. 

— Mat kaip, - patenkinta tarė močiutė, - aš taip ir 
spėjau. Bet paklausykite, nieko iš to nebus. Pirma, la- 

biau mėgstu jaučius ganykloje, antra - išmeskite visa 
tai iš galvos. Aš nedalyvausiu tame sambrūzdyje. 

- Mes šito ir nesitikime, - nusijuokė grafas, - švęsi- 
me mes, o tu vidurnaktį pasirodysi lange ir malonin- 
gai pamosi ranka. Juk turi vieną vakarinę suknelę? 

- Vieną vakarinę suknelę? - sušuko močiutė, lyg 
nenugirdusi. - Pasakei vieną vakarinę suknelę? Kuo 
tu mane laikai, Eduardai Zilvesteri? Juk neatskrisiu 
čia iš Žydrojo kranto švęsti savo aštuoniasdešimtojo 
gimtadienio tik su viena vakarine suknele. Aš pasisiu- 
vau tris vakarines sukneles: melsvą, raudoną ir baltą 
su nedideliu šleifu. 

- Valio! - vienbalsiai sušukome mudu su grafu. 

Močiutė nusišypsojo: 

- Balta, mielieji, puikiai tinka su smaragdais. Aš 
pasipuošiu koljė ir auskarais, žinoma, tik vakare. 
Arbatai pakaks melsvos suknios, žavingos skrybėlai- 
tės ir grandinėlės su briliantiniu kabučiu. Gal net ap- 
simausiu ploną briliantinę apyrankę. Kaip manote? 

Dėdė Eduardas pasilenkė ir dar įpylė jai vyno: 

- Puiki mintis, mama. Užtemdysi visus svečius. 

- Šito ir trokštu, - tarė močiutė. - Juk ne kasdien 
tau sukanka aštuoniasdešimt. 

Dėdė Eduardas atsistojo. 

- Mama, - pasakė jis kiek dvejodamas, - man 
buvo labai malonu. Džiaugiuosi, kad tu vėl Kronege. 
Pasimatysime vakare. Turiu skubų reikalą. Prašau 
man dovanoti! 

- Kas čia dabar? Dar net kavos nepatiekė, Eduardai. 
Juk tu nenueisi nuo stalo be kavos? 

- Deja. Šaukia pareiga. 

- Kokia pareiga? - pyktelėjo močiutė. - Tavo parei- 
ga linksminti motiną. 

- Tą ir daryčiau su malonumu, brangiausioji mama, 
bet turiu rūpesčių dėl dvaro. 

- Aš žinau. Bet juk praleidai tenai visą priešpietę, 
ir pakaks. Noriu, kad dar pasiliktum. Ar girdi? Eikš, 
prisėsk! Turim aptarti svarbius dalykus. 

Grafas klusniai atsisėdo ir atsiduso. 

Močiutė nepaisė jo atodūsio. 

- Na, mielieji, noriu pasiklausyti apie gimtadienio 
valgius. Aišku? Kuo vaišinsite tokią daugybę žmonių? 
Bus šaltų užkandžių? Vakarienė? Kokie patiekalai? 

- Prašyčiau šiuos rūpesčius palikti mums, - sutriko 
grafas. - Juk tu esi jubiliatė, tad mes pateiksime tau 
staigmeną. 

- Jokių staigmenų! - atkirto močiutė ir vėl paėmė 
migdolą. - Noriu viską žinoti. Argi Biblijoje nepasa- 
kyta, kad vaikai privalo klausyti tėvų? 

- Tai gal mano motina dar gamins vaišes savo aš- 
tuoniasdešimtajam gimtadieniui? - pasipiktino gra- 
fas. - Jeigu jau taip, tai užsiauginsiu barzdą ir tapsiu 
miškakirčiu. 

- Jau gali iškart pjauti medžius, - sušuko močiu- 
tė. - Noriu padėti, man bus malonu. Juk valgysiu ir 
aš, argi ne? 

Karštą ginčą nutraukė Lotė. Ji atnešė kavos, o tar- 
naitė nukraustė stalą. 

- Vis dar geri tą pokario viralą? - paklausė močiu- 
tė, pamačiusi du kavinukus. - Ar jis tave jau nurami- 
no? Žinai ką? Duok man paragauti! 

Ji atkišo puodelį, ir grafas pats įpylė iš savo sidab- 
rinio kavinuko. Močiutės garbei Lotė buvo paėmusi 
brangius senovinius puodelius, nežinia kiek amžių 
priklausančius giminei ir labai retai naudojamus. Visi 
buvo vienetiniai, iš Čekijos, Vengrijos, Prancūzijos, 
Anglijos ir Slovakijos. Tapyti rankomis, paauksuoti ir 
iš ploniausio porceliano. Turėjome tokių trisdešimt, 
vienas puodelis buvo gražesnis už kitą. 

Ant mano puodelio buvo povas, išskėtęs praš- 
matnias plunksnas, o ant močiutės puodelio tamsiai 
mėlyname fone švytėjo saulė, mėnulis ir žvaigždės iš 
aukso. Dėdė Eduardas gėrė iš žalio puodelio, ant ku- 
rio ponia pūstu sijonu kišo į katilą raguotą kipšą. 

Močiutė paragavo kavos pakaitalo. 

- Gardžiau, negu tikėjausi. Bet nėra sielos. Verčiau 
gersiu tikrą kavą. Jūsų kava nuostabi, Lote. Koks čia 
mišinys? 

- Iš Haičio, - atsakė Lotė. - Parsisiųsdinu jos iš 
Prancūzijos - per pažintis. 

Močiutė pritariamai linktelėjo galvą. 

- Taip, geriausius daiktus reikia susirasti, niekas 
tau jų nepakiš panosėn. Ir to išmokstama per ilgą gy- 
venimą - kaip ir viso kito. 

- Pavyzdžiui, ko? - paklausė dėdė Eduardas. - Ko 
tu dar išmokai? 

- Tuojau tau pasakysiu. Bet kol kas kitas dalykas. 
Eduardai, džiaugiuosi, išgirdusi, kad mokai mano 
vaikaitę. Apie žvaigždes ir meno istorijos, tiesa? 
Neprieštarauju. Paklausiu štai ko: kodėl neduodi jai ir 
kokio praktiško darbo? 

- Ar Anetė tau skundėsi? 

Močiutė jį nuramino: 

- Nesiskundė. Bet kaip kiekvieną kartą įrodo isto- 
rija, teorija be praktikos - sausa šaka. Kalbomis vien 
gaištama. 

Močiutė man pamerkė, bet nenutuokiau, kur link 
ji suka. 

- Ar nemalonėtum kalbėti aiškiau? - paklausė gra- 
fas. - Ką jai turėčiau duoti? Juk ji nieko nesimokiusi. 

- Va čia tu didžiai klysti, - sušuko močiutė ir po sta- 
lu švelniai palietė mane koja. - Anetė turi menininkės 
talentą. O šįmet pavasarį ji tyčia važiavo į Ženevą pasi- 
mokyti senų baldų restauravimo. Argi tu nežinojai? 

Ji persmeigė mane akimis. Vos tvardžiausi jos ne- 
apkabinusi. 

- Kaip? - sušuko grafas. - Apie tai aš nieko neži- 
nau. Tikrai, Anete? 

Linktelėjau galvą. 

- Ir neprasitarei man nė žodžiu? 

- Tai įgimtas jos kuklumas, Eduardai Zilvesteri. Aš 
irgi atsitiktinai ištraukiau. Žinai ką? Tegu ji restauruo- 
ja vieną iš tų senų skrynių, apie kurias man rašei. 

- Labai džiaugiuosi. Ar norėtumei, Anete? Prieš 
tau atvažiuojant aukcione įsigijau senovinę spintą ir 
keturias raštuotas valstietiškas skrynias. Spintą res- 
tauravau pats, bet paskui kažkas man sutrukdė ir ne- 
beištaikiau laiko. Skrynios labai nublukusios, bet raš- 
tai dar įžiūrimi. Ką gi, jeigu išdrįsi, vaike, gali vieną 
išsirinkti ir įsikurti viršuje, mano dirbtuvėje. 

Jis nusišypsojo man, ir aš pamačiau, kad jo akyse 
pakilau. 

- Žinoma, išdrįsiu! - sušukau entuziastingai. - Ar 
mudu lipsime į viršų? Galėtume iškart vieną pasirinkti. 

- Ne, dabar tai jau ne, - paliepė močiutė, - dabar 
liksite sėdėti ir palaikysite man draugiją! 

- Hansas po pietų palydės tave į viršų, o tu jam pa- 
sakysi, kurią skrynią turi nunešti į dirbtuvę. Viršuje 
yra terpentino, dažų ir teptukų, viską tenai rasi. 
Mama, - pasakė jis paskui su įsakmia gaidele balse, - 
dabar turi man dovanoti. Man kaip tik sudėtingiau- 
sios derybos, kiekviena minutė auksinė. Džiaugčiausi 
galėdamas ilgiau likti, bet tiesiog negaliu. 

- Prašom - kaip nori, - įsižeidusi tarė močiutė, - 
bet atsakyk man dar į vieną klausimą. Gal tu žinai, kas 
knisosi mano rašomajame stale, kai manęs nebuvo? 

- Kodėl taip manai? - atsargiai paklausė grafas. 

- Kai kas dingo. Senovinis Kronego planas. Vienas 
iš tų istorinių, juk Žinai, su įvairiausiais spalvotais pi- 
lies priestatais. Mano senelis pats jį nubraižė. Labai 
dailiai. Iš teisybės, daugiau pramogai, nes mastelis 
netikslus. Bet tai palikimas, todėl nenoriu, kad tas pla- 
nas dingtų. 

- Gal pasidėjai jį kitur. 

- Ne, nepasidėjau. Apskritai čia negyvenau. Ir kaip 
visuomet išvažiuodama atidaviau raktą tau, na, jeigu 
man kas nors nutiktų. 

Grafas atsistojo ir nusišypsojo: 

- Planas atsiras, mama. Kronege niekas nedingsta. 

- Tu taip manai? - Močiutė prisimerkė. - Tada pra- 
šyčiau pasakyti, kodėl tavo rankos tokios subraižytos. 

Klausimas grafui buvo nemalonus. Bet jis nebega- 
lėjo išsisukti. Aš irgi tą pastebėjau, bet nutylėjau. Oda 

ant dešinės grafo rankos daiktais buvo subraižyta, o 
nuo didžiojo piršto ilgas kruvinas rėžis nutįsęs net ligi 
riešo. Abiejų rankų nagai nulaužyti, o dešinės nykštys 
pamėlynavęs. 

- Tavo gražios rankos, - pakraipė galvą močiutė, - 
dailininko rankos! Ką tu jomis darai? Ar sienas mūri- 
ji? O gal slapčiomis ką nors kasinėji? 

Dėdė Eduardas pasipiktino: 

- Prašyčiau, mama! Kas čia per įtarinėjimai? Aš su- 
sižeidžiau. 

- O kur? 

- Apvaliajame bokšte. Vėjarodis įstrigo, o kai ap- 
žiūrinėjau, suklupau ant judančios plytos. Bėt viena 
nelaimė ne nelaimė. Kai tikrinau kaminų dureles - 
Anetė tau juk jau sakė, kad į kaminus kai kada įkrinta 
sakaliukai, - vienos durelės užstrigo. Niekaip nepajė- 
giau jų atidaryti. Todėl ir įsibrėžiau. 

Močiutė išklausė paaiškinimą tylomis. Paskui atsi- 
lošė pintiniame krėsle: 

- Eduardai, tu pirma manęs klausei, ko dar išmo- 
kau per ilgą savo gyvenimą. Tai žinok: supratau, kad 
daugeliui vyrų nuotykių troškimas pranoksta protą. 
Dabar tu patenkintas? 

Dėdė Eduardas nė nemirktelėjo: 

- Kalbi mįslėmis, mama. 

- Tikrai? - nusijuokė močiutė. - Juo geriau. Vadi- 
nasi, suprasime vienas kitą be žodžių. Ką gi, iki va- 
karo, sūnau. O jeigu po pietų vėl ims ūpas atidaryti 
kurio nors kamino dureles, prašyčiau prisiminti savo 
grafo titulą ir apsimauti tvirtas pirštines. 

Lauke pylė kaip iš kibiro. Taip pliaupė lietus, kad 
didįjį kiemą bemaž visą apsėmė vanduo. Nebūtum 
perėjęs be guminių batų. Nuo kaštonų lašėjo, o iš 
lietvamzdžių garmėjo upeliai. Abiejų bokštų smai- 
les gobė pilki lietaus debesys. Kai atvažiavo močiutė, 
gražios dienos buvo tik dvi, o paskui be paliovos lijo. 

Ir vis dėlto buvome puikiai nusiteikę. Paaiškėjo, 
kad močiutė yra talentinga pasakotoja, ji linksminda- 
vo mus valgant savo nuotykiais Prancūzijoje. Netgi 
ir popietės, kai mudvi likdavome vienos, skriste pra- 
skriedavo, nes aš sužinojau viską apie naujausią mo- 
čiutės gerbėją, atsargos admirolą prancūzą, kuris įpie- 
čiau nuo Bordo turėjo didžiulį vynuogyną su jam pri- 
klausančia pilaite. 

Dėdę Eduardą matydavome retai. Tiesa, valgyti jis 
ateidavo laiku, bet šiaip niekur negalėjai jo rasti. Užtat 
stebėjomės matydamos, kad jo rankos vis labiau su- 
braižytos, o nuotaika vis smagesnė. Vakar jis pasirodė 
prie stalo įsidrėskęs veidą ir dėjosi toks linksmas, kad 
mums mažne atėmė žadą. Bet niekaip negalėjome iš- 
klausti, ką jis veikia visą tą laiką. 

Į močiutės klausimus grafas paslaptingai atsakydavo: 

- Tai didžiulė staigmena tavo gimtadieniui. 

Spoksojau į lietų. Buvo pusė vienuolikos, ir nema- 
tyti jokio Žmogaus. Tokiu metu grafas ir šiaip dingda- 
VO, O papusryčiavusi močiutė su pasiskolinta iš Lotės 
prancūziška virimo knyga užsidarė žydruosiuose 

savo kambariuose. Ji įspėjo, kad iki pietų nepageidau- 
ja būti trukdoma. 

Dažniausiai aš tokiu metu uoliai darbuodavausi. 
Pastarosiomis dienomis visuomet anksti pakildavau, 
kad išgėrusi kavos lipčiau į dirbtuvę tapyti. 

Žinoma, buvau išsirinkusi gražiausią skrynią su 
sudėtingiausiais piešiniais. Vadinamąją kraičio skry- 
nią su dviem figūromis: jaunikio ir nuotakos iškilmių 
drabužiais; ji dešinėje, jis kairėje, o virš abiejų balto- 
mis raidėmis buvo išvedžiota jungtuvių data ir nuo- 
takos vardas. 

Ana Luger - buvo parašyta, ir dar buvo galima įžiū- 
rėti: 1781 Mūsų Viešpaties metai. 

Atnaujinti kitas skrynias būtų buvę kur kas leng- 
viau, bet aš norėjau pasikamuoti. Džiaugiausi darbu, 
be to, galėjau įrodyti grafui, kad pastarieji penkeri 
metai vis dėlto nepraėjo veltui. Tiesa, aš netekau pali- 
kimo, bet išmokau šį tą naudinga. 

Buvo ir dar viena priežastis: norėjau parodyti dė- 
dei Eduardui, kad yra dalykų, kuriuos sugebu geriau 
už jį. Grafas buvo labai talentingas dailininkas, bet 
restauruoti jam trūko kantrybės. Jam buvo nuobodu 
vedžioti linijas, sugalvotas kito dailininko, tad jis mie- 
liau pats tapė. 

Spinta, kurią jis buvo atnaujinęs, taip ir atrodė. 
Dėdė Eduardas pasirinko pernelyg ryškias spalvas, o 
mėlyną maišė su nepermatoma balta, kurios apskritai 
dar niekas nebuvo atradęs tada, kai stalius sumeistra- 
vo šią spintą. Kai žiūrėdavai į tą spintą, manydavai, 
jog tai naujintelaitis baldas, tyčiomis pasendintas. 

Žinoma, grafas to nepripažino. 

- Ar ji trupučiuką ne per ryški? - išdrįsau paklaus- 
ti, kai jis parodė man savo kūrinį. 

- Nieku gyvu, - paprieštaravo jis sumaniai. - Aš tik 
atkūriau pirmykštę jos išvaizdą. Kai spinta buvo nau- 
ja, ją ištapė ryškiomis spalvomis. Ilgainiui tie raštai 
patamsėjo. Žinau, ką darau, vaike. Pamatysi. Laikas 
sušvelnins spalvas, o paskui po šimto metų turėsime 
gražų senovinį baldą. 

Bet aš tiek ilgai nenorėjau laukti. Norėjau iškart pa- 
sidžiaugti savo darbu. Man nebuvo sunku atgaivinti 
gražius senovinius piešinius, todėl valandų valandas 
dariau mėginius, kol radau tinkamą spalvą nuotakos 
skruostams. 

Be to, restauruodama galėjau pergalvoti, nes nie- 
kas man nekliudė, tarkim, vakarykštę sceną Kaizerio 
kambaryje. Dėdė Eduardas pasielgė kitaip nei visuo- 
met, nepradingo iškart po kavos. Jis parodė močiutei 
savo geležies dirbinių rinkinį ir, buvo akivaizdu, nu- 
sivylė, kai ji, nepratarusi nė vieno žodžio, praėjo pro 
spintą su Vengrijos princesės vestuviniais papuoša- 
lais. Ji pasigrožėjo Munkašo buliumi ir jaunosios im- 
peratorienės Elžbietos galva, bet šiaip buvo santūri. 

- O apie tai nieko nepasakysi? - paklausė nusivylęs 
grafas ir parodė žaliu šilku apmuštą lentyną. - Juk tu 
šitų nemačiusi, mama. Praėjusią vasarą dar neturėjau. 

—- Ak, seni žaislai, - mano nuostabai, sviedė močiu- 
tė. - Kur juos radai? 

- Žaislai? - tarytum nepatikėjo savo ausimis dė- 
dė Eduardas.- Tai juk amžiaus paniekinimas! 
Čia Vengrijos karaliaus dukters kraitis ir dingusio 
Vengrijos karalių lobio dalis. Žinoma, kopijos. Iš tik- 

rųjų šie papuošalai yra pagaminti iš tauriausių meta- 
lų ir brangiausių akmenų. Diadema iš aukso, emalio, 
briliantų ir perlų. Argi ji ne nuostabi? Tikrai karališ- 
kas papuošalas! 

- Kas taip sako? - abejingai paklausė močiutė. - 
Šiaip ar taip, mes su jais žaisdavome. Mano senelis 
mums padovanojo šiuos dirbinius. Jie daug metų gu- 
lėjo dėžutėse, niekas nežinojo, iš kur jose atsirado. Bet 
pripažįstu, kad jie gerai atrodo ant žalio šilko. 

Nustebau, kad grafas nepuolė ginti papuošalų. 
Užrakino spintą netaręs nė žodžio. Norom nenorom 
prisiminiau susižavėjimą, kai jis man pasakojo apie pa- 
slaptingą lobį. Močiutės pastaba tą norą jam užgesino. 

Lauke lietus nepaliovė kliokęs. Vis dar tebesėdė- 
jau savo svetainėje ir žiūrėjau, kaip jis sruvena stiklu. 
Nesiryžau palikti patogios sofos. Viduje, kai lauke ba- 
los vis gilėjo, buvo taip gražu. 

Vadinamoji Haidno galerija, kurioje įrengta dirbtu- 
vė, buvo senovinio priestato ketvirtame aukšte šalia 
apvaliojo bokšto. Tiesiai iš mažojo kiemo į ją galėjai 
užlipti laiptais, bet kad patektum į mažąjį kiemą, pir- 
miausia turėjai pereiti didįjį, o kai telkšojo šitiek van- 
dens, tam, be abejo, reikėjo didvyriškumo. 

Gal padaryti dienos pertrauką? Nusimaudyti vo- 
nioje, išsitrinkti galvą, paskaityti? Viliojanti mintis. 
Pasvarsčiau. Ne. Tai neįmanoma. Olivjė čia bus po sa- 
vaitės, o aš norėjau baigti skrynią iki jo atvykimo. Kas 
norėtų, kad ją užgožtų atsivežtinis geležies dirbinių 
rinkinys? Be to, buvo dar ir kitas kelias į dirbtuvę. 

kelias, iš teisybės, jo niekas nesirinkdavo, vedė per 

apvalųjį bokštą, ir aš klaikiai jo nemėgau. Mat reikėjo 
pėdinti ilgu šaltu koridoriumi be jokio lango, tamsiu 
nors į akį durk. Koridorius kirto vienuolikos metrų 
storumo šiaurinę bokšto sieną ir baigėsi senoje sargi- 
nėje. Iš jos per žemas, geležimi išmuštas dureles pa- 
tekdavai tiesiai į Haidno galeriją. 

Pasižiūrėjau į laikrodį. Be ketvirčio vienuolika! 
Nevalia delsti. Pašokau ir apsimoviau storą vilno- 
nį mėlyną megztinį. Jau buvau užsimovusi senomis 
patogiomis aksominėmis kelnėmis, šiltomis puskoji- 
nėmis ir apsiavusi sportiniais bateliais. Paskui pasi- 
kišau knygą su senovinių raštų pavyzdžiais (ilgokai 
paieškojusi ją radau bibliotekoje) po pažastimi ir iš- 
keliavau. 

Ryžtingai užlipau į trečią aukštą, praėjusi pro mo- 
čiutės duris. Pasiklausiau, bet neišgirdau net krepšte- 
lėjimo. Ši pilies dalis buvo tik trijų aukštų. Apačioje 
mano kambariai, virš jų - Žydrieji močiutės aparta- 
mentai, o pačiame viršuje - dar keturi svečių kamba- 
riai su gražiomis senovinėmis krosnimis ir venecijie- 
tiško stiklo šviestuvais. 

Tauriai atrodė ir koridorius palei šiuos kambarius. 
Išklotas raudonais kilimais, tarp aukštų langų prika- 
binėta didžiulių briedžių ragų. Palei priešingą sieną 
pristatyta išdrožinėtų kėdžių aukštomis atkaltėmis. 
Virš kėdžių kabojo protėvių portretai sunkiuose pa- 
auksuotuose rėmuose. 

Man reikėjo pereiti šiuo koridoriumi. Pačiame jo 
gale buvo rudos medinės durys su įmantriai išdabinta 
geležine spyna. Spynoje kyšojo didelis juodas raktas. 
Nuo čia prasidėjo tamsus koridorius į apvalųjį bokštą. 

Prie durų truputėlį padelsiau. Būtų buvę geriau 
pasiimti žibintuvėlį. Gal grįžti ir susirasti jį? Kiek pa- 
svarsčiau ir apsisprendžiau. Paliksiu duris atlapotas, 
kad tamsa nebūtų tokia aklina. 

Suėmiau raktą ir dukart pasukau. Nustebau, kad 
taip lengvai pavyko. Keista. Kiek prisiminiau, durų 
niekas niekuomet nedarinėjo, todėl spyna surūdijusi. 
Bet rudos medinės durys atsidarė be jokių pastangų, 
netgi necyptelėjusios. 

Į mane plūstelėjo tamsus šaltas oras. Atsargiai Žen- 
giau pirmuosius žingsnius, palengva, apgraibomis, 
nes grindys buvo iš nelygių akmenų, aš nenorėjau 
pargriūti ir nusisukti sprando. Gerai, kad buvau ap- 
siavusi sportiniais bateliais. Nusigavau gal kokius ke- 
turis metrus ir sustingau lyg įkasta. 

Kas čia? 

Kapų tyla! 

Bet juk ką tik šį tą girdėjau. Įtemptai klausydama- 
si ėmiau sėlinti pirmyn pirštų galiukais. Ar man pa- 
sigirdo? 

Ne. Štai ir vėl. 

Duslūs smūgiai plaktuku, regis, visiškai netolimi. 

Keistas dalykas. Gal Hansas ką nors remontuoja 
senojoje sarginėje. Tylutėliai nuskubėjau koridoriumi 
ir su palengvėjimu atidariau duris. Sarginėje nė gyvos 
dvasios. Vėl įsiklausiau į tamsą. Be jokios abejonės - 
vėl dunksi. Dunksėjimas sklinda iš bokšto. 

— Ar čia yra kas nors? - šūktelėjau dėl visa pikta. - 
Aliooo! Kas tenai baladojasi? 

Smūgiai kaipmat liovėsi. Luktelėjau, bet nieko ne- 
išgirdau. Pamažėle man darėsi šalta. Dar valandėlę 


137 


pastovėjau prie durų, o tada šmurkštelėjau į dirbtuvę. 
Susimąsčiusi atsisėdau šalia pusiau baigtos skrynios 
ir pradėjau maišyti dažus. Galvoje zujo įvairiausios 
mintys. 

Niekuomet per daug netikėjau vaiduokliais, juo la- 
biau besitrankančiais bildukais. Kronege niekuomet 
nesivaideno, net ir vaikystėje manęs pilis nebaugino. 
Priešingai negu mūsų kaimynai, mes neturėjome siau- 
bo istorijų apie kankinimo rūsius ir pilies kameras. 
Neturėjome ir „raudonojo riterio“ kaip Lokenšteinai 
ar „baltosios moters“ kaip Hoenfrydai. Jeigu kas nors 
ir gobė Kronegą, tai daugių daugiausia geroji lemtis. 
Bet geroji lemtis netraukia į save dėmesio dusliais 
smūgiais, pamaniau, ir staiga man prieš akis iškilo 
didelis medinis dėdės Eduardo plaktukas. Aš tylu- 
tėliai sukikenau. Medinis plaktukas! Tai jau kas kita. 
Medinis plaktukas, atsitrenkęs į akmenį, dunkstelės 
būtent taip, kaip aš išgirdau tamsiajame koridoriuje. 

Nusikvatojau ir pašokau. Dėdė Eduardas ir jo pa- 
slaptis. Istorinis planas, subraižytos rankos - staiga 
viskas susidėliojo į vietas. Smalsumas man nebedavė 
ramybės. Norėjau nučiupti grafą nusikaltimo vietoje 
arba dar geriau - slapčiomis jį pasekti. Paprasčiausiai 
nebepajėgiau sėdėti ir tapyti. Buvau pernelyg susijau- 
dinusi. 

Šįkart plaktuko dūžius išgirdau jau sarginėje. Bet 
vos atidariau duris, viskas nutilo. Nustebau. Aš tikrai 
netriukšmavau. Kad ir kas tenai daužėsi, šįkart nega- 
lėjo manęs išgirsti. 

Bet labiausiai apstulbau vidury koridoriaus išvy- 
dusi žibintą, vaiduokliška šviesa tvieskiantį į nelygias 

akmenines sienas. Dar svarsčiau, iš kur šis žibintas 
galėjo atsirasti, kai staiga išgirdau savotišką šnarėji- 
mą, lyg smėlis ar uolienos kristų ant žemės. Bumbt! 

Nukrito didėlesnis akmuo. 

O! Duslus smūgis, paskui tylus keiksmas. 

Valio! Dėdės Eduardo balsas. 

Bet kur lindėjo grafas? Koridorius nelabai platus. 
Ar kur nors yra slaptos durelės? Pasislinkau keletą 
žingsnių žibinto link. Čia jau dedasi neįmanomi da- 
lykai! Aš bemaž jutau dėdės buvimą, bet kur jis pa- 
sidėjo? Juk negalėjo lindėti sienoje! Dar žingsnis - ir 
ko nepratrūkau skambiai kvatotis. Dievulėliau! Nors 
sprok iš juoko. Bet neliko jokios abejonės. Iš akmeni- 
nės sienos, grėsmingai apšviestas žibinto, kyšojo dė- 
dės grafo Eduardo užpakalis. 

Nepamirštamas vaizdas. Grafas buvo matyti tik iki 
juosmens, o tada lėtai lėtai - buvo girdėti, kaip jis de- 
juoja, šnopščia ir čiaudi, - išlindo ir viršutinė jo kūno 
dalis, pečiai, kaklas, galva, stambi nosis; viskas pa- 
dengta storu pilkų dulkių sluoksniu. Niekuomet ne- 
buvau mačiusi elegantiškojo pilies šeimininko šitokio. 
Tikrai įsimintina akimirka. 

Nebegalėjau susivaldyti. 

- Dėde Eduardai, - sušukau, - ką tu čia veiki? 

Grafas krūptelėjo ir įsistebeilijo į mane, lyg jam 
būtų pasirodęs vaiduoklis. 

- O kaip tu čia įėjai? - paklausė ir nusivalė nuo no- 
sies dulkes. 

- Pro duris šalia svečių kambarių. Bet ką tu čia veiki? 

- Ieškau, - atsakė grafas, - ir nenoriu, kad man 
trukdytų. - Jis nusičiaudėjo taip, kad, rodės, kažkas 

sprogo. - Duok man nosinę, Anete! Mano nosis pilna 
dulkių. 

Paklusau. 

- Bet ko tu ieškai? - paklausiau, kai jis išsišnypš- 
tė nosį. 

Dėdė Eduardas įsidėjo mano nosinę kišenėn ir pa- 
ėmė žibintą. 

- Vengrijos karalių lobio, - pasakė lyg patį pa- 
prasčiausią dalyką. - Vengrijos karalių lobio, ko gi 
daugiau? - Jis nusišypsojo: - Bet, dėl Dievo, nesakyk 
mano motinai! 


- Vengrijos karalių lobio? - paklausiau po pusvalan- 
džio, kai sėdėjome jaukiame grafo ponų kambaryje 
ant patogios senovinės odinės sofos ir atidžiai tyri- 
nėjome istorinį Kronego planą. - Bet tai juk neįtikima 
istorija! 

- Taip ir yra, - sutiko dėdė Eduardas, jau spėjęs 
nusimaudyti po dušu ir persirengęs, - neįtikimiausia 
iš visų mano žinomų. Ir tuojau ją tau papasakosiu. 

Jis paėmė butelį seno konjako, giminės rūšies, ir 
pripylė dvi sklidinas taures. 

- Jeigu tu rimtai pastudijavai tą knygutę, kurią 
daviau, tada žinai, jog 1848 metais Vienoje įvyko re- 
voliucija. Niekam nebereikėjo griežtojo Meternicho, 
o Ferdinandas Gerasis turėjo atsisakyti sosto dėl 
savo sūnėno Pranciškaus Juozapo. Toliau dar gra- 
žiau. Austrijoje visiška suirutė, o ką veikia Vengrija? 
Mėgina sukilti ir išsivaduoti iš Austrijos gniaužtų. 
Žinoma, bergždžiai. Vadas, grafas vengras, kaipmat 
sučiumpamas ir 1849 metais nubaudžiamas mir- 

ti Budapešte. Bet pirma, vaike, pirma jis paslepia 
Vengrijos karalių lobį; sakoma, vienoje iš savo pilių. 
Saugiai jį paslepia, kad nepatektų į nagus nekenčia- 
miems Habsburgams. - Dėdė patylėjo, kad įtampa 
dar padidėtų. Ir kai aš iš nekantrumo bemaž nebepa- 
jėgiau nusėdėti, jis porino toliau: - Bet, vaike, visos jo 
pilys buvo apieškotos, ir nieko nerado. Pasakysiu tau 
kodėl. Prisiekiu - lobis jau seniai buvo Kronege. Tavo 
proprosenelis jaunystėje mylėjo prancūzę, o prancū- 
zai visuomet palaikė vengrus. Kad ir kaip ten būtų, 
iš meilės jai proprosenelis sutiko paslėpti čia lobį, kol 
baigsis didžiausi persekiojimai. 

— Kodėl niekuomet man šito nepasakojai? - paklau- 
siau susijaudinusi. 

- Kad ir aš pats tik neseniai sužinojau. Tai kuo 
mudu baigėme? Lobis užkastas čia, o tavo proprose- 
nelis apnakvindino ir pavaišino delegaciją, bet, gaila, 
šių Žmonių nestebėjo. Jis buvo tikras džentelmenas ir 
net sapnavęs nebūtų, kad reikėjo vengrus sekti, kai jie 
slėpė dėžes. 

— O kas nutiko vėliau? 

- Delegacija išvyko, ir niekas niekada jos daugiau 
nebematė. 

- O paskui? 

- Po ketverių metų, 1853-iaisiais, rado garsiąją 
Stepono karūną; Orsovos pelkėse, geležinėje dėžėje. 
Bet kaip jau įrodyta, ta karūna niekuomet nebuvo pa- 
tekusi į Kronegą. 

- Kas dėjosi čia? 

- Nieko, - atsakė grafas ir gurkštelėjo konjako. 

- O lobis? 

- Jis taip ir nerastas. 

- Nesuprantu, dėde Eduardai. Tai niekas neatvyko 
jo pasiimti? 

- Taip. Tuo ši istorija keisčiausia. Lobis buvo atga- 
bentas čia ir tarytum prasmego skradžiai. 

Aš vis dar netikėjau. 

- Gal vis dėlto jį išsivežė. Žinai ką? Gal užkasė jį ne 
pilyje, o lauke, pilies kalne. Ar po pakeliamuoju tiltu, 
ar po gynybine siena. Tada jį būtų buvę galima išsi- 
kasti, niekam iš pilies nepastebint. 

Dėdė Eduardas pranašiai nusišypsojo: 

- Gera teorija, vaike, bet klaidinga. Ir tuoj tau 
paaiškinsiu kodėl. Papuošalai ir auksinės monetos 
pernelyg brangūs daiktai. Jeigu lobis būtų buvęs 
rastas, tai kai kas iš jo po kelerių metų kur nors būtų 
pasirodę, ir bet kuris žinovas pasaulyje iškart būtų 
atkreipęs dėmesį. Kažkas būtų per aukcioną parda- 
vęs diademą ar vieną kitą monetą, ir visi prekiauto- 
jai būtų supuolę kaip šunys pėdsekiai. Mat, vaike, 
jeigu prekiaujama brangiais senoviniais papuoša- 
lais ir senovinėmis monetomis, tiksliai žinoma, kas 
ir kur pasaulyje yra. Žinoma, kas ką turi, kokia gi- 
minė parduoda ir kokie žmonės ar muziejai nuper- 
ka. Prekyba meno kūriniais yra tik savas pasaulė- 
lis. Visi vieni kitus pažįsta, ir visi žino apie prekes. 
Skaito tuos pačius katalogus ir važinėja į tuos pačius 
aukcionus. Ir jeigu staiga būtų kas nors pasiūlyta 
iš Vengrijos karalių lobio, būtų lyg bombos sprogi- 
mas, ir aš, be abejo, būčiau išgirdęs. - Jis šelmiškai 
nužvelgė mane. - Bet kaip tik šito ir nenutiko. 

- Taigi tu nusprendei, jog lobis dar čia. 

- Tikrai. - Dėdė Eduardas patenkintas nusišypsojo 
pats sau. 

Pasvarsčiau. 

- Nesuprantu tiktai vieno dalyko, - pratariau, - jei- 
gu aš būčiau buvusi tavo prosenelis, nebūčiau galėjusi 
ramiai miegoti nė vienos nakties. Argi jam nerūpėjo, 
kur tas lobis? 

Grafas skambiai nusikvatojo: 

- Sakai nerūpėjo? Gerai. Jis taip degė iš smalsumo, 
kad visą savo gyvenimą nieko kita daugiau ir negal- 
vojo. Buvo toks apsėstas tos minties, kad net nubraižė 
šį istorinį planą. Jis stengėsi įsibrauti į kiekvieną šia- 
me plane nubraižytą patalpą ir nuodugniai ją iškrės- 
ti. Privalu jį labai gerbti ir už tai, kad jis laukė dešimt 
metų, ar kas nors neatkaks pasiimti lobio. 

- Ir jis nieko nerado? - paklausiau užjaučiamai ir 
nugėriau konjako. - Po tokio klaikaus darbo? Nelabai 
teisinga. 

Dėdė Eduardas nutaisė profesoriaus veidą. 

- Kiekvienas darbas, vaike, visuomet atlyginamas. 
Žinoma, jis kai ką rado. - Ir parodė į planą: - Čia, po 
senais laiptais už pilies koplyčios, jis iškasė pilną ąsotį 
nuostabių senovinių aukso monetų. Iš keturioliktojo 
amžiaus, iš Liudviko Pirmojo laikų. Tada Vengrija 
buvo didžiulė ir net turėjo savų aukso kasyklų. 

- Ar tos monetos buvo Vengrijos karalių lobio 
dalis? 

- Atrodo, kad ne. Manau, kad auksas jau seniai ten 
gulėjo. Gal buvo užmūrytas per paskutinę turkų ap- 
siaustį. 

- O daugiau jis nieko nerado? 

- Ne, vaike. 

- Vienintelį ąsotį, - pasakiau nusivylusi ir padėjau 
taurę. Konjakas priešpiet man buvo pernelyg stipru. 
Dėdė Eduardas pasipiktino: 

- Sakai, vienintelį ąsotį? Nesuprantu tavęs. Su ši- 
tiek aukso galėtume kaipmat atsipirkti dvarą. Ar Ži- 
nai, kiek jis buvo vertas? Tai buvo didžiulis turtas. 
Patikėk manimi! Mano prosenelis už tuos pinigus 
pastatė jėgainę ant upės. Kronegas buvo pirmoji pilis 
visoje šalyje, kuri turėjo elektrą. Tai bent įvykis tada 
buvo. Visi laikraščiai rašė. 

- Bet dabar mums iš to jokios naudos, - pasakiau. - 
Mes prijungti prie bendro elektros tinklo. 

- Mielas vaike, - nepritariamai pasakė grafas, - tu 
klysti kaip visi jauni žmonės ir galvoji tik apie šian- 
dieną. Nors mūsų jėgainė nebeveikia, ji visiškai tvar- 
kinga. Jeigu užgrius krizė ir dings elektra, Kronegas 
visuomet turės elektros energijos. Ši mintis mane la- 
bai ramina. 

- Mane irgi, - pasakiau, kad nudžiuginčiau dėdę 
Eduardą. - Bet kaip tu rasi tą karalių lobį? Ar turi 
planą? 

Grafas pripylė konjako ir palaimingai šyptelėjo: 

- Mano prosenelis buvo darbštuolis. Aš jam neap- 
sakomai dėkingas. Jis atliko svarbiausius parengia- 
muosius darbus, įsilauždamas pro šias storas sienas. 
Dabar aš to negalėčiau padaryti. Tiesa, vėliau jis liepė 
viską užmūryti, bet tik laikinai. Su mediniu plaktuku 
iškart aptinki silpnąsias vietas. 

- Dėde Eduardai, - pasakiau žiūrėdama į planą, - 
apvaliajame bokšte, kur tu kaip tik ieškai lobio, ap- 
skritai nieko nepažymėta. 

- Teisybė, vaike. Taikli pastaba. Bet juk Žinai, kad 
aš nelabai noriai pasikliaunu kitų žmonių sprendi- 
mais, todėl skaičiavau pats. Mama visiškai teisi. Net 
masteliai plane netikslūs. Šiaip ar taip, aš toliau ieš- 
kojau savo nuožiūra, ir mane palaikė geroji lemtis. 
Anete, kai prieš dešimt dienų aš padaužiau korido- 
riaus sienas apvaliajame bokšte, aptikau ploną vie- 
sienos, - kalbėjo jis toliau, o tamsios jo akys švytėjo, - 
yra siaura ilga patalpa, penkių metrų ilgio, dviejų plo- 
čio. Jos mano prosenelis nepastebėjo. 

- Patalpa apvaliajame bokšte, šiaurinėje jo sienoje? 
Niekuomet nesu girdėjusi. 

- Aš taip pat. Niekas iš giminės apie ją nežino. Ši 
patalpa yra senovinės pabėgimo sistemos dalis iš tų 
laikų, kai apvalusis bokštas dar buvo varpinė. Spėju, 
kad iš čia požeminis urvas veda į Lokenšteiną. Matai, 
kad neįmanoma visko žinoti. Net nenutuokiau tą urvą 
esant. Žinau tik vienintelį kelią pabėgti, tą, kurį Žino- 
me visi: iš žemutinės sarginės. 

- Bet kaip svetimi žmonės galėjo sužinoti apie tą 
patalpą? 

- Kaip pirštu į akį pataikei. Manau, kad jie ir ne- 
žinojo. O spėju štai ką: žmonės, kurie norėjo paslėpti 
lobį, ėmė ardyti sieną kur papuola ir netyčia pateko į 
tą patalpą. Jie prakalė angą pakankamo dydžio sau, 
skrynioms ir... 

- Tai tu jau matei skrynias? - pertraukiau jį. - Kaip 
šaunu! Kiek jų tenai? 

- Skrynių aš nemačiau. 

- Juk ką tik sakei... 

- Aš jų nemačiau. Patalpa tuščia. 

- Tuščia? - pakartojau be galo nusivylusi. 
į savo taurę. 

- Tada niekaip nesuprantu tavo džiaugsmo. Man tai 
įrodymas, jog lobis vis dėlto kadaise buvo išneštas. 

Dėdė Eduardas gudriai nusišypsojo: 

- Jeigu tu, vaike, nebūtum manęs nutraukusi, da- 
bar nesisvaidytum tokiomis neapgalvotomis išvado- 
mis. Mat ketinau pridurti štai ką: ta patalpa yra siaura 
ir ilga. Trys sienos iš tvirto akmens, taigi iškart ma- 
tyti, kad neliestos šimtmečius. Bet ketvirtoji siena - iš 
akmens plokščių ir plytų. Ar tau tai ką nors byloja? 
Plytos senoviniame romaniniame bokšte? Ką tai reiš- 
kia, vaike? Atsakyk! 

- Kad jos įmūrytos vėliau, - tariau susijaudinusi. 

- Tiesa! Jos įmūrytos vėliau, būtent 1849 metais. 
Jeigu nori paklausyti mano nuomonės - nepertrauki- 
nėk, tada skrynias sukrovė palei ilgąją patalpos sieną 
ir užmūrijo apsaugine akmenų ir plytų sienele. Na, 
kaip tau ši mintis? 

- Skamba logiškai, - pasakiau. 

Dėdė Eduardas džiugiai linktelėjo galvą. 

- Ji ir yra logiška. Šiandien padaužiau tą sieną, ji 
mažne griūva ant tavęs. Deja, tai labai nepatogu. 
Išklibėjo gana didelis akmuo ir vos per plauką nenu- 
krito man ant kojos. 

- Ar tu tik šiandien priešpiet patekai į tą patalpą? - 
pasidomėjau susijaudinusi. 

Grafas linktelėjo. 

- Nepatikėsi, bet sugaišau dešimt dienų, kol išar- 
džiau skylę. Jie užmūrijo kaip dera, tikrai. - Jis apžiū- 
rėjo subraižytas savo rankas. - Šiandien po pietų pa- 
sidarbuosiu laužtuvu, - pridūrė jis linksmai. - Ir jei- 
gu seksis, rytoj ar bent poryt viskas bus baigta. Tada 
mums nebereikės sukti galvos dėl dvaro. 

- Maldauju, dėde Eduardai, maldauju, leisk man 
padėti! - pratrūkau aš. - Esu stipresnė, negu tu ma- 
nai, aš irgi galiu naudotis laužtuvu. 

- Esi mėginusi? - susidomėjo grafas. 

- Ne. Bet juk negali būti taip sunku. Tu taip pat 
nesi mūrininkas, o vis dėlto imiesi šito darbo. 

- Tai kas kita, - oriai sušuko dėdė Eduardas. - Vyrų 
supratimas apie mūrijimą kitoks negu moterų. 

- Nesąmonė, - nusijuokiau aš, - pats netiki savo 
žodžiais! 

- Anete, - nutraukė mane grafas, - tau nevalia man 
padėti. Pernelyg kris į akis, jeigu staiga mudu imsime 
nuolat dingti. Prisimink močiutę, ji jau ir šiaip netve- 
ria smalsumu. - Jis tiriamai nužvelgė mane. - Tavo 
močiutei nieko nevalia žinoti. - Supranti, ką sakau? Jai 
nevalia žinoti, tai nepaprastai svarbu. 

- Bet kodėl, dėde Eduardai? 

- Kad pernelyg nesusijaudintų. 

- Močiutė? Niekuomet gyvenime! Jos nervai geres- 
ni už mūsų visų kartu. Juk tu ir pats žinai. 

- Gal, - pritarė grafas, - bet šiuo atveju jai nevalia 
žinoti. Supratai, kad tu nieko nežinai? Pasižiūrėk man 
į akis, Anete! Ar galiu tavim pasikliauti? 

- Žinoma. 

- Ar man šventai prisieki, kad nė vienam žmogui 
nepasakosi apie Vengrijos karalių lobį? 

- Prisiekiu. 

- Šventai? 

- Prisiekiu šventai. 

- Visu tuo, kas tau miela ir brangu? 

- Visu tuo, kas man miela ir brangu. 

- Puiku, - tarė dėdė Eduardas ir susidaužė su ma- 
nimi taurėmis. 

- Bet aš vis dar nesuprantu, kodėl kaip tik močiutei 
nevalia nieko žinoti. 

Grafas paspringo ir užsikosėjo. Pašokau ir padau- 
žiau jam nugarą. 

- Ačiū, - sušvokštė jis vėl atgavęs kvapą, - jau ge- 
rai. Sėskis! Atsakau: močiutei nevalia sužinoti, nes 
ketinu jai padovanoti karalių lobį gimimo dienos pro- 
ga. Tai bus staigmena, supranti? - Jis atsistojo ir pa- 
sižiūrėjo į laikrodį: - Pietų metas. Dabar nulipsime į 
apačią ir elgsimės kaip paprastai. Jokių užuominų, 
žvilgsnių ar išdavikiškų pastabų. Ar supratai, vaike? 
Apsimesime, kad nieko neįvyko. Beje, visai nenoriu 
valgyti, bet juk būtina laikytis padorumo. 

- Aš irgi neišalkusi, - tariau ir pajutau, kad viduje 
visa virpu. - Bet esu ramut ramutėlė. Gali manimi pa- 
sikliauti. 

- Nuostabu! - sušuko dėdė Eduardas. - Štai paimk 
taurę! Žinai ką? Išgersime dabar už lobio paieškas, 
už Leopoldą, už jo veidą, kurį jis nutaisys liepos 31 
dieną. Jeigu aš neklystu, mums liks džiugus prisimi- 
nimas visam gyvenimui. 

Pietūs buvo be galo, be krašto. Sėdėjome trise ma- 
žame, mediena apmuštame valgomajame, ir močiu- 
tė mėgino užmegzti pašnekesį. Prancūziškoje virimo 
knygoje ji šiandien aptiko įdomių receptų ir norėjo iš- 
girsti mūsų nuomonę. Ją ypač sudomino du daržovių 
užkandžiai, kuriais ketino vaišinti svečius per savo 
gimtadienį. 

Grafas bambtelėdavo atsakydamas vieną kitą žodį, 
o aš iš viso negirdėjau, kas kalbama. Tegalvojau apie 
Vengrijos karalių lobį ir net nejutau valgio skonio. 
Šiandien po pietų arba rytoj rytą mes sužinosime tie- 
są. Tik sukežusi siena teskyrė mus nuo lobio skrynių, 
aukso monetų, žiedų, grandinėlių ir diademų, kurios 
išvaduos nuo visų piniginių rūpesčių. Nuo šios min- 
ties man virė kraujas. Taip jaudinausi, kad vos galėjau 
nuryti kąsnį. 

Močiutė, aišku, tai pastebėjo: juo labiau kad buvo 
patiekta įdarytų paprikų, o prieš jas - gardžios dar- 
žovių sriubos su grietinėle ir rėžiukais; šiuos valgius 
labiausiai mėgau aš ir dėdė Eduardas. 

- Ar neskanu? - paklausė ji ir susirūpinusi mane 
nužvelgė.- Gal karščiuoji, Anete? Tavo skruostai 
degte dega. - Ji uždėjo ranką man ant kaktos, kad pa- 
tikrintų karštį. Nusiraminusi atitraukė: - Viskas gerai. 
Tad valgyk! Patiekalai tobulai parinkti tokiai šaltai ir 
lietingai dienai kaip ši. 

Dėdė Eduardas irgi buvo išsiblaškęs. Vos močiutė 
nutilo, jis svajingai įsižiūrėjo į vieną tašką, pamėgino 
pasemti sriubos šakute, o kai nepavyko, garsiai nusi- 
šnypštė į damasto servetėlę. 

- Dėl Dievo, Eduardai, - pasibaisėjusi sušuko mo- 
čiutė, - ar neturi nosinės? 

Grafas apstulbęs spoksojo į servetėlę rankoje: 

- Pardon, mama, sumaišiau. 

Tada išsiėmė nosinę ir pasikišo po smakru. Močiutė 
neteko amo, bet greit susitvardė. 

- Na, tai kas judviem nutiko? - sušuko ji ir tiriamai 
permetė mane ir dėdę akimis. - Ar slapčiomis prisi- 
siurbėte? O gal jums pasirodė vaiduoklis? Eduardai, 
elgiesi kaip mažvaikis. Slėpk nosinę, girdi? Nosinę! Ji 
tau ant kaklo! 

Dėdė Eduardas suraukė vešlius antakius: 

- Nesuprantu, ką čia šneki, mama. 

Jis bejėgiškai pasižiūrėjo į mane. 

Močiutė neteko kantrybės, pasilenkė ir pirštų 
galiukais ištraukė jam iš už marškinių apykaklės 
nosinę. 

- Štai! Prašau įsidėti ją tenai, kur dera. Ir galų 
gale paaiškink, ko toks susirūpinęs. Tu manęs visai 
negirdi. 

- Girdžiu, girdžiu, - sušuko dėdė Eduardas, baisiai 
susinepatoginęs. - Kiekvieną žodį. Bet po pietų tu- 
riu iškart lėkti į dvarą, visąlaik galvoju apie derybas. 
Atsiprašau, mama, daugiau to nebus. 

Ir jis susikišo servetėlę ir nosinę į kelnių kišenę. 

Močiutė nieko nebesakė, ir pietauti baigėme gau- 
biami tylos. Tačiau ji nė akimirką neatitraukė nuo 

mūsų akių ir pati padarė išvadą. Po pietų užsispyrė 
užlipti su manimi į dirbtuvę. 

Apsirengusios ilgais lietpalčiais su gobtuvais, įsi- 
spyrusios į guminius batus, didvyriškai įveikėme 
didijį pilies kiemą. Kai kur vanduo mums siekė iki 
blauzdų, bet mažajame kieme buvo geriau. 

- Pagaliau, - su palengvėjimu atsiduso močiu- 
tė, kai be didesnės žalos nusigavome į dirbtuvę. - 
Atsikapstėme. 

Tada pakorė varvančius mūsų lietpalčius ant tuščio 
molberto, nusimovė guminius batus ir patogiai atsisė- 
do į mėgstamiausią dėdės Eduardo krėslą. Jis stovėjo 
šalia krosnies, buvo apmuštas raudonu aksomu, o jo 
kojos buvo liūto letenų pavidalo. 

- Eikš! - Močiutė mostelėjo į išpjaustinėtą kėdutę 
jai iš dešinės. - Sėskis! Dabar klusniai atsakysi į mano 
klausimus. 

- Ar galiu piešti? - nedrąsiai paklausiau. Bijojau, 
kad neišduotų mano veidas. 

- Kaip nori. Bet pirma manęs paklausyk. Tai va: at- 
skrendu čionai iš pietų Prancūzijos, pusę metų nema- 
čiusi sūnaus. Džiaugiuosi jo draugija ir tikiuosi, kad 
džiaugiasi ir jis. Bet kas nutinka? Jis vengia manęs 
kaip maro. Dingsta ištisas dienas, kalba nesąmones, 
visaip išsisukinėja. Juk pati matei, kaip elgėsi šiandien 
per pietus. Ar tai normalu? 

Gūžtelėjau pečiais, mėgindama išvengti tiriamo 
močiutės žvilgsnio. 

- Panašiai elgiesi ir tu. Judu man panašūs į sąmoks- 
lininkus. Kažkas čia vyksta, apie tokius dalykus aš 

nutuokiu. Bet neaiškink man, kad tai susiję su pasi- 
rengimais mano gimtadieniui. 

- Bet tai tikrai susiję su tavo gimtadieniu. 

Močiutė pamąstė. 

- Kada tu sužinojai, kur mano sūnus pradingsta iš- 
tisą dieną? 

- Šiandien priešpiet. 

- Arjis tau išsipasakojo, Anete? 

— Netiesiogiai. Sužinojau pati netyčia. Bet šventai 
jam prisiekiau, kad nė vienam žmogui nepasakysiu, 
ką jis veikia, o ypač tau. 

— Kodėl? 

- Kad būtų staigmena. 

- Šit kaip, - tarė močiutė ir keistai nusišypsojo. - 
Vadinasi, šitaip. Kaip tik to ir bijojau. Tau nereikia 
laužyti šventos priesaikos, vaikeli. Man aišku kaip 
dieną. - Ji atsiduso ir kalbėjo toliau: - Juk Žinai, kad 
esu nepataisoma optimistė. Tvirtinau sau, jog nie- 
ko baisaus. Tai susiję su geležies dirbinių rinkiniu, 
Eduardas meistrauja man kokį daiktą, gal dailią ke- 
taus krosnelę ar panašiai. Juk ir tada galima susibrai- 
žyti rankas. Bet vakar tas subraižytas veidas ir beldi- 
mas, kurį girdžiu miegamajame, - ne, tikrai, tai man 
pernelyg pažįstama. Tą bildesį aš pažįstu. - Ji vėl atsi- 
duso, bet šįkart dar graudžiau. - Ojuk taip stengiausi, 
kad jis šito išvengtų, - tarė žiūrėdama iškankintomis 
akimis. - Kaip matau, nepavyko. 

Jos balsas mane sujaudino. 

- Apie ką tu kalbi, močiute? Nuo ko jį saugojai? 

- Nuo giminės ligos, vaikeli! Užkrato! Paveldimos 
ligos! 

- Paveldimos ligos? Bet juk mes visi sveiki kaip ri- 
dikai. Mūsų giminėje niekuomet niekas nesirgo jokia 
paveldima liga. 

- One, sirgo. Žinai, nuo kada? Nuo praėjusio am- 
žiaus, tiksliau - nuo 1849 metų. Mano karta jos išven- 
gė, bet sūnus neabejotinai užsikrėtė. Ir, Žinai, ypač 
sunkia forma. Dabar jį ištiko priepuolis, protas apte- 
mo, liga perėmė visą, tad jis ieško Vengrijos karalių 
lobio. 

Nedaug trūko, kad būčiau nugriuvusi nuo kė- 
dutės: 

— Kaip? Tu žinai apie Vengrijos karalių lobį? Juk 
tai didžiausia visų laikų paslaptis. Aš šventai pri- 
siekiau... 

- Vaikeli, - užjaučiamai nutraukė mane močiutė, - 
aš juk užaugau pilyje ir žinau senas giminės istorijas 
geriau negu judu abu kartu. Vengrijos karalių lobis 
aptemdė mano jaunystę. Visus giminės vyrus išvarė iš 
proto. Pradėję ieškoti, jie taip ir nepaliaudavo. Mano 
senelis išgriovė pusę pilies, kad jį rastų. Buvo kaip ap- 
sėstas. Kampuotajame bokšte vos nenusisuko spran- 
do. Kaip manai, kodėl mes netekome Lokenšteino? 
Senelis, iškasęs pilną ąsotį auksinių monetų ir iš anks- 
to džiaugdamasis nauju būsimu radiniu, taip švaistė 
pinigus ir tiek prasiskolino, kad Lokenšteiną turėjome 
parduoti. Tėvas irgi nebuvo geresnis. Prisiekė, kad ras 
lobį, niekuo daugiau nebesirūpino, apleido visus rei- 
kalus ir prisiėmė tokio dydžio kreditų, kad turėjome 
parduoti dvarą ir žemes, kad tik išgelbėtume Kronegą. 
Neįsivaizduoji, kiek aš prisikentėjau jaunystėje. Kai 
pamatau medinį plaktuką, iškart prarandu apetitą. 

Netekau žado. 

- Ar tai tiesa, močiute? - paklausiau gūždamasi. - 
Koks siaubas. 

- Aišku, tiesa, Anete. Kai ištekėjau, prisiekiau sau 
visiems laikams palikti tą lobį žemėje. Neminėjau 
vaikams jo nė žodžiu, paslėpiau arba sudeginau vi- 
sus dokumentus, kuriuose tik buvo paminėtas lobis. 
Mano vyras buvo geras verslininkas, ir mudu drauge 
atsigavome finansiškai. Bet kipšas nesnaudžia. Man 
reikėjo sunaikinti ir senuosius planus, tik niekaip ne- 
prisiverčiau. 

- Tai ne tik istoriniai planai, - pasakiau, - tai ir seni 
laiškai. Dėdė Eduardas rado palėpėje krūvą tavo se- 
nelio laiškų. Ir jie jį įtikino. 

- Labai įdomu. O kur jis ieško lobio? 

- Apvaliajame bokšte! Už koridoriaus sienos jis ap- 
tiko ilgą siaurą patalpą, kurios nepastebėjo tavo sene- 
lis. Jis tikras, kad tenai užmūrytas lobis. 

- Bet jeigu jo tenai nebus, - su pakaruoklišku hu- 
moru pasakė močiutė, - jis lieps nugriauti apvalųjį 
bokštą. Pamatysi, ką jis sugeba. Vargas, kai jie palei- 
džia vadžias. Tada jų niekas nebesulaiko. 

Norom nenorom nusijuokiau: 

- Nesigraužk šitaip, močiut! 

- Nesišaipyk, vaikeli! Iš balso suprantu, kad visa 
tai tave linksmina. Tik meldžiu - neįsitrauk pati. Tai 
geras patarimas. Tiesa, kol kas susirgdavo tik giminės 
vyrai, bet, regis, virusas puikiai išsilaikęs, gal dabar ir 
tu tapsi auka. 

Paėmiau smulkią močiutės ranką ir pabučiavau: 

— Maldauju, nesirūpink! O kad nusiramintum: 
dėdė Eduardas jau bemaž rado lobį. - Patogiai at- 
sisėdau ir išklojau viską apie skylę ir palaikę plytų 
sieną. - Šiandien popiet jis darbuosis laužtuvu, ir ryt 
išauš didžioji diena. Aš taip jaudinuosi, - baigiau pa- 
sakojimą. - Manau, šiandien net nebegalėsiu tapyti. 

Močiutė šįkart prašneko pakeltu balsu: 

- Vengrijos karalių lobis ne Kronege! Jo čia nėra, 
esu visiškai tikra. Jaučiu. Patikėk manim, niekas jo 
anuomet čia neatnešė. Tai buvo triukas suklaidinti 
Habsburgams. Dedu galvą, kad jis buvo paslėptas ku- 
rioje nors kitoje Vengrijos pilyje ir ten tebėra iki šiol. 
O šiandien užlipau pas tave todėl, kad turi man padė- 
ti tuo įtikinti ir savo dėdę. 

- Bus sunku, - paprieštaravau. - Dėdė Eduardas 
tvirčiausiai įsitikinęs, kad ras lobį. 

- Visi jie buvo tikri, - tarė močiutė. - Tokie tikri, 
kad prisiėmė kreditų lobio dar neiškasę. Anetėle, su- 
siprotėk! Net jei lobis ir būtų čia paslėptas, pilis perne- 
lyg didelė, kad kada nors būtų surastas. Pagalvok apie 
sienas! Juk daugelyje vietų jų storis vienuolika metrų; 
ką jau kalbėti apie pamatus. Prisimink požemius! Jie 
per visą pilies kalną veda iki pat upės. Ieškant iš tiesų 
kruopščiai, reikėtų paversti pilį į akmenų skaldyklą. 
O tai jau beprotybė. Argi nesuvoki? Lyg užsimotum 
griauti piramides. 

Koridoriuje pasigirdo žingsniai. Atsivėrė durys ir 
įėjo dėdė Eduardas. Apsirengęs elegantiška pilka ei- 
lute, su neperšlampamu lietpalčiu ir žaisminga skry- 
bėle, papuošta kalnų ožkos plaukų kuokšteliu. Jis try- 
nėsi rankas, regis, puikiai nusiteikęs. 

- Nors man kuo skubiau reikia į dvarą, - pareiškė 
jis, - dar norėjau trumpai pasižiūrėti, kaip tapo Anetė. 
Tavo tiesa, mama, ji išmano šį darbą. 

Jis prisitraukė kėdę ir atsisėdo. Močiutė tylėjo kaip 
žemė. 

Dėdė Eduardas apžiūrinėjo skrynią. Nuotaką bu- 
vau baigusi vakar, o ir jaunikis jau buvo atkurtas, teli- 
ko jo puošnios siuvinėtos odinės kelnės. 

- Figūros neblogai pavyko, - pagyrė mane gra- 
fas. - Nuotakos suknia tikrai puiki. Gerai pieši, vaike. 
Kaip tu manai, mama? 

- Aš visai nieko nemanau, - atkirto močiutė ne- 
įprastai piktu balsu, tyčia nežiūrėdama į sūnų. 

Grafas nustebęs pažvelgė į motiną: 

- Kas atsitiko? Susibarei su Anete? 

- Kur jau. Bet ką tik gavau smūgį, kuris man su- 
trumpins likusį gyvenimą. 

- Dėl Dievo, - riktelėjo susirūpinęs dėdė Eduar- 
das, - nuo ko tas smūgis? 

- Nuo tavęs. 

- Manęs? 

- Žinoma. Nuo ko daugiau? 

Dėdei Eduardui pritrūko žodžių. 

- Ką gi, tai bent gražumėlis! - pasipiktino jis. - 
Kaip gali šitaip sakyti? Prašyčiau - kaip aš galėjau tau 
smogti? 

- Su mediniu plaktuku. 

- Ką? 

- Pasakysiu kelis žodžius: Vengrijos karalių lobis. 

Grafas piktai pasigręžė į mane: 

- Anete... 

Bet tik tiek. Močiutė įsiplieskė: 

- Eduardai Zilvesteri, Anetė tylėjo kaip kapas. 
Man jos pagalbos nereikia, kad perkąsčiau, ką tu dir- 
bi. Man dar neprasidėjo senatvės marazmai, ir yra 
tam tikrų ženklų, kurių nepamiršiu, kol gyva būsiu. 
Tai štai, sūnau: jeigu mūsų giminės vyras slankioja su 
tokiomis apgliaumijusiomis akimis, jeigu valandų va- 
landas prapuola lyg skradžiai žemės, vėl pasirodo su- 
braižytas, valgo sriubą šakute ir nepaleidžia iš rankos 
medinio plaktuko, aš net užhipnotizuota pasakyčiau, 
kas dėl to kaltas. 

Dėdė Eduardas sutrikęs nuleido akis. 

- Iš tiesų, mama, man be galo nesmagu. Nieku 
gyvu neketinau tavęs jaudinti. Žinau, kaip tada buvo, 
ir tavo tėvas - kaip čia pasakius - prašovė pro šalį. 

- Aš niekuomet netikėjau tuo karalių lobiu, - įsiter- 
pė močiutė, - netikiu ir dabar. 

- Aš Žinau. Todėl ir slėpiau nuo tavęs. Supranti? - 
Jis atsitiesė, tamsios akys sužibo. - Bet, mama, likimas 
mane pasirinko atitaisyti padėčiai. Lobis čia, ir tu jau 
gali džiaugtis. Su tuo auksu, kurį aš šiandien ar rytoj 
išvilksiu į dienos šviesą, galėsime susigrąžinti dvarą ir 
Lokenšteiną. 

- Šit kaip, galėsime? 

- Žinoma. Lobis kaip jau ir rastas. 

- Nenoriu gadinti tau džiaugsmo, bet gal tau pasa- 
kyti, kiek kartų jau girdėjau tokius žodžius? 

- Ašjau jį radau, - atkakliai pakartojo grafas. 

- Tu net panardinai į auksą pirštus? 

- Dar ne. Bet auksas jau ranka pasiekiamas. Jis už 
apgriuvusios sienos. Padėsiu jį tau prie kojų gimta- 
dienio proga. 

Močiutė atsistojo. 

- Eduardai Zilvesteri, vargu ar tai įmanoma. Gal aš 
verčiau išvažiuosiu. Išsivešiu ir Anetę, kad neapkrės- 
tumei jos savo kvailybėmis. 

Grafas irgi pašoko. 

- Apie tai negali būti nė kalbos, - suriko piktai ir 
gindamas mane atsistojo priešais. - Tu pasiliksi čia, 
Anetė taip pat. Juk tą aš darau judviem, argi nesu- 
prantate? 

- Aš išvažiuosiu, - pakartojo močiutė, - nes neno- 
riu kasryt pabusti iš baimės ir galvoti, ar vienintelis 
mano sūnus šiąnakt dar liko gyvas. 

- Bet naktį aš neieškau, mama. Tu pernelyg baili. 
Draskaisi taip, lyg aš kopčiau į Himalajų kalnus. 

- Himalajų kalnus? Nors plyšk iš juoko! Aš iš viso 
nebijau kalnų ar šiaip aukščio. Aš bijau gilių duobių, 
kokių paprastai būna senovinėse pilyse. Ar prisime- 
ni mano senelį? Nedaug trūko, kad ieškodamas lobio 
būtų nusisukęs sprandą. Kampuotajame bokšte jis 
įgriuvo į seną šachtą, ir praėjo dvi dienos, kol jį rado 
kamerdineris. 

Dėdė Eduardas išklausė ją net nemirktelėjęs. 

- Tenai, kur aš ieškau, žemė tvirta, mama. Aš vis- 
ką išbaladojau, centimetras po centimetro. Grindys 
iš tvirtų akmens plokščių, niekur nė skylės. O siena, 
apie kurią tau pasakojau, siena, kuri sumūryta prie- 
šais lobio skrynias, - tuščiavidurė. Patikėk manimi, 

sugaišiu tik kelias valandas. Ji net griūva ant tavęs, 
vos paliesta. 

- Gerai, - drėbė močiutė, - bent žinosime, kur tave 
atkasti, jei neateisi vakarienės. 

- Siena... 

- Bet pirmiau prašyčiau parašyti testamentą! Aš 
nemaniau, kad tave pergyvensiu, bet pasaulis pilnas 
netikėtumų. 

—- Mama, tu nesveika. 

- Anaiptol. Man tik alergija - nuo Vengrijos kara- 
lių lobio. Dovanok, Eduardai Zilvesteri, kad prigesin- 
siu tavo nuotykių troškimą, bet štai ką tau labai rimtai 
pasakysiu: jeigu iškart nesiliausi ardyti pilies, aš išva- 
žiuosiu. 

- Tu man uždraudi ieškoti? 

Močiutė maloniai linktelėjo galvą. 

- Ar tau aišku, kad šitaip rizikuojame netekti 
dvaro? 

Močiutė šypsojo kaip sfinksas. 

- Juk tu dar turi atsarginį ėjimą, argi ne? - Ji žvilg- 
telėjo į mane. - Prancūzišką, jeigu neklystu. 

Regis, grafas neišgirdo. 

- Tie dvaro reikalai labai rimti, - pakartojo jis. - 
Dėl Leopoldo viskas pavirto į varžytuvės. Kaskart, 
kai pasiūlau sumą, jis pasiūlo dar didesnę. Šiandien 
priešpiet pridėjo dešimt procentų, tad dabar eisiu ir 
pakelsiu dar penkiais procentais. 

Močiutė pakraipė galvą. 

- O ką aš anksčiau tau sakiau? - paklausė mane. - 
Šitas virusas suminkština protą. Tokie pat simptomai 
kaip mano senelio. Tik tau jie pasireiškė, kai sulaukei 

penkiasdešimt aštuonerių, Eduardai, bet ir dabar dar 
per anksti. Žinome, kur tai nuves. Štai ką tau pasaky- 
siu: dabar... 

Tada suskambėjo telefonas. Suirzęs dėdė Eduardas 
čiupo ragelį. 

— Kas yra? - suriko nepatenkintas. - Mums kaip tik 
svarbus pasitarimas. Kaaaip? - suriko staiga. - Dabar? 
Matyt, klaida. Buvo sakyta, po savaitės, ir nė dienos 
anksčiau. Nieko sau dalykėliai. Žinoma! Tuoj pat atei- 
nu prie vartų. 

- Neįtikima, - sumurmėjo padėjęs ragelį. - Mama, 
tu aiškiaregė. Man reikia lipti į apačią, užgriuvo ne- 
lauktas svečias. Iš Prancūzijos. Atsarginis ėjimas. 

Močiutė pratrūko juoktis ir pasiėmė guminius ba- 
tus bei lietpaltį. 

- Pala, Eduardai! - linksmai šūktelėjo ji. - Mes irgi 
eisime. Anete, čiupk lietpaltį, kuo skubiau! Palydėsi 
mus. Šis svečias rūpi mums visiems. 

Paskubomis palikome dirbtuvę: pirma močiutė, jai 
įkandin grafas, paskutinė aš. Nė vienas nieko nekal- 
bėjome, visu keliu man kirbėjo vienintelė mintis: 
„Kaip tik dabar, kaip tik dabar jis atvyko!“ 
Dar savaitė, ir niekam nė motais būtų buvęs Olivjė 
ir jo pinigai. Lobis būtų buvęs saugus, dvaras atpirk- 
tas. O dabar? Turint galvoje netikėtą močiutės pasi- 

priešinimą ir naują Leopoldo pasiūlytą dvaro kainą, 
Olivjė priims išskėstomis rankomis. Grafas pasirinks 
jį, ne mane, jis įsikurs pilyje ir apkartins man gyveni- 
mą. Graži ateitis! 

Bet aš neketinu pasiduoti. Aš pasiryžau. Ketinau 
ieškoti lobio toliau viena. Žinojau tą vietą apvaliajame 
bokšte, o man močiutė juk neuždraudė. Aš pasirūpin- 
siu, kad auksas laiku sutviskėtų dienos šviesoje. Juk 
greičiausiai nesunku nugriauti sutrūkinėjusią sieną! 
Man iškart palengvėjo, kai tik pasiryžau toliau ieškoti 
lobio. Giliai atsidusau, iškėliau galvą ir nutaisiau šyp- 
seną. Aš pasirengusi. Pasitiksiu varžovą iš Paryžiaus 
nesigąsčiodama. 

Kai nulipome į mažąjį kiemą, apsidžiaugėme pa- 
matę, kad lietus liovėsi. Per stebėtinai trumpą laiką 
tamsiai pilki debesys užleido vietą sidabrintam ūkui, 
pro kurį jau buvo justi saulė. 

- Žiū, kaip garuoja žemė, - sušuko močiutė, bris- 
dama per valkas pirma mūsų, lyg vaikas po mau- 
dynių. - Bet kas tenai? - ji parodė į didžiuosius pi- 
lies vartus ir į sąmyšį prie jų. - Eduardai Zilvesteri, 
primena atsikraustymą. Ar tu ką nors nuslėpei nuo 
mūsų? 

Po didžiuliais akmeniniais vartais, apsaugoti nuo 
lietaus, stovėjo penki elegantiški lagaminai. O šalia - 
kažkas panašaus į kelioninę drabužių spintą. Iš rūko 
tumulų, kurie kilo iš pilies griovio ir gaubė pakelia- 
mąjį tiltą, išniro Hansas, sunkiai nešinas didele medi- 
ne skrynia. Už jo šmėžavo Lotė ir tarnaitė, iš paskuti- 
niųjų jėgų vilkdamos gramozdišką jūreivio dėžę. Bet 
tai dar ne viskas. 

Iš miglos išniro milžiniškas skėtis geltonais ir mė- 
lynais dryžiais, tokių pamatysi tik golfo aikštyne. Po 
juo žingsniavo perkaręs jaunuolis ilgu kelioniniu pal- 
tu. Atsidūręs po vartų arka jis rūpestingai suskliaudė 
skėtį, pasiglostė geltoną barzdelę ir tiriamai apsižval- 
gė. Saulė jau išlindo ir abu bokštai atsispindėjo valko- 
se, kurios nuo vartų atrodė kaip visai padorus ežeras. 

- Mon Dieu! - sutrikęs šūktelėjo jaunuolis. - Ar čia 
potvynis - 0 gal tai vandens pilis? 

Tarnaitė sukikeno, o Lotė smuko į virtuvę. Hansas 
prasižiojo aiškinti, bet grafas jam neleido. Pralenkė 
mus keliais skubiais žingsniais ir pasveikino atvykėlį 
maloniai paplodamas per pečius. 

- Nesibaimink vandens, - sušuko jis taip, kad nu- 
skardėjo per visą kiemą, - po poros valandų jis su- 
sigers. Tu pamatei vienos rimtos liūties padarinius. 
Naudingus žemdirbystei. Mama, Anete, prieikite, juk 
jūs visi pažįstami! Anete, visiškai pamiršau tau pasa- 
kyti, kad pakviečiau Olivjė vasarai. Dabar nenuobo- 
džiausi, vaike. Olivjė, ką tu pasakysi apie savo dailią 
pusseserę? Puiki, argi ne? 

Olivjė nieko neatsakęs iškart plačiai nusišypsojo ir 
pagarbiai pabučiavo močiutei ranką, o man išbučiavo 
abu žandus. Turėjo pasistiebti, nes buvo už mane že- 
mesnis trimis centimetrais. Reta barzdžiukė perbrau- 
kė man per smakrą. Buvo toks pat nesimpatingas kaip 
per Emilijos vestuves. 

- Atvirai kalbant, - pasakė dėdė Eduardas, kuris 
itin nemėgo netikėtų svečių, - tai laukėme tavęs tik po 
savaitės. Ar pasiskubinai dėl kokios nors priežasties? 

Olivjė įsiteikiamai nusišypsojo ir išskėtė rankas. 

- Karštis toks, mielas dėde, kad nors mirk! - pasakė 
vokiečių kalba. - Nebepajėgiau ilgiau tverti nė akimir- 
kos, bet labiausiai mane pastūmėjo smalsumas, teisy- 
bė. Gražioji jūsų pilis, norėjau ją pagaliau pamatyti. 

Kaip daugelis kilmingų prancūzų, Olivjė į visus gi- 
minaičius kreipėsi „jūs“, kad pabrėžtų savo aristokra- 
tišką kilmę. Per Emilijos vestuves jis net savo tėvams 
sakė „jūs“, taigi nebuvo jokių abejonių, jog ir būsimai 
žmonai teks tokia garbė. 

- Tu mums labai mielas svečias, - tarė močiutė, - 
bet jeigu būtum paskambinęs, Hansas būtų nuvažia- 
vęs tavęs pasitikti į oro uostą. Kaip tu čia atkakai? Ar 
ne pernelyg daug vargo su šitiek bagažo? 

- One, - sušuko Olivjė ir atsisagstė paltą, - tik lėk- 
tuve bagažas per daug svėrė, tad turėjau sumokėti 
supplement* daugiau jokių rūpesčių. Paskui sėdau į 
taksi ir išlipau iš jo prie šių gražių vartų. 

- Taksi? - nustebo dėdė Eduardas. - Bet nuo oro 
uosto iki čia daugiau negu du šimtai penkiasdešimt 
kilometrų! 

- Pardon, du taksi, - pasitaisė Olivjė, - pasisam- 
džiau du taksi, nes turiu daugokai lagaminų. 

- Du automobilius? - sušuko grafas, kuris baisėjosi 
tokiu išlaidavimu. - Tikriausiai labai daug kainavo. 

Olivjė nustebo: 

- Gal. Aš dar nepaverčiau į frankus, bet garantuoju 
jums, mielas dėde, Prancūzijoje būtų kainavę kur kas 
brangiau. 


* Papildomas mokestis (pranc.). 

- Ką gi, jei išgali sau leisti, - pasakė grafas, net ne- 
šyptelėjęs iš labai jau keisto Olivjė paaiškinimo. - Kad 
ir kaip ten būtų, tai tavo uždirbti pinigai. Bet aš bū- 
čiau pagailėjęs. 

Užuot atsakęs, Olivjė įsiteikdamas nusišypsojo, at- 
sargiai atrėmė milžinišką skėtį į sieną ir išdrįso žengti 
į didįjį pilies kiemą. Buvo apsiavęs brangiais batais ir 
kaip įmanydamas stengėsi jų neapsitaškyti. Ir jam tik- 
rai pavyko nejįlipti į valką. Nutaisęs žinovo veidą jis 
apsidairė. 

- Labai gražu! - pagyrė. - Visai kaip nuotraukose, 
kurias man rodė mama. Bet tai ne tikra pilis, mielas 
dėde, ne chateau, prašom atleisti, nes mums, prancū- 
zams, pilis yra tik Versalis, ir jokia daugiau. Kronegas 
yra Chateau fort. Kaip bus vokiškai? Stipri pilis? 

- Tvirtovė, - atsakė dėdė Eduardas, kuris nepaken- 
tė jokios kritinės pastabos apie Kronegą. - Ji vadina- 
ma tvirtove. 

— Merci, - padėkojo Olivjė ir toliau nesivaržydamas 
apžiūrinėjo pilį, - merci beaucoup* - Jis narsiai žengė vėl 
ir atkragino galvą. 

- Du bokštai! - sušuko džiugiai. - Apvalus ir kam- 
puotas, labai ypatingi. Abu viduramžių. Įdomu. 

- Klysti, - pasakė grafas truputį suirzęs. - Kronege 
neturime viduramžių laikų bokšto. Apvalusis yra be 
galo senas, romaniškas, o kampuotasis viduramžiais 
buvo sugriautas ir atstatytas Renesanso laikais. Į akis 
krinta abiejų bokštų skirtumas. Ir žinovas kaipmat tą 
pamatytų iš statybinių medžiagų. O ką tu pastebi, kai 
žiūri į abu bokštus? 


* Labai ačiū (pranc.). 

Olivjė neatsakė. Išvydo bokšto laikrodį ir nustebęs 
stebeilijo aukštyn. Paskui sulygino bokšto laikrodžio 
valandas su tuo, ką rodė jo brangus rankinis laikro- 
dis. Kiek padelsė, bet nesusitvardė. Grėsmingai bedė 
į dangų. 

- Jūsų laikrodis rodo neteisingai. Viena valanda 
skuba! 

Dėdės Eduardo kaklas trupučiuką paraudo. 

- Mielas giminaiti, laikrodis rodo ne neteisingai, o 
kitaip. Tegu Anetė paaiškina tau kodėl. O dabar turi 
man dovanoti, kaip tik skubėjau į svarbų pasitarimą, 
kai tu taip netikėtai užgriuvai. Hansai, nuneškite ba- 
gažą į trečią aukštą, į kambarį virš mamos svetainės. 
Juk Žinote, į tą su gražia aštuonioliktojo amžiaus kros- 
nimi! Anete, tu pasirūpinsi mūsų svečiu! Parodyk jam 
pilį ir papasakok apie bokštus. Paskui visi susitiksime 
penktą valandą mažajame valgomajame per arbatos 
gėrimą. 

- Ačiū, mielas dėde, - sušuko plačiai šypsodamas 
Olivjė, - ačiū už rūpestį. Bet man neprireiks gražiosios 
pusseserės. Mano mama, kuri prieš trejus metus mie- 
lai pas jus viešėjo, viską man paaiškino, taigi gražią 
jūsų pilį aš pažįstu taip gerai, lyg būčiau čia gimęs. 

Jis nusilenkė, čiupo skėtį ir be žodžių nusekė pas- 
kui Hansą į viršų. 

Mažojo valgomojo langai buvo į sodo ir daržo pusę. 
Nuo to laiko, kai jo valdove tapo Lotė, daržas džiu- 
ginte džiugino. Kairėje, šalia stiklinių virtuvės durų, 
augo prieskoniniai žalumynai. Pasirinkimas buvo 
gausus. Be petražolių, laiškinių svogūnų ir krapų, čia 

dar tarpo vešlūs ir sultingi verbenų, garščių, bazilikų, 
metėlių ir mėtų kerai. 

Palei sieną prieš valgomąjį rūpestingai prižiūrimi 
ir puoselėjami augo vaismedžiai, noko abrikosai, per- 
sikai, obuoliai ir kriaušės. Pavasarį visa siena panėšė- 
davo į žiedų jūrą. Jau ir dabar buvo matyti, kad šįmet 
derlius bus puikus. 

Lietus išėjo vaismedžiams į naudą. Kamienai liko 
švarutėliai, o lapai žvilgėjo lyg ką tik nulakuoti. Lygiai 
penktą mes suėjome į valgomąjį - močiutė, Olivjė ir 
aš. Pusbrolis buvo persirengęs puikiai pasiūta ruda ei- 
lute, apsiavęs beprotiškai brangiais gyvačių odos ba- 
tais. Iš karto juos pastebėjau, nes jų kulnai buvo tokie 
aukšti, kad Olivjė dabar buvo net dviem centimetrais 
aukštesnis už mane. Pusbrolis linksmai žiūrėjo į mane 
iš viršaus ir net pirmąkart nusišypsojo. Praslinko 
ketvirtis valandos, o dėdė Eduardas vis dar nebuvo 
grįžęs iš dvaro. Močiutė pasiūlė jo palaukti, apžiūrė- 
ti virtuvę ir supažindinti Olivjė su Lote. Nors Lotė ir 
tempė Olivjė nešulius, pastarasis jai neprisistatė. 

- Ji brangenybė, - pasakė močiutė, - virti išmoko 
Prancūzijoje. Privalu ją mylėti. Be abejo, juk nori su ja 
susipažinti? 

Močiutė kalbėjo balsu, nepakenčiančiu prieštara- 
vimų. 

- Kaip pageidausite, mieloji teta, - pakluso Olivjė, 
bet iš jo veido buvo matyti, kad jis nelinkęs megzti 
draugystės su tarnais. 

Džiugia širdimi aš irgi nuėjau į virtuvę, kur Olivjė 
teikėsi duoti Lotei kelis klausimus prancūziškai, pa- 
girti jos kalbos įgūdžius ir galop net paspausti ranką. 

Džiugia širdimi todėl, kad tikėjausi jo susidūrimo su 
Boniu, kad iš labai arti galėsiu stebėti, kaip paukščio 
žavesys paveiks mūsų svečią. 

Bet nusivyliau. Kakadu tupėjo ne ant savo lipynės, 
o aukštai ant užuolaidos karnizo. Pamatęs Olivjė jis 
visai susigūžė ir nebejudėjo. Nepažįstamų paukštis 
visuomet bijodavo ir dabar jam rūpėjo likti nepaste- 
bėtam. Juk nežinia, ar tas nepažįstamasis nesikėsino į 
jo gyvybę. 

Kadangi grafas vis dar nesirodė, Olivjė leido- 
si vedžiojamas po virtuvę. Jis pasigrožėjo naujomis 
varinėmis keptuvėmis, prieskonių gausybe, deko- 
ratyvinėmis lėkštėmis ir ąsočiais, atsivežtais Lotės iš 
Prancūzijos. Jis žvalgėsi į kairę ir dešinę, į viršų ir apa- 
čią, bet, didžiausiam mano nusivylimui, Bonio nepa- 
stebėjo. Ir nieko keista. Kakadu buvo baltas, o virtuvė 
taip pat dažyta baltai. Geresnės maskuojamosios spal- 
vos nerasi. 

Pasvarsčiau. Gal man šiek tiek pagelbėti? Balsiai 
pakalbinti Bonį? Klausiamai pasižiūrėjau į močiutę, 
kuri stovėjo šalia Lotės ir žavėjosi ką tik iškeptu šo- 
koladiniu pyragu. Ji kaipmat atspėjo mano mintis, bet 
drausdama papurtė galvą. 

„Luktelėk, - bylojo žvitrios jos akys, - dar turėsime 
pakankamai laiko pasilinksminti“. 

Močiutė buvo teisi. Kaip tik tada, kai ketinome 
grįžti į valgomąjį ir gerti arbatą, pro duris veržliai įėjo 
dėdė Eduardas. 

- Labai labai prašau dovanoti, - sušuko jis nusi- 
voždamas skrybėlytę. - Derybos be galo ilgai užtru- 

ko. Kaip miela, kad manęs laukėte. Lote, kuo skubiau 
duok man puodelį arbatos. 

Tarnaitė tūptelėjo, paėmė grafui iš rankos skrybė- 
lytę ir padėjo nusirengti. Dėdė Eduardas įsikibo Olivjė 
į parankę ir norėjo išsivesti iš virtuvės. Bet kur tau. 
Staiga Olivjė pamatė veidrodį, kuris kabojo už Bonio 
medžio, o kadangi buvo smalsus žmogus, sustojo lyg 
nudiegtas. 

Veidrodis buvo didžiausias Bonio numylėtinis. Juk 
visą dieną paukštį supo dvikojai beplunksniai milži- 
nai, todėl paukštis prieš miegą iki soties šnekučiuoda- 
vosi su savo atvaizdu. Kad kuo labiau prie jo priartė- 
tų, kakadu tebuvo palikęs tik truputį kitados puikių 
prašmatnių rėmų, ir tos liekanos atrodė apgailėtinai. 

- Labai įdomu, - sušuko Olivjė ir parodė supleišė- 
jusias liekanas. - Jūsų pilyje tikriausiai yra termitų? 
Niekad nebūčiau pamanęs. Pietų Prancūzijoje daug 
termitų, bet karštis tam labai tinka. Kaip jūs naikinate 
tuos gyvius, mielas dėde? 

- Niekaip, - nusišypsojo grafas. - Tu čia matai ne 
termitų darbą. Čia mano kakadu išdaigos. 

- Jūs turite paukštį? - pasibaisėjęs sušuko Olivjė ir 
atsitraukė per du žingsnius. Paskui atsargiai apsižval- 
gė. - Bet jo čia nėra, - tarė su palengvėjimu. - Kuo jis 
vardu? 

- Papas! - sviedė žemyn kakadu nuo savo karnizo. 

Olivjė nustebęs pasisuko į grafą. 

- Atleiskite, mielas dėde, ką jūs turite galvoje? 
Paukščio vardas Papas? Aš maniau, kad „papas“ vo- 
kiškai, na, jūs žinote, tai žmogaus kūno dalis. - Jis aki- 

mirką svarstė. - Kodėl ne, - tarė paskui, - labai origi- 
nalu. O kurjis yra, tas Papas? 

Grafas sutrikęs pasižiūrėjo į savo pašnekovą ir stai- 
ga prapliupo griausmingai kvatotis. Ledai kaipmat 
buvo pralaužti. 

Tarnaitė spigiai kikeno, Lotė pasigręžė į viryklę, jos 
pečiai įtartinai krūpčiojo, net močiutės akys pasruvo 
ašaromis. Olivjė įsižeidęs apžvelgė visus, nieko nesu- 
sigaudydamas. 

Užtat atkuto Bonis. Kai buvo tiek pažįstamų, įsi- 
brovėlis jam nekėlė jokio pavojaus. Jis oriai nužirglio- 
jo karnizu, pašėliškai plakdamas sparnais ir taip klai- 
kiai klykdamas, kad tas klyksmas smelkėsi iki širdies 
gelmių. 

- Nom de Dieu!“ - suriko Olivjė, pamatęs kakadu, 
kuris išskleidęs sparnus triskart padidėjo. - Koks 
siaubas! 

Jis išbalo kaip virtuvės siena ir puolė į valgomąjį. 
Tenai drebėdamas susmuko ant kėdės ir sustingo. 

Jis žadino užuojautą. Šokome iš virtuvės jo raminti. 

- Arjis tave išgąsdino? - apgailestaudamas sušuko 
dėdė Eduardas. - Užjaučiu. Šitaip klykia be galo retai, 
patikėk manim! Nežinau, kodėl jis taip susijaudino. 
Bet jau nurimo. Juk girdi? 

Olivjė vos linktelėjo galvą, bet neišlemeno nė žo- 
džio. Jis stebeilijo į sidabrines pyrago lėkštes, mėlyną 
čekiško stiklo servizą ir aukštus arbatinius, mėšlun- 
giškai mėgindamas paslėpti drebančias rankas. 


* O Dieve! (pranc.). 

- Kai judu susidraugausite, - paguodė jį grafas, - 
kuo puikiausiai sutarsite. Jis taurus paukštis, patikėk 
manimi! Atsiprašau, kad mes taip juokėmės, bet jis 
vardu Bonis, ne Papas. Bonis ar Paukštelis, galį jį va- 
dinti kaip patinka. O štai ir Lotė su arbata. Pyragas vėl 
masinte masina. Jis ką tik iškeptas, tikrai bus skanus. 
Įdėsiu tau didžiulį gabalą, Olivjė, tai ramina nervus. 

Regis, arbata atgaivino Olivjė. Ji buvo puiki: „Earl 
Grey“ ir „Lapsang“ arbatžolių mišinys. Net dėdė 
Eduardas gėrė ją be cukraus, kad pasimėgautų aroma- 
tu. Sulig pirmuoju puodeliu Olivjė liovėsi drebėjusios 
rankos, sulig antruoju - jo veidas vėl atgavo spalvą. 

- Na, pasakok, - paragino jį grafas, kai tas sudorojo 
pyrago gabalą, - kaip tau sekasi? 

Olivjė laukė šio klausimo. 

- Neblogai, mielas dėde, - nusišypsojo jis, - tikrai 
neblogai. Aš labai reikšmingas, bemaž kaip generalinis 
direktorius. O juk tik dveji metai dirbu toje firmoje. 

- Šaunu. Tavo mama rašė, kad turi reikalų su ke- 
lionių firma. Gal leistumei paklausti, kiek kapitalo į jį 
investavai? 

- Kapitalo? - paklausė Olivjė, lyg niekuomet negir- 
dėjęs šito žodžio. 

Dėdė Eduardas pakartojo klausimą. Olivjė padėjo 
šakutę pyragui. 

- Jūs klystate, mieliausias dėde. Aš neinvestavau 
jokio kapitalo. Esu tik tarpininkas Afrikoje. Visą žie- 
mą praleidžiu prabangiame viešbutyje Kenijoje ir rū- 
pinuosi svečiais, kuriuos tenai atveža firma. 

- O kapitalo joje neturi? - nepatikėjo dėdė Edu- 
ardas. 

- Ne, neturiu. 

- Ir jokioje kitoje firmoje? 

- Jokioje, mielas dėde. 

- Tai ką tu veiki su savo pinigais? - Dėdės Eduardo 
balse buvo girdėti nuostabos gaidelė. 

- Gyvenu, - pareiškė Olivjė, nepastebėdamas, koks 
sutrikęs dėdė. - Bet jau ne vieną kartą svarsčiau, gal 
įsteigti nuosavą firmą. Įdomu, kad jūs apie tai pra- 
šnekote. Paryžiuje prieš išvažiuodamas ekstra jums, 
mielas dėde, surašiau planus, tiksliai apskaičiavau ir 
pagrindžiau tuos skaičius. Viską pasiėmiau. Jeigu jūs 
turite atliekamų pinigų, galite patikėti man. Kelionių 
verslą žinau iki menkiausių smulkmenų, jokios rizi- 
kos, be jokių marškinių, ir galėsime bendradarbiauti. 
Mąstau apie naują kelionių firmą. Aptarnausime tik 
aukštuomenę ir skraidinsime į Afriką. Mielas dėde, aš 
direktorius, o jums atvira ausis. Ką norėsite, tą ir sa- 
kysite. Pelną dalysimės perpus. Ar gera mintis? 

Dėdė Eduardas neteko žado. Jis bemaž įkišo stam- 
bią savo nosį į pyrago lėkštelę stengdamasis tvardytis. 
Padėtį išgelbėjo močiutė. 

- Tavo pasakojimas tikrai įdomus, Olivjė, - nusi- 
šypsojo ji. - Mes rimtai pagalvosime. Bet juk tu ką tik 
atvažiavai, mums dar visa vasara prieš akis, tad už- 
teks laiko pakalbėti apie verslą. Verčiau papasakok 
apie asmeninį gyvenimą? Ar turi linksmų naujienų? 

Nuo ilgų šnekų vokiškai Olivjė išraudo skruostai, 
bet dabar jo akys sužibo. Pergalingai mus apžvelgė: 

- Turiu puikių naujienų, mieloji grafiene. Pasvei- 
kinkite mane! Aš susirišau. 

- Ką tu padarei? - Dėdė Eduardas atgavo savi- 
tvardą. 

- Susirišau, mielas dėdė. 

- Ar tu susižeidei? 

- Ne, anaiptol. Aš susirišau su labai dailia dama, 
lygiai prieš tris savaites. O gal vokiškai ne taip sa- 
koma? 

- Tu kalbi apie fiance? - įsiterpė močiutė. 

Olivjė dėkingai linktelėjo galvą. 

- Jis susižadėjo. Na, Oliveri, tai nuostabi naujiena. 
Nuoširdžiausiai sveikiname! 

Ji atsistojo ir pabučiavo jį. 

- Aš nė žodžio negirdėjau apie sužadėtuves! - pa- 
sipiktinęs sušuko grafas. - Kodėl mums nieko nepra- 
nešėte? 

- Tiesiog niekas apie tai nežino, mielas dėde, tik 
mama, Roza ir aš. Neišsiuntėme nė vienintelio atviru- 
ko, nes mano Roza tik po mėnesio skiriasi. 

- Tu sakai, kad ji skiriasi? - Dėdė Eduardas pri- 
blokštas spoksojo į svečią. - Tai ar ji ištekėjusi? 

- Tik popieriuje, dėde. Ji žaibiškai išsiskyrė su tuo 
pabaisa, pačią pirmąją naktį. Iššoka iš lovos ir tuoj 
įbėga į vonios salę, vargšiukė. Bet jis jos nepalietė. Gal 
dukart pabučiavo, daugiau nieko. 

- O kas buvo jos vyras? - pasmalsavau. 

- Naftos milijonierius. Krūva pinigų, bet jokio sub- 
tilumo. Mano Roza labai jautri. Jai prireikė vienerių 
metų, kad nuo jo atsigautų. 

- Jeigu santuokos nebuvo, Olivjė, ją būtų galima 
anuliuoti, - įsiterpė dėdė Eduardas. - Ar apie tai pa- 
galvojai? Tada tu vestumei neišsiskyrusią moterį. 

- Galvojau, Roza irgi, bet tai labai sudėtinga ir 
brangu. Skyrybos kur kas greičiau. 

- Ir aš taip manau, - pasakė močiutė, kuri netikėjo 
nė vienu žodžiu apie neįvykusią jungtuvių naktį. - 
Tavo Roza protinga mergina. Kokia jos specialybė? 

- Ji fotomodelis, - išdidžiai pareiškė Olivjė. - 
Aukšta, rudaplaukė, ji nuostabi, tikra deivė! 

— Prancūzė? - paklausiau aš. 

- Ne, pussesere, amerikietė. 

- O ką sako tavo motina? 

- Iš pradžių norėjo tik prancūzės, bet susitaikė. 
Mano Roza jai labai patinka. Mano mama laiminga, 
kad mes tuokiamės. Ji sako, kad aš pernelyg ilgai lau- 
kiau. 

Jis pergalingai nusišypsojo. 

Dėdė Eduardas, kuris klausėsi nepertraukdamas, 
atsitiesė: 

— Kiek tau metų, Olivjė? 

- Trisdešimt. 

- Ir tu patenkintas savo gyvenimu? 

- Labai. 

- Tada duosiu tau gerą patarimą. Nevesk! 

- Eduardai, - sušuko močiutė, - ką tai reiškia? 

Olivjė raustelėjo. 

- Prancūzijoje, mielas dėde, mėgstama tuoktis. Visi 
mano draugai jau vedę ir turi vaikų. 

- Na, ir? - karingai riktelėjo grafas. - Visi tuokiasi, 
visi susilaukia vaikų, visi apsigyvena bjauriuose nau- 
juose namuose, perkasi siaubingus baldus ir klaikius 
paveikslus - kas tau rūpi? Jeigu visi šoks pro langą, 
tai gal ir tu šoksi paskui juos? 

Olivjė be žodžių sėdėjo priešais savo pyrago lėkštę. 

- Bandos jausmas yra didžiausia mūsų laikų blo- 
gybė, - toliau pamokslavo dėdė Eduardas. - Jis griau- 
na mūsų kultūrą ir dorovę. Masės pasiduoda kūno 
geiduliams. Bet juk tu kilęs iš geros šeimos, Olivjė. Juk 
tau šito nereikia, argi ne? 

Olivjė sutrikęs papurtė galvą. 

- Na, matai, - patenkintas tarė grafas ir įsidėjo į 
lėkštę dar vieną gabalą pyrago. - Žinojau, kad esi su- 
pratingas vaikis. Duosiu tau patarimą visam gyveni- 
mui, giminaiti. Jeigu nori ko nors pasiekti, visuomet 
elkis priešingai nei kiti. Turi skirtis. Jeigu visi tuokiasi, 
tu lieki viengungis. Ar aišku? 

- Pala! - sušuko močiutė ir pasisuko į grafą. - 
Eduardai, šito tai jau per daug. Vargšelis apskritai ne- 
besusigaudo. Motina kankina jį daug metų, kad turi 
susirasti žmoną, o tu nesugalvoji nieko geriau, kaip jį 
atkalbinėti. Tegu jis veda. Tai asmeninis jo reikalas. 

Dėdė Eduardas pastūmė lėkštelę. 

- Taigi, kad ne. Jis juk veda ne todėl, kad nori, o 
kad taip daro visi. Vadinasi, reikalas viešas. 

- Nesąmonė, - karščiavosi močiutė, - jis pats to 
nori. Tu mėgsti vienatvę, bet kiti, aš irgi, labiau mėgs- 
ta būti dviese. Pasakyk, Oliveri, kodėl tu susižadėjai? 

Oliveris susimąstė. Suraukė kaktą, jo ūsų galiukai 
drebėjo. 

- Aš įsimylėjau, - pareiškė pagaliau. 

- Na, matai! Jis myli. O kai myli, tai jau labai asme- 
niškas reikalas, - pergalingai pasakė ji. 

- Aš nieko negaliu prikišti įsimylėjimui, - tarė gra- 
fas, - tik pasekmės man nepatinka. 


174 


— Kokios pasekmės? Ką tai reiškia, Eduardai 
Zilvesteri? Jeigu niekas nebesituoks, kaip žmonės 
dauginsis? 

- Žmonės ir taip dauginasi pašėlišku greičiu. Visas 
pasaulis suka galvą, kaip tas mases išmaitinti. Ne su- 
silaikymas, o dauginimasis yra nelaimė. 

- Eik jau, - nekantriai pasakė močiutė, - čia ne vie- 
ta diskusijoms apie žmoniją. Čia kalbama apie šeimą 
ir dideles vestuves Prancūzijoje. Tikiuosi, pavasarį, ar 
ne? Sakyk, Oliveri, data jau sutarta? 

- Luktelėk! - nutraukė ją grafas. - Oliveri, tu dar 
pagalvok! Fotomodelis nėra sutuoktinės idealas. Tavo 
Roza išmes krūvą pinigų drabužiams - ir flirtuos su 
liokajumi. Tegu ji būna tavo draugužė, bet nieko ne- 
pasirašinėk. Vedybos yra nesąmonė. 

Šito močiutei jau buvo per daug. 

- Taip. Vedybos nesąmonė? O kaip Anetė? Ar ir ji 
visą gyvenimą turi likti vieniša? 

- Anetė kas kita, - nusišypsojo grafas. - Jos parei- 
ga pripildyti giminės pilį mielų vaikučių. - Jis meiliai 
mane nužvelgė: - Be to, ji netekės už fotomodelio, ku- 
rio niekas nepažįsta, tekės už tvarkingo išauklėto vy- 
riškio, kuris turi visa, kas privalu. Aš manau, kad tai 
skiriasi kaip dangus ir žemė. 

Dabar Oliveris įsižeidė. 

- Mielas dėde, - tarė jis piktokai, - mano Roza 
anaiptol ne iki dangaus, tikrai ne. Ji puiki vidinė mo- 
teris ir baronienės Seimur mokinė. Tai geriausia kuli- 
narijos mokykla Paryžiuje. Ji baigė kursus, visko, ko 
pageidausite: žuvų, mėsos, vynų, desertų, pietų ir va- 
karienės. Ji stebuklingai gamina. 

- Šit kaip? - suabejojo grafas. 

- Ji man patinka jau vien todėl, kad moka gamin- 
ti, - palaikė močiutė Olivjė. - Eduardai, tau ir vėl vis- 
kas pernelyg niūru. Amerikietės kur kas geresnės, 
negu manoma. Amerikoje net duoną madinga kepti. 
Ne kartą apie tai skaičiau. Sumuštinių laikai praėjo. 
Kiekvienas kultūringas amerikietis dabar domisi gera 
virtuve. 

- Merci, mieloji teta, - sušuko Olivjė ir dėkingai 
pabučiavo močiutei ranką. - Tikrai, taip ir yra! Roza 
yra labai fidel, labai fidel, kaip tą pasakyti vokiškai? 
Ištikima. Merci. Labai ištikima, kur kas labiau už pran- 
cūziškas. 

- Tikiu tavimi. Tavo Roza man patinka. Kada mes 
susipažinsime su ja? 

Olivjė nusišypsojo, o paskui visus nustebino pa- 
skelbdamas: 

- Kitą savaitę. 

- Kitą savaitę? - pakartojo dėdė Eduardas nesusi- 
gaudydamas. - Kaip kitą savaitę? Gal teiktumeisi pa- 
sakyti kur? 

- Čia, mieliausias dėde. 

- Ji atvažiuos čia? O kas pakvietė? 
kas, kurias kaip klusnus mokinukas buvo pasidėjęs 
ant stalo. 

- Aš. Ši puiki mintis mano. Rozai Italijoje fotopasi- 
matymas, kelios dienos Milane su nauja žieminių dra- 
bužių kolekcija. Jeigu viskas bus gerai, užsuks čionai 
grįždama. Mieliausias dėde, mieliausia teta, turiu jus 
supažindinti! 

- O kiek laiko ji čia bus? - paklausiau atsargiai. 


Olivjė gūžtelėjo pečiais. 
- Gal keletą dienų? - Jis klausiamai pasižiūrėjo į 
grafą. 


- Visa tai labai įdomu, - rėžė dėdė Eduardas ir atsi- 
stojo. - Naujiena veja naujieną. Aš jau eisiu. 

Olivjė iškart pašoko: 

- Aš akompanuosiu jus, mielas dėde. Kai ką atve- 
žiau ypatingajam jūsų rinkiniui. Nuostabių geležies 
dirbinių. Dar vaikystėje tokius dirbinius labai mėgau. 
Jie vis brangsta, beveik kaip auksas. Paryžiuje pa- 
vaikščiojau po antikvariatus ir parinkau jums du tris 
daikčiukus, kaip dovanėlę. Prašau jus pripažinti. 

- Aha, - tarė dėdė Eduardas kiek švelniau, - medi- 
nės dėžės paslaptis. Na, gerai, lipkime į viršų. Man iš 
tiesų labai įdomu. Bet pasakyk, Olivjė, kur tu išmokai 
kalbėti vokiškai? 

- Kalbų mokykloje, dėde, bet tik mėnesį mokiausi 
gramatikos. Paskui tobulinausi vienas su žodynu. 

- Teisybė, - net nemirktelėjo grafas. - Žinai daug 
žodžių. 

Olivjė padėkojo už pagyrimą, bet nė neketino sekti 
paskui grafą. Stypsojo šalia savo kėdės ir bailiai žiūrė- 
jo į virtuvės duris. 

- Nebijok, - nuraminau jį,- yra ir kitas kelias. 
Koridorėliu tiesiai į kiemą. 

- Juo mudu ir eisime, - pritarė grafas. - Be to, Bonis 
šiuo metu pavargęs ir nenusileis nuo karnizo. Mama, 
Anete, ar galėčiau paprašyti, kad po pusvalandžio at- 
eitumėte pas mane į ponų kambarį? 

- Žinoma, - sušuko močiutė. - Bet pirmiau man 
knieti sužinoti, kaip ten tos vestuvės, Olivjė, ar data 
jau paskirta? 

- Paskirta, mieloji grafiene. Visi mes laukiame 
Rivjeroje jūsų vasario mėnesį, kai pražydina pirmo- 
sios mimozos. 


T 12 D 


= Na ką pasakysi? - nusijuokė močiutė, kai per di- 
dįjį kiemą ėjome į ponų kambarį. - Argi viskas ne pa- 
gal programą? Vis dar tebemanai, jog tavo elegantiš- 
kas pusbrolis pavojingas? 

Sustojau.- Man jo jau dabar gaila. 

Močiutė aplenkė valką. 

- Man irgi. Jis daro vien klaidas. Neturi pinigų, at- 
sibeldžia savaite anksčiau, kritikuoja bokšto laikrodį, 
taip darko vokiečių kalbą, kad net mane pykina. Bet 
čia dar ne viskas. Jis lyg niekur nieko pasikvietė suža- 
dėtinę, o tu žinai, jog tavo dėdė negali pakęsti nelauk- 
tų svečių. Ir dar fotomodelis! Gal ji didžiajame kieme 
su maudymosi kostiumėliu sumanys pasideginti. 
O kas tada nutiktų, palieku tavo lakiai vaizduotei. 

Didžiajame kieme vanduo buvo nusekęs. Oras šil- 
tas, o raudona saulė kybojo už kampuotojo bokšto. 
Žemė kvepėjo. Liūtis išėjo į naudą medžiams. Tiesa, 
trupučiuką nukentėjo erškėtrožių žiedai palei akme- 

ninius mažojo kiemo vartus, bet jų šakos buvo apsi- 
pylusios naujais pumpurais, kurie netrukus turėjo 
pražysti. Hansas dideliu grėbliu iš po kaštonų grėbstė 
nulaužtas šakas ir nuplėštus lapus. 

Kai tik įžengėme pro ponų kambario duris, tuoj pat 
pamačiau, kad istorinis planas kabo ant sienos šalia 
rašomojo stalo. Parodžiau močiutei, ir ji reikšmingai 
linktelėjo galvą. Ponų kambarys buvo pilies šeimi- 
ninko šventovė. Jis buvo kimšte prikimštas knygų, 
paveikslų, statulų, biustų, brangių baldų ir įdomių 
niekniekių. 

Prie senovinių odinių baldų komplekto stovėjo 
gaublys sulig žmogaus ūgiu, o ant stalelio priešais 
vieną iš keturių langų gulėjo dailus raižytas žalvarinis 
žiūronas. Parketą dengė didžiulis persiškas kilimas iš 
Tebrizo. Dėdė Eduardas mus pasitiko. Buvo visas iš- 
raudonijęs, jam grėsė įniršio priepuolis. 

- Pagaliau, - sušuko jis ir mostelėjo į odinę sofą, - 
jau laukiau jūsų. - Paskui susmuko priešais mus į 
krėslą ir iškart prašneko apie reikalą: - Turime aptarti 
du svarbius dalykus. Vieną dorovinį, kitą materialinį. 
Ar žinote, ką man dabar pranešė mūsų poliglotas iš 
Paryžiaus? Kad ketina su savo fotomodeliu miego- 
ti viename kambaryje. Tiesa, toji Roza paspruko nuo 
savo sutuoktinio nepalytėta, bet Olivjė reikalauja da- 
lytis su ja guolį. / 

- Na ir kas? - Močiutė abejingai sukiojo savo sma- 
ragdinį žiedą. - Kas čia tave taip jaudina? 

Dėdės Eduardo skruostai dar labiau išraudo. 

— Kas jaudina? - sugriaudėjo jis. - Viskas jaudina. 
Šitas vaikis atvažiuoja ir bando lyginti Kronegą su 
Versaliu. Koks įžūlumas! Paskui užsimano pasikviesti 
nepažįstamą sužadėtinę, apie kurią niekas nieko nėra 
girdėjęs. Nori ne tik ją vesti, nori čia, pas mane, po 
mano stogu, atimti jai nekaltybę. 

- Tu tuo tiki? - ramiai paklausė močiutė. 

- Žinoma. Aš nieko taip klaikiai nekenčiu, kaip ne- 
pažįstamų Žmonių poravimosi mano lovose. 

- Eduardai Zilvesteri, poruojasi gyvuliai. Žmonės 
tai vadina meile. 

- Vadink, kaip nori, - šėlo grafas, - tai, ką juodu 
ketina daryti, bjaurastis. 

- O jeigu gurkštelėtume truputį tavo senojo kon- 
sūnų, kuris klusniai pašoko ir atnešė pageidaujamo gė- 
rimo. - Geresnio konjako neradau visoje Prancūzijoje. 

- Tai va, mama, man reikia tavo patarimo. - Dėdė 
Eduardas įpylė konjako ir vėl atsisėdo. - Kaip manai, 
ką daryti? 

- Juk tu pasikvietei Olivjė, negali reikalauti, kad jis 
nematytų savo sužadėtinės kiaurą vasarą. 

- Kodėl negaliu? - paklausė grafas viltingai. 

- Kad taip nedera. Kai myli, trokšti būti kartu. 

- Bet tik ne mano lovose! 

Močiutė gūžtelėjo pečiais: 

- Jeigu tau Kronau viešbutis ir kaimynų apkalbos 
mieliau - prašau. Susiimk į nagą. 

- Vadinasi, man nedera uždrausti jai atvykti į pilį? 

- Nieku gyvu. 

Dėdė Eduardas atsistojo ir niaurus ėmė vaikščioti 
po kambarį. 

- Sugalvojau! - šūktelėjo jis staiga. - Žinau, kur 
įkurdinsiu tą damą. Žinoma, bokšto kambaryje. 

- Juk tu ne rimtai! 

- Aišku, rimtų rimčiausiai. Tai geriausias sprendi- 
mas. Jis liks, kur buvęs, tada tu galėsi jį pasekti. O ji 
apsistos kampuotajame bokšte, iš jo taip greitai nedrįs 
nulipti. - Jis patenkintas vėl atsisėdo ir trynė rankas: - 
Kaip tik šitaip. Ir kodėl man iškart nešovė į galvą? 

Močiutė nusijuokė: 

- Eduardai, tai neįmanoma. Kada ten paskutinįkart 
buvo kuopta? Regis, prieš dvidešimt metų. Ar ne? Juk 
tu puikiai žinai, kad tas kambarys negyvenamas. Jis 
pilnas voratinklių. O baldai vos laikosi. 

Grafas nesileido perkalbamas: 

- Tai man mažiausiai rūpi. Tarnaitė iššveis grin- 
dis ir nuvalys langus. Be to, vaizdas iš tenai neįkai- 
nojamas. 

Močiutė vargais negalais tvardėsi, kad nesijuoktų. 

- Sakai, vaizdas? Olivjė sužadėtinė tikrai čionai 
ne vaizdais atvyksta grožėtis, žinai tą puikiai, kaip ir 
aš. Tas kambarys niekuomet nebuvo skirtas gyventi. 
Mes jame žaisdavome, bet praėjo jau septyniasde- 
šimt metų. Kai tik prisimenu tuos medinius laiptus į 
jį. Sprandui nusisukti! Ir jie tikrai sutrešę. Ar nori tą 
Rozą po žeme pakišti? 

- Nenoriu, bet nekenčiu orgijų. 

- Kampuotajame bokšte nėra vandens ir elektros. 

- Na ir kas? Duosime jai žibalinę lempą. 

- O kur ji prausis? Pardon, o kur ji atliks žemiškus 
reikalus? 

- Tada ir teiksis nulipti į apačią. 

- Rytą? Pusnuogė? Su naktiniais marškiniais? 

Tikslus smūgis. Dėdė Eduardas atsiduso: 

- Ką gi, tavo viršus. O ką siūlai? 

- Apgyvendinsi ją svečių kambaryje šalia Olivjė. 
Visa kita juokai. Juodu juk suaugę. Neišgelbėsi nekal- 
tybės. 

- Tikrai? - paklausė suglumęs. 

- Žinoma. 

- Tai ji nebe skaisti? 

Močiutė atlaidžiai nusišypsojo: 

- Labai nustebčiau, jeigu būtų skaisti. 

Dėdė Eduardas rūsčiai spoksojo priešais save. 

- Tiek to, kambarys bus jos. Bet liepsiu pastatyti 
siaurą kietą lovą, bus pakeista lova ir Olivjė. Kaip ma- 
nai? Nedideli, siauri kieti čiužiniai, jie turėtų atvėsinti 
karštį! 

- Be abejo, - nuramino jį močiutė. - Puiki mintis. 

- Sukiesi, kaip išmanai. - Dėdės Eduardo veidas 
nušvito. - Tokie mano doroviniai įsipareigojimai. 
Kuriam galui gelbsčiu Anetę iš nuodėmių liūno, jei jai 
prieš akis vėl bus toks blogas pavyzdys? Beje, ar žino- 
te, ką man Olivjė atvežė geležies rinkiniui? Niekuomet 
neatspėtumėte. Žarsteklį, visai dailų, peleninę, nenu- 
sakomo prastumo, ir keturis Kalėdų eglutės stovus! 
Netekote žado? Stovus, kokių čia pilna kiekvienoje 
geresnėje ūkinių prekių krautuvėje. Šitokius plataus 
vartojimo gaminius jis velka iš Paryžiaus, lėktuve 
moka papildomai už antsvorį ir dar reikalauja iš dė- 

kingumo bučiuoti jam rankas kojas. Matyt, suklydau 
jį kviesdamas. Tas vyrukas bukaprotis! 

- O kurjis? - paklausiau. 

- Savo kambaryje. Jam negera. Pro kambario lan- 
gą parodžiau kiemą, tuo metu praskrido gandriukas. 
Jis taip susijaudino, kad tuoj plojosi ant lovos. Ar su- 
prantat ką nors? 

- Išsigando, - pasakė močiutė. 

- Nuostabaus grožio gandro? 

- Bijo visų, kas skraido. Prašyčiau prisiminti, kas 
nutiko dėl Bonio. 

- Vargšas paukštis, - tarė grafas. - Tikrai negaliu 
visai vasarai uždaryti Bonio virtuvėje. 

- Nesigraužk, Eduardai, gal paukščiui patinka, kad 
žmogus staiga jo baiminasi. Paprastai jį patį baugina 
kiekvienas naujas veidas, bet pagaliau nepažįstamasis 
išsigando jo. Nežinia, gal paukštį tai linksmina. 

Dėdė Eduardas atsistojo: 

- Tikiuosi. Neleisiu, kad mano paukštelis būtų 
bauginamas. Pakankamai ilgai truko, kol jis pripra- 
to. - Dėdė priėjo prie rašomojo stalo, ištraukė raudo- 
nos odos aplanką ir lėtai sugrįžo prie mūsų. Plačiu 
mostu išėmė iš aplanko du didelius smulkiai prirašy- 
tus lapus, trumpai permetė akimis ir padavė močiu- 
tei. - Dabar pakalbėsime apie reikalus. - Jis atsisėdo 
ir užsimetė koją ant kojos. - Mama, čia aprašas, kurį 
pats patikrinau. Dvaras ir viskas, kas jam priklau- 
so. Visa nuosavybė. Namas, ūkiniai pastatai, daržai, 
šiltnamiai, mašinos, tiksliai nurodytas miško plotas 
ir dirbamoji žemė. Šis astronominio dydžio skaičius 

gale, ne loterijos bilieto numeris, o kaina, kurios pa- 
reikalavo savininkas. 

Močiutė pastatė nuošaliau konjako taurę ir užsidė- 
jo akinius. Smulkiai ištyrinėjo aprašą. Tai truko gana 
ilgai. Galop pakėlė galvą. 

- Eduardai, - sušuko ji pasipiktinusi, - tai grynas 
lupikavimas. Tas žmogus serga didybės manija. Ar 
žinai, kiek gavo tavo senelis už visa tai? Penktadalį 
sumos. Penktadalį sumos, kuri čia parašyta. 

- Kam tą sakai. - Dėdė Eduardas išsitraukė nosinę 
ir smarkiai nusišnypštė. - Ir tai dar ne viskas. Turėjau 
pasiūlyti daugiau, kad nurungčiau Leopoldą. Jam pri- 
dėjus, aš vėl turėjau jį pralenkti. Taigi prie sumos apa- 
čioje reikia pridėti dar trisdešimt procentų. 

— Gryna beprotybė! 

- Sumokėti iki liepos 31 dienos. Vakar savininkas 
gavo Kanados vizą. Nori kuo greičiau išvažiuoti. Jeigu 
aš nesumokėsiu liepos 31-ąją, dvarą gaus Leopoldas, 
išnuomos jį tam kiaulių skerdikui, ir mes nebenorėsi- 
me čia gyventi. Mes privalome sumokėti. Juk supranti? 

Močiutė pamąstė. 

- Eduardai, - tarė ji netrukus, - čia kažkas negerai. 
Iš kur Leopoldas ims šitiek pinigų? Jis neturi. Žinai 
ką? Esu tikra, jis sukčiauja. 

- Būtų puiku. Bet taip neatrodo. 

Močiutė nenusileido: 

- Pažįstu Lokenšteinus nuo pat savo gimimo. 
Vienintelis, kuris dar galėjo vargais negalais sukaupti 
pinigų, buvo Leopoldo dėdė, pilies paveldėtojas. Visi 
kiti tik nesąmones krėtė. O Leopoldas - visiška finan- 
sų genijaus priešingybė. Kiek žinau, Lokenšteinas jau 

įkeistas. Be to, ar prisimeni? Pernai jis pardavė daug 
miško. Manau, kad dabar jis tik tave nori nukamuoti 
ir priversti grąžinti kalną, kurį paveldėjo Emė. 

Dėdė Eduardas paėmė taurę. 

- Gal jam atiteko palikimas? 

- Nemanau. Tikrai būtume sužinoję. Lokenšteinai 
ilgaamžiai, o pastaruoju metu nė vienas iš jų neaplei- 
do šio pasaulio. Bet ar nebuvo kalbų, kad dukra iš- 
tekės už piniguose besimaudančio amerikiečio? Gal 
žentas paskolins jam pinigų? 

- Sužadėtuvių taip ir nebuvo. Ne, greičiausiai čia 
kas kita. Leopoldas labai jau keistai elgiasi. Žinai, koks 
jis man atrodo? Kaip žmogus, laimėjęs pagrindinį 1o- 
terijos prizą. Bet kas tai galėtų būti? Nė kruopelytės 
nenutuokiu. 

Močiutė nusiėmė akinius, atsilošė ir sukryžiavo po 
galva rankas. Tada užsimetė vieną koją ant kitos ir įsi- 
žiūrėjo į dešinį bato galą. 

- Sužinok, - paliepė ji, - sužinok, sūnau! Kuo anks- 
čiau sužinosi, tuo geriau. Kada vėl jį pamatysi? 

- Rytoj prieš pietus. Apžiūrėsime mašinas. 

- Labai gerai! Elgsies maloniai, džiaugsies gera 
kaimynyste ir Anetės bei Valterio draugyste - juk juo- 
du vaikystėje kartu žaisdavo, o jeigu nieko neišpeši, 
pakviesi aperityvo, prireikus - netgi pietų. Supratai? 
Tada aš jį pakviesiu į savo jubiliejų, o pasitaikius pro- 
gai, sušneksime ir apie pinigus. Pamatysi, jis pučia 
miglą. 

Dėdė Eduardas nutaisė rimtą veidą. 

- Mama, nors tau ir nemalonu, turime matyti rei- 
kalo esmę. Gal nutiks stebuklas ir Leopoldas meluoja. 

Gal jis neturi pinigų. Bet kas iš to? Ne kiek geriau. Mes 
tikrai neturime pinigų, tik Vengrijos karalių lobį, ku- 
rio tu draudi man ieškoti. 

Močiutė išmintingai šyptelėjo: 

- Pamiršk lobį! Tau jo nereikia. Viskas paprasčiau, 
negu manai. Jeigu paaiškės, kad Leopoldas neturi pi- 
nigų, numuši kainą ir duosi rankpinigių. 

- O iš kur aš gausiu rankpinigių? 

— Dėl Dievo, Eduardai, tiek pinigų tu juk dar turėsi? 

Grafas atsistojo ir vėl priėjo prie rašomojo stalo. 
Šįkart atsinešė juodą odinį aplanką. 

- Štai, - tarė svariai, - pastarųjų dvylikos mėnesių 
išlaidos. Visos sąskaitos: Riterių salės lubų atnauji- 
nimas, gynybinės sienos atstatymas, pietinė jos dalis 
būtų bemaž nugriuvusi, naujas šiaurės flygelio stogas, 
keturiasdešimt trijų langų rėmai, visai buvo supuvę. 
O štai čia perlaidos Anetės motinai. Visiškai atsitei- 
siau su savo seseria, nebesu jai skolingas nė pfenigo. 

Močiutė peržiūrėjo sąskaitas. 

- Tavo tiesa, - atsiduso ji. - Pilis suryja daug pini- 
go. Neįtikimas krūvas. - Ji grąžino sąskaitas ir stebėjo, 
kaip grafas deda jas į juodąjį aplanką. - Deja, negaliu 
tau padėti. Namas pietų Prancūzijoje tik išnuomotas, 
o kapitalą investavau ilgam laikui, nes pati gyvenu iš 
nuošimčių. Kitų pajamų neturiu. 

- Anete, - pasakė man grafas, - nors pažadėjau 
tavęs nebekankinti dėl piniginių reikalų, aplinkybės 
pasikeitė. - Jis patapšnojo per raudonąjį aplanką ant 
savo kelių: - Kai tokios kainos, už tavo ipotekas ir ko- 
ralus gautume bent karvę, o jeigu pasisektų, dar ir su 
veršiuku. Pasvarstyk, vaike, ar negalima kaip nors 

prispausti taviškio kraičių medžiotojo? Gal jis turi tur- 
tingą tėvą ar pinigingą krikštamotę? 

Giliai atsidusau: 

- Iš tikrųjų turtingasis jo tėvas viso labo yra smul- 
kus valdininkas, iš kurio Danielis išviliojo santaupas. 
Turtinga krikštamotė mirė, palikusi visus savo pini- 
gus seseriai Kornvalyje. 

- Danielis negavo nieko? 

- Nieko. Tiesa, anksčiau buvo paskirtas paveldėto- 
ju, bet kai ji sužinojo, kad jis užsiima nešvariais san- 
dėriais, pakeitė testamentą. 

- Man būtų įdomu, kaip ji tą sužinojo, - įsiterpė 
močiutė. - Juk pati tikrai nekišo nosies. 

Norom nenorom nusijuokiau: 

- Tam tikru požiūriu įkišo. Vargu ar jis galėjo pa- 
sielgti kvailiau. Krikštamotė vienintelį kartą patikėjo 
jam savo pinigų, o jis kaipmat investavo juos į bičiulio 
firmą, Atlanto vandenyne ieškančią naftos. 

- Nesuprantu, - pasakė dėdė Eduardas. - Kodėl tai 
kvaila? Juk nafta rimtas verslas. 

Pasvarsčiau. Ir taip pernelyg daug pasakiau, kelio 
atgal nebuvo. Pagalvojau apie tai, ką buvau nutylė- 
jusi, ir mane nudiegė iš baimės. Netrukus užgrius 
audra. 

- Tai kas yra? - nekantriai sušuko dėdė Eduardas. - 
Kuo tau nepatinka nafta? 

Nusprendžiau pulti pirmyn galvotrūkčiais. Jau ne- 
sugebėsiu išsisukti: 

- Nafta čia niekuo dėta. Viskas priklauso nuo fir- 
mos. Jos net nebuvo. Tik vienintelis vyras, vardu 
Semas. Abejoju, ar vardas tikras, ir šitas Semas lėbavo 

Santa Kruse. Kada ne kada siųsdavo į Londoną pra- 
nešimus, kad beveik jau aptikę naftos. 

- Vaikeli, - mano nelaimė, nebeištvėrė močiutė, - 
man baisu dėl tavo aukso akcijų. 

Štai šių žodžių ir bijojau. Ir kaipmat sulaukiau po- 
veikio. Dėdė Eduardas visas paraudo. 

- Aukso akcijų ? - sugriaudėjo jis. - Kokių aukso ak- 
cijų? Pirmąkart girdžiu. Man ji nė žodžiu neužsiminė 
apie aukso akcijas. 

- Tikrai? - nekaltai paklausė močiutė. 

- Nė žodžiu! - įsišėlo grafas. - Ji nė žodžio nepa- 
sakė. Kas čia per sąmokslas? Anete, ką tu pasakoji 
mamai man nežinant? Kodėl nieko nesakei man apie 
auksą? 

- Nieko nesakiau todėl, kad šis reikalas iš pat pra- 
džių pasirodė man įtartinas. Nenorėjau tavęs jaudinti. 
Akcijos tikrai bevertės. 

Dabar supyko močiutė: 

- Man tu ne taip pasakojai. Kai mudvi kalbėjomės, 
nebuvai tokia tikra. 

Vos močiutė pakėlė balsą, grafas nusiramino. 

- Gana! - paliepė jis. - Jokių ginčų! Anete, reikia 
viską išsiaiškinti. Tad pradėsime iš eilės. Kokios akci- 
jos? Kokia firma? 

Atsidusau. 

- Irgi Danielio draugų firma, bet tarsi garbingų 
žmonių. Jie išlaiko keletą geologų, kurie Australijos 
dykumoje, šiaurėje, ieško aukso. Gal ši firma irgi tik iš 
vienintelio žmogaus, kuris tupi Sidnėjuje ir siuntinėja 
į Londoną melagingas žinias. 

Močiutė nervingai padaužė delnu sofos atkaltę. 

- Tu nesi tikra? - paklausė grafas. 

- Nesu. 

- Bet neabejojai, kad naftos paieškos - apgavystė? 

— Danielis pats papasakojo. 

- Už kokią sumą jų prisipirkai? 

Sunkiausias klausimas. Įkvėpiau oro. 

- UŽ pusę savo turto. 

- Aha, - stebėtinai ramiai tarė dėdė Eduardas, - už 
pusę turto. Už tiek galima smarkiai pasikapstyti dy- 
kumoje. O koks firmos pavadinimas? Ar ji bent turi 
pavadinimą? 

- Žinoma, turi. Užrašytas ant akcijų. „Aurelius“. 

- Ar akcijomis buvo prekiaujama biržoje? 

- Anksčiau. Bet per pastarąjį pusmetį jų kursas vis 
labiau smuko. O prieš išvažiuodama iš Londono, šio 
pavadinimo apskritai nebeaptikau laikraštyje. 

- Ar būdama čia pasidomėjai, gal jis vėl pasirodė? 

Papurčiau galvą. 

Dėdė Eduardas atsistojo. 

- Gerai. Aš pasidomėsiu. - Jis nuėjo prie rašomojo 
stalo ir sudėjo raudonąjį ir juodąjį aplankus į stalčių, 
po to rūpestingai jį užrakino. Raktą įsikišo į liemenės 
kišenėlę. - Mama, - tarė paskui, - juk tu matai, kaip 
yra. Leisk man apibendrinti. Iš tavęs nieko negaliu 
tikėtis, iš Olivjė ir Anetės - taip pat. Leopoldas 2a! ir 
neturi pinigų, bet 2a! ir turi. Kad ir kaip ten būtų, dva- 
ras parduodamas, vėliausiai mėnesio pabaigoje. Jeigu 
Leopoldas jo negaus, atiteks kam nors kitam. Bet tikra 
tai, kad mes krimsimės pirštus. Nebent... - Jis reikš- 
mingai patylėjo ir pabaladojo sieną, - nebent aš imsiu 
jautį už ragų ir išviliosiu iš šių sienų paslaptį. Mama, 

būk protinga! Seniai ieškomas Vengrijos karalių lobis 
yra mūsų pilyje, apvaliajame bokšte, už apgriuvusios 
sienos. Tokia proga vienintelė. Aš tiksliai žinau, kur 
jis, ir, įsivaizduok, dar žinau, kas ten paslėpta. 

Jis gurkštelėjo konjako ir pamerkė man. 

- Kaip tu gali žinoti? - abejingai paklausė močiu- 
tė. - Ar tavo akys radarai? 

- Geriau, mama. Aš turiu tikslų čionai atneštų lobių 
sąrašą. Tarp jų ir originalai visų tų geležinių papuoša- 
lų, kuriuos matėte ant lentynos, apmuštos žaliu šilku. 
Mielosios, ar judviem ką nors sako pavardė Lakis fon 
Alištalis? Adolfas Lakis fon Alištalis? 

Močiutė atlaidžiai pasižiūrėjo į sūnų. 

- Visiškai nieko. 

- Tada tau paaiškinsiu. Lakis fon Alištalis buvo 
garsiausio Vengrijos juvelyro iki 1848 metų revoliuci- 
jos sūnus. Gimė 1829 metais Pešte, taigi per revoliu- 
ciją jam jau buvo devyniolika metų. Per audringą ir 
veržlią jaunystę jis dalyvavo maište prieš austrus, o 
paskui pačią paskutinę akimirką pabėgo į Prancūziją. 
Ten studijavo Menų akademijoje ir susipažino su di- 
džiaisiais juvelyrais. Kai padėtis Vengrijoje nurimo, 
jis grįžo namo perimti tėvo dirbtuvės. 

- Labai įdomu, - nutraukė močiutė grafą, - bet 
kam tos smulkmenos? 

- Kad galų gale suprastum, kodėl esu toks tikras. 
Vadinasi, Lakis fon Alištalis sugrįžta ir tampa geriau- 
siu juvelyru visoje šalyje. Imperatorius Pranciškus 
Juozapas paskiria jį rūmų juvelyru ir liepia perdirb- 
ti karūną, su kuria 1867 metais jį karūnuos Vengrijos 
karaliumi. Kas yra? 

- Nieko, - atsakė močiutė. - Pasakok toliau! 

- O Paryžiuje Alištalis buvo daug ko išmokęs. 
Jis naudojo neįprastas medžiagas, žinoma, neįpras- 
tas tais laikais. Pavyzdžiui, papuošalams iš aukso ir 
brangakmenių imdavo vėžlio šarvo ar dramblio kau- 
lo. Gamino papuošalus su gintaru ir perlamutru. Jis 
sukūrė originalių brangenybių. Apyrankių iš aukso, 
rubinų, emalio ir perlų. Kartą kunigaikštienei austrei 
jis padirbo gėlių krepšelio pavidalo segę. Visi žiedai 
buvo iš įvairiaspalvių brangakmenių, o pats krepše- 
lis - iš didžiulio gelsvo brilianto. - Grafas patylėjo. - 
Vien tas papuošalas vertas pusės dvaro. 

- Tai gal tu iš tiesų manai, kad visi tie papuošalai 
apvaliajame bokšte? - skeptiškai paklausė močiutė. 

Grafas linksmai nusijuokė: 

- Ne tie, nes per revoliuciją Alištaliui tebuvo de- 
vyniolika. Bet bokšte paslėpti įžymiausi papuošalai, 
sukurti jo tėvo. Diadema iš baltų ir rožinių deimantų, 
grandinėlė iš rubinų ir baltų briliantų, garsusis laikro- 
dis iš aukso brangakmenių dėkle, kuris yra milžiniš- 
kas išduobtas smaragdas. 

- Ir visa tai tikrai bokšte? - sušukau susijaudinusi. 

- Kur kas daugiau, - nusijuokė grafas. - Krūva vi- 
duramžių aukso monetų. Tada Vengrija buvo didžiu- 
lė šalis, turėjo keletą stambių aukso kasyklų. Auksas 
buvo pagrindinė eksportuojamoji šalies iškasena. Jį 
parduodavo Prancūzijai ir Venecijai. O iš likučių bū- 
davo kalamos aukso monetos. Šiandien jos neapsa- 
komai brangios ir yra svarbi Vengrijos karalių lobio 
dalis. 

- Eduardai, man net seilės tįsta, - šūktelėjo močiu- 
tė. Jos šūksnyje jau buvo girdėti susidomėjimas. 

- To ir norėjau, bet čia dar ne viskas. Ar Žinai, kas 
buvo Elžbieta Tiuringietė? 

- Žinoma. Vengrijos karaliaus Andriejaus II duktė. 
Praėjus ketveriems metams po jos mirties paskelbta 
šventąja. Ar ji irgi apvaliajame bokšte? 

- Ne, - atsakė nė trupučio neįsižeidęs grafas, - bet 
jos nuotakos kraitis - taip. Monetos, indai, diržai, pa- 
puošalai. Ir dar žinot kas? Niekuomet neatspėtumėte. 
Sidabrinė vonia! 

- Sidabrinė vonia? Eduardai, tu svaičioji! 

- Vonia iš sidabro, - pakartojo susižavėjęs grafas. 
Žinau puikiai, nes prieš Elžbietos vestuves buvo skru- 
pulingai aprašytas kiekvienas jos kraičio daiktas. Yra 
senoviniai dokumentai, gali juos persiskaityti, jeigu 
moki vengriškai. 

- Tai tie geležiniai papuošalai spintoje yra jos ves- 
tuvinių papuošalų kopijos? - paklausė močiutė. 

- Atspėjai, - sušuko dėdė Eduardas. - Turiu bemaž 
visą jos kraitį. Man tetrūksta diademos, keleto gran- 
dinėlių ir garsiosios segės, kuria taip žavisi jos bio- 
grafas. Bet, regis, netrukus laikysiu rankose origina- 
lus. Žinoma, tai nepalyginti geriau. 

Jis nusijuokė ir persibraukė ranka vešlius žilus 
plaukus. 

- Visa tai skamba labai gundomai, - tarė močiutė, - 
bet vieno dalyko nesuprantu: kodėl tu esi toks tikras, 
kad tas lobis apvaliajame bokšte? 

Dėdė Eduardas neskubėjo atsakyti. O paskui lėtai 
ir pasimėgaudamas tarė: 

- Adolfas Lakis fon Alištalis. 

- Nekankink mūsų, Eduardai Zilvesteri! Kuo čia 
tas dėtas? 

- Jis susirašinėjo su tavo seneliu. Du laiškus ra- 
dau praėjusią žiemą palėpėje po senais laiškais. Mat 
bėgdamas iš Vengrijos į Paryžių Alištalis užsuko į 
Kronego pilį. Tiksliau sakant, jis buvo lobio gabento- 
jų žvalgas. Jis prašė tavo senelį leidimo trumpam pa- 
slėpti lobį čia. Pilyje jis pernakvojo. O kitą dieną išvy- 
ko toliau į Paryžių. 

- Tai jo nebuvo, kai užmūrijo lobį? 

- Taip. Bet buvo sutarta, kad paskui jis susitiks su 
delegacija Prancūzijoje. 

- Arjie susitiko? - paklausė močiutė. 

- Iš laiškų nesuprasi. Spėju, kad jie niekuomet ne- 
susitiko. 

- Įdomu. - Močiutė gurkštelėjo konjako. 

- Kodėl? Mums tai visai nesvarbu. Svarbu tik tai, 
jog jis išvardijo viską, kas buvo čia paslėpta. Mini pa- 
puošalus, kuriuos nukalė jo tėvas, auksines monetas 
ir Elžbietos kraitį. Man to gana. Tau ne? 

- Kalbi visai kaip tavo senelis. Tas pats įtaigumas, 
tas pats susižavėjimas. 

Grafas dramatiškai pakėlė ranką. 

- Mama, mano protėviai ne veltui kamavosi. Leisk 
man tai įrodyti, maldauju! 

- Ojeigu neleisiu? 

- Aš vis tiek ieškosiu. 

- Tada atimsiu iš tavęs palikimą, mielas sūnau, ta- 
vimi dėta, gerai tą apsvarstyčiau. Vis dėlto aš turiu 

pakankamai, kad iš mokesčių išlaikyčiau didelį namą 
Prancūzijoje ir gyvenčiau itin maloniai. 

- Mama, aš nuoširdžiausiai prašau tavo leidimo. 

Močiutė žiūrėjo į gražų persišką kilimą po kojomis 
ir tylėjo. 

Grafas ėmė nekantrauti: 

— Ko tau dar reikia? Gal turėčiau išbučiuoti kojas? 

- Gerai, - tarė močiutė staiga, - kasinėk. Bet su vie- 
na sąlyga. 

- Kokia? - nuskambėjo nepatiklus klausimas. 

- Susitaikysi su seseria ir pakviesi ją į mano aštuo- 
niasdešimtojo gimtadienio pokylį. 

Grafas neteko žado. Šito tikrai nesitikėjo. 

- Tu rimtai kalbi? - paklausė jis galiausiai. 

- Žinoma. Man aštuoniasdešimt ir norėčiau, kad 
abudu mano vaikai gyventų gražiuoju. Argi per daug 
reikalauju? 

Dėdė Eduardas neatsakė. Paskui vieninteliu mau- 
ku susivertė konjaką ir pratrūko: 

- Ji tikrai atvažiuos ne viena. Atsitemps kokį nors 
berną, kurio niekas nepažįsta ir kuris bus toks jaunas, 
kad tiktų jai į sūnus. Ji elgsis nepakenčiamai. Tas ber- 
nas ištisai ją grabinės, ir juodu darys Anetei pačią blo- 
giausią įtaką. 

- Nesąmonė, Eduardai! Tu jau daug metų nematei 
Anos Luizos. Ji labai pasikeitė, ir tai jai išėjo į naudą. 

- Bet vyrų vis dar turi. 

- Žinoma, - sušuko močiutė. - Juk ji karšta, graži, 
sąmojinga moteris. 

- Ką gi, turiu gerai pagalvoti... 

- Prašau, tavo valia. Aš turiu laiko. 

Dėdė Eduardas atsistojo ir priėjo prie žiūrono. 
centimetrą pastūmė Keplerio biustą kairėn ir grįžo 
prie mūsų. 

- Gerai, - tarė jis ir sustojo šalia motinos. - Aš pa- 
galvojau. Tegu ji atvažiuoja. 

- Parašysi ir nuoširdžiai pakviesi? 

- Parašysiu, bet pietų jūros toli. Abejoju, ar ji suge- 
bės atsigauti čionai laiku. 

- Pietų jūros toli, bet tavo sesuo dabar pas mane 
Prancūzijoje. Praėjusią savaitę atvyko į svečius. 

- Na, gerai. - Grafas giliai atsiduso. - Parašysiu jai 
tavo adresu ir nuoširdžiai pakviesiu. Patenkinta? 

Močiutė atsistojo ir pabučiavo jį. 

- Ačiū, - tarė grafas, - o dabar suplanuokime ryt- 
dienos mūšį. Priešpiet būsiu dvare ir pamėginsiu iš- 
šniukštinėti, kokie mano mielo kaimyno finansiniai 
ištekliai. Jei nepasiseks, parsivesiu jį pietų, o tada pa- 
remsite mane moraliai. Po pietų man labai prireiks 
veiksmingos pagalbos, nes būtina laikyti Olivjė per at- 
stumą nuo apvaliojo bokšto. Anete, gal judu kur nors 
paiškylausite? Arba dar geriau: pamokyk jį vokiečių, 
tuomet mums visiems bus naudos. 

- Žinote ką? - šūktelėjo močiutė, - aš prižiūrėsiu 
Olivjė, o Anetė padės tau bokšte. Dviese darbas bus 
našesnis, ir aš nesijaudinsiu dėl tavęs, Eduardai. Be to, 
galėtumėte pasikviesti ir Hansą, kaip manai? Jeigu 10- 
bis tikrai tenai, apylinkė vis tiek sužinos. 

Grafas atsistojo. 

- Tai jau smulkmenos, kurias aptarsime rytoj per 
pusryčius, sutinkate? Dabar palydėsiu judvi į apa- 

čią, o tada kiek prigulsiu. Nežinia kodėl, bet labai 
pavargau. 

- Nuo jaudulio, - pasakė močiutė irgi stodama, - 
nuo lobių ieškojimo jaudulio. Bet prigulti - gera 
mintis. Gal ir aš prieš pietus trupučiuką numigsiu 
dėl grožio. 

Visi išėjome iš ponų kambario. 

Dėdė Eduardas palydėjo mus iki laiptų apačios, 
nusilenkė ir nuskubėjo sau. 

Nulydėjau jį akimis. Kaip ir tikėjausi, pasuko ne 
kairėn, kur buvo jo miegamasis, o dešinėn. Ten stovė- 
jo pilies koplyčia. Žinojau, ką jis ten veiks. 

Jis atsiklaups, nunarins savo grafišką nosį ant ran- 
kų ir karštomis maldomis mėgins įkvėpti gerąją lemtį, 
kad rytoj sektųsi darbuotis. 

Kitos dienos rytas buvo akinamai gražus. Pabudau 
jusdama, kad netrukus įvyks kažkas nuostabaus. Šir- 
dis ėmė daužytis. Žinoma! Didžioji diena. Šiandien 
mes rasime legendomis apipintą, ilgai ieškotą, taria- 
mai pradingusį, garsųjį, stulbinamo grožio Vengrijos 
karalių lobį. 

Atsisėdau ir pradėjau skaičiuoti saulės spindu- 
lius, pro sunkias aksomines užuolaidas įsibrovusius į 
mano kambarį. 

Devyni. 

Devynetas yra mano laimingas skaičius! 

Pralinksmėjusi pasitaisiau už nugaros pagalves ir 
patogiai atsišliejau. Patenkinta apsižvalgiau. Mano 
miegamasis buvo aukštas jaukus kambarys, o lova su 
baldakimu kaip saugi sala pūpsojo jo viduryje. Lovos 
stulpai buvo iš tamsaus drožinėto medžio, baldaki- 
mas - raudono ir auksinio brokato. Apmušalai geltoni 
kaip auksas, tos pačios spalvos buvo ir daili gulimoji 
kėdė, stovinti šalia svetainės durų. 

Nusižiovavau ir palaimingai pasirąžiau. Kaip vi- 
suomet mėgavausi, kad pabudau Kronego pilyje, sau- 
goma sienų, kokias vargu ar rastum kur nors pasauly- 
je. Net ir užsimerkusi jausdavau esant šalia abu galin- 
gus bokštus, skleidžiančius ramybę ir saugumą. 

Pasaulis laikinas, galvojau, bet čia viskas pastovu. 

Lauke uoliai čiulbėjo paukščiai. Niekur kitur 
nebuvo tokios gausybės zylių, liepsnelių, kikilių ir 
kregždžių, niekur lakštingalos nesuokė taip gražiai 
kaip Kronege. Tarp gyvūnų sklido žinios, jog čia ne- 
skriaudžiamas joks padarėlis. Pilyje nebuvo kačių, 
niekas nebarstydavo nuodų, nespęsdavo spąstų. 
Mūsų valdose niekas nemedžiodavo, ir rudenį, kai 
kaimynai medžiotojai šukuodavo laukus apsikarstę 
žudikiškais šautuvais, visi sparnuočiai sulėkdavo į 
Kronegą. 

Kartą per medžioklės sezoną ant pilies kalno su- 
skaičiavau keturiasdešimt penkis fazanus. Jie tupėjo 
medžiuose ir krūmuose kaip dideli spalvingi plunks- 
nų kamuoliai. Mane jie prisileido visai arti. Jų negąs- 
dino šūviai, ataidintys iš toli. Kronege jie jautėsi visiš- 
kai saugūs. 

Bokšto laikrodis išmušė dešimt. Vadinasi, devy- 
nios, taigi valanda laiko apsirengti. Dešimtą norėjau 
susitikti su močiute po kaštonais. 

Močiutė keldavosi anksti. Lygiai septintą išgerda- 
vo lovoje puodelį arbatos, morning tea, kaip paprastai 
patiekiama Anglijoje. Bet pusryčių ji dažniausiai pa- 
lūkėdavo manęs. Kaip gera bus vėl lauke pasėdėti po 
kaštonais didžiajame kieme! Džiaugiausi būsima die- 
na ir šokau iš lovos. 

Lygiai dešimtą pasirodė močiutė. Apsirengusi 
nauja balta vasarine suknele, apsisiautusi raudonu 
šaliku ir užsidėjusi raudoną panamą su baltomis 
saulutėmis. 

- Labas rytas, gražusis vaikuti, - pasisveikino ir pa- 
lankiai apžiūrėjo mano mėlyną drobinę suknelę. - Esi 
daili - kaip žydintis gyvenimas. 

Tada atsisėdo šalia į baltą pintą krėslą ir permetė 
akimis krūvą virimo knygų, kurių jai buvo parinku- 
si Lotė. Įpyliau kavos, ir abi mėgavomės pirmuoju jos 
puodeliu, visiškai patenkintos savimi ir pasauliu. 

Dėdė Eduardas perdavė, kad atsiprašo. Jam sku- 
biai paskambinę, tad vos išgėręs arbatos išėjo į dvarą. 
Vargu ar grįš prieš pietus. Nebuvo ir Olivjė. Jau iš va- 
karo jis pasakė, kad nori išsimiegoti, jog nelauktume 
jo pusryčių. 

Taigi po medžiais sėdėjome trise: močiutė, Bonis ir 
aš. Kakadu, kaip visuomet rytais, tryško gyvastingu- 
mu. Norėjo išdykauti, kad pakasytume po sparnais ar 
pakaušį, o paskui įniko triūsti. Nuo savo lipynės jis 
lupo žievę, retkarčiais pailsėdamas, kad juo pasiža- 
vėtume. Buvo labai patenkintas, jau įveikęs nedidelę 

šoninę šaką. O dabar uoliai ėmėsi kamieno. Kabojo 
žemyn galva ir taip plušėjo, kad žievės net lakstė. 

Močiutė mėgaudamasi tepė duoną persikų mar- 
meladu. 

- Ką gi, ši diena didi, - pasakė nelabai jaudinda- 
masi. - Pamatysime, ką ji atneš. Karalių lobis ar ne, 
dvaras ar jokio dvaro - žinai, Anete, apskritai man tai 
nerūpi. Dešimtmečius išsivertėme be to dvaro, gyven- 
sime ir toliau, jeigu jo nebus. 

— Ar tu iš viso nesidomi lobiu? 

- Nepamiršk, aš jau esu nusvilusi! Bet džiaugiuo- 
si, kad tavo dėdė susitaikys su tavo motina, ir man 
labai smalsu, ką jis perpiet papasakos apie Leopoldą. 
Paduok man marmelado, vaikuti! Jis nuostabus. 

Bonis padarė pertrauką. Su dideliu gabalu žievės 
snape jis mikliai užsikorė aukštyn kamienu ir patogiai 
atsitūpė ant jau nuluptos šakos. Paskui savo grobį su- 
plėšė į nepaprastai mažas daleles. Kartais, norėdamas 
pasipuikuoti prieš mus, jis pašiaušdavo kuodą. 

Įpyliau kavos. 

- Močiute, kaip tik galvoju, kuo mums užimti 
Olivjė po pietų. Gal tegu eina pasimaudyti? Jeigu tu 
nenorėsi, jį galės palydėti tarnaitė. Paskui gal parody- 
tumei jam geležies rinkinį. O gal pamokytum vokie- 
čių kalbos? 

- Sakyčiau, kad maudynės lengviausias darbas. Bet 
tegu tarnaitė pirma nulipa prie upės ir priskina man 
truputį oseilles. Oseille, juk tu žinai. Rūgštynių. Koks 
tas žodis bjaurus vokiškai, palyginti su prancūzišku. 
Šiaip ar taip, man reikia oseilles, nes norėčiau sumaišy- 

ti jas su špinatų lapais. Per pietus bus špinatų ir gry- 
bų, keptų su nuostabiu sūrio padažu. 

Močiutei tebekalbant, Bonis staiga išmetė žievę ir 
pradėjo grėsmingai krykšti. Ir tuoj po medžiais pasi- 
rodė Olivjė. Su šviesia elegantiška eilute, pergalingai 
šypsodamas, bet šypsena jo lūpose sustingo, kai pa- 
stebėjo Bonį. 

- Papas! - sušuko jis nedrįsdamas net krustelėti. 

Bonis dar balsiau sukrykštė ir pašiaušė kuodą. 

- Ašjam nepatinku. 

- Jis nurims, - linksmai pasakė močiutė. - Eikš, sės- 
kis prie mūsų! Kaip išsimiegojai? 

Olivjė atsisėdo ant balto suolo priešais ir tuoj pa- 
sislinko ant paties jo galo, kad būtų kuo toliau nuo 
paukščio. 

- Ačiū, išmiegojau, - tarė, neatitraukdamas žvilgs- 
nio nuo kakadu. - Bet man trukdė bokšto laikrodis. 
Visąlaik muša. 

- Iš tikrųjų tai tik kas ketvirtį valandos, - patikslino 
močiutė, - ir itin nesmarkiai. Jeigu būtum girdėjęs jį 
prieš karą, štai tada griaudėjo kaip reikiant. 

Olivjė dar buvo be pusryčių. Buvo gerokai išalkęs, 
bet valgiu nesigardžiavo. Jį neapsakomai trikdė Bonio 
buvimas. Be to, jam trūko balto minkšto raguolio, prie 
kurio buvo pratęs. Kronege valgėme šviežią kaimišką 
duoną. Olivjė tai atrodė barbariškas paprotys. 

Močiutė pastebėjo, jog jis išsirinko mažiausią rieke- 
lę ir nenoriai ją kramsnoja. 

- Gal verčiau paragautum pyrago? - paklausė ji 
maloniai. - Paprašyt, kad tau atneštų? Beje, Olivjė, ką 

šiandien ketini veikti? Jeigu nesi nieko numatęs, galė- 
tum apžiūrėti apylinkes, o vėliau nusimaudyti. 

Olivjė veidas nušvito: 

- Ar čia yra baseinas? 

- Ne. Bet yra upeliukas, kurio vanduo labai švarus, 
iškart pilies kalno papėdėje. 

- O kaip galima nusigauti į apačią? - nepatikliai 
paklausė Olivjė. 

- Pėsčiomis, - paaiškinau, - bet takas geras. Daugių 
daugiausia dešimt minučių. 

Olivjė užsimetė koją ant kojos ir apžiūrėjo savo 
brangius batus. 

- Gal rytoj. Šiandien kalnai man tokie sunkūs. Bet 
privalu sportuoti. Mieloji grafiene, ar čia galima tenisą 
žaistas? 

- Kronau yra teniso aikštė, - suprato močiutė. - Jei 
nori, po pietų galime ten nuvažiuoti, ir tu pasižiūrėsi. 
Gal net rasi porininką. Čia teniso aikštės nėra, pilies 
kalnas pernelyg status. 

Staiga Olivjė atkuto. 

- Pilies kalnas pernelyg status? Tokio nematau. 
Tarp stiprių sienų išorės ir vidaus sienos, kur dabar 
vaismedžių sodas, plyti lyguma. Jūs pašalinate vais- 
medžių sodą, mieloji teta, ir įrengiate teniso aikštę. 

- Labai įdomu, - tarė močiutė, o jos lūpų kampu- 
čiai įtartinai sutrūkčiojo. - Bet mūsų vaismedžiai liks 
kur buvę. Štai - paragauk marmelado! Tai mūsų persi- 
kai! - Ji įkrovė du šaukštelius Olivjė į lėkštę ir luktelė- 
jo, kol tas paragavo: - Na, ką pasakysi? 

- Labai gardu, ačiū! Tikrai, labai apetitiška! Bet 
teniso aikštė didina vertę, miela grafiene, bet kokios 

nuosavybės. Afrikoje mes tą vis apžvelgdavome. 
Viešbutį su teniso aikšte parduosite lengvai. Kronegą 
su teniso aikšte ir gal net su baseinu parduosite taip 
pašėliškai kaip žaibas. 

Močiutė priekaištingai pasižiūrėjo į Olivjė. 

- Kas čia per argumentas? Kronegas neparduoda- 
mas, nei su teniso aikšte, nei be jos. Pilis liks giminės. 
Kaip tau galėjo kilti tokių minčių? 

Olivjė pastebėjo suklydęs, net jo ausys paraudo. 
Jis sutriko. Nervingai persibraukė skystą geltoną 
barzdžiukę ir pamėgino išgelbėti tai, kas dar buvo 
įmanoma. 

- Aš tik visai bendrai diskutavau, mieliausioji 
grafiene, patikėkite manimi, tik bendrai. Nuodėmė 
parduoti Kronegą pernelyg pranaši, ir be akių matyti. 
Atsiprašau, bet ar negalėčiau paprašyti virėjos atneš- 
ti puodelį arbatos? Arbata rytais man trokštamesnė 
už kavą. 

- Žinoma, - pasakiau ir atsistojau. Aš gailėjausi 
Olivjė. Vos prasižiodavo, vis padarydavo liapsusą. 
Kaip įmanydamas jis visiems kėlė nepasitenkinimą. 
Kadangi neturėjo pinigų ir man nieku gyvu negalė- 
jo pakenkti, nusprendžiau būti jam maloni. - Atnešiu 
tau arbatos, Olivjė. Man vis tiek reikia į virtuvę, lesalo 
Boniui. 

Kai grįžau, Olivjė tebekiūtojo ant balto suolo galo 
ir mandagiai šnekučiavosi su močiute, šįkart prancū- 
ziškai. Padėjau priešais jį lėkštę šokoladinio pyrago ir 
sulaukiau drovios šypsenos. 

- Lotė tuoj ateis ir atneš tau arbatos. 

Močiutė paėmė man iš rankos lęšių kerelį. 

- Olivjė, jeigu tu iš tikrųjų ketini mėgautis vasara 
pilyje, turi susidraugauti su paukščiu. Jis visuomet 
pietauja kartu su mumis, o mano sūnus nieko taip ne- 
myli, kaip jį. Žinai? Duok jam šitą kerelį, lęšius ypač 
mėgsta. Gal tada tave pamils. 

Olivjė sėdėjo kaip primuštas šuo. 

— Drąsiau, jis nesikandžioja. 

Olivjė klusniai paėmė kerelį už paties galiuko. Jo 
veide atsispindėjo prieštaringi jausmai. Ūsų galiukai 
tirtėjo, lūpos buvo suspaustos. Greičiausiai jis su ma- 
lonumu būtų prasmegęs skradžiai žemės, bet jo baimę 
tramdė pasipūtimas. Nenorėjo apsijuokti, juo labiau 
mano akyse. 

Ištiesęs ranką jis pasilenkė virš stalo prie kakadu. 

- Alors, tu baltas termite, - sušuko jis narsiai, ban- 
dydamas atplėšti nuo suolo savo elegantišką pastur- 
galį. 

Bet nespėjo. 

Bonis jau vakar virtuvėje leido suprasti, kad spjau- 
na į šį įsibrovėlį. Be abejo, taurę perpildė ir tai, kad 
buvo pavadintas „baltu termitu“. 

Kakadu pasipūtė, kaip žaibas šovė prie Olivjė, vos 
nekliudęs jam veido vėl pakilo aukštyn ir triukšmin- 
gai plakdamas sparnais dingo tarp kaštonų lapų. Iš 
baimės Olivjė nugriuvo nuo suolo ir nejudėdamas sė- 
dėjo ant žemės, rankomis užsidengęs galvą. Jis buvo 
sustingęs iš siaubo. 

- Dėl Dievo! - suglumusi šūktelėjo močiutė. - Ir 
kaip man šovė į galvą tokia kvailystė. Anete, padėk 
jam atsistoti! Olivjė, ar ką nors susilaužei? Boni, tuč- 
tuojau nusileisk žemyn! Ko tau prireikė kaštonuose! 

- Krrr krrr! - sukrykštė Bonis iš saugaus atstumo, 
jis pakilo dar aukščiau tarp šakų ir ant staltiesės pa- 
sipylė nedidelių dygliuotų kaštonų kruša. - Krrr! 
Krrrkšt! 

Ir dingo tarp lapų. 

Aš pakėliau Olivjė, išbalusiomis lūpomis, virpantį 
kaip epušės lapas. 

Močiutė pažvelgė ir įsakė: 

- Greičiau vesk jį į viršų! Paguldyk ir duok išgerti 
konjako! 

Paklusau. Padedama tarnaitės nutempiau savo 
pusbrolį į jo kambarį. Jis nesipriešino, buvo bejėgis 
kaip naujagimis. Leido nuauti batus ir atsegti diržą. 
Tarnaitė vilgė Olivjė smilkinius šlapia skepeta ir klau- 
sinėjo, ko pageidautų. Gal viskio? Ar konjako? Ar va- 
lerijono? Ar ramunėlių arbatos? Olivjė pasirinko viskį, 
ir aš juodu palikau. Olivjė tikrai nemirs. 

Bet aš mirsiu, - bijodama dėdės Eduardo, jeigu Bo- 
nis jam grįžus vis dar tupės tarp kaštonų lapų. Paukštį 
žūtbūt reikėjo nuvilioti žemyn! Reikėjo skubėti, bran- 
gi buvo kiekviena akimirka. Bonis ant kaštono - vadi- 
nasi, dangus maišysis su žeme nuo grafo perkūnų. 

Bonis - išauklėtas paukštis. Gelbėdavosi ant me- 
džių gal kartą per metus ir tik tada, jeigu kuo nors pa- 
sibjaurėdavo iki širdies gelmių. Bet užskridęs niekaip 
nenusileisdavo. Žemyn jį nukrapštydavai tik su di- 
džiausiu vargu. Pastarąjį kartą jis pusę dienos tupėjo 
ant pačios viršūnės, ir dėdė Eduardas kentėjo pragaro 
kančias, kad jo numylėtinis gali nuskristi už pilies sie- 
nų, 0 tada gaudyk vėją laukuose. 

Reikėjo nuvilioti Bonį žemyn. Galvotrūkčiais nulė- 
kiau tris laiptų maršus į didįjį pilies kiemą. Puoliau 
pro vartus - ir mažne pargrioviau grafą, kuris kaip tik 
grįžo iš dvaro. Pavėlavau! Nieko neišgelbėsi. 

- Anete, kas nutiko? 

— Kakadu kaštonuose. 

- Viešpatie! - Grafas Eduardas Zilvesteris šoko 
bėgti, ir mudu pasileidome lenkčių per gurgždan- 
tų žvirgždą. Padėtis po kaštonais buvo pasikeitusi. 
Močiutė pasikvietė pagalbon Hansą, ir abu šūkaloda- 
mi ir mosikuodami rankomis stovėjo po medžiais. 

- Kopėčias,- baisiausiai susijaudinęs prašvokštė 
dėdė Eduardas, - greičiau, Hansai, kopėčias! Boni, 
gražuoli tu mano, Boni, paukščiuk, tučtuojau nusi- 
leisk žemėn! Ar girdi? 

Jis pakėlė lęšių kerelį, numestą Olivjė, ir maldauja- 
mai jį atkišo. 

Bet Bonio apetitas buvo išgaravęs. Jis išsigando ir 
mūsų patrakusio lėkimo per kiemą, tad juo labiau ar- 
tėjome, juo aukščiau jis kabarojosi. Jo proteliui toks 
jaudulys buvo nesuprantamas. O čia dar Hansas atbo- 
gino kopėčias. Šito tai jau tikrai per daug! Bonis pasi- 
pūtė ir rengėsi skristi ant viršūnės. 

- Dėmesio! - subliovė iš baimės dėdė Eduardas. - 
Nė krust! Hansai, dėl Dievo, nejudinkite kopėčių! 
Anete, greičiau, tempk žarną, žarną! Tai vienintelė iš- 
eitis. 

Kaipmat supratau ir nudūmiau. Šį triuką buvome 
išmokę iš gaisrininkų. Reikėjo tiek pilti ant paukš- 
čio vandens, kad jis pasidarytų per sunkus paskristi. 

Jeigu jis peršlaps kiaurai, tada nesipriešins nuimamas 
nuo medžio. 

Laimė, šįryt anksti Hansas buvo prijungęs Žarną. 
Čiaupas buvo sienoje šalia didžiųjų vartų arkos, ža- 
lios žarnos ritinys irgi gulėjo tenai. Negaišuodama at- 
sukau vandenį. 

- Atsargiai! - išgirdau Hanso balsą. 

Bet jis įspėjo per vėlai. Žarna pradėjo pašėliškai rai- 
tytis ir purkšti čiurkšles į visas puses. 

Kaip tik tuo metu kieme pasirodė nieko nenutuo- 
kianti Lotė. Ji išėjo iš virtuvės, nešina ant sidabrinio 
padėklo arbata Olivjė. Čiurkšlė smogė jai tiesiai į kak- 
tą. Virėja suspigo ir iš siaubo išmetė padėklą. Paskui 
sustingo kaip statula gaudydama kvapą. 

Žarna sukosi vis greičiau, ir vanduo apšvirkštė pus- 
ryčių stalą. Kita auka buvo močiutė. Raudoną skrybė- 
laitę su saulutėmis jai tiesiog nuplovė nuo galvos. 

- Gelbėkit! - šūktelėjo ji ir dingo už krėslo. 
Akimirksniu Hansas ir aš peršlapome iki paskutinio 
siūlelio ir turėjome trauktis. 

Tik dėdė Eduardas nestypsojo išsižiojęs. Kol mes 
dar kvapstėmės, jis niekindamas pavojų šoko ant van- 
denį spjaudančios pabaisos ir vikriai kaip milžiniškų 
gyvačių gaudytojas ją sutramdė. Tada nutempė žarną 
po kaštonais, kad sukliudytų papūgai iškeliauti į pla- 
tųjį pasaulį. 

Laimė, kakadu tebetupėjo toje pat vietoje. Vandens 
žaidimai, į kuriuos mes įsileidome norėdami pralinks- 
minti jo didybę, taip sudomino paukštį, kad jis pamir- 
šo užskristi ant viršūnės. Sustingęs iš susižavėjimo jis 
kabojo galva žemyn ant šakos, kad tik nepražiopsotų 

nė judesiuko. Kai galop suprato, kad spektaklis baig- 
tas, jį apliejo žarnos čiurkšlė. 

— Garbė tau Viešpatie! - kaip nesavas iš džiaugsmo 
sušuko dėdė Eduardas ir padėjo močiutei išlįsti iš už 
priedangos. - Hansai, dabar lipkit aukštyn! Bet atsar- 
giai, neįžeiskite jo! Elkitės taip, lyg keliautumėte pro 
šalį! 

Hansas pastatė kopėčias ir mikliai įlipo į kaštoną. 
Kakadu nesipriešino ir leidosi sugaunamas. Tiesa, jis 
nelabai suvokė, kas atsitiko, bet pasidavė lemčiai. 

- Papas! - pasakė jis, kai dėdė Eduardas paėmė jį 
apačioje. Paskui pasipurtė taip, kad grafo galva pasi- 
slėpė už lašų šydo. 

- Vargšas padarėlis, - sušuko dėdė Eduardas ir pa- 
situpdė varvantį paukštį ant peties. - O dabar - į vir- 
tuvę džiovintis! Anete, bėgte savo plaukų džiovintu- 
vo! Antraip Bonis peršals. 

Virtuvėje Bonį patupdė ant jo lipynės, ir grafas ėmė 
pats jį džiovinti. Paukštis iškart pamiršo pralaimė- 
jimą. Šiltas oras įkvėpė jį krykšti iš susižavėjimo. Jis 
plakė sparnais, skleidė uodegą, strykčiojo nuo šakos 
ant šakos, bet vos išdžiūvęs iškart kietai užmigo. Vis 
dėlto jį nukamavo visas tas triukšmas. 

- Taip, - atsiduso grafas ir su palengvėjimu atsisė- 
do, - ir šįsyk viskas gerai baigėsi. Gal paaiškintumėte 
man, kaip tai nutiko? - Kai papasakojome, jis tarė: - 
Tai bent bus linksmumėlio. O ką darysime su Olivjė? 
Turime kaip nors vėl pastatyti jį ant kojų. Žinote ko- 
dėl. Mama, tu gausi naują skrybėlaitę. O jūs, Lote, va- 
žiuosite į miestą ir mano sąskaita užsuksite į kirpyk- 
lą! - Grafas atsistojo ir apžiūrėjo savo šlapią švarką. - 

Dabar siūlau visiems persirengti. Žinote ką? Pietums 
pasipuošime ypatingai. Ši diena įžymi, nepamirškite! 

Lotė išpūtė akis iš smalsumo, bet buvo pernelyg 
netaktiška klausti, kuo ši diena tokia jau ypatinga, be 
Bonio skrydžio. 

Grafas prajuko: 

- Lote, žaviuosi jūsų laikysena. Jūs gyvas diskretiš- 
kumas. Bet aš ketinu jus pakankinti. Jeigu viskas vyks 
pagal planą, šįvakar galbūt maudysitės sidabrinėje 
vonioje. 

Virėja, kuri kaip tik ketino lankstyti šlapią savo pri- 
juostę, sustingo: 

- Sidabrinėje vonioje? 

Grafas jai pamerkė: 

- Lote, palaukite staigmenos, daugiau nieko nesa- 
kysiu. 

- Eduardai, - sušuko močiutė, - o kaip sekėsi pasi- 
šnekėti su Leopoldu? 

Grafas pliaukštelėjo delnu sau per kaktą: 

— Visai pamiršau per tą sąmyšį. Jis neateis ape- 
rityvo, turi pietauti namie, nes laukia svečio. Bet su 
džiaugsmu pranešu jums, kad jis suteiks garbę ateida- 
mas išgerti kavos. Be to, atsives Valterį. 

Pajutau, kaip man iškaito skruostai. 

Dėdei Eduardui tai neprasprūdo pro akis. 

- Tu neprieštarauji, vaike? 

— Žinoma, ne, - atsakiau ir nusisukau, slėpdama 
raudonį. 

- Tuomet tikrai bus linksma pasimatyti, bet tu nie- 
ko nesakai. 

- O ką man sakyti? - Apžiūrinėjau šlapias dėmes 
ant suknelės. 

- Žinai ką? - sušuko dėdė Eduardas. - Tu paišky- 
lausi su Valteriu ir Olivjė. Bet ne tuo klaikiu sportiniu 
automobiliu, kurį Valteris parsigabeno iš Amerikos. 
Važiuosite daimleriu. Išvažiuosite po pietų, o grįšite 
vakare. Sutinki? 

Man tai visai nepatiko. 

- Maniau, močiutė pasirūpins Olivjė, o aš talkin- 
siu tau... 

Grafas prisidėjo prie lūpų pirštą: 

- Ša! Lote, ką valgysime? 

Apvalutė virėja jau buvo užsirišusi švarią prijuostę. 

- Įdarytų kiaušinių, ridikėlių ir šviežių raudonųjų 
paprikų užkandžiams, - paskelbė ji klusniai, - paskui 
špinatų, grybų ir oseilles, keptų su sūrio padažu pa- 
gal ponios grafienės receptą. Galop puikų ožkų pieno 
sūrį, kurį nupirkau Kronau turguje. O desertui patiek- 
siu skanaus naminio persikų kremo. 

- Labai gerai! - Dėdė Eduardas apkabino mane ir 
nuvedė prie durų. - Daugiau nė šnipšt, - sukuždėjo 
į ausį. Prie durų atsisuko: - Kad nepamirščiau, Lote: 
atšaldykite du butelius šampano, to, kuris skirtas 
ypatingoms progoms. Ar žinote, kur jis? Ne? Tada 
palūkėkite truputį. Palydėsiu abi ponias, o paskui mes 
dviese nulipsime į rūsį. 

Olivje per pietus nepasirodė. 

Net ir tada, kai jam buvo pranešta, kad Bonis šįkart 
tupės virtuvėje. Bet liepė jam į kambarį atnešti viskio, 
o kai tarnaitė po ketvirto Žygio raudonais žandais ir 
kiek susitaršiusiais plaukais nulipo žemyn, suprato- 
me, kad Olivjė ne taip greitai pamatysime. 

Dėdei Eduardui knietėjo sužinoti smulkiau: 

- Kiek jis kol kas išgėrė? 

- Keturias dideles taures viskio su soda, regis, - 
droviai šypsodama pasakė tarnaitė, - ir sako, kad nori 
dar vienos. 

Grafas nesvarstė. 

- Nuneškite jam visą butelį ir dar kibirėlį su ledais. 

- Nežinau, ar tai gera mintis, - tarė močiutė, kai 
tarnaitė nuėjo. 

- Mintis netgi labai puiki. Dabar galėsime nebesuk- 
ti galvos, kaip juo atsikratyti po pietų. Jeigu jis nieko 
nevalgys ir toliau plemps, galėsime sprogdinti šalia jo 
apvaliajame bokšte, o jis net nepajus. Tikrai labai vy- 
riškai elgiasi su tuo viskiu. Niekad nebūčiau tikėjęsis. 

- Tai ar galėsiu padėti tau ieškoti lobio? - šūktelė- 
jau susijaudinusi. - Aš turėsiu laiko, jeigu man nerei- 
kės saugoti Olivjė. Meldžiu, dėde Eduardai, leisk man 
bent sargybą eiti! 

- Žinoma, leisiu. Aš tik nenorėjau, kad pradėtum 
pasakotis Lotei virtuvėje. Jau šįryt nusprendžiau 
tave vestis, mums taip pat pagelbės Hansas. Šiandien 

priešpiet jam pasakiau, kad ketinu patyrinėti seną pa- 
bėgimo sistemą, ir jis kaipmat užsidegė. O lobį rasime 
tarsi atsitiktinai. Trečią valandą susitiksime apvalia- 
jame bokšte, vidurinėje sarginėje, prieš akmeninį ko- 
ridorių. Prašau labai šiltai apsirengti, Anete! Bokšte 
ledinis šaltis. Juk nežinia, kiek laiko užtruksime. 

- Aš irgi eisiu! - staiga pasiryžo močiutė. - Pasau- 
gosiu ir pakviesiu pagalbą, jeigu prireiks. 

Dėdė Eduardas linksmai nusišypsojo ir paprašė 
antros špinatų su oseilles porcijos. 

- Maniau, kad tu netiki pasakomis apie lobį, 
mama? 

- Žinoma, netikiu, - nė kiek nesutrikusi pareiškė 
močiutė, - bet man labai parūpo sidabrinė vonia. 

- Ką gi, tada tai bus šeimos verslas. Jei toks susi- 
domėjimas, negali nepasisekti. - Grafas žvilgtelėjo į 
laikrodį. - Leopoldas ateis lygiai pirmą. Turėsime dvi 
valandas iššniukštinėti, kokie jo finansiniai ištekliai. 
Kaip manote, pakaks? 

Močiutė pergalingai nusišypsojo: 

- Pakaks dviejų minučių. Tu neįvertini mūsų nuo- 
vokos. 

Šia proga močiutė buvo apsivilkusi elegantiška šil- 
ko suknele, o ant galvos užsidėjusi neįtikimą kūrinį iš 
rožių ir jazminų žiedų su baltu šydeliu, kuris koketiš- 
kai dengė kaktą ir viršunosę. 

- Kad tavo žodžiai Dievui į ausį! - šūktelėjo grafas 
ir gurkštelėjo šampano. 

Močiutė taip pat truputį nugėrė iš savo taurės: 

- Visai nieko tas tavo šampanas. Bet tas, kurio atsi- 
vežiau, nepalyginti geresnis. 

Dėdė Eduardas nutylėjo, ir mes papietavome re- 
kordiniu greičiu. 

Ir visai be reikalo taip skubėjome. Prie išorinių pi- 
lies vartų paskambino ne lygiai pirmą, o tiktai pusę 
antros. Mes kaip tik buvome pašlovinę Lotės kremą 
ir jau stebėjomės, kur pragaišo tas Leopoldas. Vos 
išgirdome skambutį, truputį susinervinome, nors nė 
vienas nebūtume prisipažinę. Dėdė Eduardas atsitie- 
sė ir pasitaisė kaklaraištį. Močiutė pasikvepino savo 
dešinę ranką, nes žinojo, kad ją bučiuos. O aš keliskart 
smarkiai sukandau lūpas, kad jos paraudonuotų. Vos 
pasirengėme, atėjo tarnaitė ir pranešė, kad sulaukėme 
svečių. 

Smalsiai pasukau galvą ir pro nukarusias kaštonų 
šakas pamačiau artinantis du vyrus. Pažįstami veidai, 
nors nebuvau jų mačiusi penkerius metus. Net ir po 
dešimties ar dvidešimties metų nesunkiai būčiau at- 
pažinusi Leopoldą. 

Mūsų kaimyną visa apylinkė vadino Lokenšteino 
milžinu. Jis buvo gerų dviejų metrų ūgio, stebėtino 
dydžio rankomis ir kojomis. Jo balsas buvo dar gar- 
sesnis už dėdės Eduardo, o tai šį tą reiškė. Valteris, 
vienintelis jo sūnus, tiesa, buvo kiek žemesnis, bet ir 
jis praaugęs mane visa galva, ir draugijoje visų akys 
kaipmat nukrypdavo į jį. Be to, dažniausiai jis būdavo 
gražiai įdegęs, plaukai šviesūs, o rudos akys labai iš- 
raiškingos. Tėvas ir sūnus atrodė įspūdingai, pamatęs 
negreitai pamirši šią porą. Didelės Leopoldo pėdos 
gurgždino žvyrą. Jis rėkalojo ir pašėliškai mostagavo 
rankomis. O paskui griausmingai nusikvatojo. Matyt, 

pasakojo vieną iš savo pokštų, kurių visi bijojo ir ku- 
rie pralinksmindavo tik jį patį. Ir Valteris prisiver- 
tė šyptelėti, regis, gerai net nesiklausydamas. Dėdė 
Eduardas atsistojo ir žengė pasitikti svečių. 

- Sveiki atvykę į Kronegą!- riktelėjo Žžvaliai. - 
Seniai neturėjome tokios garbės. Valteri, kada čia lan- 
keisi pastarąjį kartą? Prieš dvejus metus. Laikas patai- 
syti padėtį. Reikalauju, kad užsuktum dažniau. Anetė 
grįžo ir jai reikia draugijos. 

- O, ponas baronas! - sušuko močiutė ir atkišo 
Leopoldui iškvepintą savo rankutę. 

- Mieliausioji grafiene, aš sužavėtas. 

Rankutė pranyko Leopoldo letenoje, buvo pabu- 
čiuota ir, kad ir kaip keista, vėl pasirodė nė kiek ne- 
nukentėjusi. 

Atėjo mano eilė. Į mane atsisuko stambus, gerašir- 
dis, kiek paraudęs kaimyno veidas, man labai pana- 
šus į senbernaro snukį. Žinojau, kad visuomet patikau 
Leopoldui, bet dabar jį dar labiau pakerėjau. Rudos jo 
akys buvo sklidinos susižavėjimo, ir praėjo bemaž va- 
landėlė, kol jis prakalbo. 

- Na... Anete, - galop sududeno jis, - neįtikima. 
Visai kaip gražuolė mama. Valteri, ką pasakysi? 

- Anetė visada buvo graži, - tarė Valteris, pasilen- 
kė prie manęs ir greit pabučiavo į kaktą. Paskui ženg- 
telėjo atgal ir nusišypsojo man. 

Didžiausiai savo nuostabai, suvokiau, jog nebū- 
čiau priešinusis, jeigu jis būtų palaikęs mane glėbyje 
ilgėliau. 

- Ar tau gerai sekasi? - paklausė Valteris. 

- Dabar taip, - atsakiau sutrikusi. 

Smalsiai apžiūrinėjome vienas kitą. Nesimatėme 
penkerius metus. Daug laiko nutekėjo. Bet laikas 
mums nepakenkė. Valteris buvo man artimas kaip 
anksčiau, bet kartu jaudinamai svetimas. Danielis 
buvo neaukštas ir smulkus, tad mane glumino kaimy- 
no ūgis, ilgos kojos, platūs pečiai. Anksčiau šito visiš- 
kai nepastebėdavau: Valteris buvo Valteris. O dabar 
priešais stovėjo aukštas išvaizdus vyriškis, ir jis man 
patiko. 

Leopoldas tarė grafui: 

- Edi, sveikinu tave, turi tokią žavingą dukterėčią! 
Kaip iš akies traukta gražioji tavo sesuo. 

Jis atsisėdo šalia močiutės į pintą krėslą. Valteris 
prisėdo šalia manęs. 

- Taip, pribloškianti Ana Luiza, - kalbėjo toliau 
Leopoldas, - ji sudaužė daug širdžių, tarp jų ir maniš- 
kę. Kam čia slėpti? Kaip jai sekasi? Kada vėl ją pama- 
tysime? 

- Liepos 31-ąją, - paskelbė močiutė, - ji atvažiuoja 
į mano aštuoniasdešimtąjį gimtadienį. Bus nedidelės 
iškilmės, žinoma, kviečiu ir tave, suprantama, su šei- 
ma. Smulkiau dar sužinosite. Juk laiko turite? 

Ši žinia, aišku, išmušė Leopoldą iš pusiausvyros. Jis 
net nesapnavo, jog kada nors vėl išvys savo jaunystės 
meilę, ir apipylė močiutę klausimais. Paskui ėmė žerti 
istorijas apie save ir mano motiną. 

- Tik per plauką netapote broliu ir seseria, - pagra- 
sino jis Valteriui ir man. - Ką tu būtum sakęs, Edi? 

- Šitaip man labiau tinka, - atrėžė grafas. - Be to, 
Anetė panaši ne į motiną, o į savo tetą Emė. 

Leopoldo veidas kiek apniuko. 

- Ar tau būtinos šitos užuominos? Ką tu manai, 
mieloji grafiene, juk juodi plaukai ir mėlynos akys 
Anos Luizos. 

Grafas neleido močiutei atsakyti: 

- Liaukis meilikavęs Poldli! Antraip vaikas perne- 
lyg pasipūs. Penkeri metai užsienyje atvedė ją į pro- 
tą, ir aš nenoriu, kad ji vėl sugestų. Gyvenimas už- 
sienyje duoda naudos. Anetė labai daug ko išmoko. 
Restauruoja, padeda tvarkyti man rinkinius ir sklan- 
džiai kalba angliškai. 

- Kaip ir mano Valteris,- išdidžiai sušuko 
Leopoldas. - Jis vienerius metus praleido Amerikoje 
ir kalba kaip tenykštis. Valteri, pasakyk ką nors an- 
gliškai Anetei! 

Valteris sviedė man žvilgsnį, kuris bylojo, ką jis 
mano apie šį reikalavimą. 

- Na, kas yra, Valteri? Pasakyk ką nors! 

- Tėve, juk mes ne vaikų darželyje. 

- Žinoma. Vaikų darželyje svetimų kalbų neiš- 
moksi. 

Atėjo Lotė ir atnešė kavos, konjako ir likerio. 
Leopoldas leidosi įkalbamas išlenkti taurę konjako, o 
tada pasiūlė visiems cigarų. 

- Ačiū, mes nerūkome, - sušuko dėdė Eduardas. - 
bet jei fu užsimanei padūmyti kaip kaminas, labai 
prašom. 

- Kaip malonu, - ramiai pasakė Leopoldas ir išpū- 
tė aukštyn penkis dūmų ratilus. Paskui patogiai atsi- 
lošė krėsle ir nusišypsojo man. Atsakiau jam šypsena. 
Dėdė Eduardas neklydo. Leopoldas neatrodė nuka- 
muotas piniginių rūpesčių. Priešingai - aš beveik ne- 

buvau mačiusi mūsų kaimyno tokio atsipalaidavusio 
ir malonaus. Gal jis tikrai laimėjo pagrindinį loterijos 
prizą. 

- Beje, Edi, - tarė jis, kai Lotė nuėjo, - kur tavo 
papūga? Valteris norėtų ją pamatyti. Jam patinka tie 
kvaili padarai. 

Grafas pasisuko į mus. 

- Tikrai norėtum jį pamatyti, Valteri? Anetė tau 
parodys Bonį. Anete, po kavos nuvesi Valterį į vir- 
tuvę... 

- Į virtuvę? - pratrūko džiaugsmu Leopoldas. - Ką 
tu pasakei, į virtuvę? Ar jūs jį kaip tik sušveitėte? 
Prisipažink, Edi, sudorojote paukštį pietums, įdarytą 
kaštonais, it medžiotojų kepsnį. Cha cha cha, kaip ti- 
piška. Brangus kepsnys! Kiek jis kainavo? Tūkstantį 
markių? Daugiau? Cha cha cha! Jūs iš Kronego visuo- 
met buvote kilmingi žmonės. 

Dėdė Eduardas pabūgnijo pirštais į stalą. 

— Kiek kartų dar turėsiu tau sakyti, Poldli, kad mes 
neturime papūgos... 

- Juk ką tik taip ir pasakiau. 

— ...o turime kakadu! Supranti, kad tie paukščiai 
skiriasi? Kakadu turi kuodą, kurį gali pašiaušti, todėl 
jis pranašesnis už papūgą. Paprastai šito išmokstama 
mokykloje. 

- Kiek laiko tu jį jau turi? - paklausė Leopoldas, 
nekreipdamas dėmesio į dėdės žodžius. 

- Dvejus metus. 

- Jis kalba? 

- Dar ne. 

- Nė žodžio? 

- Nė žodžio. Bet raidžių jau išmoko, pavyzdžiui, 
nuostabiai aiškiai ištaria „O“. 

Leopoldas išsiėmė iš burnos cigarą ir plačiai nusi- 
šypsojo: 

— Nuostabiai aiškiai ištaria „o“? Nepaprastas laimė- 
jimas. Kol jis išmoks abėcėlę, Anetė jau bus močiutė, 
cha cha cha! Bet nebijok, Edi, kai tau trūks kantrybė, 
galėsi kreiptis į mane. Pažįstu mieste patikimą iškam- 
šų gamintoją, ir dar labai pigų, už iškamšą su stiklo 
akimis jis ima tik du šimtus markių. Ar duoti adresą? 

— Visąlaik tie kvaili tavo pokštai, - vos tverdamas 
sušuko dėdė Eduardas. - Kodėl neiškemši savo takso? 

- Cha cha cha, - sugriaudėjo Leopoldas ir delnu 
padaužė stalą. - Gerai pasakyta. Grįžęs pasiūlysiu 
žmonai. Padarysime takso iškamšą, bet pirmiau - tavo 
papūgos. 

- Ar neprieštarautum, jeigu pakeistume temą? - 
šiaip taip išspaudė dėdė Eduardas. 

- Gal dar konjako, mielas barone? - įsiterpė mo- 
čiutė ir mostelėjo man, kad įpilčiau. - Beje, - kalbėjo 
ji toliau, žaviai nusišypsojusi, - sūnus man sakė, kad 
ketini įsigyti pirkinį prieš mūsų vartus. Ar būtų gali- 
ma sužinoti kodėl? 

- Žinoma, galima! - sušuko Leopoldas, ir jo veidas 
paraudonijo iš pasididžiavimo. Jis patraukė cigarą, 
parodė į Valterį ir paskelbė: - Mano sūnui reikia dir- 
vos veiklai. Amerikoje jis praleido metus pavyzdinia- 
me ūkyje, o dabar nori pasižiūrėti, kaip jam seksis čia. 
Valteris yra vejų specialistas. 

- Kas? - vienbalsiai paklausė močiutė ir dėdė 
Eduardas. 

- Vejų specialistas! Gatavų vejų specialistas, ameri- 
kietiškai turf. Esate girdėję? 

- Ne, - neabejodama pareiškė močiutė. 

- Taigi, - pasakė Leopoldas ir padėjo savo cigarą 
ant stalo krašto, - aš jums paaiškinsiu. Valteri, gal tu 
man leisi. Na, galvoje turima labai atspari žolė trum- 
pomis šaknimis. Ji pasėjama ir užžėlus išrėžiama 
juostomis, paskui susukama į ritinius ir parduodama 
žmonėms, ką tik pasistačiusiems namus, arba miesto 
valdžiai, kuri ketina rengti parką. Žmonėms įkyrėjo 
betonas. Jie vėl užsimanė žalumos. Mes tikimės gau- 
ti didžiulį pelną. Mes apžolinsime visas plikas vietas 
didmiesčiuose, tiesa, Valteri? - Jis oriai apžvelgė 
mus visus: - Šį terminą aš sugalvojau. Vykusiai, argi 
ne? „Apžolinti“ - puikus žodis, nes žolė auga grei- 
tai, o po kelių dienų įsišaknija. Veja atrodo taip, lyg 
seniai buvusi. 

- Labai įdomu, - pritarė jam močiutė, - bet jei tiki- 
tės daugybės užsakymų - kur sėsite tą žolę? 

- Apsėsime visą žemę, - pasakė Leopoldas ir pasi- 
gardžiuodamas patraukė dūmo. - Visą žemę, priklau- 
sančią dvarui. 

Močiutė vos pastebimai krūptelėjo: 

- Kaip? Visą žemę? O gražusis miškas? O laukai? 
O vynuogynas? Ką darysi su jais? 

- Visur žolė, - svajingai tarė Leopoldas. - Žalia žolė, 
kiek aprėpia akys. 

- Tu kalbi nerimtai! 

- Aišku, rimtai, - tarė Leopoldas ir plačiai apvedė 
ranka. - Ketinu apžolinti visas apylinkes, nuo čia iki 
ten, kaip mane gyvą matot. 

Iš siaubo močiutė neteko amo. Bet iškart atgijo jos 
kovingumas. 

- Tai bent smagumėlis bus! Nei miško, nei vynuo- 
gyno, o vidury pampos - Kronegas! Štai ką jums pasa- 
kysiu. Šis kvailas žolės verslas žlugs. Liksite tupėti ant 
savo žolės. Juk negalėsite jos parduoti net kaip šieno. 
Kokia karvė ės stepių žolę trumpomis šaknimis? 

- Mieloji grafiene, - atkirto pamokomu balsu 
Leopoldas, - verslas klestės. Viską apgalvojome iki 
smulkmenų. Pirmaisiais metais išnuomosime namą ir 
tvartus paršų augintojui. Jis mokės gerą nuomą, kol 
pradės duoti pajamas žolės verslas. Mes juk niekuo 
nerizikuojame, tiesa, Valteri? Beje, Eduardai, turiu tau 
pranešti, kad šįryt buvau dvare ir prie tavo pasiūlytos 
kainos dar pridėjau penkis procentus. Jeigu iki liepos 
31-osios neturėtum pirmumo teisės, jau dabar prie 
savo stalo vaišintumei naująjį dvaro savininką. 

Jis išpūtė per stalą ilgą virtinę dūmų ratilų ir įžūliai 
pasižiūrėjo į grafą. 

Dėdė Eduardas irgi įbedė į jį akis. 

- Dvarą matysi kaip savo ausis. Kiek dar turėsiu tą 
kartoti? 

- Taip, tikrai? O kaip tu sukliudysi? - Leopoldas 
pasilenkė į priekį ir atkišo man tuščią kavos puodu- 
ką: - Gal malonėtum, gražusis vaike? 

Dėdė Eduardas įsikarščiavo: 

- Tu pamatysi, kaip aš sukliudysiu, mielasis. Gal 
tau kai ką pasakyti? Aš sukliudysiu taip, kad tai įeis į 


istoriją. Aš... 
- Eduardai! - riktelėjo močiutė. - Nesijaudink ši- 
taip, pakils kraujospūdis. 

- Bet man labai įdomu, - karingai sušuko Leo- 
poldas. - Į istoriją daugių daugiausia įeis tai, kad už 
dvarą, kuris anksčiau priklausė jums, tu sumokėsi be- 
protiškai didelę sumą. 

- Beje, dėl tos beprotiškos sumos, - sukruto močiu- 
tė, - o kaipgi tu ją gausi, mielas barone? Juk neimsi 
kredito? Puikiai, kaip ir mes, žinai, kad pastaruoju 
metu pašoko procentai. 

Leopoldas delsė atsakyti. Išgėrė kavą, paprašė įpil- 
ti konjako ir kruopščiai nukratė pelenus nuo cigaro. 

- Apie kreditą negali būti nė kalbos, - tarė pa- 
galiau. 

Prie stalo staiga stojo grėsminga tyla. Niekas ne- 
pratarė nė žodžio. Močiutė, dėdė Eduardas ir aš be- 
maž nedrįsome kvėpuoti. Valteris atidžiai tyrinėjo 
savo nagus, tik Leopoldas patenkintas pūtė dūmus. 

Galop grafas sutrikdė tylą: 

- Juk netvirtinsi, kad savo banko sąskaitoje turi 
visą iki paskutinio pfenigo sumą dvarui pirkti! 

- Ne banko sąskaitoje, mielas Edi, o pelningose ak- 
cijose. Mat aš nesu kolekcininkas. Aš net nesusapnuo- 
čiau investuoti pinigus į negyvus daiktus. Rinkiniai 
yra negyvas kapitalas. Argi niekas tau nėra sakęs? 
Tai, ką tu darai su savo pinigais, įkvepia provincialus 
mąstymas. Pinigus reikia įdarbinti. Reikia būti lanks- 
čiam ir investuoti į dalykus, kurių kaina kyla. Būtina 
nuolat pirkti ir parduoti, tik šitaip praturtėsi. 

Sulig šiais žodžiais man per nugarą perbėgo šiur- 
puliai. Kaip tik taip kalbėjo Danielis, tada, po pirmo- 
jo mūsų bučinio prieš penkerius metus po kaštonais. 
Leopoldo kalbą žodis žodin galėjo pakartoti Danielio 

lūpos. Pasižiūrėjau į močiutę ir grafą, ar juodu irgi at- 
kreipė į tai dėmesį. Regis, abu nieko nepastebėjo. 

- Vadinasi, nusipirkai akcijų? - paklausė dėdė 
Eduardas, lyg nelabai susidomėjęs. - Prašyčiau pasa- 
kyti, už ką tu nusipirkai akcijų? 

- Kas tau darbo, - linksmai atkirto Leopoldas. 

- Praėjusią vasarą pardavėme mišką, - pasakė 
Valteris. 

Dėdė Eduardas atpalaidavo kaklaraiščio mazgą, 
kaip darydavo tik kraštutiniais atvejais: 

- Prašyčiau nelaikyti manęs kvailiu. Miško kainos 
nieku gyvu nesulyginsi su dvaro. Žinote tai taip pat 
puikiai kaip aš. 

- O ką aš sakiau? - linksmai sušuko Leopoldas. - 
Grynas provincialo mąstymas! Edi, tau trūksta drąsos 
rizikuoti. O aš esu drąsus. Aš rizikavau pinigais, kiek- 
vienu pfenigu. Nusipirkau akcijų, kurios arba nieko 
neduos, arba neapsakomai pabrangs, jeigu jų vertė 
pakils. Galėtum kartais paskaitinėti Bibliją. Juk tenai 
juodomis raidėmis baltame popieriuje parašyta: nau- 
dokis savo gabumais. 

- Vadinasi, tavo akcijų vertė kyla? 

- Kyla. 

- O kas garantuos, kad vėl nenusmuks? 

- Šitos nenusmuks. Arba jos bus pigios, arba 
brangs, brangs ir brangs. 

Akimirką stojo tyla. 

- Man būtų įdomu, kokių akcijų tu pirkai? - nu- 
traukė tylą dėdė Eduardas. 

— Mielai tikiu. Bet tau pasakysiu tik tada, kai kiše- 
nėje turėsiu dvaro pirkimo sutartį. Valteri, prikąsk lie- 

žuvį! Tai įsakymas. Dar žodis, ir neteksi palikimo. Bet 
nurimk, mielas Edi, aš norėčiau tau pasakyti, jog kas- 
dien iki liepos 31-osios aš vis turtėsiu. Tad išgalėsiu, 
vos tik tu kelsi kainą, pasiūlyti daugiau. 

Močiutė nebesusitvardė: 

- Tokių kvailysčių dar nesu girdėjusi per visą savo 
gyvenimą. Kas laisva valia gali šitaip kelti kainą? 
Leopoldai, ar tu žinai, kiek už dvarą gavo mano tėvas? 
Penktadalį sumos, kokios pirmąkart paprašė dvaro 
savininkas. O tu ne tik sutikai su tokiu plėšimu, ne, tu 
pats padidinai ją trisdešimt penkiais procentais! 

Leopoldas patenkintas padėjo cigarą ir visus nu- 
žvelgė: 

— Kai turi, negaila. 

- Poldli, - tarė dėdė Eduardas, prisiversdamas 
likti malonus, - tiksliai žinau, kiek gavai pardavęs 
mišką. Stebuklingosios tavo akcijos turėtų būti pa- 
brangusios keturiasdešimčia kartų, kad tu bent pri- 
artėtumei prie dvaro kainos. Teikis man nurodyti 
bent vieną akciją, kuri per metus būtų pabrangusi 
keturiasdešimčia kartų! 

- Na, gerai. Jeigu jau taip trokšti žinoti, per dvyli- 
ka mėnesių mano akcijų vertė pakilo penkiasdešimt du 
kartus. 

Grafas giliai atsiduso: 

- Kas tavim patikės. 

- Prašau, juk pamatysi, ar aš įstengsiu sumokėti 
liepos 31-ąją, ar ne. 

— Pažiūrėk man į akis! 

- Su malonumu! 


Abu pilių ponai minutę žvelgė vienas kitam į akis 
piktai tylėdami. Močiutė neteko kantrybės: 

- Liaukitės kvailioję, dar suims traukuliai! Argi ne- 
galime susitvarkyti protingai? 

- Ne, - karštai suriko Leopoldas, - nes Edžiui rei- 
kia dvaro, man irgi. Grafiene, viskas kur kas sudėtin- 
giau, negu jūs manote. Gerai žinau, kiek gali mokėti 
Edis. Juk jokia paslaptis, kiek paveldėjo Anetė iš se- 
nojo Nestoro. Bet Edis nežino, kiek galiu mokėti aš. 
Todėl jis taip ir kelia kainą, nes tiki, kad neišgalėsiu 
mokėti. Kaltas Eduardas, grafiene. Aš esu auka. 

- Ne! - sugriaudėjo grafas. - Kaltas tu, nes tu iškart 
sutikai tiek mokėti. 

Leopoldas taip vožė kumščiu į stalą, kad susiūba- 
vo taurės: 

- Na, ir? Aš sutikau, bet fu kaipmat padidinai kai- 
ną dešimčia procentų. 

— Nerėk šitaip, tėve! - įsikišo Valteris. - Norėčiau kai 
ko paklausti Anetę. Anete, ar tu rytoj po pietų laisva? 

- Žinoma, laisva! - subliovė Leopoldas. - Kam tas 
kvailas klausimas? 

Dėdė Eduardas paraudo. 

- Nuo kada tu rūpiniesi mano dukterėčia? Anetė 
neturi laiko. Supranti, laiko ji niekuomet nebeturės. 
Niekam iš Lokenšteino ji neturės nė sekundės laiko, 
aišku? 

- Ar aišku? - pašėlo Leopoldas. - Aiškiau nei ma- 
nai. Valteri, stokis, mums metas! 

Jis pašoko, dėdė Eduardas irgi. Abu kaip gaidžiai 
peštukai vėrė akimis vienas kitą per stalą. 

- Tėve, dar truputį, - Valteris pasilenkė prie ma- 
nęs. - Rytoj trečią prie upės, - sušnibždėjo ir greit 
spustelėjo man ranką. O paskui tarė močiutei: - 
Grafiene, širdingai dėkojame už vaišingumą. - Ketino 
atsisveikinti ir su dėde Eduardu, bet tas tyčia atsuko 
jam nugarą. Močiutė atsistojo. 

- Eduardai, - suriko ji griežtai. - Aš palydėsiu 
mūsų svečius ligi vartų. 

Grafas net nekrustelėjo. 

Močiutė patraukė pečiais. 

- Eikime. Aptarsime keletą mano gimtadienio 
šventės smulkmenų. Valteri, mudu dar užsuksime į 
virtuvę, aš tau parodysiu paukštį. 

Dėdė Eduardas staiga atgijo. 

- Anete, tu lieki čia! - Jis valdingai bedė pirštu į 
mano krėslą. Atsistojo šalia, lyg ketindamas, jeigu pri- 
reiktų, apginti mane nuo įsibrovėlių. - Dievaži, kol 
esu Kronego šeimininkas, - plūdosi patyliukais, - nie- 
kas iš Lokenšteino nebeperžengs pakeliamojo tilto. 
Jaunasis irgi, supratai? - O paskui, gana garsiai. - 
Valteris irgi! Viskas baigta. 

- Bet, dėde Eduardai, juk nieko dar neprasidėjo! 

- Įsikalk į galvą - viskas baigta! - Jis klestelėjo 
ant balto suolo ir taip grėsmingai suraukė savo veš- 
lius juodus antakius, kad viršunosėje susidarė tiesus 
brūkšnys. Jis nervingai būgnijo pirštais stalą, kol grį- 
Žo močiutė. 

- Žolė, kiek aprėpia akys, - tarė ji ir susmuko ant 
suolo šalia jo. - Ar tu žinojai, Eduardai? 

Grafas papurtė galvą. 


224 


- Staigmeną jis pasaugojo šios dienos pietums. Man 
jis pasakojo tik apie kiaules. 

Močiutė atsiduso: 

- Vis dėlto tau nereikėjo iškart taip karščiuotis! 

- Kodėl man? Juk jis pradėjo. 

- Nesvarbu, katras pradėjo. Mums reikėjo išvilioti 
jo paslaptį, o ne tulžį išlieti. 

Ji nusiėmė baltą skrybėlaitę ir pasidėjo ant laisvo 
krėslo šalia. 

—- Mama, - niauriai tarė dėdė Eduardas, - Leopoldas 
beprotis. Tik bepročiui gali ateiti tokių minčių. Kaip 
manai, gal mums pasitelkti psichiatrus. Šis žmogus 
pavojingas aplinkiniams. Tą įrodo tas „apžolinimo“ 
šėlas. Paskambinsiu savo šeimos gydytojui ir pareika- 
lausiu, kad jis būtų išvežtas. 

- Verčiau palauk iki rytdienos! Jeigu nerasime lobio, 
galėsi tada pasirūpinti, kad Leopoldą paguldytų. 

- Kad ir kaip ten būtų, aš uždraudžiau Anetei ben- 
drauti su Valteriu. Nenoriu, kad šeimoje kas pavel- 
dėtų šitokių savybių. - Jis nepatenkintas pasižiūrėjo 
į motiną: - Tik dabar supratau, ką tu pasakei. Turiu 
išgarbinti jį tik rytoj, jeigu nerasime lobio? Tu dvejoji? 
Abejoji mano protu? Negalime daugiau delsti nė aki- 
mirkos. Žinote ką? Tuoj persirengsime ir po ketvirčio 
valandos susitiksime vidurinėje sarginėje. Anete, ap- 
simauk tvirtas pirštines! Mama, tau tik mirties ieškoti 
su tokia šilkine suknele. Jei neatsivežei jokio šilto dra- 
bužio, duosiu tau du savo megztinius. Be to, apsiauk 
storesnius batus. 

Močiutė pasiėmė skrybėlaitę ir vėl atsiduso: 

— Dar šįryt sakiau Anetei, jog man vis viena, kokia 
bus ši diena. Rasime lobį ar ne, bus dvaras ar ne - juk 
prisimeni, vaikuti? Prisipažinsiu, jog per pastarąją va- 
landą aš iš esmės pakeičiau savo nuomonę. Jei susi- 
grąžintume dvarą, pasijusčiau gerokai lengviau. 

- Ir aš, - pritarė jai grafas. - Todėl iškart tau pasa- 
kysiu, kaip gali mums padėti. Budėsi prie svečių ko- 
ridoriaus durų, jeigu kartais Olivjė būtų atsispyręs 
alkoholiui. 

Jo motina nusišypsojo: 

- Prancūzai išgeria marias vyno, bet viskis juos iš- 
guldo. 

- Vis tiek nerizikuosime. Jeigu jis pasijudins, tuoj 
užrakinsi duris. O mes pabaigę tau pabelsime. 

Močiutė užsidėjo skrybėlaitę ir staiga sujudo su- 
kruto: 

- Imkimės darbo, vaikai! Nors vis dar abejoju auk- 
so lobiu, niekas man nepriekaištaus, kad atsisakiau 
jus paremti kritinę akimirką. 

- Šaunuolė, mama, tai aš aprašysiu giminės met- 
raštyje. 

- O dėl mūsų mielo kaimyno stebuklingųjų akci- 
jų, - kalbėjo ji toliau, - tai pati didžiausia nesąmonė 
kada nors girdėta mano gyvenime. 

Dėdė Eduardas pabučiavo jai rankutę. Paskui atsi- 
tiesė degančiomis akimis. 

- O dabar, mielosios, - sušuko didingai pamo- 
jęs, - dabar išmušė teisybės valanda. Tai, ką dabar 
išgyvensime, yra didžiulės reikšmės istorinis įvykis. 
Mokslininkų kartos suko galvas dėl dingusio Veng- 

rijos karalių lobio. O mes jį surasime. Auksą, brange- 
nybes, perlus! Patikėkite manim, šią dieną negreitai 
pamiršime. 

Dėdė Eduardas neklydo. 

Aš dar ir dabar nepamiršau tos dienos. 

Nors buvome sutarę susitikti vidurinėje sarginėje, 
visi be dešimt trečią nuskubėjome į mažąjį pilies kie- 
mą. Karšta liepos saulė svilino ir varė prakaitą. Juk 
buvome taip apsitūloję, kad vos pajėgėme žiūrėti. 
Prieš išsiskiriant dėdė Eduardas dar ilgai mums 
aiškino apie tuntus dulkių, kurios kyla, kai ardomos 
sienos. Galop smulkiai nupasakojęs, koks kenksmin- 
gas dulkių poveikis žmogaus plaučiams, taip įsiaist- 
rino, kad iki smulkmenų primokė, kaip mums ap- 
sirengti. Išvada buvo stulbinama: dulkelę, įsiskver- 
biančią į mūsų plaučius, pirmiausia turėjo sukurti 
Dievulis. Močiutė mums visiems nušluostė nosį. Ji 
buvo taip juokingai apsirengusi, kad mums ko ne- 
plyšo pilvai kvatojantis. Du stori nebalintos airiškos 
vilnos vyriški megztiniai dengė jai kelius. Grakščias 
blauzdas buvo apsitempusi žaliomis megztomis ko- 
jinėmis ir apsiavusi senais kaliošais, kuriuos aptiko 
savo drabužinėje. Ji atrodė be galo keistai, juo labiau 
kad nuo kaklo buvo kaip visuomet elegantiška. Ant 
puikiai suraitytų garbanų pūpsojo žaisminga gelto- 


227 


na skrybėlaitė su violetinėmis raktažolėmis, o kaklą 
dengė violetinė šilko skarelė. 

- Pašėliškas derinys, - pasakė dėdė Eduardas ir pa- 
pirmo žvilgsnio matyti - tavęs lengvai nesudorosi. 

- Ačiū. - Močiutė nužvelgė sūnų, kuris stovėjo 
priešais, apsirengęs sportiniu kostiumu, apsiavęs al- 
pinistų batais ir apsisiautęs ėrenų kailiniais. - Tu irgi 
ne iš kelmo spirtas. - Ir pratrūko kikenti kaip mo- 
kinukė. 

- Visi paklausykite! - sušuko grafas ir ant kaktos 
užsismaukė raudoną vilnonę kepuraitę. - Džiaugiuosi, 
kad atsižvelgėte į mano nurodymus. Kepuraitės ant 
ausų, slidininkų akiniai, šlapiomis skepetomis pri- 
dengtos nosys ir burnos. Skepetas galite nusigaubti, 
apsirišime jas tik apvaliajame bokšte. Pirštines iškart 
apsimaukite. Liaukis kikenusi, mama! Žinau, kad esu 
buvęs ir elegantiškesnis; beje, tu - taip pat. Vis dėlto 
gali vesti mus į viršų. Ženk pirmoji, mes seksime tau 
iš paskos! 

Pajudėjome vorele. Grafas ėjo paskui močiutę, aš - 
paskui grafą, o Hansas pėdino paskui mane, nešinas 
laužtuvais, plaktuku ir kastuvu. 

Tylomis perėjome per mažąjį pilies kiemą su akme- 
niniu šuliniu ir ėmėme kopti aukštyn siaurais sraig- 
tiniais laiptais, vedančiais į senovinį koridorių šalia 
apvaliojo bokšto. Ši pilies dalis buvo taip retai nau- 
dojama, kad niekam neatėjo į galvą įvesti elektros. 
Vienintelė graži patalpa čia buvo dirbtuvė. Visi kiti 
kambariai - siauri, žemi, su mažais langais ir metro 
storumo akmeninėmis sienomis. Haidno galerijos pa- 

vadinimas šioms patalpoms tiko kaip šuniui penkta 
koja. Bet, sakoma, kad garsusis kompozitorius kar- 
tą čia nakvojo, o kadangi niekam netoptelėjo įrodyti 
priešingai, galerijai taip ir liko garsus vardas. 

Mažoje sarginėje stovėjo trys žibintai, kuriuos ap- 
dairusis Hansas čia atnešė po pietų. Dėdė Eduardas 
juos uždegė, išdalijo mums, o paskui atidarė žemas, 
geležimi apmuštas dureles į akmeninį koridorių. 
Jau ir sarginėje buvo šalta, bet čia, prie storos šiauri- 
nės apvaliojo bokšto sienos, viešpatavo ledinis šaltis. 
Močiutė kaleno dantimis, nors ir buvo apsirengusi 
dviem storais megztiniais, šlapios skepetos, kurias 
laikiau, šaldė kaip ledas. 

- Mama, svečių koridoriaus durys atrakintos, - su- 
šnibždėjo dėdė Eduardas. - Tu verčiau eik pro jas ir 
užimk savo postą. Antraip tik persišaldysi. 

Nors ir virpėdama nuo šalčio močiutė manė kitaip. 

- Tuoj eisiu, - pareiškė ji, - bet pirma turiu pama- 
tyti, kaip jūs visi pro skylę sulendate į sieną. Prašyčiau 
nedrausti man stebėti šio reginio! 

- Žinoma, mielai prašom grožėtis! 

Grafas pasidėjo žibintą ant žemės ir stebėtinai vik- 
riai šmurkštelėjo į sieną. Paskui iškišo galvą ir nusi- 
juokė: 

- Patenkinta? 

Močiutė apstulbo. 

- Eduardai, šito nebūčiau iš tavęs tikėjusis. 
Nuoširdžiai gerbiu!-Ji pakėlė žibintą ir padavė 
jam. - Taip, o dabar pašviesk. Man rūpi, kaip čia vi- 
duje atrodo. 

Dėdė Eduardas iškėlė žibintą. Jo motina pasilenkė 
prie skylės. 

- Kaip koridorius, - pasakė ji. - Eina greta šito, ma- 
tyt, susisiekia su senuoju tuneliu į Lokenšteiną. Kur 
nors turėtų būti laiptai žemyn. Ar radai laiptus? 

— Dar ne, bet gal jie paslėpti už šios sienos. Anete, 
Hansai, lipkite vidun ir pašvieskite. Siena palyginti 
nauja. Ar matote? 

Įlindau paskui Hansą pro skylę, kaip kvaiša susi- 
plėšiau dešinę savo slidinėjimo kostiumo rankovę. Tai 
buvo dailus naujintelaitis kostiumas, pamuštas pū- 
kais. Šiaip tokia nesėkmė man būtų sugadinusi dieną, 
bet dabar, apimta lobio ieškotojų jaudulio, kaipmat tai 
pamiršau. 

Trimis žibintais apšvietėme sieną. 

- Hansai, o jūs ką manote? - Dėdė Eduardas paro- 
dė į akmenį, kurį prieš kelias dienas buvo išlupęs iš 
sienos, ir į nuolaužų krūvą šalia. - Ar šiandien susi- 
dorosime? 

Hansas patraukė pečiais ir smogė plaktuku į sieną. 
Ant žemės nukrito keli kalkių gabalai, mažėlesni ak- 
menys ir keletas plytgalių. 

- Nelabai tvirta, regis, ir nelabai stora. 

- Užsiriškite šlapias skepetas, - paliepė grafas. - 
Hansai, kibkite į darbą! 

Kol Hansas atsargiai beldė sieną, tikrindamas, kur 
geriau ją ardyti, aš apsidairiau. Stovėjome ilgoje siau- 
roje patalpoje, kiek platesnėje už akmeninį koridorių, 
bet šiaip nelabai nuo jo besiskiriančioje. Sienos ir lu- 
bos - akmeninės, grindys - nelygių akmens plokščių. 

Tuščia ir neįdomu - bet akis patraukė pats galas. Tas 
buvo išplatėjęs į pusapvalę nišą, apjuostą akmeniniu 
suolu. Priešais jį žema sienelė. Regis, atsidūrėme akla- 
vietėje, paskutinėje slėptuvėje, kur būtų buvę galima 
prisiglausti senovėje, jeigu priešas jau būtų užėmęs 
slaptus pabėgimo kelius. 

Hansas vis dar daužė sieną, kol staiga atšoko. 

- Saugokitės! - riktelėjo jis, traukdamas mane ir 
grafą į šalį. Pačiu laiku. Aplinkui pasipylė akmenys ir 
plytos, pakilo dulkių stulpai, pasmirdo pelėsiais. Kai 
viskas nurimo, mes pasijutome bestovį iki kulkšnelių 
tarp šiukšlių ir nuobirų. Vienas žibintas buvo sugu- 
rintas, bet kiti du dar degė, apšviesdami vietą, kur ką 
tik stovėjo siena. 

Vietoj jos dabar žiojėjo didelė juoda anga. 

- Jūs dar gyvi? - susirūpinusi pašaukė močiutė iš 
koridoriaus. 

- Valio! - sustaugė dėdė Eduardas ir nusiplėšė nuo 
burnos šlapią skepetą. - Biblijos stebuklas! Senojo 
Jericho sienos! Vienintelis smūgis, ir jos sugriūva! 
Šaunuolis, Hansai, meistriškas darbas! 

- Noriu žinoti, ar jūs nesužeisti. Ar dar sveiki? 
Garsas buvo grėsmingas. 

- Viskas tvarkoj, - sušukau, - nesijaudink! 

Palaukėme, kol nusėdo dauguma dulkių, tada nu- 
siėmėme akinius ir skepetas. 

Hansas pašvietė į juodąją skylę. Dėdė Eduardas iš- 
tiesė kaklą. 

- Mama, - riktelėjo susijaudinęs, - čia tie tavo 
laiptai! 

Tyla. 

Murmesys, o paskui dar labiau susijaudinusio gra- 
fo šūksnis: 

- Bet jie veda ne žemyn, o aukštyn! Negirdėtas 
daiktas! Palaukite čia! 

Jis mikliai perlipo per kalną griuvėsių ir žibintu 
pašvietė į tamsą. Išryškėjo seni akmeniniai laiptai. 
Pakopos buvo skirtingos ir šovė stačiai aukštyn, net jų 
galo nebuvo matyti. 

- Paskui mane! - sušuko grafas ir atsisuko į mus. - 
Anete, tu būsi viduryje! Hansai, jūs prižiūrėsite, kad ji 
nenugriūtų. Mama, mes tuoj sugrįšime. 

- Tikiuosi! - riktelėjo močiutė susirūpinusi. - Aš 
niekur nepasitrauksiu nė žingsnio, kol grįšite. 

Besidaužančia širdimi ėmiau lipti paskui dėdę 
Eduardą. Džiaugiausi, kad man nereikia nešti žibinto. 
Pakopos buvo tokios nepatogios ir aukštos, kad turė- 
jau abiem rankomis remtis į sieną, kad jas įveikčiau. 
Dar sunkiau buvo dėl siaurų slidininko kostiumo kel- 
nių. Pavydėjau abiem vyrams. Jiems buvo lengviau, 
be to, jų ir kojos ilgumu gerokai pranoko manąsias. 

Lipome ir lipome, regis, begaliniais laiptais. Grafas 
balsu skaičiavo pakopas ir įveikė penkiasdešimt, kol 
atsisuko pailsėti. 

- Penkiasdešimt, - sušvogždė uždusęs. - Hansai, 
ką jūs manote? Sakyčiau, kad mes sulig viršutine 
sargine. 

— Dar ne visai, - sunkai išdaužė Hansas, - trūksta 
keleto metrų. 

Dėdė Eduardas iškėlė žibintą. 

- Pala! - staiga linksmai sušuko jis. - Matau galą. 
Dar dešimt pakopų, ir būsime viršuje. 

Jis nusisuko, ketindamas lipti toliau. 

Tą valandėlę užgeso jo žibintas. 
juodą naktį. 

- Ar man grįžti? - sušuko Hansas. 

— Ne. Duokite savo žibintą! Aš eisiu pirmas, o judu 
pasilikite čia ir nė nekrustelėkite. Jeigu viskas bus ge- 
rai, jus pasiimsiu. 

Po valandėlės jis grįžo. 

- Viskas aišku, sekite paskui mane! 

Laiptai nuvedė į siaurą akmeninį koridorių. Tas 
pasuko į kairę, paskui į dešinę ir galop baigėsi. 

- Kas čia dabar? - pasipiktino dėdė Eduardas ir 
apšvietė aukštą akmeninę sieną, užtvėrusią mums ke- 
lią. - Negali būti, kad čia jau viskas! Štai, Hansai, im- 
kite žibintą! Mes dar kartą grįšime. 

Vėl vorele nuslinkome prie laiptų, šįsyk kiek lė- 
čiau, nes Hansas turėjo apšviesti akmenines sienas. 
Nuoširdžiai troškau, kad jis ką nors aptiktų. Jeigu 
nepavyks, galas viltims rasti Vengrijos karalių lobį. 
Būsime aptikę tik seną koridorių, daugiau nieko. 
Staiga Hansas sušvilpė, pasilenkė ir dingo dešinėje 
sienoje. Sustojau kaip įbesta, nes staiga man po kojų 
taip sutemo, kad nebedrįsau net krustelėti. Nedaug 
trūko, kad dėdė Eduardas būtų mane pargriovęs. 

- Kas nutiko? - suriko jis išgąstingai. - Ar mes ap- 
skritai nebeturime jokios šviesos? 

- Hansas dingo! - sušukau susijaudinusi. 

- Ar įkrito į skylę? Dieve gink, tai būtų... 

— Aš čia! - atsiliepė Hansas. 

- Arjūs sveikas? 

- Žinoma. - Trumpas juokas. - Na, jūs ir nustebsite! 

Vėl nušvito, ir mes pamatėme, kad Hansas kalba 
su mumis iš po žemos apvalios arkos, kurios nebuvo- 
me pastebėję eidami pirmyn. 

- Kas čia dabar? - linksmai sušuko grafas. - Šiaip 
ar taip, nieko keista. Anete, pasilenk! Noriu pamatyti, 
ką mums patėškė geraširdė lemtis. Lisk vidun, vaike! 

O tada jis neteko žado. Atsidūrėme didžiuliame 
kambaryje, kuris mus pribloškė kur kas labiau, nei at- 
rastas siauras koridorius. Kambarys buvo apskritas, 
lubos skliautinės. Pasijutau lyg apvožta nepaprasto 
didumo sūrio gaubtu. 

- Vadinasi, štai kas čia! - apstulbęs sušuko grafas. - 
Ar galėjote įsivaizduoti ką nors panašaus? Neįtikima, 
ko tik nerasi nuosavoje pilyje! - Jis paprašė Hansą ži- 
binto ir apšvietė aplinkui. - Tuščias, - tarė tada nusi- 
vylęs, - bet architektūra pritrenkia. Kitados va tenai 
buvo durys. Matote? Kaip tik priešais. Eikšenkit, ap- 
žiūrėsime jas! 

Prisiartinę pastebėjome antrą apvalią arką, lygiai 
tokio pat aukštumo ir platumo kaip ta, pro kurią įėjo- 
me, bet ji buvo tvirtai užmūryta akmeninėmis plokš- 
tėmis. 

- Spėkite dukart, kas kitoje jos pusėje. 

- Viršutinė sarginė, - tarė Hansas. 

- Teisingai! - Grafas pasidėjo žibintą ant grindų ir 
apčiupinėjo akmenis. - Geras darbas, - pagyrė jis, - 
užmūryta kaip reikiant. Visuomet spėjau, kad kitados 
visos sarginės buvo sujungtos su slaptu pabėgimo tu- 
neliu, ne tik apatinė. Štai įrodymas. Spėčiau, kad arka 

užmūryta po paskutinio turkų puolimo ir nuo tada 
net nepaliesta. Kaip manote? 

- O kodėl ją užmūrijo, dėde Eduardai? 

- Mat mes nugalėjome turkus, vaike. Išvijome juos 
iš Vidurio Europos, ir šalyje pasidarė saugu kaip roju- 
je! Vieno kelio į pabėgimo tunelį pakako, tad paliko tik 
patį apatinį, nes jis buvo trumpiausias. Supratai? 

- Bet nuo čia tėra vienintelis kelias į apačią, ir jis 
veda ne į tunelį, o į aklą koridorių, iš kurio mes ką tik 
atėjome. 

Grafas nusijuokė: 

- Tai tu taip manai, bet aš geriau žinau. Lažinuosi, 
jog kur nors šiame kambaryje paslėpti dar vieni laip- 
tai, ir aš juos rasiu, dedu galvą! 

Jis pasilenkė paimti žibinto, bet taip ir sustingo. 

- Kas nutiko? - sušukau susirūpinusi. - Dėde 
Eduardai, suėmė dieglys? Ar tau padėti? 

Grafas nejudėjo. Sustingo pasilenkęs be žado. 

Čiupau jį už dešinės pažasties. 

- Hansai, prašau padėti! 

- Paleisk mane! - įsakė dėdė Eduardas ir susmu- 
ko ant žemės. Tik dabar pamačiau tai, ką jis pastebėjo 
norėdamas paimti lempą: akmeninėse grindyse buvo 
įmūrytas rudų plytų keturkampis. Dėdė Eduardas 
staiga pašoko pergalingai švytinčiomis akimis. 

- Anete, - suriko jis taip balsiai, kad nuaidėjo per 
visą kambarį. - Plytos akmeninėse grindyse! Ką tai 
reiškia? 

- Kad jos buvo įmūrytos vėliau, - sušukau susijau- 
dinusi. 

- Teisybė! - nesitverdamas laime sugriaudėjo gra- 
fas. - Jos įmūrytos vėliau, ir jeigu aš neklystu, greitai 
jų ten nebus. Hansai, imkitės šito reikalo! | 

Ir jis laukdamas žengtelėjo atgal. 

Hansas atsiklaupė, apčiupinėjo grindinį, padau- 
žė plytas ir pirštais perbraukė siūles. Paskui trumpai 
drūtai pareiškė: 

- Plytos suskeldėjusios, kalkės tarp jų sutrupė- 
jusios. 

Jis pasiėmė laužtuvą, plaktuką ir kibo į darbą. 

Viena plyta išsijudino kaipmat. Kitą buvo galima 
lengvai išimti, trečią - po vienintelio smūgio plaktu- 
ku. Hansas dirbo kaip pašėlęs. Smūgiai atsimušdavo 
nuo lubų, o mes kaip pakerėti spoksojome į vis platė- 
jančią skylę. 

- Tuoj turėtų pasirodyti laiptai, - nervingai sukuž- 
dėjo dėdė Eduardas. - Hansai, pagraibykite apačioje. 
Ar jaučiate akmenines pakopas? 

Hansas kyštelėjo ranką į skylę. 

- Ai! - suriko ir kaip įgeltas ją ištraukė. 

- Dieve, kas atsitiko? - susirūpinęs šūktelėjo jam 
grafas. 

- Kažkas man įdūrė. - Hansas apžiūrėjo ranką. - 
Ne, ne įdurta, tik įdrėksta. - Ir plušėjo toliau, kol iš- 
ėmė paskutinę plytą. - Viskas! - sušuko, pašoko ir pa- 
sitraukė šalin. 

- Ačiū, Hansai! - Dėdė Eduardas atsiklaupė ir nu- 
leido žibintą gilyn. 

- Viešpatie! - Jo ranka pradėjo taip drebėti, kad 
šviesos atšvaitas vaiduokliškai šokčiojo ant sienų. 
Kas jį taip išgąsdino? Mudu su Hansu atsiklaupėme 

ir spoksojome į skylę. Buvo matyti siauri akmeniniai 
laiptai, panašūs į tuos, kuriais buvome čia užlipę. Bet 
grafo jaudulio priežastis stovėjo ant ketvirtosios pa- 
kopos, ją išvydę mes sulaikėme kvapą. 

Taip gražu, kad beveik neįtikima. 

Drebinamo žibinto šviesa krito ant juodos dėžės, 
meniškai iškalinėtos geležinėmis vinimis. Buvo gali- 
ma įžiūrėti keletą spynų, o medinė skrynia sutvirtinta 
keturiomis geležinėmis juostomis. Viena iš tų juos- 
tų lūžusi, ir jos smailus galas styrojo aukštyn. Tai jis 
įbrėžė Hansui. 

Jokių abejonių! Mes radome Vengrijos karalių lobį! 

Hansas pirmas nutraukė tylą. Jis sušvilpė taip, kad 
persmelkė mus iki gyvo kaulo. Paskui smarkiai atsi- 
kosėjo ir galop paklausė trūkinėjančiu balsu: 

- Kas čia? 

Grafas irgi krenkštelėjo. 

- Nenutuokiu, - tarė itin ramiai. - Bet iš pažiūros 
spėčiau, jog tai lobių skrynia. 

Hansas vėl sušvilpė, bet šįkart vos girdimai. Paskui 
atsišliejo į sieną, ir aš pamačiau, kad jo keliai dreba. 
Mane staiga išpylė toks karštis, kad turėjau atsisegti 
o tada nusimetė kailinius. Hansas nusirengė storą 
megztinį ir graudžiai atsiduso. 

— Man bloga, - tarė. - Ką dabar darysime? 

Dėdė Eduardas jau spėjo susitvardyti: 

- O dabar, mielieji, iškelsime lobį. Valio! - Jis taip 
audringai mane apkabino, kad iš akių pasipylė ki- 

birkštys. - Valio! Mes radom lobį. Mes radom lobį! 
Kuo greičiau žemyn, dabar tai bus darbelio! 

Abu vyrai sušoko į skylę ir pamėgino iškelti skry- 
nią. Ji buvo sunki. Abu šnopavo, keikėsi ir dejavo, bet 
tik po keleto mėginimų pajėgė atplėšti nuo Žemės vie- 
ną jos kampą. Labiausiai trukdė laiptai, tokie siauri, 
kad ant jų išsiteko tik vienas vyras. 

- Šitaip nieko neišeis! - galop sušuko dėdė 
Eduardas. - Hansai, ką pasiūlysite? 

- Reikia virvės, - atsakė tas ir nusišluostė prakai- 
tuotą kaktą. 

- Gerai! Lipkite žemyn ir atsineškite viską, ko jums 
prireiks! Ir veskitės Anetę! Anete, tu su močiute pa- 
lauksi mūsų dirbtuvėje! - Aš padaviau kailinius, jis 
apsivilko ir atsisėdo ant lobių skrynios. - Štai taip. Aš 
iš čia nė krust. Bet paskubėkite, Hansai, nelabai mėgs- 
tu sėdėti tamsoje. 

Hansas linktelėjo galvą, ir mudu iškeliavome. Nors 
man ir buvo nemalonu palikti dėdę Eduardą vieną 
tamsoje, nieko kita nesugalvojome, nes teturėjome 
vieną žibintą. Kaip įmanydami greičiau nusikabaro- 
jome laiptais. Apačioje patys nustebome, kaip greitai 
nulipome. Matyt, mintis apie lobį suteikė mums spar- 
nus. Aš juokais įveikiau šešiasdešimt aukštų pakopų, 
lengvai perlipau griuvėsius ir išlindau pro skylę sie- 
noje. Akmeniniame koridoriuje įsitikinome, jog mo- 
čiutė dingusi. 

- Močiute! - džiugiai sušukau. - Kur tu? Mes grį- 
žome! 

Jokio atsakymo. 

Hansas susinervino. 

- Jei norite, padėsiu jums ją surasti, - tarė manda- 
giai, bet visas degė iš nekantrumo kuo greičiau grįžti 
prie lobių skrynios. 

- Ne, ne, Hansai. Ačiū! Aš pati rasiu. Verčiau eikite 
virvės! Ir sėkmės iškeliant lobį! 

Hansas man dar pašvietė iki vidurinės sarginės, 
o tada mudviejų keliai išsiskyrė. Kaipmat nukūriau 
į dirbtuvę ir radau močiutę, kuri susimąsčiusi sėdėjo 
dideliame, aksomu aptrauktame krėsle su liūtų letenų 
pavidalo kojomis. 

Ji atsisuko išgirdusi mano žingsnius. 

— Pagaliau! - sušuko. - Jau skaičiavau sekundes. 
Kur tiek laiko buvote? Visą valandą laukiau akmeni- 
niame koridoriuje. Paskui užrakinau svečių korido- 
riaus duris ir atėjau čionai. 

Močiutė tebebuvo apsiavusi kaliošais, bet nusi- 
movusi žalias kojines ir nusivilkusi abu megztinius. 
Viskas tvarkingai sulankstyta gulėjo ant kėdutės šalia 
molberto. 

- Valandą? - sušukau netikėdama. - Juk apvaliaja- 
me bokšte mes buvome daugių daugiausia dvidešimt 
minučių. 

- Juokauji. Dabar penkios. Jūsų nebuvo dvi va- 
landas. 

Lyg patvirtindamas jos žodžius bokšto laikrodis iš- 
mušė šešias. Nusiplėšiau šiltą slidininko striukę, nes 
dirbtuvėje buvo klaikiai karšta, palyginti su bokštu. 
Paskui nusimoviau pirštines ir batus. 

- Močiut, - surikau nesivaldydama ir susmukau 
ant artimiausios kėdės, - spėk, ką mes radome! 

- Vengrijos karalių lobį! - nuskambėjo nelabai 
linksmas atsakymas. 

- Ar tau tai nepatiktų? - paklausiau nustebusi. 

— Vaikeli, mane siaubingai kamuoja sąžinė. Tris 
ketvirtadalius savo gyvenimo praleidau neigdama to 
lobio buvimą. O jūs ką padarėte? Jį iškasėte! 

Nesitverdama linksmumu nusikvatojau ir pabučia- 
vau jai rankutę. 

- Žinoma. Bet pagalvok apie dvarą! Apie kiaulinin- 
ką ir Leopoldą. Močiute, mes jį turime! 

Ėmiau siautulingai šokti, kartu bandydama jai vis- 
ką išpasakoti. 

- Sėskis! Nė žodžio nesuprantu. 

Paklusau, bet buvau taip susijaudinusi, kad pradė- 
jau mikčioti. 

Močiutė vėl nieko nesuprato. Nusijuokė ir paglostė 
man galvą: 

- Pirma nusiprausk veidą. Atrodai kaip plėšiko 
nuotaka. 

Pašokau ir nubėgau prie praustuvės, kuri stovėjo 
kampe šalia durų. Iš veidrodžio į mane žvelgė sve- 
timas veidas. Pilkai rudas sluoksnis dengė burną, 
smakrą ir skruostus. Jie buvo aprišti šlapia skepeta, to- 
dėl dulkės prikibo itin tvirtai. Akis juosė juodi purvo 
ratilai. Buvo tiksliai matyti akinių žymės. Pratrūkau 
raičiotis iš juoko: 

- Stebuklas, kad tu mane atpažinai. 

- Balsas dar nepasikeitęs. 

Prausdamasi pasakojau. Šįkart ėjo kaip iš pypkės, 
ir močiutė atidžiai klausėsi. 

- O sidabrinė vonia? - galop paklausė susido- 
mėjusi. 

- Jos nematėme. 

- O kambarys už viršutinės sarginės iš tikrųjų toks 
didelis? 

- Didesnis už šią dirbtuvę. Ir apskritas! 

- Vadinasi, mano tėvas buvo teisus. Jis visuomet 
tvirtino, kad apvaliajame bokšte ištisas koridorių ir 
laiptų labirintas. Žinoma, aš netikėjau, nes apskritai 
juo nebetikėjau. Bet jis dievagojosi, kad visos sarginės 
kitados buvo sujungtos su slaptu pabėgimo tuneliu. 

- Kaip tik šitaip mano ir dėdė Eduardas. 

- Be to, - kalbėjo ji toliau, - jis užsispyręs tvirtino, 
kad kažkur šiaurinėje sienoje yra apskritas kambarys, 
pakankamai didelis, jog jame galėtų pasislėpti keletas 
šeimų su tarnais. Sakė, kad per pirmąją turkų apsiaus- 
tį iš to kambario du šimtai žmonių saugiai pateko į tu- 
nelį, o juo pasiekė Lokenšteino pilį. Šiaip ar taip, visos 
moterys ir vaikai buvo saugūs, o vyrai gynė Kronegą. 

Nesuskubau atsakyti. Koridoriumi nudundė- 
jo žingsniai. Kažkas nukrito ant žemės, paskui stojo 
tyla. Po poros įtempto laukimo akimirkų, kurios tru- 
ko ištisą amžinybę, durys atsilapojo. Pasirodė dėdė 
Eduardas ir Hansas apsalusiais žvilgsniais. Ant dviejų 
pagalių pririštą stipriomis virvėmis juodu įnešė lobių 
skrynią ir iškilmingai padėjo močiutei prie kojų. Dėdė 
Eduardas didingai pamojo ranka. 

- Mama, - sušuko jis entuziastingai. - Vengrijos 
karalių lobis! Leisk padėti jį tau prie kojų. 

Močiutė nieko neatsakė, nes jai sutrukdė nustebęs 
Hanso šūksnis: 

- Kaip, tai jūs žinote, kas viduje? 

- Tikrai. Bet kad pernelyg ilgai nesikankintume, 
prašau nubėgti į mano kabinetą ir atnešti štai ką: 
mano lupas, magnetą ir senąjį konjaką. Paskui atsi- 
nešite įrankių, kad galėtume sudoroti šias spynas. Ir 
ramiai persirenkite, tiek galėsime ištverti. 

Hansas išlėkė, ir grafas nusirengė kailinius. 

- Mama, - sušuko jis pergalingai, - ką dabar pasa- 
kysi? Ar mes turime karalių lobį, ar neturime? 

Močiutė tylėjo. 

Dėdė Eduardas nusišypsojo kaip išminčius ir nusi- 
plovė veidą ir rankas. Tada atsisuko. 

— Na? Laukiu atsakymo. Ar prisimeni, kokios klas- 
tos tu čia, šioje vietoje, prieš keletą dienų griebeisi? 
Gal norėtum maldauti atleidimo? 

- Daili skrynia, - pamėgino atitraukti jo dėmesį 
močiutė. 

- Jokių atsikalbinėjimų! Prisipažink, kad klydai! 
Vis dėlto karalių lobis Kronege. 

Močiutė irgi nusijuokė: 

- Atsiimsiu atgal kiekvieną žodį, bet tik tada, kai 
žinosiu, kas skrynioje. 

- Tuoj sužinosi. Po poros valandų, gal net anksčiau, 
tu maudysiesi aukse. - Jis pasilenkė prie skrynios ir 
laikiau geležinėmis. - Matote! Raštas iš sidabrinių 
vinių. Nuostabaus darbo! Ar žinote, kas čia? Ne? Tai 
Vengrijos karalystės herbas. Kuriam galui, paklausiu, 
būtų iškaltas Vengrijos herbas sidabrinėmis vinimis 
ant juodmedžio skrynios, o ji paslėpta seniausiame 
šios senovinės riterių pilies bokšte? Už sienų ir slap- 

tų laiptų? Kuriam galui šitaip galuotis? Atsakysiu, 
mama, nes juk tu trokšti pati pamatyti, kad lobis skry- 
nioje. Bet prašau spėti, kas daugiau, tavo galva, joje 
galėtų būti? 

- Šiaudai. 

- Skrynia pernelyg sunki. 

- Akmenys. 

- Liaukis, maldauju! Skrynioje auksas; auksas ir 
brangakmeniai, ir... o, Hansas. Matyt, lėkė kaip ant 
sparnų. 

Įėjo Hansas, taip uždusęs, kad bemaž nepajėgė kal- 
bėti. Buvo persirengęs languotais marškiniais trum- 
pomis rankovėmis, bet kakta vis dar išpilta prakaito. 
Buvo nusiprausęs, tačiau taip negrabiai, kad palei 
plaukus teberudavo dulkės. 

- Ką gi, mielosios, - sušuko grafas ir paėmė iš 
Hanso įrankius, konjaką, magnetą ir lupas, - tai is- 
torinė akimirka. Sėskitės šalia mūsų, dabar baigsime 
darbą. 

Visi susėdome ant grindų aplinkui skrynią. 
Dirbtuvę užtvindė kapų tyla. Langai buvo plačiai ati- 
daryti, tad kada ne kada įskrisdavo kokia smalsi musė 
ir pazvimbaudavo mums virš galvų. Šiaip tebuvo gir- 
dėti tyliai dzingsint įrankius. 

- Prancūziškos spynos, - pradėdamas linksmai 
tarė grafas. - Kiek sudėtingesnės už vokiškas, bet ap- 
skritai paprastos. Turėtume susitvarkyti per dvide- 
šimt minučių. 

Bet sekėsi anaiptol ne taip, kaip norėjom. Bokšto 
laikrodis mušė vieną ketvirtį valandos po kito, o 
skrynia tebebuvo užrakinta. Hansas, einąs namo ly- 

giai penktą, pradėjo nerimauti. Ir dėdė Eduardas tai 
pastebėjo: 

- Jaudinatės dėl žmonos? 

Hansas linktelėjo galvą. 

- Bet, jei pageidaujate, mielai liksiu ilgėliau. 

Dėdė Eduardas padėjo įrankį. 

- Ne, ne! Galėčiau priimti jūsų pasiūlymą, jeigu 
namie turėtumėte telefoną. Padarysime pertrauką iki 
rytojaus. - Jis atsistojo. - Sakykite, ar jau lankėtės pas 
Aną „Įžeisto kurtinio“ viešbutyje? Ne? Tad apsilan- 
kykite šįvakar su žmona, skaniai pavakarieniaukite ir 
dar išgerkite geroką šlaką už Vengrijos karalių lobį. 

Ir jis įspraudė Hansui į delną keletą banknotų. 

- Ačiū! - Hansas sumišo ir ilgai grūdo pinigus. - 
Labai ačiū! 

- Orytį darbą ateikite valanda vėliau! 

Hansas vėl padėkojo ir žengė prie durų. Jau suėmęs 
už rankenos atsisuko ir mostelėjo į lobių skrynią: 

- Sakykite, pone grafe, ar tai didelė paslaptis? 

- Visiškai jokia paslaptis! - perdėtai linksmai sušu- 
ko dėdė Eduardas. - Tegu visi sužino. Paskleiskite šią 
džiugią naujieną! Išpasakokite žmonai, nuolatiniams 
svečiams, šykštuolei Anai. Visiems, kas tik panorės, 
papasakokite, ką mes nuveikėme šiandien po pietų. 
Tai įsakymas. 

Kai Hansas išėjo, dėdė Eduardas kaipmat vėl kibo į 
darbą, prieš tai nusirengęs sportinio kostiumo viršų. 

- Kodėl jis turi išpliurpti apie tavo lobį visam pa- 
sauliui? - paklausė močiutė. - Turi rimtesnių prie- 
žasčių? 

- Aišku! Jeigu pirma sužinos šykštuolė Ana, 

netrukus žinos visa apylinkė, taigi ir ponas fon 
Lokenšteinas. O tas man labiausiai rūpi. 

- Mat kaip! - tarė močiutė ir pasižiūrėjo į grafą, ku- 
ris knebinėjo spynas. - Kiek laiko tai dar truks? 

- Nebeilgai. Daugių daugiausia kelias minutes. 

Šįkart dėdė Eduardas neklydo. Didžioji akimirka 
atėjo lygai septintą, kaip tik tada, kai Lotė paskambi- 
no ir paklausė, kada jai patiekti vakarienę. 

- Valgysime aštuntą, - linksmai sušuko grafas į ra- 
gelį, - ir vėl gersime šampaną. Atšaldykite tris bute- 
lius, turime keletą progų atšvęsti. 

O tada sustingo priešais skrynią ir įsistebeilijo į ją. 

- Kas yra? Nenori atidaryti? 

Dėdė Eduardas giliai atsiduso. Pašokau ir atsisto- 
jau šalia jo. 

- Baimė paskutinę akimirką, - supratingai tarė mo- 
čiutė, - bet tau nėra ko prarasti. Jeigu joje būtų tik ak- 
menys, bent turėsi gražią, sidabru kaustytą senovinę 
lobių skrynią. 

Dėdė Eduardas pamojo man. Mudu kartu suėmė- 
me sunkų dangtį ir atsargiai atvožėme. Močiutė vik- 
riai kaip katė pašoko iš savo krėslo ir kartu su mumis 
pasilenkė prie atidarytos skrynios. Dirbtuvėje įsivieš- 
patavo kapų tyla. 

Dangčio vidus buvo išmuštas žaliu aksomu, o skry- 
nios turinį dengė tokios pat spalvos audeklas. Grafas 
suėmė jį už vieno kampo ir lėtai pakėlė aukštyn. Kaip 
pakerėti spoksojome į tai, kas pasirodė iš po audeklo. 

— Valio! - sustaugė dėdė Eduardas. - Ką jums sa- 
kiau? Vien auksas. Vien tik auksas valdo mus! Mama, 
tu sutriuškinta. Pažvelk į tai, tu netikinčioji! 

Iš po žalio audeklo tikrai pasirodė auksas. Ne 
brangakmeniai, briliantai, perlai ar rubinai, kaip mes 
iš teisybės tikėjomės, bet krūvos aukso. Grandinėlių, 
apyrankių, diademų ir segių raizgalynė pramaišiui su 
krūva monetų kūpsojo priešais mus, lyg tikėdamasi, 
jog bus sutvarkyta ir išgarbstyta. 

- Mm! - myktelėjo močiutė ir pasitaisė skrybėlaitę. 

- Kiek čia aukso? - paklausiau nedrąsiai. 

- Bent dvidešimt kilogramų. Kad ir kiek jo būtų, 
dvarui nupirkti pakaks. - Dėdė Eduardas panardino 
pirštus į aukso kalną ir perleido per juos grandinė- 
les. - Gera spalva, - pagyrė, - senas lydinys, gal dvi- 
dešimt dviejų karatų. 

Močiutė susirado nedidelę diademą ir atidžiai ją 

- Daili, - pasakė, - bet argi ji neturėtų būti su brang- 
akmeniais? Kaip manai, gal juos kas nors išlupo? 

Dėdė Eduardas paėmė papuošalą. 

— Tiesa. Keistas daikčiukas. Tuoj patyrinėsiu ją pro 
lupą. Bet pirma, mama, prašyčiau pasigrožėti šita! - 
Jis ištraukė iš skrynios labai ilgą grandinėlę. Ji buvo 
iš didelių, bemaž penkių centimetrų skersmens aukso 
rutulių. - Ar esi kada nors turėjusi tokią sunkią aukso 
grandinę? 

Močiutė ją paėmė ir pasvėrė rankoje, pirma deši- 
pauostė auksą ir grąžino. 

- Eduardai, - tarė ji reikšmingai. - Niekuomet 
gyvenime nesu turėjusi tokio sunkumo aukso gran- 
dinės. 

- Tikrai tikiu tavimi, - sutiko grafas ir jau ketino 
dėti grandinę į skrynią. 

- Jeigu pati nebūčiau laikiusi jos rankoje, - toliau 
įtaigiai kalbėjo močiutė, - abejočiau, ar iš viso būna to- 
kio sunkumo aukso grandinių. 

Suklusau. 

- Ką tu turi galvoje? - šūktelėjau ir paprašiau grafą 
grandinės. Jis man perdavė, ir aš su nuostaba įsitiki- 
nau, kad šis auksas nusvarino man rankas. 

- Neįtikima, - riktelėjau, - ji sunki kaip švininė! 

- Ką tu pasakei? - susijaudino grafas. - Sunki kaip 
švininė? Duokš! 

Jis išplėšė grandinėlę man iš rankų ir atidžiai ap- 
žiūrėjo. 

- Lupą! - paliepė. 

Atnešiau lupą ir stebėjau, kaip jis kruopščiai apžiū- 
rinėja auksą, centimetras po centimetro. Paskui padė- 
jo lupą ir pradėjo lankstyti grandinę. Keliskart pakrai- 
pė galvą, kažką bambėdamas po nosimi, ir vėl čiupo 
lupą. 

Močiutė, kilnodama kelias apyrankes, nutraukė jo 
tyrinėjimus: 

- Kam tau lupa, Eduardai? Pirmiausia patikrink su 
magnetu. 

Grafas išbalo: 

- Tu nejuokauji? - paklausė maldaujamai. 

- Deja. Visko gali būti, kai toks svoris. Anete, pa- 
duok savo dėdei magnetą! Jis ant palangės. 

Paklausiau. 

Dėdė Eduardas atsiduso taip, kad net griebė už 
širdies. Tada padėjo grandinę ant skrynios dangčio ir 
lėtai prikišo prie jos magnetą. 

Iš pradžių nieko nenutiko. O paskui staiga grandi- 
nė atgijo ir šoko ant magneto kaip išbadėjusi gyvatė 

ant pelės. Dėdė Eduardas pakėlė magnetą aukštyn. 
Grandinė taip ir liko prilipusi. Grafas nuleido ranką ir 
susmuko ant artimiausios kėdės. 

- Paauksuota geležis, - sumurmėjo trūkčiojančiu 
balsu ir sustingo. 

Ta gūžtelėjo pečiais ir sumetė apyrankes atgal į 
skrynią. Paskui vėl atsisėdo į krėslą, pasitaisė skrybė- 
laitę ir pasūpavo kojas. 

- Na, tai kas buvo teisus? - paklausė po deramos 
tylos. - Žinoma, aš. Karalių lobio Kronege nėra. Tavo 
radinys irgi senovinis, bet jis buvo panaudotas pa- 
slėpti pėdsakus. Tikrasis lobis, kaip ir buvo, tebėra 
Vengrijoje. 

Dėdė Eduardas įniršo. Pašoko ir trenkė magnetą 
ant grindų. 

- Netikiu, - sustaugė jis, - negali būti! 

Tada jis čiupo savo kėdę abiem rankomis ir sviedė 
pro langą. Išgirdome, kaip ištiško vanduo - vadinasi, 
kėdė nukrito į akmeninį šulinį. 

- Eduardai, - griežtai tarė močiutė, - turi susitaiky- 
ti su faktais! 

- Ne! - paraudonijęs iš pykčio suriko grafas. - 
Neturiu. Juk negali viskas būti vien geležis! 

Jis panardino rankas į skrynią ir išvertė ant grindų 
blizgančią krūvą. Tada atsisėdo priešais ją ir daiktą po 
daikto patikrino magnetu. Tas pats ir tas pats. Aukso 
sluoksnelis buvo plonas, o po juo - geležis. Grafas 
niekinamai numetė paskutinę apyrankę, atsistojo ir 
priėjo prie lango. 

- Vien šlamštas! - sušuko pasipiktinęs ir pasilenkė 
pro langą: - Kodėl kėdė šuliny? 

- Kad tują įmetei. Eduardai, susiprotėk! Sėskis ša- 
lia ir pasikalbėkime! 

Grafas atsisuko. 

- Mama, ką dabar darysime? - paklausė jis grau- 
džiai. 

- Dabar lipsime žemyn, išgersime atšaldytą šam- 
paną ir atšvęsime atrasto Vengrijos karalių lobio ra- 
dybas. 

Dėdė Eduardas papurtė galvą. 

- Mama, tavo logika viršija mano proto galias. 
Atleisk, kad pasakysiu taip šiurkščiai, bet kartais aš 
abejoju tavo protu. 

- O aš tavo! Eduardai Zilvesteri, kelio atgal nebėra. 
Hansas jau seniai viešbutyje, o šykštuolė Ana išsijuo- 
susi plaka liežuviu. Ar nori, kad iš tavęs juoktųsi? 

Grafas nenorėjo. 

- Na, matai! Leopoldas vėlių vėliausiai rytoj jau 
žinos, juk tu šito ir norėjai. Išgąsdinti Leopoldą šio 
„aukso“ pakaks. 

Dėdė Eduardas nieko nepasakė. Jo žvilgsnis klai- 
džiojo nuo dailios sidabru kaustytos skrynios prie 
blizgančių monetų ir grandinėlių ant grindų. 

- Atrodo visai kaip tikros, argi ne? - paklausė pas- 
kui ramiai. - Gal pamėginti ir už tai gauti iš savo ban- 
ko kreditą? 

Močiutė atsitiesė kaip žvakė. 

- Ne, tik ne tai! Šitaip netenkama pilių ir žemių! 
Prisimink savo tėvą ir senelį. Ar tau visai suskystėjo 
protas? 

- Bet už kreditą galėčiau nusipirkti dvarą ir įsiutin- 
ti Leopoldą. 

- O kai paskui paaiškės, kad auksas netikras? 

- Dvaras atiteks bankui. Vis geriau negu Loken- 
šteinui, apimtam „apžolinimo“ manijos. 

— Dvaras priklausys bankui, bet neilgai. Mat bankas 
jį išvaržys, ir jeigu tau nesiseks, jį nusipirks Leopoldas 
už varžytynių kainą. Ar tau tai labiau patiks? 

- Aišku, ne. Atleisk, mama, paprastai šitokia min- 
tis man net nebūtų toptelėjusi. Supranti, esu galutinai 
išmuštas iš vėžių. - Jis atsisėdo ant močiutės krėslo 
ranktūrio, paėmė jos ranką ir pabučiavo. - Na, tai ką 
mes darysime? 

- Iš pradžių sutvarkysime čia. Auksą dailiai su- 
krausime į skrynią, nes jo norės pasižiūrėti Lotė ir 
tarnaitė, Olivjė irgi. Olivjė vėl atsigavo. Bemaž prieš 
valandą ėjo per kiemą. - Ji atsistojo: - Gal man pa- 
dėsite? 

Kartu kibome į darbą. Išpainiojome grandinėles, 
atskyrėme apyrankes ir žiedus, sukrovėme į stulpe- 
lius monetas, 0 seges prisegėme prie žalio aksomo 
skrynios dangčio vidinėje pusėje. Kai baigėme, lobio 
skrynia atrodė kaip brangus kino filmo „Tūkstantis ir 
viena naktis“ rekvizitas. 

- Nuostabu! - patenkinta tarė močiutė ir apžiū- 
rėjo mūsų triūsą. - Jiems nutįs seilės. O kai pamatys 
Leopoldas! - Tada močiutė surinko aplink paskleis- 
tus megztinius, striukes, kojines ir padavė grafui. - 
Nunešk viską į apačią ir užrakink dirbtuvės duris! 

- Taip, - tarė ji jau koridoriuje, - o dabar džiaug- 
siuosi, galėdama nusiauti šiuos senus kaliošus. Na, 

dar pakartosiu: mes radome Vengrijos karalių lobį ir 
nežinome kur dėtis iš laimės. Supratote? Dabar per- 
sirengsime, pasigardžiuosime skania vakariene, kva- 
tosimės ir linksminsimės. - Ji įsakmiai mudu nužvel- 
gė: - Tiek aktorinių sugebėjimų gal vis dėlto turėsite? 

- Žinoma, - atsakė dėdė Eduardas, - bet kaip mes 
gausime dvarą? 

Močiutė pasitaisė geltoną skrybėlaitę su violetinė- 
mis raktažolėmis. 

— Skubėk lėtai, - tarė ji ir veržliai nulipo laiptais 
žemyn. 

Kita diena lėkte pralėkė. Hansas buvo kaip reikiant 
pasistengęs „Įžeistame kurtinyje“, ir žinia, kad rado- 
me Vengrijos karalių lobį, pašėlišku greičiu apskriejo 
visą apylinkę. Nuo pat ankstyvo ryto telefonas nesi- 
liovė skambėjęs. 

Vos sėdome pusryčiauti ir nurijome pirmąjį gurkš- 
nį kavos, paskambino šykštuolė Ana, nes norėjo pa- 
sveikinti ir pakviesti iškilmingų pietų. Ji nė kiek nenu- 
stebusi, sakė, kad mes radę lobį, mat visą tą laiką, kai 
gyveno Kronego pilyje, ji vis jautusi, jog pilies sienos 
prigrūstos aukso. Be to, bemaž du kartus ji sapnavusi 
atvožtas lobių skrynias. 

Vos ji padėjo ragelį, paskambino jos vyras praneš- 
ti, kad iškilmingi pietūs, žinoma, nemokami. Jis vilia- 

si, kad Ana įspėjusi. Bet jis turįs prašymą. Ar ponios 
negalėtų pasidabinti viena kita brangenybe iš karalių 
lobio? Gal vėriniu? Ar diadema? Kad kiti svečiai pa- 
sižiūrėtų. Be to, jis mielai nufotografuotų prisiminti 
šiam istoriniam momentui, kuris išgarsins visą kraštą. 
Jeigu mes leistume, nuotraukas jis įrėmintų ir pasika- 
bintų salėje. 

Vos padėjome ragelį, paskambino dvaro savinin- 
kas ir trumpai pasišnekėjo su grafu. Paskui paskambi- 
no Leopoldas ir perdavė, kad užsuks prieš pietus. Ar 
grafas malonėtų jį priimti? 

Dėdė Eduardas liepė jam paskambinti ir pasakyti, 
kad apie malonėjimą negali būti nė kalbos. Jis jo ne- 
priimsiąs ir su niekuo nekalbėsiąs. Tada šypsodama- 
sis iš pasitenkinimo vėl atsisėdo šalia mūsų ir susiver- 
tė vieną po kito du puodelius kavos pakaitalo. 

Tai buvo pirmoji grafo šypsena šįryt. Dėdė 
Eduardas praleido sunkią naktį. Po vakarienės, kuri 
prisivertus praėjo gana smagiai, jis neištvėręs vėl užli- 
po į apvalųjį bokštą, norėjo sužinoti, kur veda antrieji 
slapti laiptai. Kai įsitikino, kad jie eina giliai po žeme, 
toli už pilies sienų, į slaptą tunelį Lokenšteinan, liovė- 
si ieškojęs, juolab kad niekur nė akies krašteliu neiš- 
vydo sidabrinės vonios. Tai, ką mes radome, tikriau- 
siai buvo atvežta į Kronegą 1849 metais, bet tik tam, 
kad būtų atitrauktas Habsburgų dėmesys nuo tikrųjų 
pėdsakų. Auštant dėdė Eduardas pasipiktinęs užraki- 
no visas apvaliojo bokšto duris, o raktus padėjo į sau- 
gią vietą. Per pusryčius jis nusivylusiu veidu atidavė 
močiutei medinį plaktuką. 

- Paimk jį pasaugoti, mama, man praėjo noras. 

Tada įniko peržiūrinėti paštą ir daugiau nebeprata- 
rė nė žodžio. 

- Eduardai, - įspėjo jį močiutė, apžiūrinėdama 
kiaušinį. - Ateina Olivjė. Prašyčiau susitvardyti ir 
šypsotis! Nepamiršk, kad esi naujai iškeptas multimi- 
lijonierius! 

- Ateina Olivjė? - staiga pažvalėjo dėdė Eduardas 
ir nuleido skaitomą laišką. - Gera žinia. Man įdomu, 
ką jis mums pasakys. 

- O kąjis turi mums pasakyti? - nusistebėjo močiu- 
tė. - Spėju, kad tą patį, ką sakė vakar. Kad gaila išleisti 
lobį dvarui ir kad verčiau įkurk kelionių biurą, o jis 
bus to biuro direktorius. 

- Palūkėk, - nusiviepė grafas ir meiliomis akimis 
pasitiko mano pusbrolį. 

Olivjė ėjo per žvyrą vilkdamas kojas. Jis buvo ele- 
gantiškas kaip paprastai, šįkart su smėlio spalvos 
vasarine eilute ir baltu kaklaraiščiu, bet susimetęs į 
kuprą ir lyg sumuštas. Paaiškėjo ir rimta jo laikysenos 
priežastis: jam buvo pakeista lova. 

— Mieliausiasis dėde, - prašneko jis įsižeidęs, prieš 
tai palinkėjęs mums labo ryto, - pasirodė kažkas siau- 
bingo. Mano lova! Įsivaizduokite - ji pakeistas. Vakar 
vakare noriu gulti, o tenai stovi visai maža lovelė. Jūsų 
tarnaitė pasakė, kad tai jūsų paliepimas. Paklusau ir 
atsiguliau, bet tikra tiesa, ji per kieta. Mano nugara 
sužalota, mieliausiasis dėde, visos užpakalinės dalys 
dėmėtos, labai mėlynos, maldauju jus! - Jis piktai nu- 
žvelgė visus. - Aš prancūziškas, ir aš visą savo gyve- 
nimą įsikurdavau tiktai švelniose lovose! 

Grafas elgėsi be galo maloniai. 

- Olivjė, - tarė jis rūpestingai, - juk kietos lovos 
daug sveikiau. Argi tau niekas nesakė? Iškart, kai tik 
atvažiavai, aš atkreipiau dėmesį į tavo laikyseną. Ji 
anaiptol ne be priekaištų. Tavo stuburas susilpnėjęs, 
tą kaipmat pamačiau. Tik iš meilės tau liepiau pakeis- 
ti lovą. Patikėk, mielasis, po dviejų mėnesių tokiame 
kietame guolyje įvyks stebuklas. Kai grįši į Prancūziją, 
vaikščiosi kaip princas. 

Olivjė jo žodžiai neįtikino. 

- Atleiskite daug kartų, brangiausiasis dėde, turiu 
jums prieštarauti. Mano stuburas neturi ydos, gydy- 
tojai visuomet man tą gyrė. 

— Kas šiais laikais dar tiki gydytojais, - pasipiktino 
grafas. - Olivjė, tavo laikysenai būtina kieta lova. Aš 
liepiau tau kambaryje pastatyti kiečiausią Kronego 
lovą, ir tai didelė garbė. Joje miegojo imperatorius 
Pranciškus Juozapas. Na, ką dabar pasakysi? 

- Greičiausiai jis niekuomet nebegrįžo, - sušuko 
kiaušinį. - Mieliausioji teta, prašau paaiškinti grafui, 
kad mano miegas neįsikuria akmeninėje lovoje! 

Jis bemaž verkė, ir močiutė kaipmat susijaudino. 

- Eduardai, - tarė ji griežtai ir padėjo šaukštelį. Bet 
grafas nieko nenorėjo girdėti. 

- Jokių prieštaravimų, - paliepė jis. - Tu paklusi 
ir gulėsi joje savaitę. Paskui ir pakalbėsime. - O man 
tarė: - Anete, ar tarnaitė jau sutvarkė tavo kambarius? 
Taip? Tad mudu trumpam dingsime, turime apsvars- 
tyti svarbų reikalą. Olivjė, tu tuo tarpu papusryčiausi. 
Kai pilvas bus pilnas, pamatysi, kaip nuostabiai pa- 

sijusi. - Jis atsistojo: - Lik sveika, mama! - Jis atkišo 
man ranką, ir mudu nuėjome. 

Tarnaitė jau buvo sutvarkiusi kambarius ir pervil- 
kusi šilkines sofos pagalvėles. Bet dėdė Eduardas at- 
sisėdo ne šalia manęs, kur buvo labai patogu, o ant 
kieto suolo, priešais kurį stovėjo mano klavesinas. Jis 
susinėrė ant krūtinės rankas, suraukė vešlius juodus 
antakius ir be žodžių stebeilijo į mane, kol pagaliau 
neišlaikiau jo žvilgsnio. Perkračiau sąžinę. Ką aš iš- 
krėčiau, kuo nusikaltau? Rodos, niekuo. Tai ko jam 
reikėjo iš manęs? 

- Mielas vaike, - galop sutrikdė tylą grafas, - vakar 
nutiko tragedija. Visą naktį sukau galvą, iš kur mums 
gauti pinigų. - Tyla. - Yra vienintelė menka viltis: dy- 
kuma Australijoje. Jeigu ir tenai mums nepasiseks, 
liks tik viena išeitis. 

Ir jis vėl įbedė į mane akis, tik šįkart ne tokį baisų 
žvilgsnį. 

- Tu privalėsi mus išgelbėti. 

- Žinoma, mielai, - sušukau palengvėjusia širdi- 
mi. - Ką aš turėsiu padaryti? 

- Vaike, ar tikrai galiu tavimi pasikliauti? 

- Tikrai. 

- Juo geriau. Šį tvirtumą tu paveldėjai iš Emė. Juk ji 
visuomet buvo tau pavyzdys, argi ne? 

- Žinoma, - sutikau ir prisiminiau gražųjį žiedą, 
kurį bemaž jau turėjau. Paskui pakėliau galvą ir pa- 
rėmuose, kabantį ant sienos priešais: mano antros 
eilės teta Emė. Štai ji! Geltonplaukė, liekna, elegan- 
tiška, raudonomis lūpomis, su vėduokle rankoje. 

Apsirengusi ilga vakarine suknia, o jos šypsena aiš- 
kiai bylojo: „Aš galiu viską“. 

- Šį žiedą tu jau atpažinai, - kalbėjo toliau dėdė 
Eduardas ir parodė į nupieštą ranką, ant kurios Žaiža- 
ravo briliantas su rubinais. - Netrukus jį gausi. Ar jis 
tau patinka? 

Atsargiai linktelėjau galvą. 

Kur jis suka? Sukirbėjo neaiški nuojauta. Neramiai 
pasimuisčiau ant sofos. Ne! Tai pernelyg absurdiška. 
Kuo greičiau nukreipti mintis kitur! 

- Tu jį mūvėsi? 

- Žinoma. Kai tik leisi. 

Grafas krenkštelėjo. 

- Tikiuosi, kad jį mūvėdama ir galvosi kaip ji, - pa- 
rodė grafas į paveikslą, - o man svarbiausia, kad gel- 
bėdama dvarą ir mūsų šeimos garbę tu sutiktum pasi- 
elgti taip, kaip būtų pasielgusi Emė. 

- Ką tu turi galvoje? - paklausiau kaip reikiant su- 
nerimusi. - Gal malonėtum paaiškinti tiksliau? 

- Žinoma, - tarė grafas, patvirtindamas baisiausius 
mano lūkesčius, - tu ištekėsi iš išskaičiavimo. 

Tai bent smūgis! Spoksojau į dėdę nedrįsdama net 
krustelėti. 

- Na, kaip? - nekantriai sušuko tas. - Ką pasakysi? 

Nieko neatsakiau. | 

Grafas grėsmingai suraukė juodus antakius: 

- Ar tavo tylėjimas reiškia, kad tas ponas Žaliaakis 
vis dar susukęs tau protą? 

- Ne, ne, anaiptol! - skubiai riktelėjau. 

- Tai kodėl nieko nesakai? - dėdė Eduardas taip 
sugriaudėjo, kad tikrai buvo galima girdėti ir didžia- 
jame kieme. - Kodėl neklausi už ko? 

Atsidusau: 

- Ką gi, tai už ko aš turiu tekėti? 

Dėdė Eduardas atsistojo nuo kieto suolo ir drama- 
tiškai išskėtė rankas. 

- Žinoma, už princo, - sušuko karštai ir priėjo prie 
manęs, - už princo, vaike. Visiems kitiems tavęs gai- 
lėčiau. - Jis atsisėdo ant sofos ir laukiamai pasižiūrė- 
jo: - Ar tekėsi už jo? 

- Kaip galiu pasakyti, ar tekėsiu, jei net nenutuo- 
kiu už ko, - tariau suglumusi. - Nežinau jokio princo 
iš tavo pažįstamų, kuris būtų viengungis. 

- Taip? Nežinai? O aš žinau. 

- Oašne! 

Grafas, lyg daug žadėdamas, nusišypsojo: 

- Vienas žodis: Rotenhauzas. 

Ir vėl smūgis į pačią širdį. 

- Tu kalbi apie Engelbertą? - pasibaisėjau. - 
Tikriausiai nerimtai! 

- O taip, kalbu kuo rimčiausiai. 

- Bet Engelbertas buvo keturiskart vedęs, o jam tik 
trisdešimt treji. Jis turi septynetą vaikų nuo keturių 
moterų! 

Grafas atsitiesė: 

— Engelbertas nebuvo vedęs, bent ne Dievo ir žmo- 
nių akyse. 

- Man ganair Žmonių akių, - šūktelėjau. - Septynių 
vaikų niekaip nenuneigsi. 

- Jis nė karto nebuvo susituokęs bažnyčioje, - to- 
liau kalbėjo dėdė Eduardas, lyg manęs neišgirdęs. - 
Jis neskubėjo vesti iš tikrųjų, ieškojo tikrosios meilės. 

- Ir tai aš? 

- Be abejo! 
per keletą metrų nuo mūsų, jaukiai šalia Olivjė sėdėjo 
močiutė. Gal ją pašaukti? Visa tai nesąmonė. Bet tada 
prisiminiau: 

- Dėde Eduardai, Engelbertas greičiausiai joks 
princas. Jo genealoginis medis - klastotė. 

- Jo medis geras. Gandai kvailystė. Pagalvok apie 
keturias jo lentpjūvės! Keturias didžiules lentpjūves! 
Ar žinai, kiek jos duoda pelno? 

- Bet kaime kalbama, kad jis laiškanešio vaikas. 

- Nesąmonė! Tegu žmonės kalba kiek jiems telpa. 
Tai tik pavydas. Aš išsiaiškinau. Pirma - jo motina 
grafienė. Antra - jo tėvas princas. Jo genealoginis me- 
dis yra seniausias visoje Europoje. Ar žinai, iš kokių 
laikų jis kildinamas? Atspėk! 

- Nežinau. 

- Spėk! 

- Iš plėšikaujančių riterių, - tariau kandžiai. 

Dėdė Eduardas pranašiai nusišypsojo: 

- Kur kas toliau. Bandyk dar kartą! 

Bejėgiškai gūžtelėjau pečiais. 

- Iš hunų! - entuziastingai sušuko dėdė Eduardas. - 
Na, ką dabar pasakysi? 

- Kaip? Iš hunų? Juokauji! 

- O ne, iš hunų, dedu galvą. Leisk man atnaujinti 
tavo istorines Žinias. Hunai penktame amžiuje užėmė 
Aukštutinę Italiją, bet pirma vyskupas su bažnytiniais 
lobiais ir bendruomene paspruko į Grado salą. Kad ir 
kaip ten būtų, vargšė princesė pabėgo nepakankamai 
greitai, nežinia kodėl, bet nebebuvo laivo, ir Atila ją - 

kaip čia pasakius - paėmė į žmonas. Vėliau ji paspru- 
ko, ir vaikas pasaulį išvydo Grade. - Grafas reikšmin- 
gai patylėjo. - Engelberto tėvas yra jo įpėdinis. 

- Ir man tuo tikėti? 

- Kodėl ne? Čia juk tiesa. 

- Na, ir? 

Grafas nusivylė: 

- Ką reiškia tas tavo: na, ir? 

- Kuo tie hunai tokie nuostabūs, kad būtinai nori 
su jais susigiminiuoti? 

- Man rūpi ne giminystė, - atvirumu nuginklavo 
mane dėdė, - o keturios lentpjūvės. Bet hunai - mielas 
priedas. 

Nutylėjau. 

- Ką gi, o dabar rimtai! Ar tau patinka Engel- 
bertas? 

- Ne, nė trupučio. 

- Kodėl ne? 

- Pirma - jis pernelyg netašytas, antra - per storas, 
trečia - per daug geria, ketvirta - jis medžioja, o penk- 
ta - jis man iš viso nepatinka. 

- Tai gal leistumei paklausti, kodėl jis tau nepatin- 
ka? Kad akys ne žalios? 

Atsidusau. 

- Kodėl stambus gyvybingas vyras, turintis ketu- 
rias lentpjūves, tau nepatinka? Gali man paaiškinti? 

- Turbūt ne. 

- Ką gi, man metas į dvarą. Savininkas ryt išskren- 
da į Kanadą, ir aš dar turiu pateikti jam paskutinį pa- 
siūlymą. Tiesa, jis tenai bus trumpai, tik apžiūrės fer- 
mą, kurią jam surado brolis, bet noriu, kad jis ir tenai 
galvotų apie mano pasiūlymą. 

- Dėde Eduardai, - sušukau verksmingai, - o kada 
mes vėl pasikalbėsime? 

- Apie ką? - paklausė grafas, jau įnikęs į savo ver- 
slo reikalus. 

- Apie hunus. 

- Kaip? Turi galvoje lentpjūvės - pardon - Engel- 
bertą? Taip... taigi... gal vakare. Pietų važiuosime 
į „Įžeistą kurtinį“, paskui aš užsuksiu į miesto ban- 
ką pasidomėti tavo aukso akcijomis. Vaike, o gal 
tavo auksas tikras. Tada mums nebereikės net minėti 
pono fon Rotenhauzo. - Jis atsistojo: - Taip, o dabar 
metas spektakliui, išsidabinsime nuo galvos iki kojų. 
Lipsime prie savo lobio skrynios ir trupučiuką pasi- 
rausime aukse. Paskui jūs išsirinksite papuošalus, ku- 
riais apsikarstysite šiandien per pietus. Olivjė irgi ve- 
simės, tiesa, vokiškai jis nemoka, bet jo skonis geras. 
Na, eime! 

Pakilau maudžiančia širdimi. 

- Kuo tu apsirengsi? 

— Gal raudono šilko suknia iš Londono, kuri tau 
taip patiko. 

- Puiku! Raudona spalva ir auksas dera. Atrodysi 
kaip Vengrijos princesė. Parinksime tau diademą, šį- 
kart galėsi paleisti plaukus. Patenkinta? - Linktelėjau 
galvą. Grafas pasitrynė rankas: - Vaike, mes jiems vi- 
siems užkimšime gerkles auksu. Akys iššoks iš kak- 
tos. O kai tą išgirs Leopoldas, sprogs iš pavydo. Ir ši- 
taip juo atsikratysime. Amen! 

O“ 17 CD 


„ Įžeistas kurtinys“ buvo vienas geriausių apylinkės 
restoranų. Pastatas stovėjo prie siauro kelio iš Lokenš- 
teino į Kronegą, jame anksčiau buvo pašto stotis. Čia 
prieš šimtą metų keisdavo arklius, čia keliauninkai, 
atsidusę iš palengvėjimo, lipdavo iš savo nepatogių 
karietų ir nakvodavo. Per pastaruosius penkiasde- 
šimt metų užeiga buvo keliskart padidinta, bet taip 
sėkmingai, kad istorinis jos fasadas išliko. Dešinėje ir 
kairėje prie pagrindinio įėjimo buvo jauki dengta ve- 
randa, priešais ją - sodas su senais riešutmedžiais. Po 
mediniu frontonu švytėjo didžiulis pieštas kurtinys, o 
pačioje apačioje rėkė raudonos raidės: „Jozefas ir Ana 
Zeideliai“. 

Įėjus į restoraną ant ypatingos raižytos pakylos ša- 
lia iškilmių salės durų pasitikdavo „tikras“ kurtinys. 
Daugiau kaip metro aukščio be galo puiki iškamša, 
galėjai pamanyti, jog paukštis gyvas. Nugara žvilgė- 
jo juodai, krūtinė žaliai, gurklio plunksnos papūstos, 
galva iškelta; atrodė, jog jis išsijuosęs švenčia tuoktu- 
ves - ir žiūri į visus įžeistu žvilgsniu. 

Niekas nežinojo, kokio senumo tas kurtinys, bet jis 
buvo užeigos puošmena. Vienas savininkas perduo- 
davo jį kitam. „Už jį mums siūlė labai daug pinigų, - 
išdidžiai pareiškė šykštuolė Ana, - bet apie pardavi- 
mą negali būti nė kalbos! 

Šiandien „Įžeistas kurtinys“ buvo pilnut pilnutėlis. 
Kronau miestelio seniūnas su žmona sėdėjo verando- 

je. Šalia jo - veterinaras su motina ir žmona, priešais 
juos - pašto viršininkas su šeima, o šalia jų - teniso 
aikštės savininkas su drauguže. Buvo ir vietinio laik- 
raščio vyriausiasis redaktorius, atsivedęs gal net ke- 
turis fotografus. Mus pasitiko garsiais valiavimais ir 
blykstėmis, o paskui dvi valandas gausiai vaišino. 

Skaidriu sultiniu, vėliau šparagais su olandišku 
padažu. Paskui atnešė kiaulienos kepsnį su keturių 
rūšių daržovėmis ir salotomis. Sūrio nepatiekė, vietoj 
jo gavome puikaus slyvų kompoto ir gardutėlio tor- 
to su marcipanais ir šokoladiniu kremu. Prie kavos 
buvo naminių saldainių, o desertui močiutė, dėdė 
Eduardas, Olivjė ir aš gavome po marcipaninę lobių 
skrynutę. 

Tai buvo labiausiai varginantys pietūs mano gy- 
venime. Mes kuo prašmatniau išsipustėme, močiutė 
užsidėjo plačiakraštę baltą skrybėlę su gėlėmis ir apsi- 
rengė elegantiška balta pikė suknia, Olivjė puikavosi 
baltu kostiumu, aš - raudona šilko suknia iš Londono. 
Patiekalai buvo nepriekaištingi, bet kamavo sunkios 
geležinės grandinės, kuriomis mus apkarstė Olivjė ir 
grafas. 

Juodu negailėjo mūsų ir neklausė jokių malda- 
vimų. Močiutė gaudė kvapą po milžinišku vėriniu, 
kuris dengė visą jos krūtinę, o jo kabučiai siekė net 
bambą. Man uždėjo centnerio svorio diademą, tad 
jau po šparagų aptemo akys. Be to, pusbrolis užsi- 
spyrė, kad apsimaučiau dvi masyvias apyrankes, tad 
vos galėjau pakelti prie burnos šakutę. Sunkūs pa- 
puošalai nuolat traukė mano ranką žemyn, lyg būtų 
svėrę kelias tonas. 

- Gana zyzti! - paliepė dėdė Eduardas, kai įsėdome 
į automobilį. - Kokia iš to nauda? Ir įsidėmėkite: kad 
ir kas nutiktų, nenusiimkite papuošalų! Jei kas nors įsi- 
geis pasigrožėti, tegu žiūri prisikišęs, net paliečia, bet 
nieku gyvu nenusiimkite! Girdi, Anete? Net ir apyran- 
kių. Juk žinote kodėl. 

Olivjė, nenutuokdamas, kad čia ne auksas, sukluso. 

- Kodėl? - paklausė susidomėjęs. 

- Todėl, kad ištiks nelaimė, - žaibiškai susigriebė 
dėdė Eduardas ir padėjo įsėsti motinai į automobilį. 

- Labai elegantiška, pussesere! - šūktelėjo susiža- 
vėjęs. - Sunkus auksas ir raudonas šilkas, tikrai labai 
elegantiška. Patikėkite manim, visos ponios kratysis 
iš pavydo. 

Tada susėdome į automobilį ir iškilmingai pajudė- 
jome. 

Olivjė buvo teisus. Visų ponių ir ponų žvilgsnius 
brangenybės tiesiog pakerėjo. Visi atrodė apakinti 
šitiekos „aukso“ ir be paliovos klausinėjo, kaip mes 
radome lobį. Nuotaika darėsi vis smagesnė, visi kirto 
valgius nesivaržydami, o gėrė dar daugiau, tik močiu- 
tė ir aš kentėjome. Kai buvo atneštas slyvų kompotas, 
močiutė nebeištvėrė. 

- Sunkus valgis, - sukuždėjo sūnui ir reikšmingai 
pamerkė. 

- Argi, - nusistebėjo grafas, - juk viskas taip gardu 
ir lengva. 

- Tau taip, - įgėlė ji ir vogčiomis žvilgtelėjo į vėrinį, 
spaudžiantį jai plaučius. - Bet aš nebegaliu kvėpuoti. 
Ojeigu nusiimsiu šitą daiktą? 

- Tai neįmanoma! - pašnibždomis atkirto grafas. - 
Ar nori mus galutinai apjuokti? 

Močiutė atsiduso ir sukaupė jėgas. 

Užtat ugnis nukrypo į mane. Teniso aikštės savi- 
ninko draugužė, prisiplempusi vyno, įsigeidė žūtbūt 
pasimatuoti diademą, ir tik vargais negalais pavyko 
suvaldyti, kad nenuplėštų papuošalo man nuo gal- 
vos. Mažai trūko, kad būtų nusičiupusi diademą, mat 
sėdėjo kaip tik prieš mane. Kai aš dėdei Eduardui gy- 
riau marcipaninį tortą ir praradau budrumą, ji staiga 
pasilenkė virš stalo ir vos nenumovė man diademos. 
Ačiū Dievui, grafas suskubo nutverti ją už rankos ir 
suspausti kaip replėmis. 

- Tai atneš nelaimę, ponia! - sušuko jis.- Pa- 
puošalas ypatingas. Jį užsidėjo Kronege, tad nuimti 
galima tik pilyje. Argi šito nežinojote? 

Ta vargšė pradėjo kūkčioti ir liovėsi tik tada, kai 
grafas leido iš arčiau apžiūrėti mano apyrankes. 
Laiminga stumdė jas pirmyn ir atgal ir, nors buvo 
įkaušusi, pastebėjo, kad brangenybės labai sunkios. 

- Jergutėliau, na, jos ir sunkios! - sušuko išsigan- 
dusi. - Niekuomet savo gyvenime nesu turėjusi šito- 
kių sunkenybių. 

- Nieko keista, - šūktelėjo grafas, kuo greičiau- 
siai vėl dėdamas mano ranką šalia lėkštės. - Jos labai 
masyvios, ne ta pigi auksinė skarda, kuri naudojama 
šiandien. Tuo Vengrijos karalių lobis ir puikus, kad jis 
visas masyvus. 

- Tai kiek kilogramų aukso radote? - paklausė te- 
niso aikštės savininkas, stengdamasis nuraminti drau- 

gužę, kuri balsingai reikalavo tokios apyrankės. - Ar 
jau pasvėrėte? 

- Dar ne, - maloniai atsakė dėdė Eduardas, - bet 
greičiausiai bus kokia keturiasdešimt. 

- Keturiasdešimt kilogramų aukso! Jergutėliau! - 
klykė draugužė, - galėtumėte man iškart padovano- 
ti šiuos abu daikčiukus! Ką pasakysite, pone grafe? 
Užtat pamokyčiau jus žaisti tenisą. 

Ir kaipmat įsiplieskė karštas ginčas dėl aukso kai- 
nos ir teniso pamokų skaičiaus, kurio dėdė Eduardas 
galėtų pareikalauti už vieną apyrankę. Po ilgo svars- 
tymo buvo suskaičiuota, kad reikėtų dviejų tūkstan- 
čių pamokų, ir tai, regis, pribloškė vyriausiąjį vietinio 
laikraščio redaktorių. Jis pasisuko į mane. 

- Mieloji panele, - suriko, - dar iškelkite rankutę 
priešais kamerą, būtina įamžinti šias apyrankes! Du 
tūkstančiai teniso pamokų! Mano skaitytojams bus 
įdomu. 

Šykštuolė Ana nesnaudė. Tučtuojau patiekė foto- 
grafams degtinės, šypsodama iki ausų. Jos „Įžeistas 
kurtinys“ bus aprašytas laikraštyje, grafienė išgyrė jos 
valgius, be to, jai tiesiog buvo žarstomi komplimentai, 
kad dailiai atrodo. Ana tikrai buvo išgražėjusi. Tiesa, 
vis dar aukšta ir liesa, bet veido bruožai pašvelnėję ir 
dailesni. Raudoni tautiniai drabužiai su balta palaidi- 
ne jai puikiai tiko. Jos vyras, stambus kaip lokys ir du- 
denąs bosu, regis, karštai ją mylėjo. Abu puikiai tiko į 
porą. 

Pietūs, be abejo, būtų trukę iki pat vakaro, jeigu ne- 
būtume užsimanę važiuoti namo iškart po kavos. 

Dėdė Eduardas buvo išėjęs anksčiau, tuoj po torto, 
nes veterinarui irgi prireikė į miestą, tad jis pavėžė- 
jo ir dėdę. Mus, vos leido padorumas, parvežti turėjo 
Hansas. 

Lygiai antrą atsistojome. Buvo pats metas. 

Vos nulaikiau tiesiai galvą, o dešinė ranka, dingo- 
josi, pusmetriu pailgėjo. 

Močiutė bemaž gaudė kvapą, lenkiama priekin 
žvilgančio kaip auksas krūtinės papuošalo. Susiėmusi 
iš paskutiniųjų ji pasakė trumpą padėkos kalbą. 
Paskui atsisveikino su vaišingais šeimininkais. 

- Ką gi, Ana, puiku! Ir toliau šitaip darbuokis, jau- 
noji verslininke! Jeigu neprieštarausite, mes būsime 
nuolatiniai jūsų klientai. 

Galop ji įsikibo į Olivjė ir mane, ir mudu nutempė- 
me ją prie automobilio, kur jau laukė Hansas. Visas 
svečių būrys palydėjo, fotografai blykčiojo aparatais, 
mes atsisveikindami mojavome, ir tik tada, kai niekas 
nebegalėjo matyti, mudvi aimanuodamos atsilošėme 
ant sėdynių. 

Nusiplėšiau nuo galvos diademą. Koks paleng- 
vėjimas! 

- Anete, padėk man atsisegti, - graudžiai sušu- 
ko močiutė, - viena nepajėgiu. Nebegaliu pakelti šio 
„pabaisos ilgiau nė akimirkos. Ačiū Dievui! - Ji giliai 
atsiduso ir palaimingai išsitiesė. - Dabar vėl pasijutau 
žmogumi. 

Padaviau Olivjė diademą, apyrankes ir vėrinį. Jis pa- 

Močiutė užjausdama žvilgtelėjo į mane. 

- Skauda galvą? 

Linktelėjau. 

- Taip ir spėjau. Niekuomet gyvenime nesileisime 
įkalbamos tokiai nesąmonei! Ačiū Dievui, kad nebu- 
vo Lokenšteinų, tie kaipmat būtų įtarę, jog čia kažkas 
negerai. - Ji atsiduso. - Šiaip ar taip, dabar žinau, kaip 
jautėsi vargšai mūsų protėviai su šarviniais marški- 
niais. Tikrai nėra ko pavydėti! 

- One, grafiene, jūs nežinote, - pasipiktino Olivjė, - 
jausmas skirtingas. Geležis - ne auksas, šis toks praš- 
matnus. 

- Sakai? - išsiblaškiusi paklausė močiutė ir pasi- 
rausė rankinėje. 

- Iš tikrųjų! Auksas labai deramas. 

- Aha, - tarė močiutė, daugiau nebekreipdama į 
Olivjė dėmesio. Rado, ko ieškojusi, išėmė ir atkišo 
man. - Štai, - tarė, lyg skelbdama nelaimę, - šiandien 
tau atėjo. Aš perėmiau. 

Žvilgtelėjau į popierių, ir tas svoris, kurį ką tik nu- 
simečiau nuo galvos ir rankos, rodos, staiga padvigu- 
bėjęs užgulė man krūtinę. Į delną buvo įsprausta te- 
legrama. 

Žinojau, ką ji reiškė. 

Dusdama išlanksčiau lapą: Džiugi staigmena taškas 
Ką tik atvykau taškas Amžinai Tavo Danielis. 

Nuleidau telegramą. Kas čia dabar? Ar Danielis vėl 
sugalvojo džiugią staigmeną, kuri dabar trenks man į 
galvą? O galjis pats toji staigmena? 

Pakėliau akis ir pamačiau, kad Olivjė susidomėjęs 
mane stebi. 

- Močiute, - tariau, - ar Danielis atsiuntė man do- 
vaną? 

Atidaviau jai telegramą. 

Ji perskaitė ir apgailestaudama papurtė galvą. 

- Būtų puiku. - Ji išlankstė blanką ir atkišo man: - 
Žiūrėk, kokiame pašte ji išsiųsta! Kas čia parašyta? 

- Kronau, - perskaičiau. 

- O kokiu laiku? 

- Šįryt, pusę aštuonių. 

- Taigi, - pabrėždama pasakė močiutė, sudras- 
kė telegramą į smulkias skiauteles ir išmetė jas pro 
langą. 

- Vadinasi, - prašnekau virpančiu balsu, - jis čia 
buvo jau vakar. Kaip manai, ar jis gyvena Kronau 
viešbutyje? 

- Namie iškart sužinosime. Pakaks vieno skambu- 
čio. Jeigu jis tenai, liepsime tučtuojau suimti. 

Olivjė išpūtė akis, bet nutylėjo. Laikė aukso vėri- 
nį rankoje ir žaidė su kabučiais. Elgėsi, lyg apskritai 
mūsų negirdėtų. 

Nebežinojau, ką daugiau sakyti. Buvau visiškai su- 
trikusi. Iš tikrųjų man reikėjo papasakoti apie dėdės 
sumanymą su hunais, bet Danielio atvažiavimas tren- 
kė kaip perkūnas iš giedro dangaus. 

— Močiute, - tariau, - prisiekiu, kad jo nekviečiau. 

- Tikiu tavimi. Tu neturi nieko man įrodinėti. Bet 
supranti, jog turime tuo įtikinti tavo dėdę? 

Linktelėjau galvą. 

- Anetėle, mes susidorosime. Visa popietė apmąs- 
tymams. Tikrai ką nors sugalvosime. 

Tikiuosi, pamaniau ir ėmiau spoksoti pro langą. 
Važiavome siauru keliu. Dešinėje traukėsi vešlus eg- 
lynas, kairėje kaip tik iškilo pilies kalnas. Dar nedide- 

lis posūkis, ir štai Kronegas, aukštai aukštai virš slė- 
nio - nepamirštamas vaizdas. 

- Žinai, - pasakiau balsiai, - šiandien popiet aš ke- 
tinau nusileisti į paupį. 

— O! Ką ketini tenai veikti, ar tik maudysiesi? 

- Susitikti su Valteriu. Tiesa, dėdė Eduardas man 
uždraudė, bet aš pažadėjau Valteriui trečią valandą 
būti maudykloje. 

Močiutė susijaudino: 

- Tai ir eik, vaikeliuk. Aš visuomet padedu širdies 
reikalams. Jeigu grįši namo arbatai penktą, nieks ne- 
suuos. Žinai? Iškart pasiimk maudymosi reikmenis, 
Hansas nuveš tave žemyn. Tada prieš pasimatymą 
dar galėsi pusvalandį paplaukioti. 

- Ojeigu ateis Danielis ir teirausis manęs? 

- Tada aš jį paglobosiu. - Močiutė nusijuokė ir nu- 
siėmė didelę baltą skrybėlę su gėlėmis. 

Užvažiavome ant pilies kalno ir lėtai nuriedėjome 
per pakeliamąjį tiltą. Tarnaitė tuoj atvėrė plačius gele- 
žinius vartus, greičiausiai ji mūsų jau laukė. 

— Pas panelę Anetę buvo svečias, - sušuko susijau- 
dinusi, - jaunas ponas. 

- Neaukštas geltonplaukis žaliomis akimis? - pa- 
klausiau virpančiu balsu. 

Tarnaitė linktelėjo galvą. 

- Sakė, kad po pietų dar užsuks. 

- Puiku, - sušuko močiutė ir išlipo iš automobilio, - 
kai jis pasirodys, iškart atveskite pas mane! Anete, 
skuosk maudymosi kostiumėlio! Dink kuo greičiau! 
Nenoriu, kad būtum pilyje, kai jis pasirodys. - Ji įsiki- 
bo Olivjė į parankę ir širdingai mane pabučiavo. 

- Taip, dabar padėsime brangenybes, o tada tegu 
tas vyrukas ateina. - Ji linksmai nusijuokė pati sau. - 
Esu pasirengusi bet kokiai niekšybei. 


C> 18 CD 


Maudykla paupy buvo ypatinga vieta: seni gluosniai 
prie pat vandens, vanduo skaidrus, švarus ir kvepian- 
tis. Tas vanduo ne tik viliojo, jis turėjo ir gydomųjų 
savybių, nes jame buvo gausu geležies. Jeigu įgeldavo 
bitė, tereikėdavo paplaukioti penkias minutes, ir išti- 
nimo bei skausmų kaip nebūta. 

Mano proprosenelis buvo užtvenkęs upę ir pasta- 
tęs nedidelę kiniškos pagodos pavidalo jėgainę. Riestą 
jos stogą dengė tamsiai mėlynos žvilgančios čerpės. 
Durys ir langai taip pat buvo kiniško stiliaus. O virš 
užtvankos buvo maudykla. Vanduo idealus plaukioti. 
Užtvankėlės apačioje upė buvo sekli, vanduo ramiai 
čiurleno virš plokščių apskritų akmenų. Jie žvilgėjo 
tamsiai raudona, geltona kaip auksas, žalia kaip sa- 
manos arba ruda spalva. 

Norėdamas patekti į maudyklą, pirmiausia turė- 
jai nusileisti nuo pilies kalno, o paskui perkirsti pie- 
vą, priklausančią dvaro karvėms. Čia jos ir gulėdavo 
gluosnių pavėsyje: didelės, ramios žalmargės, visą 
dieną uoliai žiautarodamos ir gamindamos vakarui 
nuostabų pieną. Pamačiusios mane ateinančią, karvės 
atsistodavo: vis šiokia tokia permaina. 

Karvės protingos, ir nevalia to pamiršti. Mūsiškės 
kaipmat pamatydavo, turiu aš laiko ar ne. Jeigu per 
pievą eidavau greitai, jos ramiai nurisnodavo man iš 
paskos iki pat vandens. Jeigu sustodavau, žinodavo: 
aha, dabar pasiausime. Jos nulenkdavo didžiules gal- 
vas, ir aš turėdavau pakasyti joms garbanėles tarpu- 
ragiuose. Jos šiurkščiais liežuviais meiliai laižydavo 
man kojas ir rankas. Pamažėle tie liežuviai pasiek- 
davo ir mano drabužius: o, medvilnė. Ji ypač gardi. 
Storos lūpos įnikdavo tampyti sijoną ir palaidinę. 
Jeigu užsižiopsosi, drabužiai, galima sakyti, bus pra- 
ryti tiesiai nuo kūno. Bet ne iš piktumo - priešingai! 
Karvės trokšta tau gero. Kam reikia šitokios daugy- 
bės skarmalų ant odos? Juk karvės irgi plikos, kokias 
jas sukūrė Dievas. Be to, vasarą be apdarų kur kas 
patogiau. 

Kai buvau vaikas ir maudydavausi, dvaro karvės 
džiugiai sušlemšdavo mano drabužius. Didžiausia 
rajūnė buvo trimetė žaloji, vardu Lorinda. Kartą ėjau 
maudytis su naująja aukle, kurios Lorinda dar nepaži- 
nojo. Kai išlipome iš vandens, iš didžiulio karvės snu- 
kio karojo tik balta mano suknelės rankovė. Puikiai 
prisimenu. 

Auklė suspigo, čiupo už rankovės ir patraukė. 
Lorinda piktai patempė į priešingą pusę, ir jiedvi tą- 
sėsi kokią valandėlę, kol įsižeidusi karvė išspjovė suk- 
nelę - greičiau jos liekanas. Nustebusios pakėlėme jas 
aukštyn: suknelė buvo neatpažįstama. Ploną medvil- 
nę Lorinda buvo išmarginusi sudėtingu kiauraraš- 
čiu, suknelė atrodė kaip nėrinių užuolaidos gabalas. 


271 


Kadangi nebebuvo įmanoma ja apsirengti, grąžinome 
karvei. Tegu gardžiuojasi! 

Kai vien su maudymosi kostiumėliu užlipau į pilį, 
visi iškart suprato, kas nutiko. Dėdė Eduardas gan 
maloniai pakraipė galvą. 

- Ir vėl nugraužė iki nuogumo, - tepasakė ir papra- 
šė auklę būti atidesnę. 

Šiandien paupio pievoje karvių nebuvo. Jos ganė- 
si aukštėliau, nedidelio ąžuolyno pakrašty, ir aš ne- 
kliudoma nusigavau į maudyklą už užtvankos. Tenai 
augo milžiniškas gluosnis svyruoklis, kurio šaknys 
siekė upę. Rankos storumo šaknis per skardį buvo nu- 
siraičiusi į vandenį, tad ja buvo galima patogiai įbristi 
į upę ir vėl išlipti. 

Puiku, kai viską teberandi lygiai taip, kaip penke- 
rius metus klaikiai ilgėdamasi namų vaizdavaisi už 
dviejų tūkstančių kilometrų. Nenukirstas nė vienas 
senas gluosnis, o pilies vaizdas aukštai toks stulbina- 
mas, kad valandėlę iš laimės nepajėgiau net krustelė- 
ti. Paskui greitai numečiau po gluosniu drabužius ir 
įlipau į upę. 

Ramus, vėsus, švarus, kvapus vanduo. Mane užlie- 
jo neapsakoma palaima. Argi svarbu, kad radome ne- 
tikrą karalių lobį, kad turėsiu ištekėti už Engelberto, 
kad atsibeldė Danielis? Niekas nebegalėjo manęs su- 
krėsti. Iš medžių šešėlio nuplaukiau į šiltą saulę, o 
paskui beveik be pastangų upe aukštyn. Paskui atsi- 
guliau aukštielninka, užsimerkiau ir leidausi nešama 
atgal į maudyklą. Galvojau apie Valterį. Dažnai čia 
ateidavome vaikystėje. Abudu nebijojome vandens ir 
galėjome plaukioti valandų valandas. 

Staiga išgirdau variklio gausmą. Vėl atsimerkiau. 
O! Greičiausiai amerikietiškas sportinis automobi- 
lis, kokių itin nemėgsta grafas. Pernelyg krinta į akis. 
Raudonas chromas blizga, viršus baltas. Iš teisybės, 
tikrai puikus! 

Skubiai priplaukiau prie kranto ir išlipau iš van- 
dens. Nenorėjau pusnuogė sutikti Valterio. Sku- 
bėdama apsivilkau maudymosi chalatą. Atsisukau ir 
iškėliau ranką. Automobilis sustojo, vairuotojas man 
irgi pamojavo. Kraujas gyslose sustingo. Dievulėliau, 
negali būti! Iš automobilio išlipo ne Valteris. Tai buvo 
Danielis. 

Pirmoji šovusi mintis: kaip Danielis atsidūrė 
Valterio automobilyje? Antroji: kuo greičiau pabėgti, 
kuo toliau nuo šito vyro! 

Bet likau stovėti, tik dar labiau susisiaučiau chala- 
tą. Aš namie. Jeigu kas nors turi pasipustyti padus, tai 
tik jis! 

- Sveika, darlinę! - sušuko tas, kuris vos netapo 
mano sužadėtiniu, ir lėtai prisiartino. - Kaip sekasi? 

Jis buvo su tropikų eilute, greičiausiai geriausio 
Londono siuvėjo kūriniu, su didelėmis auksinėmis 
rankogalių sąsagomis, ik šiol dar nematytomis. Rudi 
krokodilo odos batai, irgi nauji, žvilgėjo taip, lyg būtų 
nusiblizginęs juos prieš išlipdamas. 

— Labas, princese, - pasakė priėjęs. Norėjo mane 
pabučiuoti. - Ar netekai žado? 

Nusukau veidą, ir jo bučinys kliudė man ausį. 

Danielis atlaidžiai nusišypsojo ir nusiėmė aki- 
nius nuo saulės. Jo akys buvo žalios kaip pieva, ža- 
lios kaip žolė, be menkiausio švytėjimo. Kokia nyki 

spalva toks žalumas! Ir kodėl anksčiau niekuomet to 
nepastebėjau? 

Regis, Danielis atspėjo mano mintis. 

- Bet kaip tu atrodai, - sušuko niekinamai ir bedė 
į šlapius mano plaukus, - Londone buvai elegantiš- 
kesnė. 

Jo žodžiai paveikė. Kaipmat pasijutau bjauri, nu- 
skurusi, neišvaizdi pelytė. Tokia pat taktika kaip 
Anglijoje, pamaniau. Vienintelis sakinys, ištartas su ta 
ypatinga gaidele, ir tavo sveiko proto kaip nebūta. Bet 
keistas daiktas: poveikis trumpalaikis. Vos pasijutau 
esanti pelytė, išvydau, jog Danielis atrodo kaip ka- 
liausė. Ta liesa figūra, apkarstyta brangiomis medžia- 
gomis, anaiptol ne vyriška. 

- Tu sublogai, - pasakiau svarstydama, kas sumo- 
kėjo už jo batus. 

- Žinoma, - sušuko Danielis, ir jo balse nuskambė- 
jo meldimas. - Manai, labai malonu, kai tave pameta? 

- Kas nupirko tau sąsagas? 

- Anete, liaukis! 

- Lena? 

- Kas per kvailas klausimas! Nesulauksi atsakymo. 

Jis staiga nusisuko, nužingsniavo prie automobilio, 
ir aš pamaniau, kad jau sės į jį ir nuvažiuos. Bet jis grį- 
žo nešinas paklode ir atsisėdo po gluosniu. 

Aš stovėjau. 

- Ar nesisėsi šalia? 

- Ne. Negavai mano laiško? Išsiunčiau skubiu paš- 
tu į Ženevą. Be to, pasakiau Lenai, kad nieku gyvu čia 
nevažiuotumei. 


274 


- Bet aš tave myliu! - sušuko Danielis ir ištiesė į 
mane savo išpuoselėtas rankas. Niekuomet negalėjau 
atsispirti šiam mostui. Pykdama pati ant savęs nejučia 
atsisėdau šalia jo. 

- Slinkis arčiau, darling! 

- Ne! - pasitraukiau į patį paklodės kraštą. 

- Darling!- Danielis įsmeigė į mane katiniškas 
akis, - darling, juk tu grįši pas mane? 

Prisiminiau paskutinę naktį Ženevoje. Iki ryto šešių 
laukiau jo mažame svečių kambarėlyje, kai jis buvo iš- 
sidanginęs su Lena. 

- Niekuomet gyvenime! - tariau. 

Danielis pamėgino pasiekti mano ranką. 

- Gana! - Užsikišau ranką už nugaros. 

- Darling, aš tau kai ką atvežiau. Žiūrėk! - Jis išsi- 
ėmė iš švarko kišenės mažą dėžutę ir neatidaręs pa- 
kišo man panosėn. - Žinau, kad niekuomet nieko tau 
nedovanojau. Bet tai, kas joje yra, verta tiek pat, kiek 
tu kada nors išleidai dėl manęs. 

Jis atvožė dangtelį. Joje buvo žiedas su briliantu. 
Akmuo mažne tokio pat dydžio kaip Emė, bet darbas 
skubotas, apsodas pigus. Vos metusi akį supratau, 
kad briliantas netikras. 

- Štai, - pasakė Danielis ir įspraudė žiedą man į 
delną. Kaip ir tikėjausi, jis buvo gana sunkus. Aha, 
pamaniau, tipiška klastotė: netikri briliantai visuomet 
dvigubai sunkesni už tikrus. 

— Atiduok jį Lenai! 

- Darlinę, šis akmuo dešimties karatų! 

- Daugių daugiausia pustrečio karato, - atkirtau ir 
atidaviau jam žiedą. 

- Dešimties! - primygtinai pakartojo Danielis. - 
Nuo kada nusimanai apie briliantus? 

Anksčiau būčiau pradėjusi ginčytis, o dabar net ne- 
ketinau: 

- Nusipirkai jį Australijoje? 
dą. Laikė jį prieš šviesą, kad ir aš galėčiau pasigrožėti, 
bet akmuo buvo toks prastas, kad net gražiausi saulės 
spinduliai nepajėgė įkvėpti jam bent kibirkštėlės. 

- Ar tau patiko Australijoje? 

Danielis užsimovė žiedą ant mažojo pirštelio ir 
meiliai apžiūrinėjo savo ranką. 

- Patiko? - sušuko, - Australijoje? Taip klausti gali 
tik visiškas neišmanėlis. - Jis pasidėjo ranką su žiedu 
ant kelio. - Ar nenori pasimatuoti? Užsakiau apsodą 
specialiai tau. - Jis vėl čiupo mano ranką. - Noriu įsi- 
tikinti, ar tau tinka. 

- Duok man ramybę! - sušukau ir atsitraukiau dar 
toliau. - Kodėl tau nepatiko Australija? Kad tenai ne- 
rado aukso? 

Danielis pasipiktino: 

- Australijoje aukso daugiau negu visoje Pietų 
Afrikoje. Mačiau savo akimis. Bet Žmonės be jokios 
kultūros. Per didžiausią karštį jie tau patiekia „Arklio 
kaklą“ be ledo. 

- Ką? 

- „Arklio kaklą“. Tai toks gėrimas. Iš brendžio ir 
imbierinio alaus. - Jis atlaidžiai nusišypsojo, o paskui 
išdidžiai sviedė: - Tu tikra tamsuolė! 

- Danieli, ko tau čia reikia? - paklausiau ryžtin- 
gai. - Ar atvežei mano pinigus? 

Staiga jis atsiklaupė priešais mane. 

- Anete, meldžiu! - Jis apkabino mano kelius. - 
Norėčiau paprašyti tavo dėdę tavo rankos. 

- Pakvaišai? Vos tave pamatęs, jis iškart lieps 
suimti. 

- Darlinę! - šūktelėjo Danielis slopiu balsu ir staiga 
taip smarkiai puolė ant manęs, kad pargriovė aukš- 
tielninką. - Darlinę! - Ir kaip pakvaišęs įniko bučiuoti. 
Priešinausi kiek pajėgdama, bet jis nepaleido. Stūmiau 
jį šalin, drėskiau, kandau, bet veltui. Susikabinę per- 
siritome per paklodę ir atsidūrėme ant pievos. Tenai 
galų gale išsivadavau. 

- Liaukis! - surikau ir pašokau. - Aš nebenoriu! Argi 
taip sunku suprasti? 

Danielis švogždamas sėdėjo žolėje, suspaudęs man 
kulkšnį. 

- Per tave mus užgriuvo didžiausi sunkumai. 
Nebegalime nupirkti dvaro, ir dėdė Eduardas įsiutęs. 
Kai tik tave pamatys, tuoj skambins policijai. Garbės 
žodis, jis tave uždarys į cypę. 

Danielis paleido mano kulkšnį. 

- Bet kodėl? - suriko maldaujamu balsu. - Kad pa- 
darysiu tave turtingą? Juk investavau tavo pinigus į 
tikrai patikimą verslą, bet tam reikia laiko. Supranti, 
juk skubos darbą velnias gaudo? Be to, galiu jam kai 
ką pasiūlyti, jis turi pasinaudoti mano pasiūlymu. 
Kaip manai, kuriam galui trenkiausi į Australiją? 

Jis atsistojo ir pasilygino švarką. Paskui išsitraukė 
piršto nebėra žiedo. 

- Žiedas! 

Puolėme abu ieškoti. Radome paklodės klostėje. 
Danielis iškėlė jį kaip deimantų saują, bet akmuo atro- 
dė lyg stiklo gabalėlis. 

- Matai? - sušuko išdidžiai ir pakišo žiedą man 
po nosimi. - Jį aš radau Australijoje. Kur kas geriau 
negu auksas. Patikėk manimi paskutinį kartą, Anete, 
ir pamėgink įtikinti savo dėdę. Man tereikia tik 
dviejų šimtų tūkstančių dolerių. Dabar, kai iškasėte 
Vengrijos karalių lobį, jums tai skatikai. Esate turtin- 
gi kaip niekad anksčiau. Anete, aš radau deimantų 
kasyklą, kuri netrukus duos dvidešimt penkis mili- 
jonus karatų kasmet. Ar įsivaizduoji? Bemaž septy- 
ni tūkstančiai štai tokių žiedų kasdien. Ar suvoki, 
kiek pelno galėtumėt gauti iš šio verslo? Per keletą 
mėnesių taptumėte milijonieriais. Kasykla duoda 
du šimtus milijonų dolerių per metus, darling. - Jis 
pritildė balsą ir prikišo veidą man prie ausies. - Du 
šimtai milijonų, - jo lūpos virpėjo, - du šimtai milijo- 
nų dolerių, - ir jis pamėgino pabučiuoti mane į kak- 
lą. - Argi tai ne džiugi staigmena? 

- Žinoma, - pratariau ir vėl atsisėdau ant paklo- 
dės, - tikrai nežinojau, kad yra kalnų kasyklų, kur iš- 
kasami netikri deimantai. 

Danielis labai įsižeidė: 

- Tu manimi netiki. 

- Taip. Mat ką tik gavau žiedą su tikru brangakme- 
niu ir matau skirtumą. 

Danielis pakraipė galvą. 

- Ką gi, spėju, kad nieko čia nepadarysi. Tu visiš- 
kai pasikeitei. Dėl tavęs per visą pasaulį nuskridau į 
tą prasčiokų žemyną, kepinant didžiausiam karščiui. 

Važiavau į dykumą ir kentėjau, miegojau aborigenų 
kaime Kununura, tenai viskas iš plastiko, o aplinkui 
vien smėlis. 

Jis pasipiktinęs įbedė į mane akis. 

- Ei, jūs abu, - staiga nuskambėjo Valterio balsas. - 
Na, Anete, ar tau tai staigmena? Danieli, nusirenk! 
Einame maudytis. 

Valteris stovėjo priešais mus, aukštas ir linksmas. 
Su mėlynais džinsais ir baltais marškinėliais. Apsiavęs 
sandalais. 

- Koks šiandien vanduo? - paklausė mane. 

- Labai malonus. 

- Na, eikš, Danieli! - Valteris ėmė rengtis. 

- Dėkui, man jau metas, - įsižeidęs sušuko Danielis 
ir atsistojo. Buvo visa galva žemesnis už Valterį ir at- 
rodė kaip užsispyręs vaikas. 

- Iki Kronau eisi mažne valandą, o toks karštis! Ar 
nenori atsivėsinti? 

Danielis papurtė galvą ir be žodžių užsidėjo aki- 
nius nuo saulės: 

- Palauksiu tavęs viešbutyje. 

Valteris pasisuko į mane. 

- Iš Lokenšteino atvažiavome į Kronau,- pa- 
aiškino. - Danielis norėjo padaryti tau staigmeną. 
Sutarėme, kad čia automobiliu atvažiuos jis, užtat at- 
gal vairuosiu aš. 

Atsisveikindamas Danielis pakėlė ranką. 

- Rakteliai įkišti spynoje. 

Ir nieko daugiau nepasakęs nuspūdino. 

- Ar jis gyvena pas jus? - paklausiau, kai Danielis 
nebegalėjo girdėti. 

- Taip. Atvyko vakar per pietus. Todėl su jumis ir 
nepietavome. Manau, kad čia jau bus rimta. 

Valteris klestelėjo šalia manęs ant paklodės ir nu- 
sišypsojo. 

— Kas bus rimta? 

- Na, su mano seseria. Juodu penkerius metus su- 
sirašinėjo, bet tėvas nepritarė vedyboms, nes Danielis 
neturi jokios profesijos. 

- O dabar jau turi? - paklausiau, kai atsigaivelė- 
jau po šitos žinios. Penkerius metus jis susirašinėjo 
su Marija! O aš nieko nežinojau! Penkeri metai meilės 
laiškų! 

- Jis dirba tą patį, bet dabar jam sekasi. Ar prisi- 
meni ginčą apie akcijas? Jų mano tėvas prisipirko per 
Danielį. Aukso kasyklos Australijoje akcijų. O dabar 
jis dar rado ir deimantų. Darbštus vaikis. Visur skren- 
da pats, kad asmeniškai įsitikintų. Australijoje rasta 
daug aukso, todėl akcijų kursas taip ir šovė dangop. 

Staiga man ėmė daužytis širdis. Dieve, kad tai būtų 
tiesa. 

- Ar tikrai, Valteri? 

- Pasak Danielio, taip. Jis atvežė firmos dokumen- 
tus. Firmos „Aurelius“. Geras pavadinimas, labai 
daug žadąs, argi ne? Pastaraisiais metais akcijų ver- 
tė pakilo penkiasdešimt du kartus. - Jis nusijuokė. - 
Faktas, kad Australijoje yra aukso, urano, geležies 
rūdos ir deimantų. Be to, nugali teisingumas. - Jis pa- 
ėmė mano ranką: - Jūs randate Vengrijos karalių lobį, 
o mes išsikasame auksą dykumoje. 

Nieko nesakiau, nes galvojau. Jeigu dėl to aukso 
tiesa, kodėl Danielis man net neužsiminė? Ar ketino 

pataupyti šią gerą žinią dėdei Eduardui, kai prašys 
mano rankos? O kaip Marija? Ar norėjo ir ją vesti? 

- Pasakok! - nutraukė mano mintis Valteris. - Kaip 
ten su tuo lobiu? Kaip apskritai jums atėjo į galvą, kad 
lobis Kronege? O kur jis buvo paslėptas? Ar tu irgi 
buvai kartu? 

- Vėliau tau papasakosiu. 

Valteris mane nužvelgė: 

- Kaip nori. Eikš! - Jis padėjo man atsistoti. - 
Paplaukiosime! 

- Eisiu su tavimi, Valteri, bet palauksiu ant kranto. 
Aš dar nesušilau. Gana ilgai plaukiojau, kol tu atėjai. 

- Gerai. 

Valteris įsibėgėjo ir puolė galva žemyn į upę taip, 
kad vanduo ištiško aukštyn du metrus. Tada išniro 
paviršiun, pamojo man ir vėl panėrė. 

Laukiau ant kranto. 

Jo ilgai nebuvo. O paskui galva išlindo tiesiai man 
prie kojų. Valteris kažką laikė rankoje. 

- Čia tau. 

Širdies formos raudonas akmenėlis, kurį jis išgrie- 
bė nuo dugno. 

Valteris išlipo iš vandens. 

- Taip, atsivėsinau. 

Mudu sugulėme ant paklodės, jis - gluosnio šešė- 
lyje, aš - saulėje. 

- Danielis pasakojo, kad Londone dažnokai susi- 
tikdavote, - tarė jis, nežiūrėdamas į mane. 

Trupučiuką sumenkino faktus, pamaniau, bet atsa- 
kiau: 

- Taip, tikrai. 

- Juk nesupykai, kad jis atvažiavo vietoj manęs? 

Pailgas gluosnio lapas nuo medžio sukdamasis nu- 
sklendė tarp mūsų ant paklodės. 

- Nesupykau, bet... man jis nelabai patinka. 

Valteris atsisėdo: 

- Atsiprašau. Aš nežinojau. 

- Tiek to. Sakyk, Valteri, ar tavo tėvas žino, kad 
mes matomės? 

— Ne. O grafas žino? 

— Irgi ne. Kaip manai, ar juodu nekenčia vienas 
kito? 

- Eik jau! - Valteris vėl atsigulė ir susidėjo po galva 
rankas. - Kai buvai išvažiavusi, visąlaik taip buvo. Tai 
lyg koks viešas žaidimas. Vienas pykdo kitą, o galop 
susitaiko. 

- Dėdė Eduardas man uždraudė su tavimi matytis. 

- Gerai, kad rimtai paisai draudimo. 

- Sakyk, Valteri, o kaip dėl tos žolės? Ar tavo tėvas 
tikrai iškirstų mišką, nusipirkęs dvarą? 

- Niekuomet gyvenime! Tik norėjo jus paerzinti. 
Tos pievelės smulkus gretutinis verslas. Iš tikrųjų aš 
domėjausi biologine žemdirbyste. Amerikiečiai gero- 
kai mus pralenkę šioje srityje. 

- O kaip amerikietės? - paklausiau kiek patylėjusi. 

- Jos mielos, žavisi kilmingais europiečiais. - Jis 

- Taip pat ne. 

Valteris atkišo man ranką. 

Aš net nesujudėjau. 

- Eikš! - tarė jis tyliai. - Kodėl jos neimi? 

Užsimerkiau. 

- Nežinau. 

Valteris pasislinko artyn, bet staiga išgirdau tyliai 
kikenant. Kaipmat atsisėdau. 

- Kas tau? 

- Pažįstu tą balsą. Mūsų tarnaitė. 

Valteris pašoko ir apsidairė. Dabar ir jis išgirdo. 

- Ji tenai. Matai? Kitapus upės. Ar ji su mėlyna 
suknia? 

Linktelėjau galvą. 

- Po krūmais matau mėlyną sijoną, visa kita už 
krūmų. O kas tas vyras? 

Taip pat atsistojau. 

- Nežinau. Gerai nematau. Gal jos draugas. Jis tar- 
nauja kariuomenėje. Gal gavo atostogų? 

Valteris atsisuko į mane. Priėjo arti arti. 

- Jūsų tarnaitė man visiškai nerūpi. 

Jis išskėtė rankas ir tvirtai priglaudė mane prie krū- 
tinės. Pajutau jo stiprų kūną, išgirdau besidaužančią 
širdį. Nuostabu. 

O Dieve, galvojau, nepalyginti geriau kaip... Tada 
jis pradėjo mane bučiuoti, ir lobis, dvaras, palikimas, 
hunai ir Danielis, viskas, kas taip jaudino pastarosio- 
mis dienomis, išgaravo man iš galvos. 


> 19 D 


Į pilį sugrįžau gana vėlai. Dangų jau buvo nutvieskusi 
rožinė spalva, o kregždės karpė orą ieškodamos vaka- 

rienės. Lipdama aukštyn stebėjau jas. Skraidžiojo nela- 
bai aukštai. Ar rytoj lis? Nusiskyniau tako pakraštyje 
žolės stiebelį ir linksmai lanksčiau jį tarp pirštų. Lis ar 
ne - man nė motais. Tokia laiminga nebuvau jau daug 
metų. Net antro pasaulinio tvano grėsmė nebūtų ma- 
nęs sukrėtusi. Suėmiau stiebelį dantimis ir kąstelėjau 
minkštą jo galą. Saldoka. Paprašiau, kad Valteris ma- 
nęs nelydėtų. Nenorėjau, jog grafas pamatytų mudu 
drauge. Troškau pamąstyti apie visą šią nuostabią po- 
pietę viena. Valteris ir aš. Kas būtų pamanęs? Nesi- 
lioviau šypsotis net tada, kai paskambinau prie pilies 
vartų. Nustebau, kad vartai kaipmat atsilapojo. Prieš 
mane stovėjo Olivjė. Su patogiomis rudomis kelnėmis 
ir sportiniu megztiniu. Rankoje laikė pintinę. Pasižiū- 
rėjo į mane ir lyg palieptas išsišiepė. 

- Ateinate, mieliausioji pussesere, o aš einu. 

Jis palaikė man vartus ir netgi nusilenkė. Kas jam 
nutiko? Nebuvau mačiusi jo tokio malonaus. 

- Kur tu eini? - nusistebėjau. 

- Į dvarą, parnešti kiaušinių. Mums jų reikia va- 
karienei. Gaila, kad pavėlavote arbatai. Pusvalandį 
skausmingai jūsų laukėme. Grafienė buvo labai pikta. 

Nusišypsojo man. Kodėl jis taip puikiai nusiteikęs? 
Gal atvažiavo sužadėtinė? Greičiausiai. Šiuo metu į 
Kronegą veržėsi patys nepakenčiamiausi žmonės. 

— Sulaukei svečių? - paklausiau ir išmečiau stiebelį. 

- Ne, - patenkintas atsakė Olivjė.- Mano Roza 
skambino, kad atvyks daug vėliau. Žiemos kolekcija 
labai perkrauta. 

Spoksojau į pusbrolį. Paskui pašnairavau į bokšto 
laikrodį. Jis rodė pusę aštuonių. 

- Pusė prieš septynias, - tarė Olivjė. - Jūs labai vė- 
lai, pussesere. Septintą valgoma visai lengvai, euf a la 
crėme“ ir salotos. 

- Puiku, - pasakiau išsiblaškiusi. - Ar dėdė Edu- 
ardas jau grįžo? 

Olivjė reikšmingai linktelėjo galvą. 

- Kaip jis nusiteikęs? 

Olivjė vyptelėjo: 

- Visai juodai! Tuoj dingo į savo kambarius! 

Atsidusau: 

- Ką gi, kol kas. Sudie! 

Olivjė nukulniavo sau linksmas. Susimąsčiusi pro 
virtuvės duris ir kiemelį nužingsniavau į didįjį pilies 
kiemą. Jį jau bemaž dengė šešėlis, bet viršutiniai sve- 
čių kambarių langai spindėjo kaip nuauksinti paskuti- 
nių saulės spindulių. Pro savo kambarius ir prieškam- 
barėlį įžengiau į svetainę. 

Suglumusi sustojau. Kažkas buvo pamerkęs di- 
džiulę rožių puokštę, tokią didžiulę, kad ji mažne 
dengė sofą. Iš karto suvokiau, kad rožės ne iš mūsų 
sodo. Mes neauginome ilgastiebių „Baccara“, nebuvo 
nė vieno tokio ryškumo oranžinio žiedo. Nuo ko tos 
gėlės? Nuo Danielio? O gal jos kaip nors susijusios su 
pernelyg laimingu Olivjė? 

Persirengdama galvojau. Vakarieniaujant sužino- 
siu, kas man atsiuntė puokštę. Na, greičių greičiausiai 
paaiškės, jog ir aukso akcijos apgaulė. Antraip kodėl 
grafas būtų taip blogai nusiteikęs? 


* Įdarytas kiaušinis su grietinėlės padažu (pranc.). 

Apsivilkau siuvinėta indiška suknele ilgomis ran- 
kovėmis ir apsijuosiau siuvinėtu diržu. Tada išsi- 
ėmiau iš spintos derančią skarą, jeigu vėliau atvėstų. 
Ne itin jaudinausi. Jeigu aukso iš tikrųjų nerasta, ga- 
lėjau pranešti grafui džiugią naujieną - Leopoldas irgi 
įkliuvo į spąstus. Priėjau prie veidrodžio ir susisukau 
ant pakaušio plaukus. Paskui pasišlaksčiau kvepalais 
už ausų ir vėl pradėjau galvoti apie Valterį. Šiandien 
popiet paupyje buvo puiku... 

Lygiai septintą po kaštonais buvo patiekta vaka- 
rienė. Močiutė mūsų jau laukė. Žaliu vasariniu kos- 
tiumėliu ir tinkančia skrybėlaite, prie kurios baltavo 
didžiulis bijūno žiedas. Olivjė irgi visas buvo žalias, 
su žalia elegantiška aksomine eilute. 

Tik dėdė Eduardas nebuvo persirengęs. Vis dar su 
tuo pačiu rudu tautiniu švarku, kuriuo buvo pasipuo- 
šęs per pietus „Įžeisto kurtinio“ užeigoje. Grafas buvo 
surukęs kaip velnio močia ir nė nesistengė slėpti savo 
nuotaikos. 

- Ar čia medžiotojų draugija? - pasveikino mus ir 
atsisėdo į savo pintą krėslą, pirma numėtęs ant žemės 
visas pagalvėles. - Kodėl visi žali? Ar kaštonų žalu- 
mos jums nepakanka? 

- Pasižiūrėk, kaip dailiai Lotė patiekė salotas, - su- 
šuko lyg nieko neišgirdusi močiutė. - Primygtinai siū- 
lau tau paragauti salierų padažo, Eduardai. Paprašiau 
jo sutaisyti pagal mano receptą. 

Tarnaitė atnešė vyno ir jau ketino įpilti. Dėdė Edu- 
ardas paėmė jai iš rankų butelį: 

- Ačiū, šiandien susitvarkysime patys. Galite eiti. 
Pašauksime, jeigu jūsų prireiks. 

- Mama, - tarė pripylęs jai taurę vyno, - tavo skry- 
bėlė akibrokštas. Tas baltas kupstas šaukiasi dangaus 
keršto. Ar tau būtina ją nešioti? 

Močiutė tvardėsi. 

- Nebūtina, Eduardai, bet aš taip noriu, - pasitei- 
sino ji. - Bijūnas ypač švelnina veidą, be to, išryškina 
kilmingą mano nosį. 

Pilstydamas vyną grafas delsė, ketino kažką sakyti, 
bet paskui prikando lūpą ir pasisuko į mane: 

— O tu kur buvai šiandien po pietų? 

- Maudytis, dėde Eduardai. 

- Iki pusės septynių ? 

Linktelėjau galvą. 

Grafas pervėrė mane skvarbiu žvilgsniu ir at- 
sisėdo. 

- Neklauskite, ką sužinojau banke, nes man dings 
apetitas, - sušuko jis, bet gausiai prisikrovė valgio. - 
Nors galiu pranešti jums vieną džiugią naujieną: En- 
gelbertas kuo puikiausiai prisimena Anetę ir nelabai 
kratosi vedybų. 

Močiutei iškrito iš rankos šakutė ir sudzingsėjo ant 
lėkštės. 

— Kas čia dabar? - suriko ji pasibaisėjusi. - Ką tu 
pasakei? Anetė ir Engelbertas? Kada Anetė įsimylėjo 
Engelbertą? 

- Šiandien priešpiet, - kuo linksmiausiai atkirto 
dėdė Eduardas, - ir aš reikalauju, kad tu nesikištu- 
mei! Engelbertas - princas, be to, jis turi keturias mil- 
žiniškas lentpjuves. Jam nepaprastai patinka Anetė, 
tad iškart atsiuntė jai gėlių. Tikras džentelmenas. - 
O man grafas tarė: - Yra tik viena kebeknė. Engelber- 

tui labai patinka apkūnios moterys. Tokia, kokia esi 
dabar, Anete, tu jam per liesa. Tu tučtuojau imsi kaip 
reikiant valgyti, supratai? Pradėsi nuo ankstyvo ryto. 
Pusryčiams vietoj vieno du kiaušiniai, duoną sto- 
rai apsitepsi sviestu ir marmeladu,vietoj kavos gersi 
karštą šokoladą su plakta grietinėle. Aišku? 

- Bet, dėde Eduardai! - paprieštaravau. - Pusry- 
čiams aš negaliu gerti šokolado. Man reikia kavos, 
antraip neišsiblaivysiu. 

- Na, gerai, pirma kava, o paskui šokoladas. Bet 
šokoladas būtinas, jis labai kaloringas. Džiaukis, kad 
nesi arabė. Jos prieš vestuves visiškai kitaip tukina- 
mos. Ištisą dieną kremta saldainius, o kasnakt žadina- 
mos du kartus ir turi išgerti litrą kupranugarės pieno. 

Ir jis linksmai pats sau nusišypsojo. 

- Ačiū Dievui, kad dvare nėra kupranugarės, - lep- 
telėjau. 

- Nagi, kas čia per nesąmonės? - supyko močiu- 
tė. - Gal malonėtumėt man paaiškinti? Ar vienintelę 
mano anūkę reikia pripiršti Engelbertui, kad jis par- 
duotų ją arabams? Iš jo visko galima tikėtis. Jo sąžinę 
slegia jau keturios moterys, viena daugiau ar mažiau 
nebesvarbu. 

Grafas numojo ranka: 

- Anetė tikrai atves Engelbertą į protą, nė akimir- 
kos neabejoju. Mane tedomina keturios to berno lentpju- 
vės ir dideli užsakymai, net iš užsienio. Lentpjūvės... 

- Eduardai Zilvesteri, - nutraukė jį močiutė, - jei 
dar bent kartelį ištarsi „lentpjūvė“, mane ištiks prie- 
puolis. 

- Tavo valia. Kad ir kaip ten būtų, Anetė pamilo 
Engelbertą. 

- Tą gali pasakoti kam kitam. 

- Bet tai tiesa, mieliausioji teta, - staiga įsikišo Oliv- 
jė. - Anetė labai įsimylėjusi. Labai labai įsimylėjusi. 

Įsistebeilijau į savo pusbrolį, kuris išdidžiai man 
palinksėjo. 

Dėdė Eduardas irgi įsistebeilijo į jį. 

— O ką tu apie tai žinai? 

Olivjė nusišypsojo: 

- Viską, mieliausias dėde. Mat įžvalgiau princą ir 
kitą didelį vyrą. Princas turi labai ypatingą automo- 
bilį, raudoną su baltu viršum, Chevrolet Corvette 1957, 
viskas perdirbta ranka. 

Dėdė Eduardas staiga labai susidomėjo: 

- Olivjė, prašyčiau kalbėti aiškiau! Kur tu matei 
princą su raudonu automobiliu? 

- Upėje, - pareiškė mano pusbrolis. 

- Tu nori pasakyti - prie upės, - pataisė jį grafas. - 
O kur? Prie užtvankėlės? 

Olivjė uoliai linkčiojo galvą. 

- Kada? - susijaudinęs šūktelėjo grafas ir grėsmin- 
gai suraukė vešlius antakius. 

- Šiandien popiet. Einu į promenadą, visai vienas, 
žemyn kalnu ir noriu apstebėti kinišką pagodą. Te- 
nai mano graži pusseserė vandenyje. Greit atvažiuoja 
raudonas automobilis, ir ji iššoka. Princas... 

- Palauk! - sušuko dėdė Eduardas rūsčiai nudelb- 
damas mane akimis. - Ar princas buvo geltonplaukis 
ir labai aukštas? 

— Ne, mieliausias dėde, labai mažas. 

Grafas suglumo: 

- Mažas? Tikrai? 

Olivjė linktelėjo: 

- Labai mažas. Jis iššoka iš automobilio ir atneša 
paklodę. Visi du tuoj po medžiu, o paskui pašėliškai 
apsikabinę raičiojasi per pievą, per paklodę ant žolės, 
pilnos rankos ir kojos, be pertrūkio. 

Dėdė Eduardas sėdėjo lyg perkūno trenktas. 

- Ant žolės be pertrūkio, - kiek balsiau pakartojo 
Olivjė. 

Grafas taip išraudonijo, kad būtų išgąsdinęs net 
kalakutą. 

- Ką ji darė? - pašėlo jis. - Anete, kas ten buvo ant 
žolės? Ką tu išdarinėjai ant žolės? Kalbėk! 

- Be apdarų, - įsiterpė Olivjė ir nutaisė nekal- 
tas akis. 

- Be apdarų? - taip garsiai sustaugė dėdė Eduar- 
das, kad net prarado balsą. - Kuo toliau, tuo gražiau! 
Kur buvo tavo apdarai? Kur tu padėjai apdarus? 

- O tada, - entuziastingai klojo Olivjė, - ateina dide- 
lis vyras. Gal kamerdineris? Jis pabučiavo! Jis sugavo 
ją, taip, ir stovi kaip statula. Irgi be apdarų. 

Dėdė Eduardas prasižiojęs spoksojo į Olivjė. 

- Abudu be apdarų, - pakartojo pastarasis paten- 
kintas. 

Grafas giliai įkvėpė. Paskui taip pratrūko šaukti, 
kad net abu bokštai sudrebėjo: 

- Tu paupy visų akyse atsidavei kūno geiduliams? 
Su dviem vyriškiais? Atimu iš tavęs palikimą! 

Jis numetė ant stalo peilį ir šakutę, susiėmė už šir- 
dies, krito į krėslą ir pradėjo taip siaubingai aimanuo- 
ti, kad išsigandome, jog numirs. 

Močiutė vikriai kaip žebenkštis pašoko, čiupo stik- 
linę vandens ir prikišo grafui prie lūpų. 

Aš nepajėgiau net krustelėti. Koks niekšas, galvo- 
jau, dabar Žinau, kas trynėsi po krūmais su tarnaite. 

- Taip, - pasakė močiutė, kai dėdė Eduardas išgėrė 
stiklinę. - Dabar visi labai ramiai išsiaiškinsime, kas 
tenai buvo. Na, Anete... 

- Nenoriu nieko girdėti! - suriko grafas ir užsiėmė 
ausis. 

- Žinoma, nori. Sakyk, Anete, tu maudeisi nuoga? 

Grafas nusvarino rankas ir piktai pažvelgė į mane. 

- Aišku, ne! - surikau. - Buvau apsirengusi savo 
baltu maudymosi kostiumėliu, o vėliau ant jo užsivil- 
kau chalatą. 

Dėdė Eduardas pasilenkė per stalą. Paklausė nelai- 
mę pranašaujančiu balsu: 

- Kas buvo tas mažas vyras? 

Prasižiojau, bet neišspaudžiau nė žodžio. 

Močiutė irgi pasilenkė prie manęs. 

- Na, vaikuti, kas? 

- Princas! - vėl riktelėjo įsiterpdamas Olivjė. - Buvo 
labai brangiai aprengtas. Labai labai brangiai. 

— Ramiai! - paliepė dėdė Eduardas. - Taigi, Anete, 
motiną. 

Giliai įkvėpiau. 

- Danielis, - pratariau vos girdimai. 

- Kas? - sustaugė dėdė Eduardas ir pašoko lyg, ta- 
rantulo įkąstas. - Tas išpera drįsta sukiotis netoli ma- 
nęs? Kurjis? Aš jį nušausiu! 

Močiutė irgi nebesivaldė: 

- Tu su Danieliu pievoje... 

- Ne! - surikau nusiminusi gana garsiai. - Aš tik... 

- Ji tik! - nepalyginti garsiau subliovė grafas. - Ži- 
noma! Olivjė matė, kaip juodu ritosi per pievą! 

- Ne! - surikau visa gerkle. - Netiesa! 

- Mano šautuvas, - šėlo dėdė Eduardas, - kur 
mano šautuvas? Nupilsiu tą bjaurybę... 

- Nieko tu nenupilsi, - sušuko močiutė. - Dažniau- 
siai juk prašauni. Eduardai Zilvesteri, sėskis ir užsi- 
čiaupk! 

Visų nuostabai, grafas tikrai užsičiaupė. Tada, lyg 
nieko nebūtų atsitikę, atsisėdo į savo krėslą. 

- Ką gi,- su palengvėjimu šūktelėjo močiutė, - 
Anete, o dabar sakyk, ką ketinai. Ar tu su Danieliu 

- Taip. Ne. Aš... 

- Taip ar ne? Prašyčiau neišsisukinėti! 

Mane staiga išpylė baisus karštis. 

- Jis nelauktai išdygsta priešais, lyg nukrinta iš 
dangaus, - riktelėjau susijaudinusi, - o tada puola ant 
manęs ir nori pabučiuoti. Ginuosi, kiek pajėgiu, bet 
jis juk už mane stipresnis. Ritamės per paklodę, ir tik 
pievoje galiu iš jo išsivaduoti. Niekuomet nebūčiau 
palietusi jo laisva valia, prisiekiu. Daugiau nebegaliu 
jo pakęsti. 

- Tikrai? 

- Prisiekiu. 

Dėdė Eduardas gręžė mane akimis. 

- Tu jam parašei, kad atvažiuotų? 

- Ne, tikrai ne. Parašiau jam, kad viskas baigta ir 
kad niekuomet nebenoriu jo matyti. 

- Šit kaip? - kiek švelniau paklausė grafas. - Tai ko 
jam dar prireikė? 

- Nepatikėsi, bet jis ketina prašyti tavęs mano ran- 
kos, o paskui dviejų šimtų tūkstančių dolerių. 

Dėdė Eduardas grėsmingai nusišypsojo: 

- Spėju, kad dėl deimantų Australijos dykumoje. 

Netekau amo. 

- Kaip sužinojai? - paklausiau atsikvošėjusi. 

Grafas nusišypsojo dar grėsmingiau: 

- Savo banke. Gavau tiek informacijos, kiek pagei- 
davau. „Aurelius“ firma tikrai buvo. Ji ne apgavystė. 
Bet vis tiek liūdna, ji nerado aukso. Paskui ji bankru- 
tavo, tada įkūrė naują firmą, kuri toliau vakaruose ša- 
lia aborigenų kaimo Kununura ieško deimantų. Tiems 
deimantų kasinėjimams jie ieško naujų investuotojų. 

- O ką tai reiškia? - paklausė močiutė. - Ar liko 
bent truputis Anetės pinigų? 

- Vargu, bet, žinoma, mes nesėdėsime sudėję ran- 
kų. Mes ginsimės. Teisimės, kiek leis mūsų jėgos. 

- O Leopoldui atiteks dvaras? 

- Ne! - sugriaudėjo dėdė Eduardas. - Kaip tau šovė 
į galvą tokia mintis! Anetė ištekės už Engelberto, ir jis 
paskolins man pinigų. 

- Dėde Eduardai, - skubiai riktelėjau, - dar nepa- 
sakiau tau, ką sužinojau apie Leopoldą. 

- Luktelėk, - nutraukė mane močiutė. - Eduardai 
Zilvesteri, tas Engelbertas nepakenčiamas. Nenoriu 
su tokiu giminiuotis. Jis laiškanešio pavainikis, gir- 
tuoklis kaip ir jo tėvas. Jis turi septynis vaikus ir yra 
paklaikęs medžiotojas. Šaudo viską, kas pakliūva. Ar 

žinai, kodėl jis paskolins tau pinigų? Mat tiki, jog ra- 
dai Vengrijos karalių lobį. 

- Močiute, - sušukau, - aš sužinojau nepaprastą 
naujieną. 

- Engelbertas turi keturias lentpjūves. O viena lent- 
pjūvė verta tiek pat kiek dvaras. 

— Dėde Eduardai, prašau! 

- Ir jis niekada nebuvo susituokęs bažnyčioje. - Gra- 
fas pasisuko į mane: - Na, kas yra? 

- Ar banke tau sakė, kokios tos stebuklingos ak- 
cijos, kurių nusipirko Leopoldas? - paklausiau pikt- 
džiugiaudama. 

- Ne. Kodėl klausi? 

- Mat aš žinau. Gal tau pasakyti? 

Pratrūkau juoktis, džiaugdamasi, jog aplinkui ma- 
tau sutrikusius veidus. 

- Kalbėk! - sušuko grafas. - Ko jis nusipirko? 

- „Au-re-li-us“ firmos akcijų, - išskiemenavau lėtai 
ir aiškiai. Valandėlę tvyrojo tyla. 

- Tu tikrai žinai? - suabejojo močiutė. 

- Šimtu procentų! 

Dėdė Eduardas nedrąsiai šyptelėjo: 

- Ar tikrai, vaike? 

- Visiškai! Leopoldas neturi pinigų! 

- Valioo!- sušuko grafas springdamas kvatoji- 
mu. - Jau seniai negirdėjau tokios geros naujienos. 
Vaikai, koks gražus gyvenimas! Už tai dabar išgersi- 
me. - Jis atsistojo ir iškilmingu mostu pripylė sklidi- 
nas taures. - Mielieji - už Lokenšteino pilies savininko 
verslą! - Tada atsisėdo ir patrynė rankas. - Na, vaike, 
klok! Kaip tą sužinojai? 

- Jo sūnus pasakė! Valteris. Mat jis irgi atėjo į pa- 
upį, jis buvo tas didelis vyras, kurį matė Olivjė. Bet 
dabar pati geriausia naujiena. Ar žinote, kur apsistojo 
Danielis? Jis vieši Lokenšteino pilyje. O žinote, ką jis 
tenai veikia? Merginasi vargšelei Marijai. Penkerius 
metus rašė jai meilės laiškus. Iš Londono, slapčiomis 
nuo manęs. 

- Trūksta žodžių! - Kaip visuomet, kai kalba nu- 
krypdavo į meilės istorijas, močiutė labai susidomė- 
jo. - Ir tu net nenutuokei? 

- Taip. Žinojau, jog apgavo mane su Lena, bet man 
staigmena, kad visąlaik dar buvo ir trečia moteris. 

- Na, dėl Leopoldo, - atsitokėjo dėdė Eduardas, - 
tai tikrai naujienos, kurias malonu išgirsti. Anete, tu 
pilna staigmenų, turiu pripažinti. Tiktai nesuprantu 
vieno dalyko. Ko reikia Danieliui iš Marijos? Juk sa- 
kei, kad jis ketino mane prašyti tavo rankos. 

- Tu ir meilė, - linksmai sušuko močiutė. - Tarp ta- 
vęs ir meilės nepaliaujama kova. Tu nieko nesupran- 
ti. Užtat aš iš karto susiprotėjau. Tad leisk tau paaiš- 
kinti. Tas bernas siekia abiejų ir ims į žmonas tą, ku- 
rią gaus. 

- Tada turės be galo nustebti. - Grafas smagiai trūk- 
telėjo didoką vyno gurkšnį. - Jis gaus visai ką kita, o 
ne dvi kilmingas jaunas moteris. Gaus šratų užtaisą į 
pasturgalį, ir tai mano rūpestis. Sakyk, - paklausė jis 
mane, - Leopoldas juk neturi pinigų! Ar jis jau žino? 

- Dar ne. Nieko nesakiau Valteriui, nes nežinojau, 
kaip yra su akcijomis. Šiaip ar taip, Danielis atsivežė 
suklastotus dokumentus, kurie liudija sėkmę, ypač 

tai, kad akcijos pastaraisiais metais pabrango penkias- 
dešimt du kartus. 

Gerokai pralinksmėjęs grafas atsilošė pintiniame 
krėsle. Paskui pasilenkė, pakėlė nuo žemės pagalvė- 
les, nupurtė ir užsikišo už nugaros. Regis, vis dėlto 
taip buvo patogiau. 

- Anete, - sušuko jis paskui, - atleidžiu tau už 
viską. Net ir už pasimatymą su Valteriu. Spėju, kad 
ten norėjai apginti šeimos interesus, visai kaip Emė. 
Todėl atleidžiu tau ir už bučinius. - Jis pagalvojo: - 
O kiek jų buvo? 

Močiutė pratrūko juoktis: 

- Maldauju, tai juk nesvarbu, kiek kartų ji pasibu- 
čiavo - vieną ar dešimt. Svarbiausia, kad sužinojome, 
jog Leopoldas neturi pinigų. 

- Tavo tiesa, be to, daugiau tai nepasikartos. Bet Ži- 
nai, kas mane siutina? Kad dvarininkas Kanadoje. Ki- 
taip tučtuojau skuosčiau tenai ir nusiderėčiau kainą. 

- O kada jis grįš? 

- Lyg ir po keturių dienų. Na, tas tai stebėsis. 

- Įsivaizduoju, - užjaučiamai pasakė močiutė. - Bet 
dabar galų gale paragauk salierų. Jie tokie pat skanūs 
kaip Prancūzijoje. 

Dėdė Eduardas paragavo ir perdėtai išgyrė. Paskui 
tarė Olivjė: 

- Matai, Olivjė, tu suklydai dėl Anetės. Tai buvo 
tik šeimos reikalai - ne kūno geiduliai ir ne princas. Tu 
viską supainiojai, mielasis, mažai trūko, kad būčiau 
nesusivaldęs. Bet dabar viskas vėl gerai, sužinojome, 
ko mums laukti. 

- Dar ne visai! - Močiutė šėrė per uodą, kuris nutū- 
pė jai ant dešinio smilkinio. - Dar ore pakibę reikalai 
su Engelbertu. Ką tu su juo sutarei? 

- Aš jį pasikviečiau. 

- Tada atsakyk kvietimą. 

- Taip nedera. Jis apsilankys poryt po pietų. Ar- 
batos. 
man linktelėjo. 

- Žinai ką? Atsakysi savo princui kvietimą atvyk- 
ti poryt, bet pakviesi į mano gimtadienio šventę. Ir 
štai ką jam išklosi: rudenį Anetė važiuos su manimi į 
Prancūziją ir anksčiau nieku gyvu netekės. 

Grafas sunkiai atsiduso: 

- Kaip baisu, kai neturi pinigų. 

- Bet, mieliausiasis dėde, - įsikišo Olivjė, kuris visą 
laiką nenoriai knebinėjo salotas. - Juk turite sunkų 
auksą. Žinau, manęs niekas neliečia, tai jūsų verslo 
gyvenimas, bet jeigu parduosite Kronego lobį, tada 
žaibiškai bus didžiausias biznis. 

Grafas paskersakiavo į mano pusbrolį, kuris lauk- 
damas žiūrėjo. 

- Ką tu turi galvoje? - paklausė nepatikliai. 

- Mieliausiasis dėde, - entuziastingai sušuko Oliv- 
jė, - siųskite mane į Prancūziją, aš pažįstu žmones, 
viską vadovausiu į gatves, ir mes sutiksime su grei- 
čiausiu pasiūlymu. Jei norite, keliaukime kartu. Eina- 
me į muziejų, į didžiausias juvelyrines, į daugelį naf- 
tos šeichų, jie visi Paryžiuje, visai be marškinių. Jokios 
rizikos! 

Olivjė išraudo skruostai, jo akys švytėjo. 


297 


- Tikrai? - susidomėjęs paklausė dėdė Eduardas. - 
Manai, kad galėtumei parduoti lobį kokiam nors naf- 
tos šeichui? 

- Parduodu jį, mieliausiasis dėde, pasiutusiai kaip 
žaibai. Grįšiu po dešimties dienų, o jūs susižeriate 
dvarą. 

- Eduardai, - įspėdama sušuko močiutė, - tik jokių 
nedorų sandėrių! Karalių lobis liks šeimoje. 

- Bet jeigu Olivjė mano, kad naftos šeichai... 

- Naftos šeichai labiau mėgsta madingesnius pa- 
puošalus, iš lengvesnio aukso. Abejoju, kad jiems pa- 
tiktų Vengrijos karalių lobio lydinys. 

Grafas pagalvojo. 

- Vis dėlto galimybė patraukli, - tarė pagaliau. - 
Bet reikalas su Engelbertu patikimesnis. 

- Prašau! - sušuko jo motina. - Pagaliau mesk iš 
galvos tą Engelbertą! Verčiau aš įsiskolinsiu, negu pa- 
guldysiu į šio medžioklių fanatiko sutuoktuvių guolį 
savo vienintelę anūkę. 

Grafas apstulbo. 

- Ką gi, jeigu jau tu taip kalbi, tai ir man šis suma- 
nymas nebepatinka. - Jis čiupo savo vyno taurę. - 
Turbūt reikia dar pasvarstyti. - O žvilgtelėjęs į mane 
paskelbė: - Na, gerai, mes atsakysime jam kvietimą. 

Atsikvėpiau su palengvėjimu, močiutė man pa- 
merkė. 

- Šaunu! - sušuko ji. - Greitas sprendimas. Patikėk 
manimi, tu nesigailėsi. 

Buvo jaukus vakaras. Sėdėjome iki dešimtos ir 
svarstėme, kaip galėtume be naftos šeichų ar Engel- 
berto atpirkti dvaro žemes. Paskui tarėmės, kaip būtų 


298 


galima sužlugdyti Danielį ir kaip pakišti Leopoldui 
panosėn tiesą apie stebuklingas jo akcijas. Protarpiais 
atsargiai mėgindavau nukreipti šneką - norėjau pa- 
kalbėti apie Valterį. 

Močiutė kaipmat susivokė. 

- Ne dabar, - sukuždėjo nutaikiusi akimirką, kai 
niekas mūsų nestebėjo. - Rytoj užtarsiu jus geru Žo- 
deliu. - Ir nuvaikė uodą, betupiantį jai ant rankos. - 
Eduardai, uodai baisiai įkyrūs. 

Grafas pašoko. 

- Tuoj pat sutvarkysiu, - sušuko jis. - Jums leidus 
naktį paversiu į dieną. 

Jis žaismingai nusilenkė mums ir nuėjo prie ak- 
meninių vartų, apaugusių erškėtrožėmis, į mažąjį pi- 
lies kiemą. Tenai buvo šviesos jungiklis. Jau pradėjo 
temti. Violetinis dangus pasidarė tamsiai mėlynas, o 
vakarinė žvaigždė spinduliavo šalia apgailėtinos mė- 
nulio delčios. 

- Tebūnie šviesa! - sušuko grafas ir pasuko jungiklį. 

Ir valgomasis po kaštonais tučtuojau pavirto į pa- 
sakišką sodą. Prie medžių kamienų buvo pritvirtinti 
žibintai, kurių šviesa sklido aukštyn romantiškai nu- 
tvieksdama lapus. Vos grafas įjungė šviesą, uodai, 
naktinės peteliškės ir vabalai ėmė sukti ratus aplink 
žibintus, o mus paliko ramybėje. Mes ramiai suvalgė- 
me desertą - riešutų pudingą su romo boba, paskui 
vėl išjungėme šviesą ir patamsyje užlipome ant gy- 
nybinės sienos kaip kasvakar pasižiūrėti žvaigždžių. 
Dėdė Eduardas ėjo pirmas ir žibintuvėliu švietė kelią 
motinai. Aš sekiau jiems įkandin, o paskui mane trep- 
sėjo Olivjė. 

Ant akmeninių laiptų atsisukau į pusbrolį. 

- Olivjė, - pratariau tyliai, - pasielgei labai niekšin- 
gai. Aš irgi mačiau tave šiandien po pietų, bet nieko 
nesakiau. Tu buvai su tarnaite paupy. Ji vilkėjo mė- 
lyną suknelę. Jeigu dar bent žodeliu užsiminsi apie 
mane ir Valterį grafui, pasakysiu jam, kad miegi su 
tarnaite. 

- O ne! - pasibaisėjęs sukuždėjo Olivjė. - Niekuo- 
met, mieliausioji pussesere. Labai jus prašau! Nie- 
kuomet daugiau nepasakysiu nė vienintelio slaptažo- 
džio. - Ir jis atkišo man ranką. 

- Ką tenai veikiate patamsy? - pasigirdo dėdės 
Eduardo balsas. - Lipkite aukštyn, kuo greičiau! Jau 
seniai nebuvo tokio gražaus dangaus kaip šiandien. 

Kai visi pamatėme po krintančią žvaigždę, grafas 
įsileido pasakoti mums apie Paukščių Taką. 


> 20 CD 


Kitas rytas atnešė daugiau jaudulio, negu norėjome. 
Dangų virš Kronego pilies aptraukė lengvi debesys, 
o gaivus vėjas privertė pusryčiauti mažame, mediena 
išmuštame valgomajame. 

Lotė, grafo paliepta, buvo karališkai padengusi sta- 
lą. Kava, arbata, šviežios raudonųjų apelsinų sultys ir 
greipfrutų kompotas. Dailiose pintinėlėse, išklotose 
damasto servetėlėmis, mūsų laukė geltoni kaip auk- 
sas skrebučiai, juoda kaimiška duona ir pyragas su 

razinomis. Šalia močiutės mėgstamo persikų marme- 
lado stovėjo stiklo dubenėliai su paprastų ir skiepytų 
vyšnių drebučiais. Sviestas, pienas, kiaušiniai ir kum- 
pis kaip paprastai buvo švieži patiekti iš dvaro. 

Stalo viduryje, aukštoje sidabrinėje vazoje, marga- 
vo didžiulė gėlių puokštė, kurią rytą suskyniau ir su- 
derinau. Ji man puikiai pavyko. Dėdė Eduardas parei- 
kalavo iškilmingų pusryčių. Reikėjo deramai atšvęsti 
žinią, kad Leopoldas neturi pinigų. 

Paskutinįkart nužvelgiau stalą tikrindama. Vis- 
kas tobula. Močiutei padėtas jos saule, mėnuliu ir 
žvaigždėmis ištapytas puodelis, grafui - jo raguotasis 
kipšas, o man - povas. Olivjė buvau parinkusi dailų, 
įmantraus pavidalo puodelį su auksinėmis varpomis. 
Nuostabu! Viskas kaip turi būti. Gėlės kvepėjo, iš vir- 
tuvės sklido gardus ką tik išvirtos kavos aromatas. Su 
palengvėjimu atsidusau ir išėjau. Buvau pažadėjusi 
dėdei Eduardui jį pakviesti, kai stalas bus padengtas. 
Vos priėjusi vidinius vartus pamačiau, kad į viršų lip- 
ti neprireiks. Grafas, įsikūnijęs elegantiškumas - an- 
gliškas sportinis švarkas ir šviesios kelnės, - jau buvo 
perkirtęs didįjį kiemą ir žygiavo tiesiai į mane. 

- Kuo skubiau prieik rytiniam bučiniui! - sušuko 
jis linksmai ir širdingai išbučiavo mane į abu skruos- 
tus. - Taip, o dabar traukiame į virtuvę pasisveikinti 
su Lote ir Boniu. 

Neradę Lotės nusivylėme. Mažosios virėjos nie- 
kur nebuvo matyti. Bet papūgą išgirdome iš karto. 
Ji tupėjo ant savo karnizo ir stengėsi perkapoti jį per 
patį vidurį. Ant grindų jau pūpsojo atplaišų krūva, o 
paukštis taip uoliai darbavosi, kad mūsų net nepaste- 

bėjo. Bet vos išgirdęs, liovėsi per patį puikumo įkarštį 
ir įsižeidęs pasižiūrėjo į mus. 

Bonis turėjo rimtą priežastį įsižeisti. Po skrydžio 
ant kaštonų jam nebebuvo leista nė kartelio dalyvauti 
per pietus, ir nuo to laiko jis nebepasitikėjo mumis ir 
pasauliu. Vis dėlto paukštis leidosi nuviliojamas že- 
myn ir vikriai nutūpė ant savo lipynės papūtęs kuodą 
ir išskleidęs sparnus. Greičiausiai mes atėjome jo atsi- 
prašyti. Gerai, jis suteiks mums dar vieną galimybę. 

- Vargšas mano paukščiuk, - riktelėjo užjausdamas 
grafas, net nepažvelgęs į apkapotą karnizą, - be tavęs 
man net valgis nebegardus. O šiandien vėl negalėsi- 
me kartu pusryčiauti, nes Olivjė taps girtuokliu. 

- Krrkst! - karktelėjo Bonis ir švelniai nuėmė dul- 
kelę nuo grafo plaštakos. Paskui žaismingai kaptelėjo 
auksinę rankogalių sąsagą, paskui, pagelbėdamas sau 
snapu, per dėdės Eduardo rankovę užsikorė jam ant 
peties. Ten pasipurtė ir laukdamas atsitūpė. Neabejo- 
jo, jog dabar kaip paprastai bus nuneštas į valgomąjį. 

Grafas maldaujamai pasižiūrėjo į mane. 

- Kaip manai, gal įsidrąsinti? Ar tavo pusbrolis ne- 
susivaldys jį išvydęs? 

- Labai gali būti, dėde Eduardai. 

Grafas graudžiai atsiduso ir vėl patupdė papūgą 
ant lipynės. 

- Vargšas vargšas paukščiukas, - pasakė ir meiliai 
paglostė jam nugarą. 

Bonis nebesuprato pasaulio. Dar vieni pusryčiai be 
jo? Juodomis it sagutės akimis jis priekaištingai pasi- 

me. Šit kaip! Jis išskleidė uodegą, pašiaušė kuodą ir 
nurepečkojo ant grindų. Tada kreivomis kojytėmis 
nusvyravo į artimiausią kampą, atsitūpė ir liko niūro- 
ti tenai kaip varganas gniužuliukas. Dėdei Eduardui 
mažne plyšo širdis. 

- Aš su savo paukščiuku pusryčiausiu virtuvėje, - 
sušuko jis ir atsiklaupė šalia numylėtinio. 

- O ne, nepusryčiausi! - Kaip tik įėjo močiutė, ele- 
gantiška ir žvali su rožine, gėlėmis išdabinta skrybė- 
laite. - Lotė ir Anetė nuostabiai padengė stalą, tu turi 
juo pasigrožėti. Eduardai, stokis! Paukštis tai išgy- 
vens. 

Tada ji paėmė mane už rankos ir nusivedė į valgo- 
mąjį, kuriame mūsų jau laukė susirūpinęs Olivjė. 

Iš karto pastebėjau, kad mielasis mano pusbrolis 
sukeitė puodelius, maniškį povą į savo varpas. Bet 
nutylėjau, Olivjė irgi dėjosi, kad nieko neatsitiko. Jis 
skundėsi, kad praleido siaubingą naktį ir kad turįs 
tarti grafui rimtą žodį. O paskui pareikalavo medaus, 
nes rytą marmeladas per sunkus valgis jo lepiam 
skrandžiui. 

Tarnaitė išpildė jo pageidavimą. Kai dėjo medų 
priešais Olivjė ant stalo, taip išraudo, kad net mo- 
čiutė pastebėjo. Ji pravėrė burną, bet susitvardė ir 
tepaklausė: 

- O kur Lotė, vaike? 

- Už vartų. Kalbasi su laiškanešiu. Tas kaip tik at- 
nešė laikraštį. 

- Žinoma, - pasakė močiutė, - juk kasryt atneša. 
Ką ten dar kalbėti? 

- Bet šiandien juk jame mes! - susijaudinusi šūkte- 
lėjo tarnaitė. Tuo metu įėjo grafas mosuodamas vietos 
laikraščiu: 

- Visi paklausykite! Mes šios dienos leidinio pa- 
žiba. Didžiulės nuotraukos keturiuose puslapiuose! 
Mama ir Anete, judvi tituliniame. Štai žiūrėkite! Da- 
bar esate garsenybės. 

Jis sviedė mums laikraštį, atsisėdo ir užsisakė tris 
kiaušinius su lašiniais, paskui išlankstė servetėlę ir 
pasidėjo ant kelių: 

- Lažinuosi, kad ponui baronui fon Lokenšteinui 
kaip tik dingo apetitas. 

Ir jis ėmė gardžiai šveisti pyragą. 

Močiutė perskaitė straipsnį „Kronego pilyje suras- 
tas dingusiu laikomas Vengrijos karalių lobis“. 

- Eduardai, - pasakė baigusi skaityti, - čia parašy- 
ta, kad radai penkiasdešimt kilogramų aukso ir kad 
pastatysi Kronego bendruomenei šildomą baseiną. Aš 
nieko apie tai nežinau! 

- Aš taip pat nežinau, - kuo ramiausiai atkirto gra- 
fas. - Spėju, kad tai sugalvojo vyriausiasis redakto- 
rius. Paskambinsiu jam po pusryčių ir pasiskųsiu. 

- O čia, - šūktelėjo močiutė, - Anete, abi tavo apy- 
rankės. Nuotraukoje padidintos. Apačioje parašas: 
„Viena iš šių auksinių apyrankių verta tiek, kiek du 
tūkstančiai teniso pamokų“. Olivjė, pasižiūrėk, čia tu. 

Ji ketino perduoti Olivjė laikraštį, bet mano pus- 
brolis numojo ranka: 

- Ačiū, mieloji teta, neturiu matyti. Laikraštyje sto- 
vėti labai vulgaru. 

- Aš taip nemanau, - pasakė močiutė ir vis tiek pa- 
aš išėjusi šiose nuotraukose. Kas čia vulgaru? 

Olivjė užrietė savo dailią nosį, o jo ūsų galiukai 
niekinamai sukrutėjo. 

- Mieliausiasis dėde, - tarė jis grafui, - turiu sku- 
biai jus maldauti. 

— Kokiu reikalu? - paklausė tas ir įsipylė kavos pa- 
kaitalo. - Šiandien tavo kostiumas gražus. Jeigu ne- 
klystu, iš natūralaus šilko. 

Olivjė nesileido išmušamas iš vėžių. 

- Merci. Jūs neklystate. Tai natūralus šilkas, taip 
pat kaklaraištis ir marškiniai. Bet aš turiu jus maldau- 
ti, brangiausiasis dėde, mano lova nebegalima. Visiš- 
kai be pokšto! Nebe... 

Tą valandėlę sugrįžo tarnaitė, atnešė grafui kiauši- 
nius ir pasakė, jog atėjo svečias. 

- Svečias? - šūktelėjo grafas, džiaugdamasis nu- 
traukta kalba. - Taip anksti? Matyt, klaida. Visi, kas 
mane pažįsta, žino, kad nieko nepriimu iki vienuo- 
likos. 

Tarnaitė tūptelėjo: 

- Bet jis sakė, kad labai skubu. Ir nesitrauks nuo 
vartų, kol įleisite. 

- Mielas vaike, kiek kartų esu jums sakęs, kad pir- 
miausia būtina pranešti vardą. Vien „jis“ negana. Kaip 
aš sužinosiu, kas apgulęs mūsų vartus, jeigu jūs saky- 
site tik „jis“? 

Tarnaitė iškaito kaip žarija: 

- Ponas baronas fon Lokenšteinas, pone grafe. 

- Kas? Leopoldas? Pasakiška! Kuo greičiau kvies- 
kite jį vidun! Ir padenkite stalą dar vienam asmeniui. 
Aišku? 

Tarnaitė tūptelėjo ir dingo. Netrukus ji grįžo su 
Leopoldu, kuris šiandien atrodė dar stambesnis negu 
paprastai. Dėdė Eduardas linksmai jį pasitiko: 

- Sveikas, Poldli, malonu tave matyti! - Tada pri- 
statė jam Olivjė ir pasiūlė sėstis tarp manęs ir mo- 
čiutės.- Ką gi, mielasis, - sušuko grafas perdėtai 
džiaugsmingai ir pats įpylė jam kavos, - smagu tave 
matyti. 

- Šit kaip? - Mūsų svečias vargais negalais paki- 
šo po stalu ilgas kojas. - O dar vakar atsisakei mane 
priimti. 

- Vakar buvo vakar, o šiandien yra šiandien. 

- Tiesa, - sutiko Leopoldas ir pasimuistė ant kėdės. 
Jo veidas, kupinas rūpesčio, palinko prie kavos puo- 
delio. 

- Mielas barone, - linksmai šūktelėjo močiutė, - ar 
turi bėdų? Tada būtinai paragauk mūsų pyrago, tai 
pasaka. 

- Labai ačiū, - tarė Leopoldas, leisdamasis aptar- 
nauti. - Vėl gerosios Lotės tobulas kūrinys? 

- Visiškai taip! - sugriaudėjo grafas. - Ji pati save 
pranoko. 

Leopoldas išgėrė juodos kavos be cukraus, vieną 
po kito du puodelius. Paskui pasisuko į Olivjė. 

- Vadinasi, jūs iš Prancūzijos, - prašneko jis, - la- 
bai graži šalis. Nuostabios pilys, bet mažne nė vienos 
tvirtovės. Tikiuosi, kad čia jums patinka. Ar jau apsi- 
pratote? 

Olivjė mandagiai nusišypsojo: 

- Ačiū, mielas barone, aš labai gerai instaliavausi. 

- Mat kaip! - sutriko Leopoldas ir ieškodamas pa- 

- Pats save, - maloniai paaiškino ši. - Žinai, Pran- 
cūzijoje taip sakoma. Olivjė visuomet verčia tiesiai į 
vokiečių, todėl kartais pasako šiek tiek kitoniškai negu 
įprasta. Bet reikia pagirti, kad jo labai graži tartis, argi 
ne? Gramatika irgi gera. Visai nedaro atsitiktinių klai- 
dų, o dažniausiai netgi pataiko teisingai pavartoti ar- 
tikelį. 

- Šit kaip! - Leopoldas supratingai linktelėjo galvą 
ir vėl pasisuko į Olivjė: - Vadinasi, jums patinka seno- 
vinėje riterių tvirtovėje. 

- Iš tikrųjų, - sušuko šis. - Kultūra čia pilnutinė, - 
jis nurijo seilę, - tik ne lovoje. 

— Kaip? - Leopoldas apstulbęs spoksojo į Olivjė. 

- Tik ne lovoje, - pakartojo tas ir priekaištingai pa- 

Leopoldas išsiviepė: 

- Ką gi, Edi, iš tikrųjų gerai! Cha, jokios kultūros 
lovoje? Labai įdomu. 

Dėdė Eduardas niauriai stebeilijo savo kavos puo- 
delį ir įsidėjo dar daugiau cukraus. 

- Aš tau paaiškinsiu, Poldli. Olivjė kalba apie savo 
lovos būklę, o ne apie tai, apie ką tu vėl pamanei. 

- Labai tikra teisybė! - sušuko Olivjė. - Tai per- 
nelyg blogai. 

- Jūs teisus, - šyptelėjo Leopoldas. - Man irgi būtų 
blogai, pernelyg blogai. Bet taip yra nuo tada, kai Edis 
čia šeimininkas. Tad labai nenusiminkite, mielasis. 

Olivjė ūsų galiukai iš susijaudinimo suvirpėjo: 

- Taip, brangus barone, bet čiužiniai vis dėlto per- 
nelyg tragiški. Jie kieti kaip akmenys. Būni laimingas 
dieną ir instaliuojiesi naktį, o paskui užpakalis visas 
mėlynas. - Jis skausmingai pasigraibė nugarą: - Nuo 
viršaus iki apačios viskas skausminga. 

- Kaip? - smaginosi Leopoldas. - Dabar jau nebe- 
susigaudau. Kas mėlyna ir skausminga? Edi, kaip tu 
elgiesi su savo svečiais? Ar kasvakar prieš gulantis 
juos aptalžai? 

Grafas prasižiojo, bet močiutė užbėgo jam už akių: 

- Sūnus liepė vargšeliui į kambarį pastatyti impera- 
toriaus Pranciškaus Juozapo žygio lovelę. Dabar viską 
žinai. Mat Eduardui Zilvesteriui Olivjė laikysena pasi- 
rodė nekokia. Jis tikras, kad tai sugadinta Prancūzijoje 
ir išgydoma tik kietais čiužiniais. 

- Teisybė! - pritarė dėdė Eduardas, - man rūpi jo 
laikysena, visais atžvilgiais! Nori jis to ar ne - aš ją iš- 
taisysiu. Ir tai būtina padaryti kuo skubiau. Supranti? 

- Suprantu. - Leopoldas dar plačiau išsiviepė. - 
Vargšelis neturi stuburo. 

Olivjė apstulbęs pasižiūrėjo į baroną. 

- Aš prieštarauju iš savo aukščiausio! - sušuko jis 
pasipiktinęs. - Mano stuburas tvarkingas. Galite su- 
skaičiuoti šonkaulius. Jie visi. 

Jis pašoko, nusivilko švarką, pasikėlė šilkinius 
marškinius ir atstatė mums nugarą. 

- Atrodo visai normaliai, - kuo rimčiausiai tarė 
Leopoldas. - Edi, aš nesuprantu, ko tau trūksta. 

- Merci!- Olivjė susikišo marškinius į kelnes. - 
Taip yra. Bet mano brangus dėdė nenori. Prašau jus 

visiškai, mieliausioji teta, mieliausiasis barone, aš pri- 
valau atsikratyti lovelės. Aš privalau susigrąžinti švel- 
nią lovą, išskyrus esu ligonis. - Ir jis maldaujamai pa- 

- Tai kas yra, Edi? - linksmai sušuko tas. - Ar tu 
savo pilyje neturi padorių lovų? Jeigu tokia bėda, ga- 
lėčiau keletą atsiųsti. 

— Lovų čia kiek nori, - įsiterpė močiutė, - bet tu juk 
pažįsti Eduardą, jis toks užsispyręs. Eduardai! Gal tu 
kiek persistengei? Juk dviejų nemigos naktų gana, 
argi ne? 

- Brangiausiasis dėde, aš meldžiu! - Olivjė mal- 
daudamas iškėlė rankas. 

- Edi, - juokėsi Leopoldas, - ar tavo širdis tokia pat 
kieta kaip čiužiniai? 

- Gerai jau gerai, - skausmingai atsiduso grafas. - 
Aš pagalvosiu. 

— Merci, mieliausiasis dėde, merci merci! 

- Bet nieko nepažadu. - Grafas paėmė pyrago, at- 
silaužė gabalėlį, užsidėjo sviesto ir vyšnių drebučių ir 
susigrūdo į burną. - Nuostabu, - pasakė ir nugėrė ka- 
vos pakaitalo. - Ką gi, Poldli, grįžkime prie tavo rei- 
kalų. Kodėl suteikei mums garbę apsilankydamas iš 
pat labo ryto? 

Geraširdiškas, panašus į senbernaro snukį barono 
veidas dar labiau paraudo: 

- Edi, apie tai kalba visa apylinkė. Tu iškasei Veng- 
rijos karalių lobį. Tiesa? 

- Tiesa, - susijaudinęs sušuko Olivjė. - Auksas virš 
pasaulio. Tokio sunkaus aukso niekada nesu išgyve- 
nęs... 


309 


Dėdė Eduardas jį nutraukė. 
- Štai, - išdidžiai sušuko jis ir padavė Leopoldui 
laikraštį, - pats įsitikink! Ar norėtum pamatyti ir ori- 


ginalus? 
- Žinoma! - Baronas permetė akimis straipsnį. - 
Prašyčiau kartu su lobio skrynia. 


- Na, gerai, po pusryčių tave nusivesiu. Spėju, jog 
dėl šito ir atėjai? 

- Ne tik, - iškilmingai paskelbė Leopoldas. - At- 
ėjau kaip geras kaimynas pasveikinti tavęs su radiniu. 
Nuo Emė santuokos mes juk dar ir giminės. Ką gi, 
Edi, kuo nuoširdžiausiai tave sveikinu! - Jis atsistojo, 
pasilenkė per stalą ir atkišo grafui didžiulę ranką. Tas 
vienas kitam į akis ir atsisėdo. 

Leopoldas susidėjo ant krūtinės rankas. 

- Bet dvaro tu vis tiek negausi. 

- Įdomu. O kaip, prašyčiau pasakyti, tu priėjai prie 
šios kvailos išvados? 

Leopoldas išgėrė trečią puodelį karčios juodos ka- 
vos ir patenkintas atsiduso: 

- Mano akcijų vertė per pastarąsias dvi dienas dar 
padvigubėjo. Nuo tada, kai pastarąjį kartą matėmės, 
aš praturtėjau keletu milijonų. 

- One, - itin meiliai nusišypsojo dėdė Eduardas. - 
Ar tu visai tikras? 

- Ką čia kalbi? - Leopoldas išsiėmė cigarą iš lieme- 
nės kišenaitės. - Ar leisite? 

- Mielai. Rūkyk kiek tinkamas, tau šito reikės. 


ningai jam linktelėjo, atsistojo ir atidarė langą. 

- Ką gi, mielasis, - pasakė vėl atsisėdęs grafas, - 
turiu pranešti tau liūdną žinią. Žinau viską apie tavo 
akcijas. Žinau, kur pirkai, kokios jos, kiek vertos ir iš 
ko jas gavai. Na, o ką dabar pasakysi? 

- Aš tavimi netikiu. 

- Taip? Ta firma ieško aukso dykumoje Australijo- 
je. Šito gana? 

Leopoldas mėgino įdegti cigarą, bet jo ranka taip 
drebėjo, kad jam nepavyko. 

- Ta firma ieško aukso dykumoje Australijoje, - pa- 
kartojo dėdė Eduardas ir davė jam ugnies, - deja, ji 
nieko nerado. 

- Kaip? Kas čia per nesąmonė? Žinoma, rado. Kal- 
nus aukso. Neįtikimas daugybes aukso. Visa Pietų Af- 
rika kremta nagus, kad Australijoje rasta šitokia bai- 
sybė aukso. 

Dėdė Eduardas maloniai linktelėjo galvą: 

- Firma bankrutavo prieš pusantro mėnesio. Ne- 
tiki? Gerai, tada pasakysiu tau jos pavadinimą. - Jis 
reikšmingai patylėjo, o Leopoldas sunkiai gaudė kva- 
pą. - firma „Aurelius“! 

Cigaras paptelėjo ant staltiesės ir būtų tenai likęs, 
jeigu močiutė nebūtų skubiai padėjusi jo ant artimiau- 
sios lėkštės. 

- Tavo Danielis niekšingas apgavikas. Anetė su- 
tiko jį Londone ir išsiklausinėjo. Visi jo sandėriai ap- 
gavystė. 

- Ar tu netekai proto? - sustaugė Leopoldas. 

- Ne, Poldli, bet tu tikrai neteksi, jeigu ko nors sku- 
biai nesigriebsi. Tas bernas pavojingas visuomenei. 
Bus geriausia, jeigu iškart liepsi jį suimti. 

- Bet... bet aš mačiau dokumentus. Tenai ant balto 
juodu... 

- Tai tik popierius, - sušuko močiutė, - ant jo para- 
šysi ką nori. Užjaučiu, barone, bet Eduardas Zilveste- 
ris sako tiesą. Tas žmogus sukčius. 

Dėdė Eduardas pasilenkė į priekį. 

- Poldli, aš net Žinau, ko jis pas tave atvažiavo. Jam 
reikia dar daugiau pinigų. Deimantų kasyklai Austra- 
lijos šiaurės vakaruose. Ar aš teisus? Atseit toji kasyk- 
la duos du šimtus milijonų pelno per metus. 

Leopoldas sėdėjo sustingęs kaip statula. 

- Tą žmogų reikia suimti! Pažįstu kai ką, iš ko jis 
išviliojo turtą. Iš Anetės pasakojimų supratau, kad jis 
parduos pilį su tavimi kartu, o tu net nepastebėsi. 

- Ar tai tiesa? - sušnibždėjo Leopoldas ir maldau- 
jamai apžvelgė mus visus. 

- Deja. 

- Ar aš pažįstu ką nors, ką jis apgavo? 

- Žinoma. 

- O ką? 

- Vėliau pasakysiu, bet yra dar kai kas. Jeigu jam 
nesiseka su tėvais, tada gretinasi prie dukterų ir išvi- 
lioja iš jų palikimą. 

Leopoldas išbalo: 

- Vakar jis klausė, ar galėtų būti mano žentu. 

- Na, matai! O Marija jo nori? 

- Nori. 

- Poldli, dabar tas tipas vaikštinėja po Lokenštei- 
ną ir skaičiuoja, kiek verta tavo pilis. Paskui jis lieps 
Marijai surašyti visa, ką dar turi, o dabar, kai mes taip 

jaukiai sėdime, jis svarsto, kiek gaus už tavo paveiks- 
lų rinkinį. 

Leopoldas pasibaisėjęs išvertė akis. 

- Bet jis net neklausė, kiek kas kainuoja. 

- Klausyk, - kantriai kalbėjo toliau dėdė Eduar- 
das, - vakar buvau savo banke, juk pažįsti Rudį, jis 
dabar direktorius. Rudis man prisiekė, kad „Aure- 
lius“ akcijos nevertos net popieriaus, ant kurio iš- 
spausdintos. 

- Prisieki, kad tai tiesa? 

- Prisiekiu. 

- Ak tu, Viešpatie aukščiausiasis! - putojo Leopol- 
das. - Galvoje netelpa! Ir šitas šunsnukis dabar vienas 
namie su mano dukra. Žmona mieste. Turiu tuoj pa- 
skambinti. Tegu Valteris nė akimirkos neišleidžia jos 
iš akių. Kur aparatas? 

- Tau už nugaros. 

Telefonas stovėjo šalia durų ant indaujėlės. Bet 
keistas daiktas, vos Leopoldas ištiesė ranką, jis pats 
suskambo. 

Baronas automatiškai pakėlė ragelį. 

- Alio? - Ir nustebęs tarė: - Valteri! Kaip tik keti- 
nau tau skambinti. Kas yra? - Jis įsitempęs klausėsi 
ir išraudo kaip vėžys. - Taip! Edis ką tik... Viešpatie 
aukščiausiasis! - Jis nuleido ragelį. - Taip, kuo grei- 
čiau atvažiuok! 

Paskui atsisuko: 

- Mano Marija išvažiavo. Su tuo šunsnukiu. 

- Kaip? - sušuko močiutė. - Koks siaubas. 

- Ji išvažiavo, - graudžiai sušuko Leopoldas, su- 

smuko ant kėdės ir užsidengė veidą didžiulėmis plaš- 
takomis. 

- Poldli, - paskelbė grafas, - mes tau padėsime. 
Visi, kas čia sėdime. Pasakyk, ar tavo Marija neseniai 
gavo palikimą? 

- Ne. Kodėl klausi? Bet banko kortelę pasiėmė. 

- Kiek ji turi? 

- Penkis tūkstančius markių. 

- Tada nurimk, ji grįš po dviejų dienų. 

- Tu tikras? 

- Visiškai. Penkių tūkstančių markių anam užteks 
daugių daugiausia dviem paroms. 

- Iš kur taip tiksliai žinai? - nevilties kupinu balsu 
paklausė Leopoldas. - Gal aš daugiau niekuomet ne- 
bepamatysiu savo vaiko. 

- Todėl žinau taip tiksliai, kad iššvaistyti Anetės 
paveldėtam turtui jam prireikė penkerių metų. 

- Kaip? - Leopoldas taip ir liko išsižiojęs. - Tas... 
Nestoro... Anetės... o jergutėliau! Edi, kaip siaubin- 
ga, aš pasiutusiai gailiuosi. 

- Aš irgi, - išdrožė grafas. 

- Viešpatie aukščiausiasis! - Leopoldas pasigręžė 
į mane: - Jis išviliojo iš tavęs pinigus, Anete, niekuo- 
met sau to nedovanosiu. Juk aš tada jį atsitempiau, aš 
pamišėlis. 

- Poldli,- dėdė Eduardas išsitempė kaip sty- 
ga. - Mes turime dabar laikytis išvien. Pirmiausia iš- 
gelbėsime tavo Mariją, ji dar nebus labai toli. Kada ji 
išvažiavo? Vakar vakare? Tada ji tikrai dar šalyje. Ką 
gi, išvaduosime Mariją, o paskui pasisamdysime patį 
geriausią advokatą. Išlaidas pasidalysime. Aišku? 

Mums reikia tarptautinės teisės žinovo. Danielį suims 
Londone, o tas kitas tipas, kuris dar turi dalį Anetės 
pinigų, - Ženevoje. Turime jo pavardę ir adresą. Leo- 
poldai, pasakyk, ar jis tau įpiršo ir akcijų firmos, kuri 
ieško naftos Atlanto vandenyne? Taip? Gerai! Žino- 
me, kur šuo pakastas. Bet pirmiausia Marija. Tuoj pa- 
skambinsiu policijos inspektoriui, o kai atvažiuos Val- 
teris, pasiųsiu su jumis Hansą. - Jis atkišo man puo- 
delį: - Anete, kavos! Tikros. Noriu susijaudinti. 

- Viešpatie aukščiausiasis! - šūktelėjo Leopoldas ir 
taip atstūmė savo kėdę, kad ta parvirtusi trinktelėjo. - 
Nebegaliu nusėdėti. Edi, eime į lauką! Gal jau Valteris 
atvažiavo. 

- Linkiu sėkmės, - užjausdama tarė močiutė. 

- Ačiū! 

Ir abu pilių šeimininkai koridoriumi nulėkė prie 
vartų. Mes tylėjome. Niekas nežinojo, ką sakyti. 

- Puiki staigmena, - galop tarė močiutė ir paėmė 
laikraštį. - Na, bent nenuobodžiaujame. Atvirai pri- 
sipažinsiu, kad tokios jaudinamos vasaros kaip šįmet 
neleidau jau daug metų. 

- Ir aš, - tuoj sušuko Olivjė, o paskui apgailestau- 
damas pridūrė: - Dabar baronas neapžvalgė lobio. 

- Jis dar ateis, - paguodė jį močiutė, - tada jam vis- 
ką parodysime. - Ji atsiduso ir pasklaidė laikraštį. - 
Vargšė Marija! Jau beveik ketvirtos sužadėtuvės per 
dvejus metus. 

- Ar ji negraži? 

- Graži. Ji tikrai daili, bet labai aukšta. Ir labai išle- 
pinta. 

- Didelės moterys labai trokštamos, - įtaigiai pa- 
reiškė Olivjė. - Pavyzdžiui, mano Roza yra didesnė 
negu mano galva, o ji man taip patinka, lyg nebūtų 
mažesnė. 

- Įdomu. - Močiutė užvertė laikraštį. - O kadaji at- 
važiuos? 

- Vėliau, mieliausioji teta. Kitą savaitę paskambins 
telefonu. Bet, mieliausioji grafiene, ar galiu ant jūsų 
dėtis su savo lova? Labai jus meldžiu! 

- Be abejo. Nesirūpink! Atgausi lovą, gal jau šį- 
vakar. 

Olivjė pasirengė iškilmingai padėkos kalbai, bet 
vos ketino prasižioti, kažkas trenkėsi į valgomojo du- 
ris. Olivjė kaipmat užsičiaupė ir sutrikęs pasižiūrėjo į 
duris. 

- Kas čia vėl nutiko? - sušuko močiutė. - Staigme- 
na veja staigmeną. Anete, pasižiūrėk, kas tenai buvo! 

- Ne! - sušuko Olivjė, ir jo ūsų galiukai ėmė vir- 
pėti. 

Už durų pasigirdo žingsniukai: tap tap tap - tyla - 
tap tap tap. 

Pašokau ir atlapojau duris. Ant akmeninių korido- 
riaus grindų tupėjo Bonis. Šalia jo gulėjo geltona sorų 
šluotelė, kurią paukštis buvo pasiėmęs maistui. Kai 
trenkėsi į duris, ta, matyt, iškrito iš snapo. Papūga va- 
landėlę piktai spoksojo į mane, sušnypštė, nusisuko ir 
vis greitindama žingsnius nukepėstavo į virtuvę. 

Pakėliau soras. 

- Tai Bonis, - pasakiau. - Norėjo pas mus ir atsi- 
trenkė į duris. 

Olivjė išbalo kaip drobė. 

- Arjis nuėjo? - pralemeno. 

- Taip. Grįžo į virtuvę. Įsižeidė, kad uždarėme du- 
ris. Paprastai durys būna atlapotos. 

Tuo metu iš virtuvės atsklido nelaimę pranašau- 
jantys garsai. Čekšt čekšt - lyg būtų pjaunami meldai. 
Kas ten? Iš pradžių tvyrojo tyla, paskui kažkas sun- 
kaus nubildėjo ant grindų. Vėliau pasigirdo triukš- 
mingas plasnojimas, o tada siaubingas krykštimas, 
kuris niekaip nesiliovė. 

Išbalęs kaip kreida Olivjė mėšlungiškai įsikibo į 
kėdę. 

- Greičiau, - sušuko močiutė, - jis tikrai prikrėtė 
eibių. 

Ji pašoko, ir mes pasileidome per koridorių lenk- 
tynių. 

Virtuvėje nieko nebuvo. Lotė su abiem ponais, ma- 
tyt, išėjo už vartų, o tarnaitė tokiu metu tvarkė kam- 
barius. 

- Dieve, - šūktelėjau, - gėlės! 

Ant grindų palei visą langų eilę gulėjo liekanos 
snapučių, kuriais taip didžiavosi virėja. Paukštis juos 
visus nuskabė. Paskui jis dar numetė ant grindų vieną 
vazoną, tad žiedlapiai, lapai, molinės šukės ir žemės 
grumstai pažirę gulėjo ant rudų plytelių. Pats Bonis 
žemyn galva kybojo po dideliu mediniu šviestuvu 
virš virtuvės stalo ir labai dėmesingai apžiūrinėjo 
savo triūso padarinius. 

Dėdė Eduardas ir Lotė jau grįžo, o močiutė ir aš 
dar tebestebeilijome į išniekintas gėles. Virėja iškėlė 


paskui į mus. 

- Kas čia vėl per netikėtumas? - paklausė griežtai. 

Močiutė mostelėjo aukštyn, kur paukštis vis dar te- 
bekabojo prie šviestuvo žemyn galva. 

- Kerštas už tai, kad uždarėme valgomojo duris. 

- Krrrkst, - sukrykštė Bonis ir ėmė siūbuotis su 
šviestuvu. 

- Mano gražiosios gėlės! - sudejavo Lotė, ir jos 
akys paplūdo ašaromis. 

Močiutė ramindama ją apkabino: 

- Labai užjaučiu, Lote. Koks bjaurybė tas paukštis! 
Išlepintas kaip mažvaikis. Kai niekas nekreipia į jį dė- 
mesio, kaipmat atsikeršija. 

— Kas čia keršija? - sugriaudėjo grafas. - Mama, tu 
bejausmė. Vargšas paukštelis visai sutrikęs. Tai buvo 
nevilties žygis, tikrų tikriausias. Taigi! 

Jis atsistojo po šviestuvu ir pamėgino prisikalbinti 
Bonį. Ir Bonis tikrai nuskrido - bet ne grafui ant peties, 
o ant apkapoto užuolaidų karnizo. Bet tas nebeišlai- 
kė paukščio svorio ir perlūžo per vidurį. Užuolaidos 
nušlamėjo žemyn, ir taukšėdami ant grindų nubildėjo 
mediniai žiedai, kurie jas prilaikė. Bonis suklykė taip 
veriamai, kad persmelkė mus iki gyvo kaulo, ir pašė- 
liškai plakdamas sparnais puolė it papaikęs skraidyti 
po virtuvę. Galop vėl nutūpė ant medinio šviestuvo, 
tvirtai įsikibo nagais, pašiaušė kuodą ir tyčia atsuko 
mums nugarą. 

Dėdei Eduardui tai buvo smūgis į paširdžius. 

- Toliau taip neįmanoma! - niršo jis. - Arba Olivjė 
išvažiuos, arba pripras prie mano paukščio! 

- Tyliau, - sudraudė jį močiutė ir parodė atviras 
duris. - Jis juk girdi kiekvieną žodį. 

— Man nė motais, girdi jis ar ne. Aišku? Ką nors rei- 
kia daryti. Anete, prašau atvesti savo pusbrolį, turiu 
su juo pasikalbėti. Olivjė, tučtuojau ateik čionai! 

- Aš iškeliauju!!! - isteriškai klykė Olivjė iš valgo- 
mojo. - Aš neisiu prie šito monstro, niekuomet! 

- Tu ateisi čia, tučtuojau! 

- Non, non! Pasigailėkite! - O paskui išgirdome jo 
kūkčiojimą. 

- Eduardai, - įspėjo močiutė sūnų, - jokių šeimos 
tragedijų! Nenoriu, kad giminės prancūzai taptų 
mums priešais. 

Ir ji nuskubėjo į valgomąjį guosti Olivjė. 

Grafas nusekė jai įkandin. Olivjė kūkčiodamas kiū- 
tojo ant kėdės: gyva neviltis. Dėdė Eduardas kaipmat 
perėjo į jo pusę. 

- Olivjė! Tvardykis! Aš tik taip pasakiau. 

Močiutė atsisėdo šalia kūkčiojančio pusbrolio ir pa- 
ėmė jo ranką. Jis leido, lyg, ta ranka būtų buvusi ne jo. 

- Ką gi, Olivjė, visi kartu mes rasime išeitį. Šitas 
paukštis mūsų šeimos, kaip ir tu, ir judu norom neno- 
rom turite susigyventi. Aš netgi žinau, ką darysime. 
Tegu Hansas nuperka grandinėlę, ir kai valgysime, 
Bonis bus pririštas prie savo lipynės. Tada jis tau ne- 
bebus pavojingas. Kaip manai, Olivjė? Argi ne šauni 
mintis? 

Olivjė vos linktelėjo galvą. 

Užtat įsižeidė dėdė Eduardas. 

— Mano paukščiukas prie grandinės? - sušuko jis. — 
Tik per mano lavoną! 

Olivjė vėl įsikūkčiojo. 

Sutrikęs grafas nužvelgė jį iš viršaus. 

- Ką gi, - tarė jis netrukus, - gal ir būtų įmanoma 
pamėginti. Bet, mama, prie lengvut lengvučiukės 
grandinėlės su minkštu žiedeliu, kad nebūtų žaloja- 
ma vargšė kojytė. 

- Žinoma! O ką tu pamanei? Kad tavo brangųjį ka- 
kadu liepsiu sukaustyti grandinėmis? Beje. Eduardai 
Zilvesteri, tikiuosi, kad tau aišku, kodėl Olivjė toks 
perdėtai jautrus. Jis dvi naktis nemiegojo. 

Olivjė balsu sukūkčiojo ir padėjo galvą močiutei 
ant peties. Graudus vaizdas. 

Ir dėdė Eduardas neištvėrė: 

- Olivjė, drąsiau! Gausi savo lovą, girdi? Užtat ry- 
toj per pusryčius pamėginsi susitaikyti su paukščiu 
prie grandinėlės. Sutarėme? 

Olivjė vos linktelėjo galvą ir nusišluostė ašaro- 
tas akis. 

- Taip, - su palengvėjimu riktelėjo grafas, - išsi- 
aiškinome. Visai būčiau pamiršęs, ką ketinau jums 
pasakyti. Vėjarodis vėl sukasi! Staigmena, argi ne? 
mane: - Ar tu prisimeni, vaike, ką pasakiau tau apva- 
liajame bokšte, kai parvažiavai? 

Linktelėjau galvą. 

— Vadinasi, svečias iš vakarų buvo Danielis. Įdomu, 
argi ne? Tas bernas priverčia suktis netgi geležį. 

- Nesuprantu, ką čia kalbi, - piktai šūktelėjo mo- 
čiutė, - gal malonėtumei man paaiškinti? 

- Anetė tau paaiškins. Neturiu nė minutės laiko. 
Susitinku su Leopoldu ir Valteriu policijos nuovadoje, 
o paskui važiuosime į stotį ir į miestą. Jeigu viskas bus 

gerai, Mariją iškart parsivešime. Jeigu ne, paskelbsi- 
me paiešką, ir eis kaip per sviestą. Tas velnio išpera 
mano, jog esame iš vidurio kaimo. Bet taip paprastai 
jis negrobs mūsų dukterų! 

Grafas ryžtingai pažvelgė pro langą, užsisagstė 
švarką ir išeidamas trenkė durimis. 

Marijos paieška truko neilgai. Leopoldo dukra pra- 
žuvėlė pati sugrįžo namo. Antrą valandą popiet jos 
mažas galingas reno išniro kelyje tarp Kronego ir Lo- 
kenšteino, kaip tik tada, kai jau turėjo būti paskelbta 
paieška. 

Visi sėdėjome „Įžeisto kurtinio“ terasoje, pietavo- 
me ir aptarinėjome paskutines ieškojimo smulkme- 
nas. Kaip tik įnirtingai svarstėme, ar pasitelkti šunis 
pėdsekius. Leopoldas buvo už, dėdė Eduardas prieš, 
O policijos karininkas dvejojo, kai Valteris staiga pašo- 
ko, puolė ant kelio ir pradėjo kaip paklaikęs mojuoti. 

Jo tėvas kaipmat suprato, išsivijo jį - tenai pasirodė 
žalias automobiliukas, ir apstulbusi Marija staigiai jį 
sustabdė. Iš jos veido buvo matyti, kad ji neturėjo nė 
menkiausios nuovokos, kiek jaudulio sukėlė jos din- 
gimas. 

- Marija, Viešpatie aukščiausiasis, Marija! - Leo- 
poldas taip apkabino dukterį, kad mes išsigandome, 
ar ji liks gyva. 

— Kas jums? - sušvokštė ši, mėgindama išsivaduoti 
iš galingų rankų. - Ar visai išprotėjote? Juk buvau tik 
oro uoste. Danieliui skubiai prireikė į Šveicariją. Pa- 
leisk mane, tėve, aš uždusiu. 

- Kodėl pasiėmei santaupas? 

- Nesijaudink, atgausiu jas po savaitės. Danielis 
vėlių vėliausiai grįš pirmadienį, tada atšvęsime suža- 
dėtuves. 

- Vienturte mano, - tarė Leopoldas, švelniai žiūrė- 
damas į dukrą iš aukštai, - jokių sužadėtuvių. Dabar 
atidžiai manęs klausykis! 

Ir jis karštosiomis išklojo viską, ką buvo sužinojęs 
apie Danielį. 

Marija nervingai mirkčiojo, nes saulė spigino jai 
tiesiai į veidą. 

- Tai tiesa? - paklausė ji paskui. 

Leopoldas linktelėjo galvą. 

- Kaip amen poteriuose, - tarė nuoširdžiai. Tada 
pabučiavo į kaktą ir atsivedė pas mus į terasą, kur lie- 
pė įpilti jai dvigubą degtinės. Marija turėjo išlenkti ją 
vienu mauku, o kai kosėdama ir šnopšdama gaudė 
kvapą, tėvas meiliai daužė jai per nugarą ir sakė: - Tai 
sveika! Pamiršk tą šunsnukį ir atsakyk mums į kelis 
klausimus. 

Regis, degtinė paveikė, nes Marija atsikvošėjo ste- 
bėtinai greit. Papasakojusi apie Danielį viską, ką žino- 
jo, ji netgi nusišypsojo. 

- Verčiau siaubinga pabaiga negu siaubas be pa- 
baigos, - tarė ji, - bent nepardavėme žuvų ūkio. Kaip 
manai, tėve, gal nėra ir tos deimantų kasyklos, kuriai 
jis norėjo išpešti pinigų? 

Ir išsiėmusi iš kišenės žiedą atidavė Leopoldui. Ne- 
daug trūko, kad būčiau nusikvatojusi. Tai buvo tas 
pats žiedas, kurį Danielis man kišo paupyje. 

Leopoldas žvilgtelėjo į briliantą. 

- Jeigu jis tikras, duodu nukirst ranką, - pareiškė ir 
įsidėjo jį į švarko kišenę. Paskui visiems užsakė degti- 
nės ir įsileido vienas per kitą su dėde Eduardu tartis, 
kaip sužlugdyti tą „šunsnukį“. 

Penktą valandą po pietų visi galop priėjo prie vie- 
nos nuomonės, ir mes, kiek apsvaigę, bet kuo puikiau- 
siai nusiteikę, išsirengėme namo. 

- Dabar pasimatysime per mano gimtadienį! - atsi- 
sveikindama linksmai mojavo močiutė. 

- Rytoj trečią paupy, - sukuždėjo man Valteris. 
Tada susėdome į automobilius ir išvažiavome prie- 
šingomis kryptimis. 

Kitą rytą užvirė veikla. 

Dėdė Eduardas ir Leopoldas išvyko į miestą sam- 
dyti advokato, kurį jiems rekomendavo Rudis, ban- 
ko direktorius. Tas vyriškis buvo laikomas itin uoliu. 
Buvo studijavęs tarptautinę teisę ir turėjo puikių ryšių 
užsienyje. Iš pat pradžių jis neabejojo, kad bus galima 
atgauti bent nedidelę palikimo dalį. Daugiausia vilčių 
jis dėjo į statybvietę, kurią Danielio draugas Kristia- 
nas už mano pinigus buvo nupirkęs Ženevoje. 

Dėdė Eduardas švytėdamas grįžo iš miesto ir iš- 
kart mus pasišaukė, kad praneštų geras naujienas. Kai 
baigė, atrodė pajaunėjęs dešimčia metų. 

- Na, mielosios, šuo jau seka pėdomis. Gal rezulta- 
tų sulauksime dar prieš vasaros pokylį. Tiesa, advo- 
katas mano, kad pinigų lietaus reikės kiek palūkėti, 

bet aš trumpam paimsiu kreditą, kad įmokėčiau dalį 
pinigų už dvarą, o kai atvažiuos sesuo, ji turės pasko- 
linti man dalį savo palikimo. - Jis atpalaidavo kakla- 
raištį. - Na, mama? Puiki mintis? Prisipažinsiu, dabar 
iš tiesų labai džiaugiuosi tavo gimtadieniu. Taip tave 
pagerbsime, kad pokylis įeis į istoriją. 

Ir dar tą pačią dieną kibome rengtis. 

Pirmiausia išsiuntėme kvietimus ir aptarėme, kaip 
sustatyti stalus. Grafas norėjo didelio U raidės pavi- 
dalo stalo, močiutė - keleto mažų stalelių. Kai buvo 
nutarta priimti močiutės pageidavimą, papūga gavo 
naują karnizą, šįkart padirbdintą iš kietmedžio. Kai jį 
pritvirtino virtuvėje, dėdė Eduardas atsistojo apačioje 
ir rimtai pasakė savo numylėtiniui: 

- Ooo - Žiema jau čia. 

Paukštis iškart liovėsi valytis plunksnas, pakreipė 
galvą ir įsitempęs klausėsi. 

Močiutė, stovėdama šalia, nesusigaudydama pa- 
žiūrėjo į sūnų: 

- Šiandien liepos 21-oji. Vidurvasaris! Iki žiemos 
pusmetį dar turėsi palaukti. 

- Aišku, - grafas prikišo veidą prie paukščio. - 
Ooo - gražuoliuk! Įsidėmėk! 

- Tau negera? 

Dėdė Eduardas atsitiesė ir meiliai pakasė kakadu 
po sparnais. 

- Mama, juk tu neabejoji, kad visi svečiai per tavo 
gimtadienį užsimanys pasižiūrėti paukščio. Ir aš ne- 
noriu mirti iš gėdos dėl to, ką jis pasakys. 

- Aha, - tarė močiutė, nenutuokdama, kurlink suka 
grafas. - Kuo čia dėta žiema? 

- Niekuo. Tai tik kalbos mokymo priemonė. Tiek 
laiko kalsiu paukščiui: „Ooo - žiema jau čia“, kol jo 
„a“ virs dailia „o“. Supratai? Ir tada jis sakys „Bonis“, 
o ne „papas“, tokia kalba jau tinka svetainėje. 

Močiutė tylomis linktelėjo, Bonis taip pat nereiškė 
pretenzijų, kad jam reikės skelbti žiemą. Paukštis die- 
nų dienas dabar apskritai nebekalbėjo, nesakė nei „a“, 
nei „o“, netgi per pietus, - su grandinėle prie kojos 
juose vėl galėjo dalyvauti, - tylėjo kaip žemė. 

Mes irgi nelabai kalbėjome, turėjome padėti moky- 
ti Bonį - šalia jo vengti visų žodžių su „a“. Bet lengva 
pasakyti ir sunku padaryti. Juk niekas iš mūsų kalbė- 
damas neskaičiuodavo „a“. O kadangi nebuvome įgu- 
dę, tai beveik nedrįsome prasižioti. Pašnekesiai prie 
stalo darėsi vis vienodesni, galop visai išseko. 

Kai sykį nepagalvojusi leptelėjau: „Ačiū, Lote“, 
močiutė kaipmat sušuko: „Atsargiai!“, o ne: „Dėme- 
sio!“ Tada grafas susiprotėjo, kad persistengė. 

- Paklausykite visi, - pareiškė jis ryžtingai. - Vėl 
pradėkime normaliai kalbėti. Tegu visi sako „a“, kiek 
tik telpa. Jeigu paukštis iki liepos 31-osios nesupras, 
ką kalbėti ir ko ne, bus uždarytas virtuvėje. Nebeturiu 
laiko šiai nesąmonei. Ką tik vėl atėjo kalnai laiškų, ir 
turiu tave, Anete, paprašyti pagalbos. 

Argumentuotai atsakyti į laiškus irgi buvo mūsų 
uždavinys iki vasaros pokylio. 

Nuo tada, kai buvo išspausdintas straipsnis apie 
Vengrijos karalių lobį, muziejų direktoriai, mokslinin- 
kai, meno istorikai, dailininkai, juvelyrai ir žurnalis- 
tai prašė leidimo atvykti į Kronego pilį jo apžiūrėti. 
Nieko sau dilema! Iš pradžių labai sutrikome. Ar at- 

skleisti teisybę? Prisipažinti, kad radome ne aukso, o 
geležies krūvą? Ištisą rytą sukome galvas. O paskui 
nusprendėme, kad mūsų lobis liks „tikras“ iki to lai- 
ko, kol paaiškės dvaro reikalai. Tad visaip sukomės 
atsakydami į laiškus. 

- Mielas vaike, - pareiškė dėdė Eduardas ir ener- 
gingai persibraukė ranka baltus vešlius plaukus. - 
Sėskis ir parašyk porą mandagių laiškų. Pirmiausia 
padėkok už parodytą susidomėjimą lobiu, o paskui 
apgailestaudama pranešk, kad šiuo metu pilis pilna 
svečių ir jų bus pilna visą vasarą. Paskui vėl padėkosi 
už susidomėjimą ir paprašysi palaukti rudens. O ru- 
denį, - tarė jis viltingai, - sugalvosime ką nors geriau. 

Kol kasdien dvi valandas rašydavau laiškus, Han- 
sas sumeistravo pakylą lobio skryniai ir dvi puikias 
stiklines vitrinas. Pastarąsias išmušė žaliu šilku, o 
paskui nubogino į Imperatoriaus kambarį. Dėdė Edu- 
ardas kiaurą dieną sugaišo tvarkydamas brangeny- 
bes, ir dabar niekam nešautų į galvą, kad jos netikros. 
Žmonės nori pasižiūrėti aukso - labai prašau! Jis ir 
parodys auksą. 

Vakare jis liepė mus pašaukti, kad išdidžiai pa- 
rodytų savo triūsą. Ant žalio šilko lyg gyvas žėrėjo 
Vengrijos karalių lobis. Niekam nebūtų kilę net min- 
ties, kad čia kažkas negerai. Brangiausi atrodė Elžbie- 
tos iš Tiuringijos kraičio papuošalai, tiesą sakant, visi 
atrodė puikiai. Diadema, grandinėlės ir segė gulėjo 
pačiame lobio skrynios viršuje. 

- Kaip manote, ar širdys ims plakti smarkiau? - pa- 
klausė dėdė Eduardas. 

- O, žinoma, - sušuko pusbrolis, ir aš pamačiau, 
kaip išraudonijo jo skruostai. 

- Labiausiai aš džiaugiuosi įsivaizduodamas, kokį 
veidą nutaisys Leopoldas, - toliau kalbėjo grafas, 
įjungdamas visas šviesas. - Jam kaipmat išgaruos no- 
ras varžytis su manimi dėl dvaro. Kaip manote: ar ne- 
turėtumėte liepos 31-ąją vis dėlto užsisegti kelių auk- 
so grandinėlių? 

- O, prašau, - sušuko Olivjė ir pabučiavo močiutei 
rankutę, - užsidėkite diademą! 

— Net dėl pilies nesidėsiu! - riktelėjo ta balsu, nepa- 
kenčiančiu prieštaravimų. - Gal norite, kad per gim- 
tadienį man pritrūktų kvapo? Aš trokštu linksmintis, 
ir daugiau nė žodžio. 

Močiutė pasižiūrėjo į mane, ji, kaip ir aš, skausmin- 
gai prisiminė tuos geležimi apsunkintus pietus „Įžeis- 
to kurtinio“ viešbutyje. 

- Dėde Eduardai, - suskubau jai į pagalbą, - su se- 
noviniu auksu reikia elgtis atsargiai. Dukart užsidėsi, 
ir viršutinis sluoksnis nusitrins. 

- Žinoma, - sušuko močiutė, - Anetė teisi. Viršu- 
tinio sluoksnio kaip nebūta. Tavimi dėta nerizikuo- 
kad tas kaipmat užrakino vitrinas. 

Močiutė buvo tikras gyvybingumo įsikūnijimas. 

Juo labiau artėjo jos gimtadienis, juo energingesnė 
ji darėsi. Visas priešpietes ji praleisdavo virtuvėje su 
Lote, kur darbavosi už du. Sudarinėjo ilgus pirkinių 
sąrašus, skambino telefonu, važiavo su virėja į turgų 
ir telegrafu užsakinėjo pirkinius mieste. 

Prie pilies vartų buvo atvežami paslaptingi didžiu- 
liai krepšiai, kuriuos ji tuojau pat paimdavo. Niekam 
neleisdavo nė akies krašteliu pažvelgti vidun. 

- Nesmalsaukite taip, - paliepdavo, kai ginčyda- 
vomės, - leiskite jus nustebinti, tada bus kur kas gar- 
džiau. 

Kad močiutė pati yra jubiliatė, buvo galima atspėti 
tik iš to, jog po pietų jai buvo draudžiama rodytis vir- 
tuvėje. Lygiai trečią prie išorinių pilies vartų paskam- 
bindavo, ir pro juos įsmukdavo šykštuolės Anos vy- 
ras. Jis buvo įgijęs konditerio išsilavinimą, todėl, pa- 
dedamas Lotės, kepė gimtadienio tortą, kurio receptą 
buvo sukūręs dėdė Eduardas. 

Visą savaitę nuo pusės keturių didžiajame kieme 
sklandė gardūs kvapai, ir pilies šeimininko motina 
uostydama stovėdavo po kaštonais. 

- Riešutai? - spėliodavo ji. - Punšas? Šokoladas? 

Bet niekas jai nieko nesakydavo. Buvo atskleistas 
tik vienas dalykas: dar niekuomet gyvenime ji nebus 
mačiusi tokio stebuklingo torto. 

Liko tik septynios dienos iki vasaros pokylio. Buvo 
jau pats pasirengimų įkarštis. Jeigu nebuvo kepama ar 
troškinama, tai viskas buvo blizginama - nuo ryto iki 
vakaro. Ana atsiuntė „Įžeisto kurtinio“ darbuotojus, 
bendromis jėgomis iki blizgesio buvo iššveistas visas 
trečias pagrindinio pastato aukštas. 

Nuvalyti visi baldai ir veidrodžiai, išdulkinti ki- 
limai, išvaškuotos grindys ir nublizginti langai. Di- 
džiuliai Riterių salės ir valgomojo šviestuvai buvo at- 
sargiai nukabinti ir nuplauti muilingu vandeniu taip, 
kad kiekvienas karuliukas kibirkščiavo kaip brilian- 

tas. Brangūs Venecijos stiklo šviestuvai, kurie kabojo 
didžiojoje svetainėje ir kur turėjo būti šokama, žiedas 
po žiedo buvo nušluostyti minkštomis skepetomis. 
Paskui grafas patikrino apšvietimą ir, kur reikėjo, lie- 
pė įsukti naujas lemputes. 

Vos baigta tvarkyti apšvietimą, atėjo sunkių bro- 
kato ir aksomo užuolaidų eilė. Jas nukabino, išsiurbė 
dulkes ir išdaužė. Nuo protėvių portretų, riterių šar- 
vų, ginklų ir puošnių koklinių krosnių buvo pašalinta 
kiekviena dulkelė. Pilies koplyčioje paklotas naujas 
raudonas kilimas, šeimos klauptai minkštai apmušti 
puikiu raudonu aksomu. Galiausiai šventosioms sta- 
tuloms nuplauti veidai, o drabužiai itin atsargiai nu- 
valyti, kad nebūtų pakenkta lakštiniam auksui. Nau- 
joji šventosios Cecilijos arfa nulakuota elegantiška 
tamsiai ruda spalva. 

Hansas visąlaik ir visur tampėsi kopėčias ir įran- 
kių dėžę. Jis buvo atsakingas už visus darbus aukštai. 
Be to, jam reikėjo pritvirtinti ant gynybinės sienos ir 
abiejuose pilies kiemuose du šimtus lempučių, kurios 
šventinės dienos rytą turės būti apmautos sodo žibin- 
tų gaubtais. 

Dar buvo matuojamasi drabužiai, skalbiama, lygi- 
nama, pakviesta iš miesto kirpėja, kuri turėjo atvykti 
į pilį prieš pat pokylį. Be to, Lotė dukart per savaitę 
važiuodavo pas siuvėją, jai siuvančią puošnius tauti- 
nius drabužius, kuriais ji troško mus visus apstulbinti. 
O kol vis labiau didėjo jaudulys ir džiaugsmas būsi- 
mu pokyliu, aš kasdien matydavausi su Valteriu. Tie- 
sa, dėdė Eduardas buvo uždraudęs su juo bendrauti, 
bet mane palaikė močiutė, ir jos padedami mes galėjo- 

me susitikinėti. Nuo anos popietės paupy man išgara- 
vo bet kokio švelnumo Danieliui likučiai. Aš pamilau 
Valterį, jis pamilo mane. Mudu karščiausiai troškome 
kuo greičiau susižadėti, bet močiutė patarė luktelėti, 
kol galutinai paaiškės dvaro reikalai. 

- O jeigu dvarininkas sugrįš iš Kanados tiktai po 
mėnesio? - paklausė nelabai patenkintas Valteris. 

- Tada grafą paprašysi mano rankos per vasaros 
pokylį. Pažadėk man, kad anksčiau nieko nedarysi. 
Nebūk toks nekantrus! Argi taip jau svarbu tos kelios 
dienos. 

Valteris ne vienintelis laukė dvarininko. Kur kas 
labiau jo pasigedo dėdė Eduardas. Jis skambino kas- 
dien ir visąlaik išgirsdavo tą patį. Nei laiško, nei ži- 
nios. Buvo tartasi, kad ta kelionė truks kelias dienas, 
bet dvaro savininkas jau buvo dingęs pusę mėnesio. 
Net ir jo žmona nieko nežinojo. Jis paskambino vie- 
nintelį kartą, pirmąją dieną, kad praneštų, jog sėkmin- 
gai nuvyko į Manitobą. Paskui stojo tyla. 

Dėdė Eduardas paprašė, kad apie dvarininką jam 
būtų pranešta tuojau pat, pirmajam, anksčiau negu 
Leopoldui. Moteris pažadėjo, ir grafas nurimo, tai 
maloniai atsiliepė namų ramybei. 

Užtat Olivjė kasdien darėsi vis irzlesnis, nes jo 
Roza tebebuvo Italijoje. Neva ji žadėjo atvažiuoti prieš 
vasaros pokylį, bet garantijos nebuvo. Močiutė labai 
jį užjautė, nes ji laukė Anos Luizos, kuri irgi nedavė 
jokios žinios. Močiutė jau skambino į pietų Prancūzi- 
ją, bet tarnaitė pranešė jai, kad duktė išvažiavusi prieš 
porą dienų ir nepalikusi jokios žinios. Atėjo močiutės 

jubiliejaus išvakarės. Sėdėjome mano svetainėje su il- 
gais sąrašais ir aptarinėjome puokštes. Buvo vienuo- 
likta valanda, oras prastas. Prieš pusvalandį pylė kru- 
ša, dabar, regis, giedrijosi. 

Nebuvau pasipuošusi. Tai buvo darbo diena, per- 
metusi akimis gėlių sąrašus, ketinau baigti antrąją 
kaimišką skrynią, kurią neseniai buvau pradėjusi res- 
tauruoti. Olivjė ir dėdė Eduardas irgi buvo apsirengę 
veikiau praktiškai negu gražiai, o močiutė net neužsi- 
dėjusi gėlių skrybėlaitės. Mes kaip tik ginčijomės dėl 
puokščių, kurių turėjome pamerkti valgomajame, kai 
staiga suskambėjo telefonas. 

- Pagaliau! - sušuko močiutė. - Tikrai Ana Luiza. 
Pats metas jai atsirasti. 

Bet skambino Olivjė: iš Italijos. 

- Mano Roza! - sušuko jis laimingas, čiupdamas 
ragelį. - Ji tikriausiai atvyksta. 

Ir jis ėmė nekantriai laukti, kol sujungs. Roza buvo 
ne sykį skambinusi, ir Olivjė kalbėdavosi su ja vokiš- 
kai. Jis nemokėjo angliškai, o ji menkai šnekėjo pran- 
cūziškai. Kuo puikiausiai prisiminiau pastarąjį jų pa- 
šnekesį. Jis truko pusvalandį, ir Olivjė ko nenusigala- 
vo iš pavydo. Akivaizdu, kad jo sužadėtinė tiek ilgai 
gaišo Italijoje dėl fotografo. 

Galų gale ryšys atsirado. 

- Alioo, aliooo! - karštai sušuko Olivjė. - Roooza, 
mano darlink!!! Taip, taip, aš girdžiu. Dirbi be palio- 
vos... su vakarine suknele... ir kostiumėliu. Mano 
vargšas ėriukas. Kada atvyksti? 

Stojo ilgėlesnė pauzė, per kurią Olivjė veidas vis 
labiau tįso. 

- Ką? - galop sušuko jis pasipiktinęs. - Vėl ne? Ry- 
toj vasaros pokylis. Kiekvienas kilmingasis yra. O tu 
būsi? 

Rodos, Roza kažką aiškino, o mano pusbrolis be- 
viltiškai spaudė ragelį prie ausies. 

- Ne, ne, ne! - staiga išsiveržė jam. - To per daug! 
Įtariu žiemos drabužius. Kaip jie gali būti perkaupti? 
Prisipažink, man įkyri mintis! Fotografas šaknyje. Ak, 
mano darlink, taip nieko neis. Pikčiausiai įtariu. Kaip, 
dvi dienos? Gerai! Bet paskui meluojama. Iš rimto. 
Supratai? Taip, taip, bučiuoju. 

Jis nusviedė ragelį ir įsiutęs vėl atsisėdo prie 
mūsų. 

- Dvi dienos! - niršo jis balsu. - Ji neatvyksta į po- 
kylį. Įtariu ją su fotografu. Sako ne, žiemos drabužiai 
kalti. Bet aš prancūziškas ir pažįstu italus, lyg pats 
turėčiau nebūti vyras. Kaip manote, mielas dėde, ar 
man palydėti pavydą? 

Dėdė Eduardas klausėsi kaip pakerėtas. 

- Pavydas visuomet blogai, - rėžė jis, - ypač pa- 
lydoje. Norėčiau tau patarti, žiūrėk į viską su humo- 
ru! Šiuo metu visur tvyro blogis, mano mielas. Įro- 
dymas yra gražuolė mano sesuo... gal važiuodama 
čionai ji vėl sutiko savo gyvenimo vyriškį ir meilės 
nuotykis jai svarbiau už aštuoniasdešimtąjį motinos 
gimtadienį. 

- Nesąmonė! - įsiterpė močiutė. - Eduardai, tavo 
įtarinėjimai nebepakenčiami. Olivjė, netikėk nė vienu 
jo žodžiu! Tavo Roza tikrai dieną naktį dirba. Juk ži- 
nai, kokia daugybė drabužių sudaro kolekciją. Be to, 

madelių fotografai visiškai nepavojingi. Dauguma ki- 
tokios pakraipos. Argi nežinojai? 

Olivjė sutriko: 

- Iš kokios krypties? Jis itališkas, gal iš Sicilijos per 
salą, tai atstumas ilgas. Bet ką tai padės mano Rozai? 

- Padės, nes asmeniškai jam mielesni vyrai. Ar da- 
bar supranti? Jeigu yra kitokios pakraipos, moterys 
jam nerūpi. 

Olivjė nusišypsojo: 

- Ar tikrai, mieliausioji grafiene? 

— Be jokios abejonės. - Močiutė sulankstė popie- 
riaus lapą, paėmė pieštuką ir atsistojo. - Taip, - tarė 
ji, - o dabar jums kai ką pasakysiu. Dabar galas vi- 
siems laukimams. Olivjė, tavo Roza atvažiuos poryt, 
Ana Luiza pasirodys irgi laiku. Jūs veltui apsunki- 
nate sau gyvenimą įtarinėjimais. Anete, eini su ma- 
nimi? Dabar aš lipsiu į viršų tvarkyti gėlių. Ar vazos 
jau tenai? 

Linktelėjau galvą ir pasižiūrėjau pro langą. Krušos 
kamuoliukai buvo sutirpę. Netrukus vėl išlįs saulė. 

- Ar būsite didžiajame valgomajame? - paklausė 
dėdė Eduardas. - Kiek laiko tenai darbuositės? 

- Pusvalandį, - tarė močiutė. - Jei nori, vėliau ga- 
lėsi ateiti. 

Tada paėmė mane už rankos ir mudvi išėjome. 

Gaila, kad didysis valgomasis naudojamas retai. Jo 
lubų lipdiniai buvo patys gražiausi visoje pilyje, nega- 
lėjai įeiti vidun, neatsistojusi tarp durų ir nepasigro- 
žėjusi. Lubų pakraščiai - gėlių girliandų, o keturiuose 
kampuose pakibę pūstažandžiai angeliukai, pučiantys 
trimitus. Pačiame viduryje - didžiulis prašmatnus gi- 

minės herbas, labai įspūdingas, nes lubos buvo dviejų 
spalvų: rožiniame fone spindėjo akinamai balti lipdi- 
niai. Dabar valgomasis atrodė kiek nykiai, nes trūko 
užuolaidų. Bet jos jau buvo išvalytos, taigi Hansas ke- 
tino pakabinti dar prieš pietus. Kai įėjome, visi keturi 
langai buvo atdari. Vis dėlto saulė jau buvo prasimu- 
šusi pro debesis ir atsispindėjo ką tik vaškuotame par- 
kete. Močiutė atsisėdo ant kėdės, dar aptrauktos baltu 
dangalu, kostelėjo ir iškart prašneko apie reikalą: 

- Mielas vaike. Tavo gėlės nuostabios, tik ne rožės 
ir lelijos, kurių tu būtinai nori čia pamerkti. Žinai, ko- 
dėl negalima to daryti? Jų per stiprus kvapas. 

- Net ir kai langai atdari? 

- Net ir tada. Rožes ir lelijas visuomet užuosi. Jos 
atitrauks dėmesį nuo valgio, o šito nieku gyvu neva- 
lia. Valgomajame visuomet turi kvepėti valgiai, visa 
kita maišo. 

Valandėlę pasvarsčiau: 

- O ką tu manai apie irisus? 

- Nuostabu! Ar turime jų tiek spalvų, kiek tu 
siūlei? 

- Galybes! Rožinių ir oranžinių, baltų, geltonų 
ir raudonų. Jie kaip tik tinkamai prasiskleidę. Šįryt 


puokštės. 

Man prieš akis jau iškilo valgomasis, pilnas gėlių. 
Gerai Žinojau, kaip išdėliosiu gėles. Atrodys puikiai, 
ypač prieš didžiulius sieninius veidrodžius. Tikiuosi, 
mano motina atvažiuos laiku, kad pamatytų tą praš- 


matnybę. 
Močiutė, regis, atspėjo mano mintis. 

- Nesirūpink! Ji atvažiuos. Ar manai, kad mus ap- 
gaus? 

Ir atsistojusi įniko rūšiuoti vazas. 

Tada tai ir nutiko. Iš koridoriaus atsklido balsai. 
Močiutė atsisuko ir įsiklausė. Paskui nusijuokė, sušu- 
ko: „Na, ką aš sakiau?“ ir vikriai nutipeno prie durų. 

- Ana Luiza! - išgirdau jos šūksnį. - Tikrai pačiu 
laiku! 

Atsigręžiau su sunkia sidabrine vaza rankoje ir pa- 
mačiau, kaip močiutė karštai apkabino jauną liekną 
moterį. Grafas stovėjo šalia tiesus ir be žodžių iš aukš- 
motina! 

Ana Luiza buvo smulki, grakšti ir daili. Juodi plau- 
kai, visai kaip mano, bet lygūs, pusilgiai, šukuosena 
berniukiška. Jos akys kaip mano: mėlynos, su violeti- 
niu atspalviu. Oda šviesi, veide - nė raukšlelės. Petys 
petin jiedvi priėjo prie manęs. Motina buvo balta va- 
sarine suknia, su sunkiais raudonų koralų karoliais 
ant kaklo. 

- Anete, - sušuko ji linksmai, - tu už mane aukš- 
tesnė! 

- Vaike, - paliepė dėdė Eduardas ir krenkštelėjo. - 
Pabučiuok mano seserį! 

Su didžiausiu malonumu paklusau, ir mane tvir- 
tai apkabino. Juodi plaukai gaiviai kvepėjo, o nuo 
skruosto, prie kurio prispaudžiau nosį, padvelkė sau- 
le ir jūra. Mažai trūko, kad būčiau apsiverkusi, bet ne- 
buvo kada. 

- Išsiskirkite! - įsakė grafas po akimirkos. - Ana 
Luiza, jau gana. 

- Na, žinoma, - sušuko jo sesuo ir vėl širdingai 
mane apkabino. - Ar man nevalia pasisveikinti su 
dukra? 

Ji suspaudė man ranką ir drąsiai pasižiūrėjo į gra- 
fą. Tas sutrikęs krenkštelėjo. 

- Ką gi! Galų gale jūs suaugusios. - Ir tarė man: - 
Vaike, čia mano sesuo. Kaip manai, kiek per maža? 
Juk vaizdavaisi ją kitokią, ar ne? 

- Nebūk toks netaktiškas, Eduardai. - Močiutė su- 
sijaudinusi stebėjo pasisveikinimą. - Ana Luiza puse 
galvos aukštesnė už mane. Moteriai to gana. Juk ne 
visi gali siekti iki dangaus. 

Ana Luiza nusijuokė: 

- Visai kaip anksčiau. Vėl pasijutau namie. Be ki- 
virčų tiesiog neįmanoma. 

Dėdė Eduardas pastatė prie atdaro lango keturias 
kėdes, ir mes susėdome. Saulė kaip tik užlindo už de- 
besų, ir mes girdėjome, kaip Hansas greta didžiojoje 
svetainėje kabina užuolaidas. 

- Na, tai pasakok! - Močiutė meiliai apžiūrinėjo 
elegantišką savo dukterį. - Kur tiek ilgai buvai? Kodėl 
tik dabar atvažiavai? Kodėl tarnaitei nepasakei, kur 
vyksti? 

Dėdė Eduardas nesusivaldė: 

- Jai neleido naujas meilužis. Gal jis vedęs ir nenori 
viešumo. 

- O ne! Atvažiavau tik dabar, nes turėjau paimti 
mamai gimtadienio dovaną. 

- Ir tam tau prireikė trijų dienų? 

— Būtent tiek. 

- Gana rietis! - paliepė močiutė. - Ana Luiza, kas 
gi tenai yra? 

- Labai didelė dovana. Didesnė už tave ir mažne 
penkiolika kilogramų sunkesnė. 

— Kaip? - Dėdė Eduardas kaipmat pamiršo meilu- 
žį. - Patraukliai skamba. Lažinuosi, kad tai didelis su- 
suktas persiškas kilimas. 

- Suklydai! 

- Spinta? - spėjo močiutė. - Mano prieškambariui 
pietų Prancūzijoje? 

- Visiškai pro šalį. Žinai ką? Liaukis spėliojusi ir 
leisk tave nustebinti. Vis tiek jau šiandien gausi. Ją ne- 
trukus atveš. 
labai moteriška ir atrodė neįtikimai jauna. Kiek jai 
metų? Mane pagimdė aštuoniolikos, vadinasi, dabar 
jai keturiasdešimt penkeri. Atrodė nuostabiai! Jos ran- 
ka grakščiai gulėjo ant plačios palangės, ir aš mačiau, 
kad ji tokia pat maža kaip močiutės ir mano. Ant deši- 
nės bevardžio piršto ji mūvėjo puošnų tamsiai raudo- 
ną rubiną, išpuoselėti nagai buvo nulakuoti tokia pat 
spalva. Nužvelgiau save - kokia aš nuskurusi. Ir būti- 
nai šiandien turėjau apsimauti šiomis senomis kelnė- 
mis! Kokia nesėkmė, kitaip nepavadinsi. 

Ana Luiza pastebėjo, kad spoksau į ją. Padrąsinda- 
ma nusišypsojo. 

- Gražu pas tave, Eduardai, - tarė paskui. - Šio 
vaizdo pasigendu net pietų jūrose. O kokia daugybė 
naujienų: nauja virėja, kakadu :r telefonas! Jeigu ir to- 
liau taip bus, čia pasidarys tikrai jauku. 

- Kiek laiko nebuvai pilyje? - paklausiau smalsiai. 

- Penkerius metus. Kaip tik buvai pabėgusi, o tavo 
sargas neabejojo, jog mano padedama. Taigi pasikvie- 
tė čionai ir atskaitė pamokslą. 

- Bet juk tu buvai visai niekuo dėta! 

— Dabar jau ir aš žinau, - nutraukė mane dėdė Edu- 
ardas, - bet tada buvo kitaip. Tuomet tu suvaidinai iš- 
tisą dramą, Ana Luiza, kad turiu leisti Anetę pas tave, 
tad ir neabejojau, jog tu pagrobei. 

- Tu mane kvietei? Niekuomet negirdėjau apie tai 
nė žodžio. Būčiau mielai apsilankiusi. Kada tai buvo? 

- Prieš pat tavo dvidešimt pirmąjį gimtadienį. Bū- 
čiau surengusi tau didžiulę šventę ir pristačiusi vi- 
siems savo draugams. 

- Kaip tik tai ir norėjau sukliudyti, - susijaudino 
dėdė Eduardas. - Aš atsakiau už jos auklėjimą, todėl 
ir nesutikau. 

- Kokia nesąmonė, - įsiterpė močiutė. - Jeigu bū- 
tum ją išleidęs, gal nebūtų nutikusi ta istorija su Da- 
nieliu. 

- Danielis ar ne, - sugriaudėjo grafas, - Ana Luiza 
negali auklėti savo dukters. Tu tiktai pasižiūrėk į ją: 
raudonos lūpos, raudoni nagai, dirbtinės blakstienos. 
Manai, kad laisva valia aš siųsčiau savo vaiką į nuo- 
dėmių liūną? 

— Dirbtinės blakstienos? - pasipiktino mama. - Na, 
šito tai jau per daug! 

- Blakstienos tikros, - užtarė močiutė dukterį. 

- Ar visos laikote mane kvailiu? Mano dailininko 
akis neklysta. Priešais mane - tuštybės mugė, o blaks- 
tienos - velnio pramanai! 

- Tai patampyk jas! - Ana Luiza atkišo jam po no- 
simi savo veidą. 

Dėdė Eduardas timptelėjo ir pabalo. 
tus, prie kurių prilipo juodų dažų. - Jos iš tiesų tikros. 
Kas būtų pamanęs. Bet dažytos. Vis dėlto nėra visiškai 
natūralios. Mano dailininko akimi galima kliautis. 

Ana Luiza atsisėdo ant palangės. 

— Mandagiausiai prašau keisti temą. Važiuodama 
čionai prisiekiau sau niekuo nesipiktinti. Jeigu ir to- 
liau taip bus, sulaužysiu priesaiką. 

- Su malonumu pakeisiu! - Dėdė Eduardas tuč- 
tuojau įtaikaudamas nusišypsojo. - Pavyzdžiui, gal 
praneštumei man, kaip investavai savo palikimo dalį, 
kurią tau vargais negalais išmokėjau iki paskutinio 
skatiko. 

- Mielai. Savo salelėje pastačiau naują viešbutį. Ru- 
denį jis bus gatavas, taigi visus kviečiu į jo atidarymą. 

- Spėju, kad parduoti jo neketini. 

- Parduoti? Niekuomet gyvenime! 

- Gaila, - atsiduso grafas. - Man reikėtų pinigų 
dvarui pirkti. 

- Eduardai, - tarė jo sesuo, - tu tikrai nepakartoja- 
mas! Likimas apipila tave dovanomis, o tu be palio- 
vos skundiesi. 

- Aš?- pasipiktino grafas.- Aš pagrįstai skun- 
džiuosi tik tada, kai turiu pagrindo. 

- Jokio pagrindo tu neturi. 

- Šit kaip? 

Ana Luiza sukikeno: 


- Pasakysiu vienintelį žodį: auksas! 

- Auksas? 

- Auksas! 

- Greičiausiai turi galvoje geležį. 

- Geležį? Apie ką tu kalbi? 

- Apie Vengrijos karalių lobį. 

- Bet jis juk ne iš geležies! - paprieštaravo mano 
motina. - Pirmas dalykas, ką man parodė Kronau ge- 
ležinkelio stoties viršininkas, buvo senas laikraštis. 
Jame visų jūsų nuotraukos, apsikarsčiusių brangeny- 
bėmis iki ausų. Iškasėte penkiasdešimt kilogramų. 

Dėdė Eduardas graudžiai linktelėjo galvą. 

- Pamažėle man ta vaidyba ima atrodyti kvailai. 
Ana Luiza, eime į Imperatoriaus kambarį! Parodysiu 
tau lobių skrynią ir tai, kas joje buvo. 

- Ne auksas? 

- Ne auksas. Sutaurinta geležis. Atrodo dailiai, bet 
dvaro žemei pirkti netinka. O dvaras bus parduotas, 
kai tik savininkas grįš iš Kanados. Ir aš ne vienintelis 
jo gviešiuosi. Jo nori Leopoldas ir kiaulininkas, kurio 
tu nepažįsti. Baronas rado investuotoją ir ketina pirk- 
ti. Matai, kokie reikalai. Visi turi pinigų. Leopoldas 
parduoda žuvų ūkį, tiktai mes pliki kaip tilvikai. Net 
pirmai įmokai turiu imti kreditą. 

- Ar Anetė visiškai nieko nebeturi iš palikimo? - 
paklausė mano motina, atsikvošėjusi nuo naujienų. 

- Tai dar sužinosime. Pasisamdėme advokatą. Bet 
juk pati žinai, kiek laiko tai trunka. Šiaip ar taip, ji turi 
tiktai kelis ipotekos raštus ir tokių daikčiukų, kurie 
tau ant kaklo. 

- Kokių daikčiukų? - nesusigaudė Ana Luiza. - Juk 
neturi galvoje koralų? 

— Kaip tik apie juos ir kalbu! 

- Ji turi koralų? - staiga susijaudinusi šūktelėjo 
Ana Luiza. - Tai puiku. Pažįstu juvelyrų, kurie dėl jų 
galvas pametę. Kiek tu jų turi, Anete? 

- Kalnus, - atsakė dėdė Eduardas. 

- Keturiasdešimt kilogramų, - pataisiau jį. 

- Kaip? Keturiasdešimt kilogramų? Eduardai, dabar 
tai didžiulis turtas. Kokie jie? Labai svarbu kokybė. 

- Ekstra rūšies, - pareiškiau išdidžiai, - geriausi iš 
geriausių. Jie iš Raudonosios jūros. 

- Valio! - sušuko mano motina. - Eduardai, tu išsi- 
gelbėjai! 

- Kaip? - įsiterpė močiutė. - Iš viso nieko nebesu- 
prantu. Kokia rūšis yra ekstra? 

- Geresnės kokybės neįmanoma įsivaizduoti. Ko- 
ralai yra trečios, antros, pirmos ir ekstra rūšies. Pa- 
sižiūrėk! Mano karoliai yra pirmos rūšies, ganėtinai 
brangūs, bet čia - ar matai? Maži juodi įdubimai, kur 
nutrūkusios atšakos. Ekstra rūšies visai lygūs. Prisi- 
mink, kaip atrodo koralų medis, mama, storiausių ka- 
mienų vidus yra ekstra rūšies. Iš jo šlifuojami dideli 
rutuliai, o paskui jie labai nublizginami. Europoje jie 
be galo reti. Daugiausia jų būna pietų jūrų salose arba 
Afrikoje. Tokius rutulius renka genčių vadai. Jiems 
tai karališki papuošalai. Na, jeigu tie koralai raudoni. 
Anete, o kokios spalvos taviškiai? 

- Raudoni kaip kraujas. 

- Sveikinu! Eduardai, mano dukra genijus. Ar 
žinai, kad jos koralai verti trijų šimtų tūkstančių 
markių? 

- Prašyčiau? - Grafas nesusigaudydamas spoksojo 
į seserį. 

- Teisingai išgirdai: trys šimtai tūkstančių markių. 

- Tu visiškai tikra? - griežtai paklausė močiutė. 

- Visiškai! Anete, perleisk tuos reikalus man, aš iš- 
siderėsiu tau puikią kainą. 

- Valio! - sušuko dėdė Eduardas ir apkabino sese- 
rį. - Ana Luiza, tau atleista už viską. Dangus tave at- 
siuntė kaip atsvarą Leopoldui. - Jis pašoko, nesitver- 
damas kailyje. - Tuoj paskambinsiu Rudžiui į banką, 
kad duotų man pinigų, kol parduosime tuos daiktus, 
pardon, koralus. Jeigu pasiseks, dvaro savininkui, kai 
grįš, ant stalo tėkšime daugiau negu trijų tūkstančių 
markių čekį. 

Ir jis nukurnėjo į kabinetą. 

Grįžo po penkių minučių. 

- Rudis sutinka, - šūktelėjo švytėdamas iš džiaugs- 
mo. - Jeigu noriu, galiu dar šiandien išrašyti čekį. Argi 
aš nesakydavau? Mus globoja geraširdė lemtis. 

— O kodėl tu taip priešiniesi, kad Leopoldas pirktų 
dvarą? - paklausė jo sesuo. 

Atsakymas buvo šaute iššautas: 

- Mat jis „sukiaulins“ ūkį. Galas šviežiems kiauši- 
niams ir šviežiam pienui. O dabar melskitės, kad sa- 
vininkas kuo greičiau parsirastų. Juo anksčiau baigsis 
visi tie reikalai, juo geriau. 

Vos tą pasakė, pro duris Hansas įsinešė kopėčias ir 
paklausė, ar gali kabinti užuolaidas. 

Pro jį prasibrovė tarnaitė ir sušuko: 

— Pone grafe, greičiau, ponas prie vartų! 

- Šaunu! - sušuko dėdė Eduardas. - Kaip sviestu 
patepta. Lažinuosi, tai dvaro savininkas. 

- Ne, ne jis, - tarnaitė papurtė galvą. - Dvarininką 
aš pažįstu. Šio pono niekuomet nesu mačiusi. Jis kal- 
ba tik užsienietiškai. 

- Kaip? Užsienietiškai? Tada jo neįleisime. Užsie- 
niečių mes nelaukiame. 

- Luktelėkite! - Ana Luiza pakėlė ranką. - Pamir- 
šai, kad šiandien turi būti atgabenta mano gimtadie- 
nio dovana. Ji iš Prancūzijos, Eduardai, leisk man, aš 
netrukus grįšiu. 

Ji norėjo praeiti pro mus, bet močiutė stvėrė ją už 
rankos: 

- Pala! Aš irgi lipsiu į apačią. Ar tikiesi, jog; liksiu 
čia kiurksoti? 

- Visi lipsime, - nusprendė dėdė Eduardas ir pada- 
vė motinai ranką. - Iškilmingai nužingsniuosime prie 
vartų, kaip ir dera grafo šeimai, ir pasižiūrėsime, ką 
ten atgabeno. 

Pasakyta - padaryta. Apačioje pamanėme, kad Lo- 
tė viską jau sutempusi į pusryčių kambarį. 

- Įeikite, - pasakė ji ir gudriai mums nusišypsojo. - 
Viskas viduje. 

Tačiau pusryčių kambaryje nebuvo jokio ryšulio - 
nei dėžės, nei ritinio, nei lagamino. 

Užtat į valgomąjį stalą buvo atsišliejęs elegantiškas 
žilaplaukis ponas, kuris maloniai kalbino paukštį, dėl 
visa ko užskridusį ant koklinės krosnies. 

Kakadu pamatė mus ateinančius, išskėtė sparnus ir 
balsiai bei aiškiai išdrožė: 

-O-o0!!! 

Močiutė riktelėjo, pribėgo prie krosnies ir puolė 
nepažįstamajam ant kaklo. 

Dėdė Eduardas suglumęs pasižiūrėjo į seserį, pas- 
kui į motiną, galop į mane. Aš gūžtelėjau pečiais, bet 
jau numaniau, kas tas nepažįstamasis. Ana Luiza pa- 
tvirtino mano spėjimą. 

- Eduardai, - sušuko ji linksmai, - ar galiu prista- 
tyti? Čia Aristidas de Pjemontas, atsargos admirolas, 
vynuogyno ir pilies savininkas, kuris jau trejus metus 
švelniai bendrauja su mūsų motina. Mama, man pri- 
reikė keturių dienų, kol įtikinau jį važiuoti. Na, ką pa- 
sakysi, ar tai staigmena? 

Dėdė Eduardas nustebo gerokai labiau už močiu- 
tę. Nelaukti svečiai kėlė jam siaubą, tad jis susitvardė 
tik po geros valandėlės. Keliskart kostelėjo, pasitampė 
švarką, galop pasitelkė visas savo prancūzų kalbos ži- 
nias, kad kaip nors pasveikintų svečią. 

Aristidas irgi stengėsi iš paskutiniųjų, laužyta vo- 
kiečių kalba atsiprašė už įsibrovimą. Dėdė Eduardas 
pagyrė jo kalbos mokėjimą ir toliau prancūziškai šve- 
beldžiavo, kad nėra ko atsiprašinėti, viskas esą kuo 
puikiausia. Aristidas nusilenkė, dėdė Eduardas nusi- 
šypsojo, ir po ilgokų derybų dviem kalbomis abu pri- 
ėjo prie išvados, kad reikėjo susipažinti kur kas anks- 
čiau. 

Šiaip ne taip išsiaiškinę abu ponai nuoširdžiai pa- 
spaudė vienas kitam rankas, ir visi supratome, kad 
juodu puikiai sutars. Ir kodėl neturėtų? Aristidas tu- 

rėjo didelį vynuogyną, ir dėdė Eduardas vieną puikų 
vynuogyną vadino savu. 

- Aristidai! - sušuko jis smagus. - Šiandien per pie- 
tus bus patiekta savos gamybos vyno. Balto, be cuk- 
raus, neputojančio - pernykščio rudens. Labai įdomu, 
ką tu pasakysi! 

Ir užvirė aistringas pokalbis apie prancūziškus rau- 
donuosius ir naminius baltuosius vynus, apie kreidos, 
molio ir kitokias dirvas, o kai ėjome iš pusryčių kam- 
bario, išgirdau, kaip grafas šnibžtelėjo seseriai: „Ana 
Luiza, atleidžiu tau už viską. Šis vyras sėkmingas ra- 
dinys!“ 

Aristidą ir Aną Luizą įkurdino viršuje, šalia Oliv- 
jė, dviejuose dailiuose svečių kambariuose. Tiesa, 
pasiūliau motinai savo kambarius, bet ji net nenorėjo 
klausytis. 

- Man kur kas labiau patiks trečiame aukšte, - pa- 
sakė. - Vaizdas gražesnis. Be to, esu viešnia kaip visi 
kiti. Lik tenai, kur esi, Anete. Tu čia namie. 

Diena pralėkė linksmai. Tiesa, Olivjė iš pradžių įsi- 
žeidė, kad per daug kalbama prancūziškai, ir jis ne- 
turi kaip praktikuotis vokiškai. Bet netrukus jį taip 
sužavėjo Aristidas, kad Olivjė pratrūko šnekėti lyg 
krioklys, ir jo nebebuvo įmanoma nutildyti. Jis norė- 
jo atverti Aristido vynams kelią į Afriką, kur svečiai 
prašmatniuose viešbučiuose geria kibirais, ir iki pat 
nakties planavo, kaip tą geriausiai padaryti. 

Vakare sėdėjome žydrojoje močiutės svetainėje, 
nes dangus buvo apsiniaukęs ir žvaigždėmis gėrėtis 
negalėjome. Aristidas atsivežė nuostabaus raudonojo 
vyno, kuris anaiptol nepagadino nuotaikos. Vis dėl- 

to lygiai vienuoliktą dėdė Eduardas atsistojo, visiems 
parodydamas, kad metas gultis. 

- Nenoriu jūsų versti, - tarė jis, - bet rytoj didi die- 
na. Mama, gerai išsimiegok ir saldžiai pasapnuok! 
Pasimelskite, kad oras būtų geras, visu kitu pasirū- 
pinta. Ir valgiais, ir gėrimais, ir šokiais, ir švente. - Jis 
atsiduso ir pabučiavo motinai ranką: - Pamatysite, tai 
bus tobula harmoninga diena! 

Bet jis klydo. 


(to 22 GD 


Išaušo vasaros šventės rytas, iki pat vakaro viskas 
tikrai ir vyko pagal planą. Oras buvo giedras, ir mo- 
čiutę per pusryčius po kaštonais šeima pasveikino ir 
apipylė dovanomis. 

Ana Luiza padovanojo močiutei nuostabaus žalio, 
rankomis austo šilko, Aristidas - tris butelius jos am- 
žiaus vyno, o dėdė Eduardas - didžiulį smaragdą, ne- 
įprastos spalvos ir skaidrumo. 

Smaragdas ją trupučiuką sutrikdė. 

- Eduardai, - ji pasižiūrėjo į keturkampį akmenį 
ant savo delno, - gal jis pernelyg ryškus mano me- 
tams? 

Grafas nusikvatojo: 

- Aštuoniasdešimties sulaukus prasideda gyveni- 
mas. Argi aš turiu tau tą sakyti? Kai tau aštuoniasde- 
šimt, reikia naujų papuošalų ir naujų drabužių. 

- Teisybė! - sušuko Ana Luiza. - Todėl ir padova- 
nojau tau šilko. Pasisiūsi stulbinamą suknią, o sąskai- 
tą apmokėsiu aš. 

Pagal planą buvo paaukotos ir Mišios pilies koply- 
čioje, ir pietūs praėjo. Kritiška padėtis susiklostė tiktai 
vakare. 

Grafas buvo pakeitęs programą. Atsakęs vaikams 
kavos ir arbatos popietę, todėl ji liko laisva pasku- 
tinei ruošai. Ketvirtą iš miesto atvažiavo kirpėja, o 
penktą - dešimt padavėjų, kurie iškart kibo į darbą, 
budriai stebimi Lotės. Muzikantai, iš viso aštuonetas 
vyrų, buvo pasamdyti pusei dešimtos vakaro. 

Lygiai šeštą apsiaviau batelius. Kai bokšto laikro- 
dis dar mušė septintą, išėjau pas močiutę, nes tenai 
ketinome susitikti visi: apsirengę, susišukavę, švaru- 
liai, garbanoti, manikiūruoti - ir pasiruošę bet kokiai 
šunybei. 

Lipau iškart per dvi pakopas ir sustojau priešais 
veidrodį močiutės prieškambaryje atsikvėpti. Atidžiai 
ir blogiau. 

Puošni mano suknia buvo iš lengvo gelsvo šilkinio 
šifono; atidengianti pečius ir išryškinanti liemenį. To- 
kia lengvučiukė, kad vos ją jutau. Apsisukau, ką tik iš- 
plautos garbanos papuro. Nuostabu! Ištiesiau rankas 
ir žemai pritūpiau, tada išgirdau garsų dėdės balsą iš 
svetainės. 

- Kas čia? - atsklido pro duris. - Negali būti! Ne, 
ne, nieko nebus, girdite? Taip greit neįmanoma. 

Įėjau degdama smalsumu. Motina sėdėjo ant so- 
fos su raudona, atidengiančia pečius šilkine suknia 

šalia močiutės, kuri tikrai atrodė kaip kunigaikštienė 
su baltu apdaru, smaragdų vėriniu ir tokiais pat aus- 
karais. Dėdė Eduardas, labai elegantiškas, apsivilkęs 
fraku, įsisegęs baltą rožę į atlapą, stovėjo prie lango. 
Visi trys gėrė šampaną. 

- O, štai ir ji, - sušuko Ana Luiza. - Suknelė žavin- 
ga. Labai panaši į manąją. Prieik, pasisuk, kad pasi- 
grožėtume iš visų pusių! 

- Mano seserėčia! - patenkintas pareiškė grafas. 

- Turi galvoje mano dukterį. - Ana Luiza padavė 
man taurę: - Anete, sėskis šalia, kaip tik kalbėjomės 
apie tavo ateitį. 

- Tikrai. - Dėdė Eduardas priėjo arčiau ir atsistojo 
priešais. - Ką tik sužinojau, kad Valteris šiandien mė- 
gins įsitrinti į šeimą. 

- Kvailas žodis, - sumurmėjo močiutė. 

Dėdė Eduardas nepaisė jos pastabos. 

- Anete, tu ką nors apie tai Žinai? 

Linktelėjau galvą. 

- Aha! - grafas buvo įsižeidęs. - Vis tas pats. Visi 
žino, tik aš ne. Bet nieko iš to neišeis, girdi? Valteris 
pernelyg žemos kilmės, Leopoldas irgi tik baronas, be 
to, per atsitiktinumą. Atiduosiu tave tik princui, dau- 
giau niekam. 

- Sutarta! - šūktelėjo mano motina. - Anetė plauks 
su manimi į pietų jūras, tenai princų nors vežimu 
vežk. Krūvos baltaodžių ir dar daugiau juodukų. La- 
žinuosi, kad ji pasigaus vieną jų per mėnesį. 

- Aš sugalvojau kur kas geriau, - tarė močiutė. - 
Rudenį Anetė važiuos su manimi į Prancūziją ir lan- 
kys Ėcole du Louvre. Tenai išmoks restauruoti, o kai 

baigs, turės specialybę. Kursai trunka pusmetį. Kaip 
manai, Eduardai? 

- Pusė metų užsienyje? - pasipiktino grafas. - Ne- 
gali būti! Juk ką tik buvo užsienyje. Restauruoti lygiai 
taip pat ji gali išmokti ir čia. Pažįstu miesto muziejaus 
direktorių. Paklausiu jį, ar yra tokie kursai; supranta- 
ma, teorijos. O praktikos pamokysiu pats. 

Močiutė išgėrė savo taurę. 

- Kaip nori. Bet ką tu pasakysi Valteriui? 

- Nežinau. Manau, kad nesipainiosiu jam po akių. 
Bet dabar štai kas. Reikalauju, kad šįvakar nepadary- 
tumėte man gėdos. Ana Luiza, jokio flirto su Leopol- 
du! Anete, tu laikysies atokiau nuo Valterio! Mama, 
tas pats skirta tau ir Aristidui. - Jis patylėjo. - Kaip 
judu elgiatės vieni, kas kita. Šito net nenoriu žinoti. 

- Nebijok, - sušuko močiutė, - mes ir vieni elgia- 
mės padoriai. Sėdime be žodžių vienas priešais kitą, 
ir jis kartkartėmis pabučiuoja man ranką. Beje, ranka, 
Anete, duokš rankutę! Šeimos taryba nusprendė, kad 
tu šiandien gausi savo žiedą. 

Ji paėmė nuo stalo man jau matytą juodą odinę 
dėžutę. 

- Pala! - sušuko grafas ir atėmė dėžutę iš močiu- 
tės. - Tai mano darbas. 

Tada užmovė man ant kairio bevardžio piršto di- 
delį Emė briliantą su keturkampiais rubinukais. 

- Taip, - tarė patenkintas, - dabar tau iš viso nebe- 
reikia susižadėti. Su tokiu gražiu žiedu nepajėgs var- 
žytis joks vyras. - Paskui žvilgtelėjo į laikrodį ir pa- 
sirengė eiti: - Anete, liksi čia ir palauksi abiejų ponų. 
O mes lipsime į apačią pasisveikinti su svečiais. Ir 

įsidėmėkite: jokio flirto, jokio laikymosi už rankučių! 
Padorumas, laikysena, orumas. 

Jis išdidžiai žengė prie durų, ir likimas viską pasu- 
ko sava vaga. 

Riterių salė buvo pilnutėlaitė. Atvyko devyniasde- 
šimt penki svečiai, ponai su frakais, ponios lengvo- 
mis ilgomis vakarinėmis sukniomis. Švytėjo daugybė 
brangių senovinių giminės brangenybių. Mane sveiki- 
no kaip dukrą paklydėlę, nes dauguma svečių manęs 
nebuvo regėję jau penkerius metus. Leopoldas ir Val- 
teris buvo stulbinamai elegantiški, Marija labai daili, 
vilkėjo žydra karoliukais siuvinėta plisuota suknele. 
Jos motina, nuo galvos iki kojų apsitempusi standžiu 
tailandietišku šilku, atrodė vienakaulė ir plokščia kaip 
visuomet. 

Engelbertas atsivedė naują draugužę, kuri kaip- 
mat patraukė visų akis. Bemaž dvigubai storesnė už 
jį, nieko sau laimėjimas! Norėdama paslėpti apkūnu- 
mą ji buvo įsibraškinusi į ryškiai žalią palaidinukę, o 
galingą krūtinę pridengusi stambių barokinių perlų 
vėrinių eilėmis. | 

Hoenfrydai, Hernšteinai ir Frydensburgai atrodė 
panašūs kaip visada, lyg giminės. Ponios apsirengu- 
sios Azzaro kūriniais, ponai tyčia apsimovę ne naujau- 
sios mados kelnėmis. 

Buvo patiekta aperityvo, ir Lotė išsiuntė padavėjus 
kaip generolas kareivius. 

Močiutė priiminėjo sveikinimus it karalienė su 
Aristidu ir dėde Eduardu iš abiejų pusių. Kartkartė- 
mis grafas tiriamai nužvelgdavo tamsius kampus. 
Kur jo namiškiai? Ar irgi elgiasi kaip dera? 

Kilstelėjau į jį taurę nejausdama jokio sąžinės grau- 
žimo. Valterio šalia manęs nebuvo. Jis su Leopoldu 
stovėjo šalia Anos Luizos, visi trys sukišę galvas juo- 
kėsi. 

Atsirėmęs prie atviro lango Olivjė gurkšnojo viskį. 
Per spūstį prisiartinau prie jo. Jis atrodė gerai su fra- 
ku. Geltoni ūsiukai kiek patrumpinti, plaukai šauniai 
perskirti, jo akyse pastebėjau blizgesį, kuris bylojo: 
prancūzas užkariaus bet kokią moterį! 

„Kokią moterį?“ - pamaniau, tada išvydau ją atei- 
nančią. 

Ryški žalia palaidinukė ryžtingai atsiyrė prie lan- 
go, ir uždususi moteris sustojo šalia mano pusbrolio. 

- Karšta, - tarė pastarasis užjausdamas. 

- Taip, - pritarė Engelberto draugužė, o galinga jos 
krūtinė kilnojosi taip audringai, kad tylutėliai barškė- 
jo net ją pridengę perlai - jų eilių negalėjai ir suskai- 
čiuoti. 

Olivjė kaip pakerėtas įsistebeilijo į jos viršutinę 
kūno dalį. O kur princas? Akivaizdu, atsilikęs. Aš ap- 
sidairiau. Žinoma! Engelbertas grožėjosi riterių šar- 
vais ir ginklais, kabančiais ant sienų. Regis, jį ypač ap- 
stulbino dvi geležimi kaustytos ietys iš Trisdešimties 
metų karo. Jis taip užsižiūrėjo, kad visiškai pamiršo 
savo draugužę. 

Olivjė giliai įkvėpė, išpūtė krūtinės ląstą ir įtraukė 
pilvą. 

- Madam, - tarė jis ir prisivertė pakelti akis, - ar 
galiu jums užmesti savo ranką? 

Princo draugužė nesuprato: 

- Pardon, ką norėtumėte mesti? 

- Ranką, - pakartojo Olivjė. - Na, sakau, sulenkti. 

Susikalbėti vis dar nesisekė, bet Olivjė nepasidavė. 
Atkišo alkūnę ir taip įsmeigė į moterį akis, kad pasi- 
priešinti buvo neįmanoma. Ponia įsikibo jam į paran- 
kę ir geraširdiškai nusijuokė: 

- Sakykite, iš kur jūs? 

— Aš prancūziškas. Esu grafo giminaitis, gal kai 
kada pilies savininkas, kas žino? - Jis pamojo padavė- 
jui. - Visą vasarą praktikuoju savo vokiečių. Sakykite, 
ar jūs arti? 

Priėjęs padavėjas nutraukė pašnekesį. Olivjė pa- 
ėmė nuo padėklo dvi taures viskio ir vieną Žemai nu- 
silenkęs padavė palydovei. 

- Už meilį! - pasakė ir gerokai trūktelėjo iš taurės. 

- Meilė. Vokiškai meilė moteriškos giminės. 

- Ji tikrai tokia ir yra, - švelniai šūktelėjo Olivjė ir 
nunarino akis banguojančių perlų link. - Madam, jūs 
labai trokštama. Jūs pataikėte į asmenybę. Ateikite, 
mano brangioji, parodysiu jums šventės puotą. 

Ir jis mikliai nuvairavo į didžiąją svetainę, dar 
tuščią. 

Jų nebuvo gal penkias minutes, kai Engelbertas at- 
sisuko. 

Jokio žalumo prie lango! Iškilo pavojus. 

Princas su fraku kaipmat pavirto į medžiotoją, 
persekiojantį žvėrį. Iškart krito į akį, kad jis patyręs. 
Trumpai pasistiebė, žvaliai metė žvilgsnį visomis 
kryptimis, o tada nedelsdamas nudrožė į svetainę. 

Puiki nuojauta, pamaniau, ir iškart išgirdau garsius 
balsus už suveriamųjų durų, kurias Engelbertas dėl 
visa ko buvo uždaręs. Sudužo taurė. Trumpas barnis. 

Olivjė riktelėjo: „Barbariškas!“, ir Engelbertas išdygo 
ant slenksčio, stumdamas priešais draugužę. Perlai 
karojo labai netvarkingai, abu buvo iškaitusiais vei- 
dais, jis piktai šnypštė jai į ausį. Juodu kaipmat dingo 
tarp Žmonių. Dėdė Eduardas atsisuko. Net per tokią 
daugybę žmonių jis pastebėjo, jog kažkas negerai. Gal 
didžiojoje svetainėje suskambėjo taurė? Jis atsiprašė 
močiutę ir nuėjo pasižiūrėti. Nusekiau jam iš paskos, 
o kadangi durys buvo tik privertos, tapau baudžia- 
mojo pamokslo liudytoja. 

— Kad daugiau nė lašo viskio, - baigė grafas, - su- 
pratai? Ir nekišk nagų prie tos moteriškės. Engelber- 
tas krašto imtynių čempionas! Parodyk! Ar jis tau ką 
nors sulaužė? 

Pusbrolis paniuręs sėdėjo ant pakylos, sumeistrau- 
tos muzikantams. Dėdė Eduardas pasilenkė prie jo ir 
valė nuo Olivjė frako baltos pudros sluoksnį. Paskui 
nušluostė dar truputį raudonų dažų nuo jo smakro ir 
žengtelėjo atgal. 

- Taip. Pėdsakų neliko. Stokis ir elkis padoriai! Ir 
įsidėmėk: visą vakarą neišleisiu tavęs iš akių. 

Vakarienė sulaukė didžiulės sėkmės. 

Valgoma buvo prie devynių staliukų, padengtų 
mūsų gražiausiu Limožo porcelianu. Pirmiausia pa- 
tiekta šparagų su totorišku padažu ir ką tik iškeptos 
baltos duonos. Paskui andalūziško gazpacho* ir rūky- 
tų upėtakių su špinatais. Dar buvo ir citrininio šerbe- 
to, o tada stojo trumpa, itin linksma pertrauka. 

Buvo pripilta šampano, ir visi išgėrė į močiutės 
sveikatą. Dėdė Eduardas ir Leopoldas pasakė kalbas, 
galop buvo atvesta besispyriojanti Lotė ir jai audrin- 


* Šalta daržovių sriuba, kurios pagrindiniai produktai pomidorai, 
agurkai ir svogūnai (isp.). 


353 


gai paplota. Su balta puošnia tautine suknia, siekian- 
čia grindis, virėja atrodė dar apvalesnė, užtat niekuo- 
met nebuvo tokia patraukli. Ji skaisčiai išraudonijo, 
dukart nusilenkė ir kuo greičiausiai išsmuko rūpintis 
antra vakarienės dalimi. 

Svečiams padalijo minkštos ėriuko nugarinės, vi- 
duje rožinės, su ja - keptų pomidoriukų bei salierų 
ir morkų tyrės. Be to, žalių salotų su riešutų alyva ir 
obuolių actu, paskui dar atbogino didžiulį padėklą sū- 
rių, o pabaigoje - nuostabaus šaldyto vyšnių kremo. 

Bet ypatingoji akimirka, kurios jau nekantriai lau- 
kėme, stojo prieš geriant kavą. 

Užgeso visos šviesos, ir, įsiviešpatavus jaudinamai 
tamsai, ant žemo staliuko buvo įvežtas gimtadienio 
tortas. 

- Valio! - vienbalsiai sušuko visi svečiai, ir prapliu- 
po plojimai. - Nepakartojamas reginys! 

Tortas buvo visiškai tokio pat dydžio kaip močiu- 
tė. Iš aštuonių sluoksnių, kiekvienas skirtas močiutės 
gyvenimo dešimtmečiui. Kiekvienas sluoksnis pa- 
puoštas dešimčia degančių žvakių ir labai natūraliai 
atrodančiomis gėlėmis iš marcipanų ir karamelės. 

Pačioje apačioje buvo tamsiai raudonos rožės, virš 
jų rožiniai irisai, tada rožinės ybiškės, alyvinės rak- 
tažolės, tamsiai mėlyni varpeliai, melsvos žibuoklės, 
gelsvos gegužraibės, o pačiame viršuje lyg sniegas 
baltavo lelijų karūna. Gėlės kvepėjo, lyg ką tik nu- 
skintos. Mat Lotė buvo apšlaksčiusi jas gėlių kvapais. 
Žemiausiam sluoksniui ji pavartojo tikrą bulgarišką 
rožių aliejų. 

- Labai pažymėtina, - šūktelėjo šalia sėdintis Oliv- 
jė, - bet nebegaliu jokio kąsnio, aš per daug maitinausi. 

Ir vis dėlto leido įdėti jam į lėkštę didelį torto 
gabalą. 

- Aš dar galiu, - pasakiau ir paragavau. - Nuosta- 
bu! Riešutai. Nuoširdžiai siūlau! 

Aš nevalgiau nė kąsnelio mėsos, o užkandžių tik 
ragavau. Todėl jaučiausi lengva, linksma, pasirengusi 
šokiams. Džiaugiausi pokyliu. 

Kai padavėjai pilstė kavą, atvyko muzikantai. Buvo 
girdėti, kaip jie didžiojoje svetainėje derina instru- 
mentus: pianinas, kontrabosas, smuikai, klarnetas. Tie 
garsai jaudino. 

- Dėde Eduardai, - pasilenkiau, - ar galiu bent kar- 
tą pašokti su Valteriu? 

Grafas, kuo puikiausiai nusiteikęs nuo šampano, 
maloningai linktelėjo. 

- Bet nešok per ilgai, - dėl visa ko įspėjo mane, - ir 
nepamiršk, kad nenuleidžiu nuo tavęs akių. 

Kapela užgrojo pirmąjį valsą - ir aš ištisas tris va- 
landas šokau su Valteriu. Smerkiami žvilgsniai, vars- 
tantys man nugarą, nė kiek nebaugino, bet kai sukaitę 
ir kiek besisukančiomis galvomis priėjome prie atda- 
ro lango ir Valteris mane apsikabino, vis dėlto išsi- 
gandau. 

- Atsargiai, - pasakiau, - grafas tyko. Jis išgėrė tris 
puodelius tikros pupelių kavos ir yra pavojingas. 

Valteris nė trupučiuko nesusijaudino. Drąsiai pa- 
bučiavo mane į lūpas, nusiskynė nuo gėlių puokštės 
šalia muzikantų pakylos geltoną rožės žiedą ir įsikišo 
jį į frako kilputę. 

— Tokios pat spalvos kaip tavo suknelė, - tarė ko- 
vingai, - dabar aišku, kad mudu pora. 

Laukiau grafo perkūnų, bet kadangi jų nebuvo, pa- 
ėmiau Valterį už rankos, ir mudu nulipome žemyn į 
didijį pilies kiemą. 

Naktis buvo šilta, kerinti, apšviesta tik margaspal- 
vių sodo žibintų. Po kaštonais stovėjo keli stalai su 
kėdėmis, ir padavėjas, dirbęs čia, kaipmat priėjo ir pa- 
klausė, ko pageidaujame. 

- Aš nieko nenoriu, - pasakiau ir atsisėdau. Valte- 
ris paprašė konjako ir visai arti prislinko savo kėdę. 
Pro skaisčiai apšviestus svetainės langus sklido mu- 
zika. Buvo matyti šokėjų šešėliai. Muzikantai grojo 
„Lady be good“, vėliau - „The Man I love“. Užsimer- 
kiau. Kai vėl atmerkiau akis, šalia buvo atsisėdę mo- 
čiutė ir Aristidas. 

Regis, Valteris tik šito ir laukė. 

- Žinote ką, - pasakė jis ryžtingai ir atsistojo, - da- 
bar lipsiu į viršų ir paprašysiu grafą Anetės rankos. 

- Kaip tik dabar? - nustebo močiutė. 

Valteris linktelėjo galvą. 

- Neaišku, kada grįš tas dvarininkas. Noriu, kad 
viskas pagaliau būtų baigta. 

- Na, gerai, laikysime už tave špygas. - Močiutė 
prisiglaudė prie savo Aristido ir užsimerkė. 

Likau sėdėti besidaužančia širdimi ir laukti. 

Praėjo dešimt minučių, ketvirtis valandos, o Valte- 
ris negrįžo. Dvidešimt minučių, pusvalandis: nieko. 

- Močiute, - tariau galų gale, - jis per ilgai užtruko. 
Gal mums irgi užlipti ir truputį padėti? 

Močiutė nespėjo atsakyti. Vyriškis plevėsuojančiais 
švarko skvernais tekinas išlėkė iš mažojo pilies kiemo 
ir pasileido prie mūsų. Kai jis priartėjo, pažinau, jog 
tai Olivjė, visiškai uždusęs, susivėlusiais ant kaktos 
uždribusiais plaukais. Dieve, pamaniau, jį vejasi En- 
gelbertas! Bet Olivjė niekas nesivijo. 

Jis užkliuvo už stalo kojos ir vos nepargriuvo. 

- Mieliausioji grafiene, - sušvokštė jis gaudydamas 
orą, - tuojau aukštyn į milžinų salę! Tragedija! Siau- 
binga! 

- Kokia tragedija? - susijaudino močiutė ir išsitem- 
pė kaip styga. 

- Dvikova! Viduramžiais! Ateina riteris, grafas 
greitai ietį, visi du kaipmat duria, be paliovos! 

— Dėl Dievo! - sušuko močiutė. - Olivjė, kas dūrė? 

- Ietis, ne, riteris! - baisiausiai susijaudinęs sušuko 
mano pusbrolis. - Didelis! Kuo vardu? Iš kilmingųjų 
namelio! 

- Dabar jis kraustosi iš proto, - pareiškė močiutė. - 
Olivjė, tu dar supranti, ką kalbi? 

- Žinoma! - riktelėjau išsigandusi.- Valteris ir 
dėdė Eduardas kaunasi dvikovoje! 

- Tai tiesa, Olivjė? 

- Taip, taip - ne, ne, meldžiu jus! - Jis ėmė tampyti 
man už suknios. - Tuojau visi aukštyn, gyvenimas už 
visų kalnų. 

- Negyvi? - pasibaisėjusi šūktelėjo močiutė. - Iš 
tikrųjų - puikus gimtadienis! Aristidai, kuo greičiau 
lipkime viršun! Štai, imk mano krepšelį, aš turiu pri- 
laikyti šleifą. Olivjė, kur lavonai? 

- Jų dar nėra, - išlemeno mano pusbrolis. - Milžinų 
salė pilna. Kiekviena akimirka brangi. 

Ir jis nuskuodė pirmas, o mes iš paskos. 

Kad Riterių salėje vyksta kažkas keista, išgirdome 
jau ant laiptų. Mus pasiekė neįprasti garsai, ir viską 
supratome tada, kai įpuolėme pro dideles suveriamą- 
sias duris. 

Tiesa, lavonų nepamatėme, užtat išvydome dėdę 
Eduardą ir Leopoldą, kurie stovėjo vienas priešais kitą 
kaip du fechtuotojai ant didelio poliruoto ąžuolinio 
stalo salės viduryje. Abu be frakų - visi matė jų pet- 
nešas; ant veidų užkritusiais plaukais, raudoni kaip 
vėžiai, kiekvienas, įsitvėręs sunkią, geležimi kaustytą 
ietį, kiek pajėgdamas stengėsi nustumti priešininką 
nuo stalo. 

Abu gaidžius peštukus supo daugybė svečių, uo- 
liai įkalbinėjančių juos išsiskirti. Artintis nedrįso nie- 
kas, nes tada abu imdavo kaip paklaikę badyti į visas 
puses. Frontą pralaužė tik Valteris. Jis stovėjo už tėvo, 
stipriai suspaudęs jam kojas, ir bandė jį pargriauti. 

- Padėkit man! - sušuko jis, kai pamatė mus atei- 
nančius. - Juodu nori nudobti vienas kitą. 

- Dėl mūsų? - surikau baisėdamasi. 

- O ne, - sušnopavo Valteris. - Dėl dvaro. Jo atsisa- 
ko tas, kuris pirmas nukris nuo stalo. Tėve, pasiduok! 
Juk mes gyvenam ne viduramžiais. 

Ir susirietė, nes Leopoldas stipriai spyrė jam į 
krūtinę. 

- Edis išvarys mane iš proto, - sustaugė Lokenštei- 
no ponas ir bedė ietimi į orą. 

Dėdė Eduardas, nė kiek nesutrikęs, pamėgino pul- 
ti ir ko nepataikė. Leopoldas atrėmė smūgį paskuti- 
nę akimirką, ietys susikryžiavo, ir garsiai švogždami 
priešininkai pradėjo stumdytis pirmyn ir atgal, bet nė 
vienas neįstengė nuversti varžovo ant grindų. Staiga 
padėtis dramatiškai pablogėjo. 

Engelbertas, kuris iki šiol tik stebėjo susidomėjęs, 
nusprendė įsikišti. Jis prišoko prie stalo ir pamėgino 
sučiupti už iečių. 

- Nešdinkis! - pašėlo grafas, ir abu pilių šeiminin- 
kai kaip patrakę ėmė mosuoti ietimis aplinkui. Nie- 
ko nesisaugodami juodu žiūrėjo žemyn į Engelbertą, 
ir netrukus abi ietys susmigo į sunkų šviestuvą, kuris 
kabojo virš stalo. 

- Atsargiai! - subliovė Engelbertas, bet Leopoldas 
jau trūktelėjo ietį. 

Visi vienbalsiai suriko, šviestuvas grėsmingai su- 
svyravo, paskui bildėdamas ir dzingsėdamas nugar- 
mėjo žemyn. Stalas liko it nušluotas, krištolo karuliai 
pakilo į orą ir pabiro ant grindų, svečiai žviegdami at- 
šoko, o tada užgeso šviesa. 

Didžiojoje svetainėje nutilo muzika. Valandėlę tvy- 
rojo kapų tyla, paskui čionai suplūdo šokėjai. Atsila- 
pojo visos durys, iš koridoriaus ir svetainės įspindo 
šviesa. Laimė, Riterių salė turėjo savo transformato- 
rių, antraip būtų aptemęs visas aukštas. 

- Trumpasis jungimas, - perrėkė Lotė balsų gau- 
desį, - gal ponai teiktumėtės grįžti į svetainę? Nieko 
nenutiko. Čia tik trumpasis jungimas. Tuoj pat patai- 
sysime. 

- Eduardai, - suriko močiutė, pažvelgusi į sukne- 
žintą šviestuvą, kuris kūpsojo ant stalo. - Ar užsi- 
gavai? 

- Žinoma, ne! - Grafas stovėjo patamsy ir sumišęs 
glostėsi žilus vešlius plaukus. 

Močiutė pakėlė jo fraką. 

- Štai apsirenk ir padėkok likimui, kad dar esi 
gyvas! 

- Edis pirmas nušoko, - džiūgavo Leopoldas, kuris 
ėjo prie mūsų vienmarškinis, lydimas Valterio. - Ge- 
rai mačiau. Edi, tu atsisakai dvaro. 

Grafą vėl užliejo įniršis. 

- Užsičiaupk, antraip tave pasmaugsiu! 

- Jokių žudynių per mano gimtadienį, - paliepė 
močiutė. - Paduokite vienas kitam ranką ir susitai- 
kykite! 

- Kaip? - įniršo grafas ir vėl numetė ant grindų fra- 
ką. - Aš turiu taikytis? Tik per mano lavoną. Leopol- 
das ketina parduoti žuvų ūkį ir penkiolika procentų 
viršyti mano pasiūlytą kainą. Aš tuoj pasiusiu. 

- Aš irgi, - staiga nuskambėjo balsas, ir pro svetai- 
nės duris krintančioje šviesoje išryškėjo vyriškis, kuris 
žengė tiesiai prie mūsų. - Tai mane irgi siutina, bet tik 
todėl, kad negaliu priimti pasiūlymo. 

- Na, nieko sau! - išsprūdo grafui. 

Tai buvo dvaro savininkas. 

- Pone Kornbinderi, - šūktelėjo nustebusi mo- 
čiutė, - sveikas sugrįžęs į tėvynę! Jau labai jūsų pa- 
siilgome. 

- Kuo geriausios kloties gimimo dienos proga, po- 
nia grafiene! Matau, pašėliška šventė. Net turnyras 
surengtas, kaip dera. 

- Kaip pažiūrėsi, - močiutė mostelėjo dėdei Eduar- 
dui galų gale apsivilkti fraku. - Šiaip ar taip, staigme- 
na su šviestuvu nebuvo planuota. 

- Grįžau prieš pusvalandį. Ir žmona iškart pasiun- 
tė pas jus. Ir štai aš čia, jūsų paslaugoms. 

- Kornbinderi, - griežtai pareiškė dėdė Eduardas 
sagstydamasis fraką, - kas čia per kalbos, kad nepri- 
imate pasiūlymo? Ketinate išpešti iš mūsų dar dau- 
giau? Įspėju - viskas turi ribas! 

- O ne, - sušuko Leopoldas ir įsispraudė tarp jų- 
dviejų. - Aš siūlau daugiau. Kornbinderi, mudu tai 
jau sutarsime. 

Dvaro savininkas atsiduso: 

- Manau, kad ne, pone barone. Aš neparduodu. 

- Kaip? - vienbalsiai sušuko visi ir įsistebeilijo į 
dvaro savininką. 

- Kanada man nepatinka, - paprastai tarė ponas 
Kornbinderis ir atsisėdo. 

- Kas čia per pareiškimas! - sušuko Leopoldas ne- 
susigaudydamas. - Viešpatie aukščiausiasis, ar jūs 
rimtai kalbate? 

Kornbinderis linktelėjo galvą. 

Dėdė Eduardas irgi atsisėdo. 

- O mes bemaž nenugalabijome vienas kito dėl dva- 
ro, kuris neparduodamas. 

- Šampano! - paliepė močiutė. - Vaikai, mums rei- 
kia išgerti. Na, mielasis, o dabar pasakokite! Kodėl 
taip nusprendėte? 

- Labai paprasta, ponia grafiene. Jau pirmą dieną 
Kanadoje taip pasiilgau namų, jog supratau, kad nie- 
ko gero iš to neišeis. Mano brolis visai neturi skonio. 

Tiesa, ferma didžiulė, bet niekur nėra nė medelio. Na- 
mas - kiek pagerintas gyvenamasis vagonėlis, o apy- 
linkės - nykios. Lygios kaip lenta, kiek akys aprėpia, 
aplinkui nė gyvos dvasios. 

- Lygios kaip lenta? - susidomėjo močiutė. - Tai 
bent naujiena. Juk Kanados kelionių reklaminiuose 
lankstinukuose visuomet matyti kalnai ir nuostabūs 
miškai. 

- Kelionių biurai Manitobos nefotografuoja, - at- 
kirto ponas Kornbinderis. - Išmėginau savo kailiu. 
Manitoba žmogui pernelyg atkampi. 

- O rankpinigiai? - paklausė dėdė Eduardas. - Juk 
sumokėjote juos už fermą, argi ne? 

- Kaip į balą. 

- Aha, - tarė močiutė, - o ką apie visa tai mano 
jūsų Žmona? 

- Devintame dangyje. Ji taip norėjo čia pasilikti. 

- Vadinasi, viskas liks po senovei? 

- Viskas po senovei, - patvirtino Kornbinderis. - 
Tik dabar sužinojau, kaip pas mus gražu. Miškas, vy- 
nuogynas, jūsų gražiosios pilies vaizdas! Gyvo iš čia 
manęs niekas neišgabens. 

- Nuostabu! - Dėdė Eduardas pergalingai pasižiū- 
rėjo į Lokenšteiną. - Man tai labai tinka. Taip pripra- 
tau prie gero jūsų pieno, ką jau kalbėti apie kiaušinius 
ir sviestą, kad sunkiai susitaikyčiau su permainomis. 
Be to, jūs mums labai mielas kaimynas, Kornbinderi. 
Sveikinu, kad nusprendėte šitaip! 

Dvaro savininkas atsistojo. 

- Dešimt valandų prasėdėjau lėktuve. Man reikia 
namo. 

- Ašjjus palydėsiu. 

- Nebūtina. Bet jeigu leisite, trumpam užsuksiu ryt 
vakare. Žmona parodė straipsnį apie Vengrijos kara- 
lių lobį. Nuoširdžiausiai sveikinu, pone grafe! Ar gali- 
ma pamatyti auksą? 

- Kada tik pageidaujate! Užsukite rytoj penktą su 
žmona arbatos, tada nuvesiu jus prie lobio skrynios. 
Taip, taip, mes uoliai darbavomės, kol buvote Ka- 
nadoje. 

- Valteri, - pasakė močiutė ir įsikibo jam į paran- 
kę, - eikš, turime pasikalbėti! - Ir kai niekas jų nebe- 
girdėjo, paklausė: - Ką mano sūnus pasakė apie suža- 
dėtuves? 

- Nieko. Aš jo netgi nepaklausiau. Kai užlipau čio- 
nai, juodu jau ginčijosi. 

- Tada šį reikalą sutvarkysiu aš. 


Šventė truko iki trijų nakties. 

Kai paskutiniai svečiai išėjo ir buvo užgesinti visi 
žibintai, pilies įnamiai susirinko aukštai prie gyny- 
binės sienos. Naktis tebebuvo šilta, o kadangi buvo 
jaunatis, žvaigždės spindėjo ryškiau negu paprastai. 
Mus gaubė prašmatnus dangaus skliautas. Lyg pa- 
lankus mums burtininkas būtų apgobęs pilį šydu su 
blizgučiais. 

- Voilū*, - šūktelėjo močiutė ir parodė į dangų. - 
Vėl žvaigždė nukrito. Anete, tai jau ketvirta. Tai neša 
laimę tavo sužadėtuvėms. 


* Štai (pranc.). 

- Sužadėtuvėms? - pakartojo nustebęs Olivjė. - Kas 
jų kliudytas? 

- Anetė susižadės su Valteriu, - paaiškino Ana 
Luiza. 

- Mm, - numykė dėdė Eduardas, bet nieko dau- 
giau nepasakė. 

- Bet pirma vedu aš, - paskelbė Olivjė. - Vedu savo 
Rozą vasarį, o jūs visi atvažiuojate į Antibus, ir mes 
švenčiame didžias stumdynes. 

- Žinoma! - Grafas vėl atgavo balsą. - Apie ves- 
tuves dar negali būti nė kalbos. Anetė pirmiausia iš- 
moks kaip dera restauruoti, dar ją išmokysiu, kaip 
reikia per meno kūrinių aukcionus nepermokėti. Tada 
pažiūrėsime, kaip jai seksis su kaimiškais baldais. Yra 
dar ir pinigai už koralus. Jeigu viskas gerai klostysis, 
ji galės su tais pinigais įsitraukti į prekybą meno dir- 
biniais. 

- Aha, - patenkintas tarė Olivjė, - o paskui? 

- Paskui ji ištekės ir pagimdys porą mielų vaiku- 
čių. Po kaštonais vėl pakabinsime sūpuokles, visai 
kaip anksčiau, ir sutvarkysime senąjį vaikų kambarį. 
Ar dar prisimeni sūpuokles, Anete? 

- Žinoma. Tu ant jų sėdėjai beveik taip pat dažnai 
kaip aš. 

- Tikrai, - labai linksmai sutiko dėdė Eduardas, - 
sūpuoklės būtinai reikalingos. O paskui pasamdysi- 
me mielą vaikų auklę... 

- Prancūzę, - pertraukė jį močiutė. 

- Žinoma, anglę, kad mažyliams taip nesugadintų 
laikysenos kaip Olivjė... 

- Prašau, kaip? - šūktelėjo susijaudinęs mano pus- 
brolis. - Mano laikysena... 

- Žinoma, - nuramino jį grafas, - ji labai pagerėjo, 
jeigu nepaisysime šio vakaro nukrypimo. Kad ir kaip 
ten būtų, samdysime anglę, ji galės originalo kalba 
skaityti vaikučiams knygutę „Alisa Stebuklų šalyje“. 
Štai ką aš vadinu geru auklėjimu. 

- Jeigu jau užsispyrei. - Močiutė nusižiovavo. - 
Anglų kalba puiki. 

- Ir lengva, - pritarė jai dėdė Eduardas. - Ypač kaka- 
du. Tikiuosi, kad paukščiukas pagaliau išmoks kalbėti, 
jeigu pilyje bus šnekama taisyklinga anglų kalba. 

- Ir vėl nukrito žvaigždė! - sušuko Ana Luiza. - 
Eduardai, o ką tu darysi, jeigu Valteris užsimanys gy- 
venti Lokenšteino pilyje? 

- Lokenšteino? Jokių kalbų. Lokenšteine tik vienas 
bokštas, ir tas pats pakrypęs. 

- Eik jau! Bokštas geras, tereikia atnaujinti stogą. 

- Bokštas? - Staiga sušuko grafas ir kaip pakerėtas 
pasisuko į dešinę. 

- Kas nutiko? - išsigando močiutė. - Išvydai vai- 
duoklį? 

Dėdė Eduardas staiga abiem rankomis taip plojo 
sau per šlaunis, kad net sužlegėjo. 

- Žinau! - sušuko karštai. - Man nušvito protas. 
Lobis yra kampuotajame bokšte! 

- Kaip? - užsidegė Olivjė. - Jūs įtariate dar vieną 
lobio ieškojimą? 

- One! - iškart sušuko močiutė. - Šito jis nedarys. 
Jis turės kitų rūpesčių, jeigu čia netrukus vyks didelės 
vestuvės. 

- Mieliausioji grafiene, - susijaudinęs prašneko 
Olivjė, - vestuvės su vienu lobiu yra labai linksma, bet 
su dviem jos pervirš. Jeigu leisite, brangiausiasis dėde, 
aš liksiu Kronege ilgiau ir eisiu su jumis į ranką. 

- Dar viena žvaigždė! - sušuko Ana Luiza. - Kad 
nepamirščiau, povestuvinė kelionė bus į pietų jūrų 
salas! 

- Žinote ką? - Grafas atsistojo. - Visa tai aptarsime 
rytoj. Anete, kaip vadinasi rytinė žvaigždė? 

- Venera. 

- O kada daugiausia nukrinta meteoritų? 

- Apie rugpjūčio dešimtą. Bet ir šiąnakt jie krinta 
kaip papaikę. 

— O kaip juos vadina, vaike? 

- Perseidais, kirčiuojama „i“. 

- Nuostabu! Prieik vakaro bučiniui! Taip, - pasakė 
jis paskui atsipūsdamas, - tai bent diena buvo! Rytoj 
liepsiu sutaisyti šviestuvą, o tada Lokenšteinai ateis 
pietų. Nežinia, kodėl jiems žūtbūt prisireikė šeimoje 
mano seserėčios. Ką gi, būna ir blogiau. Verčiau baro- 
nas pilyje, negu princas ant stogo. Ar aš teisus? 

Ir mirktelėjo man. 

Gražuolei Anetei nelabai sekasi su vyrais. Tik prabėgus 
penkeriems metams Anetė pagaliau suprato, koks nenau- 
dėlis yra jos žaliaakis meilužis Danielis: sugebėjo išvilioti 
ją, turtingą įpėdinę, iš senovinės pilies į Londoną, iškau- 

lyti iš jos bemaž visą turtą ir paleisti jį vėjais. Jos dėdė 

Eduardas meiliai priima giminaitę paklydėlę atgal į pilį. 

Bet dėdei netrūksta ir savų rūpesčių, nes išlaikyti tokią 

prašmatnią viduramžių pilį kainuoja daugiau pinigų, 
negu jis turi. Sklinda gandai, kad po 1848 metų 
revoliucijos pilyje buvo paslėptas Vengrijos karalių lobis, 
be to, rasta ir tai liudijančių laiškų. Dėdė slapčiomis jo 
ieško, o jo kaimynas ir amžinas priešas Leopoldas rezga 
intrigas. Iš Londono grįžusi Anetė vėl sutinka Leopoldo 
sūnų Valterį, su kuriuo žaidė, kai abu buvo vaikai... 


SL1SANBNA KUBELKA 


ŠIANDIEN MADAM PAREIS VĖLIAU 
OFELIJA MOKOSI PLAUKTI 
PERSPROGES KORSETAS 
PAGALIAU PER KETURIASDEŠIMT 


Tapkite „Alma littera“ knygų klubo nariu! 
+ Nemokamas knygų katalogas kiekvieną ketvirtį 
+ Naujausios ir populiariausios knygos * Ypatingi pasiūlymai 
+ Knygų pristatymas į namus, darbovietę ar pašto skyrių 
Informacijos teiraukitės nemokamu tel. 8 800 200 22, www.knyguklubas.lt 


"Wir" MAPTTTPNLTS aš 


